
FER-SE  UNA  CASA  :  DESITJÓS,  NECESSITATS,  ARQUITECTURA,  LLEIS  I 
DINERS. 

Informació  privilegiada  i  pràctica  pera  l'autopromotor 

Ben  bé  tothom  viu  en  una  casa,  i  té  clar  el  que  voldria  si  es 
fa  una  de  nova. 

En  aquest  llibre  afegirem  :  què  més  se  li  pot  demanar  a 
una  casa,  com  obtenir-ho,  quant  val,  com  superar  la 
burocràcia  i  els  esculls  del  procés  constructiu,  i  tot  el  que 
cal  saber  per  fer-se'n  una  sense  patir  tant  com  diuen. 

VESPEVIVA  VE  LA  PEQUENA  CASA  VE  EMPUPIA3PAVA 


Creo- que/ dewipre/ recordaré/ con/ oarúno eda/pequerdu ca&a/,  que/ha/ 
ddo-a/la/ve^erdto-y  parado-,  Aún/ahorcu  me/ red&to  cu  creer  que/  me/ 
voy,  quo  la/ abandono-,  qae/ elbo  me/ abarudoncu. 

E vv  ede/  dticr  rarcr,  bajcr  et  bcnquo  làctecry  ah  lador  det  ricrprcrceloio 
perd  tefríiiWienfe-  vÍA/d,  alberque/  de/  mit  bíchoy,  ctérua^a/ fecunda/, 
jeno-caü/  matenno-eruetquobentírbe/pequeno-,  eda/ca^a/ me/hcu 
entonaxlo- m<d  dbre  mú  mívmo- quo/todoy  mí^  e^crítoy.  Me/hcu 
creado  may  que/  todcuy  lay  voluntadey.  Ycu  hompre  llevaré'  en/  loy 
ojoy  eyte  peqaehcr  alberqne,  eyte  mínúmo  reíno  qae  heu  yído-  tambíérv 
mú  primer  reíno-, 

S Lr  efemplo  me/  impediràs  vivim  erv  dtioy  tontoy.  Tabve%/  no-  me-  deje 
vivim  erulcuco^o/ de/ Vilafant,  tanc  deyealtda/,  tan/  cudoleycente. 


Ccu^hrufcurdaymay,  çyiraetaypor  tenerme,  qraoiaypor  tu/pcu^,  cíwl 
Me /  quedaríeu  ccmbervante  hadcu  que/  puedcu  haeerme  otrcu  como  tu/. 


CONJUPO  AL  SITIO  VESEAVO 


Ve&eculo  yítío-,  queridcuocwe: 

Sdlo-teirna^íno-y  ycu  me/haeeyfelúfr.  Coandcrte alçarem,  coandcrte 
condrayeu,  resultarà/  dèficit  entender  el /  tLenïpcr  pcwuto  dre  tú.  T oder 
e^etcempo-,  qae  mnchoy  Uurnarian/ loy  wiejorey  anoy,  loy  det 
Umpubcr  martmo-,  pcuyado-en/dtLoyexqutvoccudoy... 

Però-  e$o  no-  enturbíarb  nu  ore  momento-  mu  ^dL·yfaoctón:  Veré/  e&e 
tíempo-  (quoeyaún/edeprebente)  como-  neoeyario-parculle^ar  cutí/ : 
Sólcr  mufoerte  de&eo-,  qerverado-  en  odes  odraoíymo,  meedó/dando- 
leu  foer%a/  p arcu  bo&carte,  pareu  encontrarte,  pareu  fabríeante. 


pueder  imaginar  loy  ^atiyfacoioney  enocudenxaday  qoe  en/tí/tendré/, 
lo/pcu^fértítqoemedardy,  Ixmforwio  amper ceptible en/q ne/wie/ 
trcun&formardy,  perd  tcvmhión  incloyy-  ed  aburrimiento-,  la/ 
inquietud/  pa^ajercu  qoe  me  traercu  la/  rutina/,  coando-ycu  no-  me/ 
aouerde  de/  ahora/,  coando  no-  dpcuya /  valor ante  porqae/  te/  tenqeu 
tardo-. 


E^percr  conmovertey  que/  te/  me/  ap are^cay  p rcmto-,  Que/  ílurvúney  u 
qoiey  mú  de^eo-, 

Eypercr  que/  me/  eyífay  condrnírte. 

NWTALÍ  REYES  A  SU  CASA  "LA  SFBASTIANA" 


YO  conytral  la/  casbas. 

Las  hixes  prímero  des  aires. 

Luego  budns  esns  el  aires  las  basnderas 
y  las  dejés  errlgaelas 
dedfírmasmesnto,  des  las  eytredLas,  des 
Ica  claruL·idsy  des  Ica  erbcaredads. 

Cemento-,  híerrer,  vidrier, 
ercaralasfadndlas, 

valiarv  may  qaes  ed  trigo-  y  como  ed  oro-, 
habícaquesbabcar  y  quesvesnden, 
y  aycllegó asns camions: 
baj ar ema  baeoy 
y  may  baeoy, 

las  torres  bes  cagar  ró  as  las  torras  dar  as 
-però-,  nobaytca,  dijcr ed conytroctcm, 
fadtas  cesmsento-,  vidrier-,  fierro-,  paertay-, 
y  no  dormis  ens  las  noches. 

Però-  creoias, 
creciasn/  lay  ventasnay 
y  cem/poco, 

cons  pegaries  ad  papedy  trabcvjan 
y  arremeterles  cons  rodülasy  Komhro 
íhosascrecer  haytcaUegar  as  ben, 
hasbtaspoder  mirar  por  lasventanas, 
y  parecías  qaes  cons  tasnto  bcaco 
pudíerastesner  techoy  babírias 
y  bes  cugarranas,  adfins,  deslasbanderas 
qaes  abans  colgabas  ded  cíedo  bay  colorey. 

Mes  dediqaés  as  lay  paertay  may  baratar, 
as  lay  qaes  habíasns  maerto 
y  habíasns  yído  echaday  des  yay  cabay, 
paentasy  bins  meuo,  rotay, 
asmxmxtoncaday  e/ns  desmolicioney, 
paertayyas  yísns  mesmcmica, 
bins  reoaerdo  des  Uaves, 
y  yodijes:  "Venid 
asvnis,  paesrtosyperdsiday: 
ery  darés  ocvbas  y  moro 


y  masno  qaes  gedpeca, 

Obcilaréisy  des  naevo  abriesndo  ed  almas, 
cabtodsianéisy  ed  yaeno  des  Matíddes 
cons  vaeytrasy  aday  qaes  volarem/  tasnto. " 

Intonceylca  pintaras 
Uegó  tasmbíósns  Icomiendo  lay  paredey, 
lasyvibtó des celebtes y  desrcrbado 
par  as  qaes  bespayierasn/  as  buidar. 

Abllas  tem  res  builas, 

cantons  lay  ebeadenayy  lay  p  aentay, 

babeslas  cayashaytas  tocar  edmóytd, 

però-  fadtas  dónero: 

fadtasn/  edeavery, 

fddtans  addabay,  cerradaray,  mar  mol. 

SLn/embango,  Icaoccbas 

yigaes  ydbíendo 

y  adgoposbas,  an/latído 

cirodlas  esns  bay  arteriay: 

ey  tad  vey  ans  berracho  qaes  nasvegea 

como  on/pesfis ens  ed  agaas desloy  yaenoy 

o  ans  masrtUo  qaespicas 

como  adevobo  còndor  carp  ínteno 

lay  tablay  ded  pinar  qaespibaresmoy. 

Algoposbasy  Icavidca  cortanúas. 

Las  cayas  creces y  hablas, 

bes  berbtenes  ens  yaypiey, 

tones  ropas  colgadas  ens  ans  asndasmio, 

y  comopcm  ed  mar  lasprímaveras 

nadasndo  como  nayades  marísnas 

beyos  las  arenas  des  VadparadbO, 

yas  noperaemoy  móy:  éytas eylas casbas: 
yas  todo  lo  qaes  fadtas  ben  ós  asfrub, 
lo  qaes  yas  neeeyítas  ey  florescer. 

Y  ebo  ey  trabajer  des  las  primaveras. 

01-  QUÈ  ÉS  AQUEST  LLIBRE.  A  QUI  EM  DIRIGEIXO.  ON  I  QUAN  SERÀ  ÚTIL. 
INSTRUCCIONS  D'ÚS. 


He  tingut  diverses  cases,  però  n'he  conegut  moltes  més,  i  després  del  meu  primer 
esguard  les  he  volgut  tornar  a  mirar  amb  ulls  d'usuari,  de  propietari,  d'arquitecte,  de 
paleta,  de  nen,  de  presoner,  d'intrús,  de  dona  de  fer  feines,  de  jove  il·lusionat,  de 
persona  necessitada  d'ostentació,  de  visitant  crític.  També  les  he  respirades, 
olorades,  escoltades,  i  m'he  sotmès  a  les  seves  variades  pols,  temperatures,  humitats 
i  radiacions. 

He  estat  a  cases  netes  i  brutes,  excessivament  netes  i  clarament  negligides,  càlides  i 
frígides,  cases  per  a  viure  i  cases  per  a  ensenyar,  cases  agradablement  desordenades 
i  desagradablement  ordenades,  cases  atapeïdes  i  cases  -hotel.  N'hi  ha  que  m'han 
enamorat  o  simplement  agradat,  i  n'hi  ha  de  les  que  fugiria  d'immediat. 

Recordo  perfectament  que  ja  de  molt  petit  em  copsaven  les  terribles  diferències  que 
sentia  entre  les  cases  dels  meus  amics,  als  qui  anava  a  cercar  per  jugar  al  carrer  tot 
picant  les  seves  portes  (Casa  Bloc,  Barcelona,  anys  50  :  Surt,  en  Fulanito?).  Es  clar 
que  ara  les  cases  són  molt  més  "homologades",  i  tampoc  els  nens  de  5  anys  van  tot 
sols  de  visita. 

En  escriure  això  em  preguntava  sovint  a  qui  m'estic  dirigint.  Ara  ja  m'he  contestat : 

Aquest  llibre,  que  parlarà  de  les  cases  i  com  construir-les,  és  dirigit  a  persones  molt 
variades,  però  que  tenen  en  comú  una  bona  cultura  i  l'aspiració  a  ser  equilibrats  i 
honestos,  no  competitius  i  no  molt  consumistes,  als  qui  agrada  mantenir  l'apariència 
sempre  per  sota  del  seu  valor  personal,  als  qui  agrada  la  bona  vida  per  si  mateixa  i 
són  sensibles  al  confort  en  un  sentit  molt  ampli,  però,  sobretot,  són  sensibles  a  les 
"obres  d'art  ambiental"  que  algunes  cases  són,  a  la  simbiosi  casa-habitants  i  a  allò 
que  l'entorn  domèstic  pot  fer  o  no  fer  per  ells. 

Si  a  vostè  l'enlluernen  les  cases  que  surten  a  les  revistes  del  cor,  si  l'agraden  els 
marbres  lluents  i  les  aixetes  daurades,  si  és  incapaç  de  distingir  una  paret  de  pedra 
antiga  d'una  que  la  imita,  si  l'encanta  la  decoració  que  es  porta  aquest  any,  si 
necessita,  o  tant  li  fa,  que  la  tele  estigui  tot  el  dia  engegada,  si  pot  passar  un  any  fent 

servir  una  taula  un  pam  més  alta  del  normal  sense  serrar-li  les  potes,  si  no  s'ha 
cabrejat  mai  pel  fet  que  el  80%  dels  sofàs  són  molt  incòmodes,  si  està  vostè  en  algun 
d'aquests  casos  o  altres  assimilables,  s'ha  equivocat  de  llibre.  Si  encara  té  el  tiquet, 
vagi  a  canviar-ho  per  "Casas  de  ensueno". 

Si  decideix  continuar  llegint,  és  molt  probable  que  estem  en  bona  sintonia  d'enfocs,  i 
llavors  em  permetrà  vostè  que  més  aviat  el  tracti  de  tu. 


Quan  i  on  serà  útil 

Tot  el  que  aquí  es  diu  es  refereix  a  allò  experimentat  fins  2014.  La  crisi  de  la 
construcció  ha  provocat  canvis  en  general  positius  per  a  qui  vulgui  (i  pugui)  fer-se  ara 
una  casa  :  Han  desaparegut  els  constructors  dolents  i  tot  el  sector  a  ajustat  preus  a 
fregar  costos.  Ara,  també  han  aparegut  els  qui  fomenten  la  creença  general  que  ara 
es  poden  tenir  duros,  no  a  quatre  pessetes  (que  és  el  que  passa),  sinó  a  cinquanta 
cèntims.  Es  un  fenomen  comú  a  tots  els  sectors,  i  suposo  que  ja  el  coneixeu. 

Es  d'aplicació  a  tota  Espanya.  Ara,  ha  estat  escrit  des  de  l'experiència  de  40  anys  de 
professió  d'un  arquitecte  que  treballa  a  Catalunya  (un  servidor).  A  certes  altres 
zones  algunes  coses  que  aquí  es  diuen  podran  ser  vistes  com  a  un  pèl  massa 
"europees".  Bé,  des  del  moment  en  que  a  Catalunya  les  lleis,  usos  i  costums  relatius 
a  la  construcció  de  cases  han  evolucionat  una  mica  pel  davant  de  la  mitjana 
espanyola,  i  a  la  vista  de  que  el  sentit  dels  canvis  sempre  és  el  mateix,  no  dubti  que  si 
a  la  seva  comarca  les  coses  encara  no  són  així,  (en  particular  el  control  administratiu 
urbanístic),  a  curt  termini  ho  seran.  Només  ha  d'esperar-se  una  mica. 


Però  ...  va  per  canviar,  la  forma  en  que  es  faran  les  cases? 

Molt  lentament  però  segur  que  sí.  Sobretot  en  el  sentit  que  anirà  desapareixent  o 
encarint-se  l'autopromoció,  és  a  dir,  el  fet  que  la  gent  promogui  la  seva  pròpia  casa, 
perquè  possiblement  desapareguin  els  petits  paletes  i  els  petits  arquitectes.  Aquest 
procés  ja  l'hem  viscut  abans  en  altres  sectors  artesanals,  com  ara  el  del  moble  o  el 
dels  vestits  a  mida. 

Però  la  construcció,  com  repetiré  en  varis  capítols,  no  és  directament  assimilable  a 
altres  indústries,  perquè  es  tracta  de  produir  objectes  no  transportables,  molt  poc 
estandarditzables  (prototips  sempre  singulars),  terriblement  feixucs  i  de  molt  baix 

cost  per  quilo.  No  passa  un  mes  sense  que  algun  teòric  o  articulista  especialitzat  es 
queixi  de  que  continuem  construint  com  al  temps  dels  romans  (o  abans).  Es  increïble 
la  propensió  de  la  gent  a  repetir-se  i  no  voler-se  adonar-se  del  perquè  les  coses  són 
lògicament  així. 

El  fet  és  que  la  construcció  de  cases  unifamiliars  promogudes  pels  seus  usuaris  no  és 
cap  indústria,  sinó  artesania  pura  i  dura.  Una  artesania  que,  encara  avui  i  per  uns 
quants  anys,  competeix  avantatjosament  (també  en  preu!)  amb  les  cases  fetes  en 
sèrie  per  ser  venudes. 


Instruccions  d'ús 

Aquest  llibre  té  un  doble  caràcter : 

Pamflet  de  lectura  obligada,  ràpida  i  completa,  amb  els  coneixements  mínims 
indispensables  per  a  ficar-se  en  l'autopromoció  d'una  casa. 

Vademècum,  és  a  dir,  llibre  de  consulta  puntual  amb  acumulació  ordenada  de 
informacions  útils.  Per  a  això  és  dotat,  al  final,  d'un  segon  índex  temàtic,  que  us 
facilitarà  la  recerca  dels  temes  que  són  tractats  amb  un  cert  desordre  i  escampats  per 
tot  el  llibre. 

02  -  GRANS  PREGUNTES  INICIALS  (Contraportada?) 


-  Es  més  caro  una  caso  que  un  pis? 

Sí. 

-  Quant  estalviaré  si  promoc  la  meva  pròpia  casa  en  comptes  de 
comprar-ne  una  feta? 

Gens.  Probablement  gastaràs  més,  llevat  que  tu  i  els  altres  involucrats 
sigueu  tan  voluntariosos  com  Ulisses  amb  les  sirenes.  Ara,  obtindràs  una 
cosa  de  més  valor. 


-  Quan  em  costarà  fer-me  una  casa? 

Et  faig  una  taula  de  mínims,  a  preus  de  2014,  segons  zones  i  grandàries  . 
Inclou  el  terreny,  la  construcció  i  totes  les  despeses  excepte  les  de  les 
escriptures  (ja  que  els  preus  dels  productes  en  venda  tampoc  les 
inclouen).  Imagina  com  a  zona  barata  un  poble  de  Lleida;  mitjana  ,  prop 
de  Girona  ;  alta,  prop  de  Barcelona.  No  em  demanis  màxims  :  Figura  que 
ja  ets  major  d'edat  i  et  coneixes  prou 


Tipus  i 
superfície^ 

Zona 

* 

A  //  Petita  :  Casa 
entre  mitgeres 
amb  garatge  per 
a  1  cotxe,  sala  + 
cuina  30  m2,  3 
dorms  i  1  bany 

B  //  Mitjana  : 

Casa  amb  3 
façanes,  garatge 
per  a  2  cotxes, 
sala  +  cuina  40m2, 

4  dormitoris  i  2 
banys 

C  //  Guapa  :  Casa 
aïllada,  garatge  per 
a  2  cotxes  i  escreix, 
programa  igual  a  B, 
però  tot  una  mica 
mes  gran,  més  un 
estudi. 

1 :  Barata 

110.000  € 

180.000  € 

250.000  € 

2  :  Mitjana 

130.000  € 

220.000  € 

300.000  € 

3  :  Cara 

170.000  € 

280.000  € 

380.000  € 

-  Qui  no  part  em  prestarà  el  banc? 

Si  tens  el  solar  i  ets  solvent,  el  90  %  del  cost  de  la  casa  mes  les  despeses. 
Si  no  tens  el  solar,  el  70%  de  tot  plegat.  Si  no  ets  solvent,  i  tampoc  tens 
qui  t'avali,  el  10%  amb  sort. 


-  Me'n  sortiré  bé  o  acabaré  en  els  tribunals? 

Depèn  de  la  teva  capacitat  per  a  triar  bons  equips  :  Et  proposo  que  t'aïllis 
sensorialment  un  mínim  de  15  minuts  i  repassis  serenament  la  teva 
biografia  i  els  conflictes  passats  per  mirar  d'auto  contestar-te.  En  tot  cas 
promoure  tu  la  casa  només  serà  una  mica  més  perillós  que  comprar  una 
casa  feta. 

11  -  POSEÏR  LA  TEVA  CASA  (VERSUS  LLOGAR-LA). 


Qui  llegeix  aquest  llibre  és  algú  que  òbviament  ha  decidit  que  es  farà  una  casa  (és  a 
dir,  que  serà,  o  continuarà  essent,  "propietari")  o  en  cobeja  l'idea. 

Però,  d'entrada,  diem-ho  ben  clar :  Diguin  el  què  diguin  els  trompetes  de  torn,  qui  viu 
de  lloguer  (molt  especialment  qui  viu  de  lloguer  EN  EL  NOSTRE  PAIS)  no  TÉ  casa. 

Perquè  dic  això?  Perdre  la  casa  li  pot  passar  a  qualsevol  humà  o  animal  a  causa  de 
vicissituds  molt  greus,  fonamentalment  5  :  divorci,  catàstrofe  natural  o  artificial, 
bombardeig  o  aldarull,  espoli  per  un  enemic  més  fort,  o  ruïna  econòmica  (aquí 
entraria  l'execució  hipotecaria).  Però  a  qui  viu  de  lloguer  al  nostre  país  (excepte  la 
minoria  amb  contracte  indefinit),  perdre  la  casa  li  passa  simplement  perquè  passats  3 
ó  5  anys  l'ha  caducat  el  contracte,  o  perquè  el  propietari  la  necessita  per  a  ell  o  per  a 
un  fill. 

Es  això  "TENIR"  una  casa  ? 

I  TENIR  una  CASA  és  MOLT  desitjable.  Ser  propietari  de  l'habitatge  on  vius,  ser  amo  i 
senyor  d'un  mínim  bocí  de  món  que  pots  defensar  fins  a  matar  l'intrús  és  una 
característica  ancestral  i  comuna  de  tot  el  regne  animal.  Aplicat  als  humans  d'avui 
dia,  tenir  un  domicili  que  puguis  controlar,  utilitzar,  adaptar  o  reformar  segons  els 
lliures  desitjós  (o  fer  el  bricolatge  que  et  broti),  dins  dels  marges  que  ens  imposen  les 
lleis  i  el  veïnatge,  es  l'opció  natural  i  desitjable  per  a  tothom,  inclosos  els  qui 
provenen  d'una  tradició  nòmada  :  Poca  gent  és  i  se  sent  més  propietària  de 
l'habitacle  on  viu  que  els  qui  fan  servir  una  yurta,  una  rulot  o  un  tipi.  És  clar  que  això 
és  conseqüència  de  tenir  molt  poques  propietats,  amb  la  qual  cosa  les  valoren  i 
mantenen  millor.  En  l'actualitat,  una  família  del  primer  món  posseeix  prou  objectes 
com  perquè  li  calgui  tenir  una  casa  fixa  per  a  guardar-los  i  un  servei  de  transports 
especials  quan  canvia  de  casa.  Però  això  fuig  del  tema  d'aquest  llibre  :  preparo  un 
altre  que  es  dirà  "Què  tenir". 

Les  principals  raons  per  no  tenir  una  casa  són  simplement  tres  :  No  haver-la  heretat , 
no  tenir  prou  diners  per  fer  o  comprar-ne  una,  i  tenir  una  professió  que  et  condemna 
al  nomadisme.  Això  ha  estat  el  cas  majoritari  en  les  ciutats  durant  els  últims  dos 
segles  fins  la  irrupció  del  negoci  hipotecari,  en  els  seus  estats  normal  i  bombollífer. 

Però  també  hi  ha  els  qui  decideixen  lliurement,  en  virtut  de  la  seva  vida  nòmada  o  del 
seu  planteig  vital,  viure  de  lloguer,  a  la  casa  d'altri,  en  un  hotel  o  directament  al 
carrer. 

Històricament  el  tipus  actual  de  precarietat  domèstica  està  força  relacionada  amb  la 
urbanificació.  Al  camp  i  ens  darrers  segles,  la  gent  habitava  i  habita  cases  molt 
modestes  però  pròpies,  en  general  heretades,  o  bé  de  l'amo,  però  amb  quasi 
impossibilitat  de  desnonament.  L'origen  de  l'actual  concepte  del  lloguer  de  la  casa  es 
troba  en  els  grans  moviments  migratoris  que  van  començar  amb  la  revolució 
industrial  i  que  des  de  llavors  atreuen  grans  masses  de  gent  cap  a  les  ciutats,  on 
l'espai  és  escàs  i  cal  habitar  en  pisos.  En  primera  instància,  igual  que  en  el  cas  dels 
remences,  els  amos  o  patrons  subministraven  allotjament  als  obrers,  com  ho  fa 
encara  l'exèrcit  o  altres  institucions  diem-ne  "sòlides",  però  és  justament  la  relativa 
emancipació  d'aquests,  la  llibertat  de  canviar  d'amo,  el  que  fa  que  siguin  les  famílies 
obreres  qui  han  de  triar  i  pagar  el  seu  allotjament  per  tal  justament  de  fer-lo  estable, 
i  la  única  forma  de  tenir  un  habitatge  per  una  família  de  classe  treballadora,  que 
majoritàriament  venia,  sense  gaires  recursos,  del  camp,  ha  estat  el  lloguer  fins  als 
anys  70  del  passat  segle.  A  partir  de  llavors,  l'evolució  de  les  fórmules  hipotecàries  va 
permetre  finançar  alts  percentatges  dels  preus,  i  es  va  fomentar  la  compra  de 
l'habitatge.  En  relació  circular  van  començar  a  augmentar  preus  (de  compra,  de 
lloguer,  de  sòl) 

Em  fa  por  ficar-me  en  digressions  socio-filosòfiques,  però  no  ho  puc  evitar.  La 
tendència  natural  a  controlar  i  defensar  el  territori  propi  (començant  per  la  casa,  el 
més  propi  de  tots)  demana  justament  que  aquest  territori  sigui  concret  i  s'estigui 
quiet,  i  això  és  molt  clar  en  la  concepció  de  l'agricultor.  Ara  bé,  contra  aquest 
concepte  territorial  "agrícola"  hi  ha  el  que  hem  heretat  dels  caçadors,  que  s'han  de 
moure  contínuament  per  a  seguir  els  recursos.  La  síntesi  actual  en  el  primer  món 
consisteix  en  què  quan  les  coses  van  malament,  o  volem  que  vagin  millor,  cal  canviar 
de  lloc,  però  no  com  a  nòmades,  sinó  sota  el  concepte  de  mobilitat  laboral,  que  vol 
dir  emigrar  amb  les  esquenes  més  aviat  descobertes. 

Contínuament  se'ns  repeteix  que  el  nostre  país  és,  dins  d'Europa  (i  possiblement  en 
un  àmbit  més  gran),  on  més  percentatge  de  famílies  són  propietàries  de  la  seva  casa, 
en  relació  amb  les  que  estan  de  lloguer.  Polítics  i  savis  de  l'economia  semblen  tots 
d'acord  en  què  això  és  una  situació  indesitjable  i  anacrònica,  i  que  una  recomanable 
posta  al  dia  ens  hauria  d'homologar.  En  aquest  sentit,  la  tendència  actual  de  repunt 

de  la  gent  a  lloguer  no  fóra  cap  desgràcia,  sinó  una  benedicció.  Ara  ...  Per  a  qui  fóra, 
finalment,  la  benedicció  o  la  desgràcia? 

No  cal  ser  gaire  llest  per  veure  el  rerefons  d'aquest  discurs,  d'altra  banda  emès  per 
gent  que  sense  dubte  són,  en  un  99  %  dels  casos,  propietaris  d'algun  habitatge,  i  crec 
que  em  quedo  curt.  Ara  que  s'ha  acabat  allò  de  què  els  insolvents  accedissin  a  la 
propietat  i  fessin  girar  la  roda  immobiliària  i  bancària,  dir  que  el  lloguer  és  una  opció 
desitjable  és  un  discurs  clarament  dirigit  a  aquests  mateixos  insolvents  per  fer-li 
saber  que  finalment  ara  "estan  en  la  onda  europea".  Aquest  argument  té  dues 
utilitats  :  Intenta  d'una  banda  alleugerir-li  l'angoixa  inherent  als  dramàtics  efectes  de 
la  crisi  (en  els  pitjors  dels  casos  pèrdua  de  la  feina  i  de  la  casa  comprada),  i  introdueix 
de  passada  la  insinuació  de  que  la  mobilitat  laboral  serà  inevitable.  I  llavors  ...  per  a 
què  valdria  una  casa  en  propietat? 

Però  és  que  en  aquest  tema  ens  fan  UNA  GRAN  TRAMPA.  També  pels  que  no  són 
nòmades  el  lloguer  era,  i  pot  continuar  essent,  una  opció  tan  raonable  com  la 
propietat  SEMPRE  QUE  SIGUI  INDEFINIT,  amb  totes  les  actualitzacions  per  cost  de  la 
vida  que  es  vulgui.  Llevat,  insisteixo,  dels  qui  saben  que  hi  estan  de  pas,  per  a  la  resta 
de  la  gent,  encara  majoria,  la  sensació  de  que  en  5  anys  (i  ara  en  només  3)  et  poden 
fer  fora  impedeix  el  mínim  sentiment  de  tenir  realment,  UNA  CASA.  I  aquest 
sentiment  és,  ho  sento  molt,  important  per  a  l'estabilitat  emocional  de  molta  gent 
que  no  ha  triat  el  nomadisme  com  a  opció  vital,  o  ni  tan  sols  s'ha  vist  abocat  per  les 
circumstàncies  laborals.  Saber  que,  al  poc  d'instal·lar-te,  pots  haver  d'abandonar  la 
casa,  fa  que  ningú  no  es  pugui  exercir  el  dret  quasi  constitucional  de  personalitzar-la, 
de  millorar-la,  de  cuidar-la  i  defensar-la. 

En  aquest  sentit,  la  diferència  entre  Espanya  i  els  països  pròspers  europeus  és  molt 
clara  :  L'actual  "Ley  de  Arrendamientos  Urbanos"  va  representar  un  canvi  brutal  de 
las  condicions  del  lloguer  que  hi  havia  fins  als  anys  80.  El  contracte  a  5  anys  s'ha 
convertit  en  la  única  opció  del  mercat,  i  la  desaparició  del  contracte  indefinit  s'ha 
endut  l'estabilitat  que  el  propi  concepte  de  llar  exigeix.  De  fet,  la  prevalença  del 
contracte  a  5  anys  és  un  subproducte  de  la  pròpia  estructura  de  la  propietat  dels 
habitatges  al  nostre  país  :  Una  aclaparadora  majoria  del  habitatges  llogats  són 
propietat  de  persones  d'una  classe  social  no  gaire  llunyana  a  la  dels  llogaters.  Sovint 
en  són  propietaris  d'un  sol  pis,  procedent  d'una  herència  o  de  la  col·locació  d'estalvis 
en  el  totxo,  i  llavors  s'entén  que  aquests  propietaris  vulguin  mantenir  sempre  la 
disponibilitat  a  curt  termini  de  l'habitatge  per  atendre  a  les  seves  pròpies 

conjuntures,  és  a  dir,  que  realment  la  poden  necessitar  per  a  ells  mateixos  o  per  als 
fills.  Davant  aquesta  realitat,  la  legislació  espanyola  condemna  al  nomadisme  al 
llogater  d'habitatge,  ja  que  parteix  de  la  base  (estadísticament  raonable)  de  que  qui 
té  un  pis  en  propietat  és  un  ciutadà  respectable  que  ha  pres  l'opció  correcta,  mentre 
qui  viu  en  un  habitatge  de  lloguer  és  en  general  un  insolvent  pel  qual,  en  l'extrem,  hi 
haurà  els  programes  de  suport  social.  Però  aquests  programes  no  arriben  a  oferir 
que  puguin  sentir  com  a  seva  una  casa,  ja  que  hi  ha  un  alt  risc  de  que  a  mig  termini 
no  puguin  continuar  pagant. 

En  canvi,  la  resta  de  països  pròspers  d'Europa  i  Amèrica  tenen  una  amplia  base  de 
llogaters,  PERÒ  els  propietaris  són  corporacions  o  persones  cadascuna  de  les  quals 
posseeix  EDIFICIS  SENCERS  com  a  actius  immobilitzats  (com  passava  aquí  abans  de  la 
popularització  de  la  propietat)  i  no  com  a  recursos  personals.  El  tipus  de  negoci 
d'aquestes  societats  és,  i  continuarà  essent,  llogar  pisos  AMB  CONTRACTE  INDEFINIT. 


A  Espanya  aquest  tipus  d'empreses  estables  és  pràcticament  inexistent  :  tot  just  en 
2014  comencen  a  "voler  operar"  les  SOCIMIS,  societats  d'inversió  que  compren 
immobles  per  a  llogar-los.  Mentre  tant,  per  al  petit  propietari  és  molt 
tranquil·litzador  oferir  lloguers  en  el  període  més  curt  possible,  per  tal  de  mantenir  el 
llogater  en  la  precarietat,  ja  que  això  evita  justament  que  arribi  a  estimar  la  casa,  i 
tenir  a  curt  termini  la  llibertat  de  disposar  del  habitatge  o,  eventualment, 
d'augmentar  el  lloguer  més  enllà  de  les  actualitzacions  en  el  cas  que  el  mercat 
immobiliari  es  desboqui.  Fins  a  tal  punt  això  és  així  que  no  crec  que  a  Espanya 
s'hagin  fet,  en  els  darrers  anys,  més  enllà  d'un  1%  de  contractes  de  lloguer  per  a  més 
de  5  anys.  Cal  remarcar  que  5  anys  era  fins  ara  EL  MINIM  temps  legal  possible,  i  que, 
per  suposat,  es  podien  fer  a  terminis  més  llargs,  i  també  indefinits  com  abans,  tot  i 
que  sempre  amb  la  seva  actualització  per  IPC.  Ara  ja  es  poden  fer  contractes  a 
només  3  anys,  i  estic  segur  que  la  majoria  es  faran  així. 


Feta  aquesta  digressió,  per  a  la  immensa  majoria  de  la  població  (nòmades  exclosos) 
ser  propietari  de  la  casa  on  viuen  és  un  bé  de  Déu,  i  no  ser-ho,  una  gravíssima 
limitació  a  la  disposició  i  configuració  dels  espais  d'habitació  més  íntims,  a  més  d'una 
amenaça,  sempre  a  menys  de  5  anys  vista,  que  atempta  contra  la  serenitat  i 
tranquil·litat  subconscient. 

D'altra  banda,  no  és  el  mateix  un  pis  a  ciutat  que  una  casa  unifamiliar  (normalment 
en  una  urbanització).  També  aquestes  es  lloguen,  però  el  client  pertany  en  una 
aclaparadora  majoria  al  grup  de  professionals,  negociants  o  funcionaris  de  pas. 

La  diferent  concepció  de  la  casa  que  té  el  propietari  respecte  al  llogater  es  fa  palesa 
en  les  folklòriques  situacions  que  es  donen  a  les  comunitats  de  propietaris  en  blocs 
de  pisos,  quan  aquests  són  també  els  usuaris.  El  fort  sentiment  de  propietat 
territorial  de  cada  veí  xoca  sovint  amb  les  limitacions  que  imposa  el  compartir 
"encara"  les  parts  comunes.  De  fet,  l'ideal  de  la  pràctica  totalitat  de  la  població 
consisteix  en  posseir  una  casa  sense  cap  servitud,  molèstia  ni  limitació  deguda  als 
veïns,  i  això  és  el  que  tendeix  a  adquirir  tothom  tan  aviat  com  té  diners  per  a  pagar- 
ho. 

Aquest  sentiment  diferencial  propietat-lloguer  envers  la  casa,  com  a  territori 
personal  sobirà  i  inviolable,  l'experimenta  molt  bé  qui  (com  jo  mateix  en  aquest 
moment)  passa  a  viure  a  lloguer  després  d'una  llarga  etapa  de  viure  a  una  casa  en 
propietat. 

Hi  ha  un  altre  símptoma,  que  afecta  només  (de  moment)  a  una  minoria,  de  la 
diferència  entre  ser  propietari  o  ser  llogater  de  la  cas  on  s'habita,:  Parlo  de  la 
possibilitat  de  prestar  la  casa  a  amics  o  familiars,  o  inclús  "llogar-la"  a  gent  de 
confiança  per  curts  períodes,  o  de  practicar  I'  intercanvi  de  cases  en  les  vacances, 
coses  que  en  el  cas  del  lloguer  i  en  el  nostre  país  (no  en  altres)  són  impensables,  o 
estan  implícitament  o  explícita  vetades  en  el  contracte.  Això  posa  en  evidència 
l'esmentada  "representació"  o  creença  social  que,  com  he  dit,  està  força  ben 
fonamentada  en  la  realitat  :  En  les  circumstàncies  actuals,  ser  llogater  equival 
estadísticament  o  a  ser  insolvent,  o  a  estar  en  situació  transitòria,  sigui  aquesta 
respecte  al  lloc  o  respecte  al  moment  personal.  En  qualsevol  d'aquests  dos  casos,  el 
sentiment  de  possessió  i  defensa  de  la  casa  com  a  llar  és  molt  més  feble  que  en  el  cas 
dels  propietaris,  i  la  "cura  de  la  casa"  que  cal  esperar  d'un  llogater  és  radicalment 
inferior. 

Cal  insistir  en  que  aquests  fets  no  se'n  deriven  de  la  simple  condició  de  llogater,  sinó 
de  la  precarietat  a  què  aboquen  els  contractes  a  molt  curt  termini  i  a  un  import  de 
lloguer  que,  en  forma  totalment  injusta  des  del  punt  de  vista  de  l'economia,  resulta 
quasi  igual  a  l'amortització  d'una  hipoteca.  Quan  això  és  així,  qui  lloga  en  comptes 


PRIMERS  CONTACTES 


Pàgina  20 


FER-SE  UNA  CASA  ago  2015 


JULI  LLUECA 


de  comprar  esdevé  sospitós.  Els  qui  viuen  en  un  habitatge  llogat  pertanyen  en  un 
95%  a  un  o  més  d'aquests  4  grups  : 

-  Joves  (parelles,  amics) 

-  Passerells  o  gent  que  no  te  previst  ser-hi  gaire  temps  (estudiants,  empleats  en 
comissió  de  serveis,  professionals  en  temes  que  no  deixen  arrelar-se, 
funcionaris  mentre  estalvien  per  fer-se  una  casa) 

-  Precaris  (mentre  tot  vagi  òptimament,  poden  pagar) 

-  Insolvents  profunds  (sovint  no  poden  pagar  ni  la  part  que  excedeix  dels 
programes  d'ajut,  i  normalment  viuen  en  els  intervals  entre  dos 
desnonaments). 

Dins  del  5%  restant  hi  ha  una  nova  classe  de  gent :  Els  qui  són  propietaris  d'un 
immoble  però  viuen  en  un  altre  a  lloguer. 

Com  a  resum  de  tot  plegat,  la  propietat  representa,  es  digui  el  què  es  digui,  tres 
avantatges  principals  : 

1-  SEGURETAT  EN  LA  DISPOSICIÓ  DE  LA  CASA  :  Molta  més  seguretat  que  en  el 
lloguer,  en  la  disposició  continuada  d'una  cosa  tan  bàsica  com  l'habitatge. 
Aquesta  és  una  seguretat  futura  o  "diferida"  en  el  cas  majoritari  dels  que  estan 
pagant  una  hipoteca.  Saben  que  com  més  temps  passi  (com  més  grans  es 
facin)  més  serà  seva  la  casa. 

2-  RECUPERACIÓ  DE  LA  INVERSIÓ  :  Els  diners  invertits  en  la  casa  esdevenen  estalvi 
(se'n  diu  "patrimonialitzar"),  és  a  dir,  es  tracta  de  inversions  recuperables  a  mig 
o  llarg  termini  (no  tant  a  curt,  ja  que  les  despeses  de  transmissió  es  poden 
menjar  una  part  de  la  inversió).  I,  a  més,  són  normalment  inversions  amb  un  alt 
interès  en  la  mesura  que  els  preus  de  l'habitatge  pugin  més  que  I'  IPC,  però 
aquí  intervenen  moltíssim  les  conjuntures  i  sotracs  especulatius  en  el  preu  dels 
habitatges  :  Si,  pensant  en  això,  compraves  una  casa  en  el  2006,  et  trobaràs 
que  en  el  2010  has  perdut  un  30  %  del  seu  cost  (l'hagis  pagat  o  no),  i  això  vol 
dir  que  hauràs  d'esperar,  posem-ne,  al  2025,  a  començar  a  tenir  guanys 
d'aquest  tipus. 

3-  SOBERANIA  PER  REFORMAR  I  MILLORAR.  En  disposar  de  la  casa  com  a 
propietari,  pots  fer  les  millores  i  canvis  que  vulguis  dins  del  què  et  permeten 
les  lleis,  però  sovint  força  més  enllà,  impulsats  pel  fort  i  estès  sentiment  de 
"sobirania  domèstica".  Pots  anar  adaptant  la  casa  als  teus  gustos  o  necessitats 
canviants  i,  a  més,  pots  també  "patrimonialitzar"  o  recuperar  en  forma 
d'estalvi  les  inversions  que  facis  en  millores,  depenent,  es  clar,  del  seu  caràcter 

:  Es  clar  que  no  recuperaràs  els  costos  de  decoració,  d'elements  de  poca 
durabilitat  o  de  capricis  personals. 


Enfront  d'això,  cal  enunciar  els  avantatges  del  lloguer: 

1-  RAPIDESA  EN  L'OCUPACIÓ  i  ÚS.  Molt  especialment  en  el  cas  d'habitatge 
moblat. 

2-  MENOR  TRANSCENDÈNCIA  O  IMPORTÀNCIA  DE  LA  DECISSIÓ,  ja  que  és  més 
fàcilment  reversible  davant  problemes  ambientals  sobrevinguts,  sense  greus 
conseqüències. 

3-  MÉS  FACILITAT  PER  A  CANVIAR  DE  CASA.  Per  molt  que  es  prediqui  com  una 
virtut  de  les  cases  la  seva  adaptabilitat  als  canvis  de  necessitats,  per  a  això  no 
hi  ha  res  com  canviar  de  casa. 

Aquest  balanç  ja  ens  dóna  una  idea  dels  perfils  a  que  convé  l'opció  lloguer.  Però 
resten  dos  avantatges  claus  que  amplien  aquests  perfil  per  raons  d'economia  : 

4-  MENOR  DESPESSA  INICIAL 

5-  MENOR  DESPESSA  MENSUAL.  Fora  dels  períodes  on  la  perversa  gestió  bancària 
abarateix  artificialment  les  hipoteques,  amb  les  conseqüències  conegudes,  no 
és  normal  allò  de  que  "pel  preu  d'un  lloguer  pots  posseir  una  casa". 

6-  MÉS  OPORTUNITATS  DE  SUPERAR  LES  "PROVES  DE  SOLVÈNCIA".  Tot  i  que 
també  per  al  lloguer  cal  acreditar  mínimament  que  es  podrà  anar  pagant. 


12  -  FER-ME  LA  CASA  O  COMPRAR-NE  UNA?  AVANTATGES  I  INCONVENIENTS  DE 
DISSENYAR,  PROMOURE  I  CONSTRUIR  LA  TEVA  CASA  A  MIDA  VERSUS  COMPRAR-LA 
FETA. 


La  primera  diferència  entre  ambdues  opcions  és  d'actitud  davant  el  món  i  la  història. 
N'hi  ha  qui,  de  mena,  no  vol  perdre  l'oportunitat  de  perllongar  la  seva  presència  en  el 
planeta  a  traves  d'allò  que  deixa  en  ell,  de  la  seva  obra.  I  si  no  ets  reconegut  com  un 
geni  de  la  literatura,  de  les  altres  arts,  de  la  ciència  o  de  la  política,  i  no  comptes, 
dons,  amb  persistir  en  la  memòria  de  les  generacions  successives,  la  millor  obra 

pròpia  que  pots  deixar  és  justament  "una  obra",  és  a  dir,  una  construcció.  I  com  que 
normalment  tampoc  et  podràs  construir  l'Arc  de  Trajà,  la  "obra"  més  fàcil  de  deixar  (i 
més  discreta,  en  general)  és  la  teva  pròpia  casa. 

"Aquesta  casa  la  féu  el  meu  besavi"  -  Dirà  algú  que  tu  no  arribaràs  a  conèixer  -  "tot  i 
que  després  s'ha  reformat  un  parell  de  cops".  Segurament  la  conversa  continuarà 
versant  sobre  el  que  saben  de  tu,  evocant  la  teva  memòria.  T'agrada  la  idea? 

Ser  promotor  d'una  casa,  la  casa  pròpia,  suposa  aventurar-se  en  terrenys 
desconeguts,  complexos  i  arriscats  :  finançament,  legalitat  urbanística,  llicències 
d'obra,  responsabilitats  civils,  recerca  de  constructor  i/o  industrials,  tria  de  materials  i 
procediments,  usos,  costums  i  nivells  de  formalitat  del  món  de  la  construcció, 
tràmits  fiscals  i  notarials,  etc. 

Es  per  això  que  molta  gent,  quan  pren  la  importantíssima  decisió  d'adquirir  una  casa, 
la  compra  a  un  promotor  de  cases  genèriques  i  renuncia  als  avantatges  de  la 
personalització. 

Jo  mateix  he  projectat  moltes  cases  per  a  empresaris  que  les  feien  construir  per  a 
vendre-les,  quan  aquest  tipus  de  negoci  era  viable.  No  parlo  només  de  blocs 
d'habitatge,  sinó  de  cases  unifamiliars,  freqüentment  aparellades  o  en  filera,  però 
també  aïllades,  és  a  dir,  cases  clarament  individuals  en  règim  de  propietat  vertical, 
no  comunitària,  destinades  a  gent  que  volia  aquesta  individualitat  i  independència 
però  no  volia  passar  pel  tràngol  de  sotmetre's  al  desconegut  procés  de 
l'autopromoció. 

Si  estàs  mirant  aquest  llibre  està  clar  que  tens,  com  a  mínim,  una  certa  tirada  a  fer-te 
la  casa,  més  aviat  que  a  comprar-la,  però  en  tot  cas  val  la  pena  fer  algunes 
consideracions.  Com  a  quasi  tot  en  aquest  llibre,  es  tracta  d'obvietats,  però  us  les 
oferiré  ordenades  i  ponderades. 

Més  endavant  enumeraré  els  diferents  rols  que  intervenen  en  la  "fabricació"  d'una 
casa,  però  ja  veureu  que  el  més  decisiu  és  el  de  "promotor".  Avanço  que  "promotor" 
és  qui  decideix  la  cosa,  i  posa  la  iniciativa,  I'  impuls  i  els  mitjans  per  tal  que  aparegui 
una  casa  allà  on  abans  no  n'hi  havia  cap.  No  cal  que  sigui  el  propietari,  però 
acostuma  a  ser-ho  si  més  no  mentre  dura  la  construcció.  Un  empresari  que  decideix 
fer  pisos  per  vendre  és  un  promotor.  Si  tu  decideixis  fer  construir  una  casa  per  a  tu 
mateix,  ets  un  promotor.  Si  decidissis,  a  més,  organitzar  tu  la  seva  construcció  (en 
comptes  de,  un  cop  projectada,  "donar-la  a  construir")  fores  un  promotor- 

constructor).  I  si  finalment,  te  la  fessis  tu  amb  les  teves  mans,  amb  l'ajut  de  família  o 
amics,  fores  un  promotor-  autoconstructor,  o  simplement  un  amish. 

També  pots  pensar,  dissenyar  o  projectar  una  casa,  però  fins  que  no  tens  la  intenció 
organitzada  de  construir-la,  no  passes  de  ser  un  diletant  que  s'entreté.  Però  espero 
que  frueixis  del  procés. 

Comprar  una  casa  feta  vol  dir  contactar  amb  diferents  promotors  immobiliaris  que 
hagin  fet,  ells,  "una  promoció"  de  cases  (o  amb  diferents  agents  de  la  propietat 
immobiliària  que  venguin  productes  de  diversos  promotors),  fer-te  ensenyar  els 
productes,  decidir  quin  t'interessa,  negociar  el  preu  i  les  condicions  i  assegurar-te  de 
que  no  t'estafen.  Si  està  acabada,  és  l'opció  correcta  per  qui  valora  sobretot : 

La  seguretat  absoluta  en  el  cost. 

La  seguretat  absoluta  en  l'aspecte  final. 

La  rapidesa  en  entrar  a  viure. 

No  tenir  mals  de  cap  ni  passar  més  d'un  any  de  la  teva  vida  dormint  malament. 

No  haver  de  prendre  1000  decisions  difícils,  sinó  només  una  :  comprar  o  no. 

Poder  assignar  quasi  totes  les  culpes  dels  errors  i  desajustos  a  terceres 
persones. 

La  facilitat  per  concentrar  les  reclamacions  en  un  sol  personatge  :  el  promotor. 

Pel  contrari,  decidir  fer-se  AUTOPROMOTOR,  és  a  dir  promoure  la  seva  pròpia  casa 
ho  farà  aquell  que  : 

Té  idees  o  necessitats  abundants  i  singulars  sobre  el  que  desitja  d'una  casa,  i  que  no 
seran  satisfets  per  un  producte  estàndard. 

Li  fa  il·lusió  participar,  dirigir  i  viure  el  procés,  encara  que  sigui  un  desafiament 
personal. 

Té  un  sentit  esportiu  de  la  vida  i  li  agrada  ficar-se  en  temes  engrescadors  però  difícils. 

Li  agrada  el  bricolatge  a  qualsevol  escala  i  creu  que  pot  resoldre  qualsevol  cosa  amb 
l'ajut  adequat.. 

Té  inquietuds  respecte  a  sostenibilitat  o  altres  instal·lacions  singulars. 

Vol  decidir  exactament  on  gastar  més  o  menys  diners  en  la  construcció  de  la  casa. 

Creu  que  la  seva  gestió  repercutirà  en  una  millor  relació  qualitat-preu  del  producte 
final. 

Vol,  com  he  dit  al  principi,  deixar  en  el  món  la  seva  petjada,  amb  una  construcció  que 
pot  durar  força  més  que  ell  mateix,  sempre  que  actuï  com  el  porquet  llest  del  conte. 

A  continuació  analitzarem  aquests  factors  més  o  menys  agrupats,  per  a  que  no 
creguis  que  ho  dic  a  la  babalà. 


A.  La  seguretat  en  el  resultat  global 

Quan  compres  una  casa  feta,  estàs  veient  l'artefacte  acabat,  i,  a  més,  les  vistes  reals 
de  que  gaudeix,  les  interferències  amb  els  veïns,  la  superfície  i  caràcter  del  jardí  o  pati 
que  li  resta,  etc.,  etc.  Quan  la  compres  sobre  plànol  o  a  mig  construir,  només  pots 
tenir  pistes  del  resultat  si  el  mateix  promotor  et  pot  ensenyar  d'altres  acabades  fetes 
per  ell.  Si  no  és  així,  de  seguretat  en  el  resultat  tindràs  menys  que  si  la  fas  tu. 


B.  La  seguretat  en  la  qualitat 

Cal  dir  el  mateix  que  en  l'apartat  anterior.  Sense  veure  el  producte  acabat,  podem 
conèixer,  per  comparança  amb  altres  cases  del  mateix  promotor,  els  nivells  de 
qualitat  objectiva  dels  equipaments  i  acabats  (prestacions,  eficàcia,  fiabilitat, 
durabilitat)  però  resulta  molt  difícil  imaginar  el  "impacte  visual  de  qualitat"  és  a  dir,  la 
qualitat  percebuda  o  aparent,  cosa  ben  diferent  a  l'anterior,  i  que  té  més  a  veure 
amb  l'exhibició  social  que  en  farem  de  la  casa. 


C.  La  seguretat  en  el  cost. 

Els  arquitectes,  com  a  part  de  la  nostra  feina,  fem  amidaments  i  previsions  de  costos 
de  les  nostres  obres,  i  en  general  i  en  la  mesura  de  que  depengui  de  nosaltres,  ho 
fem  molt  bé  (sí,  estic  disposat  a  defensar-ho).  Ara,  no  hi  ha  res  de  més  difícil  que 
preveure  el  cost  total  d'una  casa  que  et  facis  per  a  tu,  i  això  és  tan  complex  que 
t'envio  al  capítol  8,  que  ja  és  de  segon  curs.  Et  poso  una  metàfora  :  és  com  si 
m'encarregues  el  projecte  detalladíssim  d'un  viatge  de  noces  a  Tailàndia  i  em 
demanes  que  et  digui  amb  exactitud  quants  diners  hauràs  gastat  tu  en  total  quan 
tornis  a  casa,  en  el  ben  entès  que  no  et  compromets  a  seguir  el  projecte. 

Pel  contrari,  quan  compres  una  casa  feta  no  només  saps  el  que  et  costarà,  sinó  que 
pots  fins  i  tot  regatejar  el  preu  inicial  (sobretot  en  temps  de  crisi). 

Ara,  cal  dir  que,  a  igualtat  de  qualitats,  et  sortirà  més  barat  promoure  tu  que  comprar 
fet,  per  tal  que  hagis  triat  correctament  l'equip  tècnic.  Subratllo  "igualtat  de 
qualitats"  perquè  hi  ha  un  fet  cert :  Si  ets  tu  el  promotor,  després  d'haver-li  imposat 
a  l'arquitecte  un  rigorós  pla  d'ajust  de  costos  en  l'etapa  de  projecte,  quan  arribi 
l'obra  adoptaràs  unes  qualitats  inevitablement  superiors  a  les  de  projecte,  i  a  les  de 
les  cases  en  venda.  Això  es  deu  a  l'efecte  "ja  no  ve  d'aquí"  produït  pel  que  es  coneix 
com  borratxera  de  despesa,  i  que  dona  lloc,  en  les  20  decisions  quotidianes  durant 
l'obra,  a  la  pregunta  "però,  finalment,  de  quant  més  estem  parlant?".  Només  cal 
multiplicar  aquest  insignificant  "més"  per  20  i  podrem  estimar  el  sobre  cost  al  que 
ens  enfrontarem.  Això  sí,  serem  immediatament  conscients  de  que  estem  obtenint 
una  cosa  molt  millor  que  la  inicialment  plantejada. 

Llevat  de  casos  extrems,  acabar  la  casa  amb  un  increment  de  cost  inferior  al  8  %  pot 
considerar-se  un  èxit  i  un  bon  motiu  per  felicitar  tothom  :  tècnics,  propietari  i 
constructor. 

Dins  d'aquest  panorama,  la  millor  opció  pels  qui  valoren  prou  la  individualització  i  es 
decideixen  a  escometre  l'autopromoció  es  trobar,  d'entrada,  un/a  arquitecte/a  que  : 

Es  mereixi  tota  la  confiança  necessària. 

Vulgui  i  sàpiga  assumir  el  rol  de  introductor  i  guia  en  la  resta  d'aspectes 
enumerats. 

Perquè  cercar  primer  un  arquitecte  de  confiança,  i  no  un  constructor  de  confiança? 

-  Perquè  l'arquitecte  enceta  el  procés  pel  seu  principi  lògic  :  Esclarir  què  voleu  i 
definir-ho  amb  tot  detall. 

-  Només  costa  un  5%  del  total. 

-  Es  determinant  per  a  poder  controlar  el  restant  95%. 

Un  constructor  de  moltíssima  confiança  també  serviria  com  a  primer  pas,  perquè 
honestament  cercaria  un  arquitecte  que  fóra  bo  per  a  tu,  però  en  primer  lloc  per  a 
ell,  és  clar.  El  tema  és  paral·lel  a  si  és  millor  una  monarquia  absoluta  (que  ostentaria 
el  constructor  de  confiança)  o  els  3  poders  de  la  democràcia,  que  es  controlen  entre 
sí.  En  aquest  símil  el  poble  sempre  seràs  tu. 

Com  saber  que,  a  més  dels  seus  rols  habituals,  l'arquitecte  assumirà  també  el  de  guia 
i  facilitador  de  la  resta  d'aspectes?  Mira  el  capítol  de  com  triar  arquitecte. 

espero  haver-te  posat  amb  claredat  davant  la  crua  realitat  i  que  això  sigui  un  primer 
ajut  per  a  la  teva  muntanya  de  decisions  pendents. 


13-  LA  INFORMACIÓ  I  LA  PROPAGANDA 

Estava  jo  molt  satisfet  d'haver  inventat  una  màxima  :  "La  informació  que  no  es  paga, 
és  propaganda",  quan  vaig  trobar-me  una  altra  de  més  radical,  que  venia  a  dir  que 
per  fugir  de  la  publicitat  no  havia  prou  amb  pagar  la  informació  :  calia  robar-la. 
Preneu-vos-ho  com  voleu,  però  jo  de  moment,  per  tal  de  no  aixecar  sospites,  quan 
surti  aquest  llibre  no  el  regalaré. 

Sí  que  us  haig  de  prevenir  davant  la  quantitat  de  gent  que  ofereix  "assessorament" 
en  temes  de  la  casa:  Instal·lacions,  materials,  aparells,  sistemes  innovadors  o  no,  etc. 
Això  ho  experimentareu  molt  especialment  si,  empesos  per  una  saludable  il·lusió, 
aneu  a  una  Fira  de  la  Construcció  .  En  general,  com  és  fàcil  de  veure,  trobareu  simples 
venedors  d'objectes  o  procediments  :  El  seu  objectiu  és  justament  vendre,  i  vendre 
exactament  el  seu  producte  i  no  un  altre.  Evidentment,  la  seva  intervenció  requereix 
una  predisposició  vostra,  determinada  sobre  tot  per  la  vostra  receptivitat  als  invents 
nous,  i  nodrida  per  la  seva  capacitat  de  seducció  (un  bon  venedor  sap  perfectament 
el  que  tu  vols  sentir).  No  obstant,  sí  que  hi  ha  un  tipus  d'informació  no  del  tot  dolenta 
(però  tampoc  bona)  que  podeu  treure  dels  "assessors":  Et  diran  en  què  fallen  els 
materials  o  procediments  de  la  competència. 

La  primera  cosa  que  heu  de  considerar  és  que  una  casa  és  un  objecte  molt  gran,  i 
molt  feixuc  :  Les  cases  que  es  fan  en  aquest  país  són  "d'obra",  com  la  del  porquet 
llest,  i,  per  tant,  una  casa  és  una  muntanya  de  material  molt  barat :  Fang  cuit,  pedres 
mòltes,  sorra,  aigua,  ferro,  amb  l'afegit  d'una  petita  proporció  de  material 
"tecnològic"  o  car. 

En  aquesta  situació,  s'entén  que  les  cases  són  com  són,  amb  molt  poc  marge  per  a  la 
innovació.  De  fet  només  una  petita  part  dels  procediments  de  la  construcció  són 
innovadors,  i  en  tot  cas  prima  el  que  siguin  barats  :  Els  totxos  de  fang  són  un  invent 

assiri;  els  grecs  ja  feien  servir  morters;  les  teules  tenen  el  mateix  disseny  de  fa  més  de 
1000  anys  (la  mateixa  edat  tenen  les  rajoles  que  revesteixen  banys  i  cuines).  D'altra 
banda,  els  productes  "moderns"  que  s'han  imposat  són  els  barats,  com  ara  les 
biguetes  pretesades,  el  formigó  fabricat  en  central,  els  totxos  buits  i  encadellats,  el 
"porexpan",  els  sanitaris  d'obra,  etc. 

Vull  anar  a  parar  a  que,  de  productes  i  sistemes  revolucionaris,  surten  cada  any  uns 
quants,  però  la  major  part  no  són  al  mercat  passat  un  any,  i  només  un  molt  petit 
percentatge  reïxen.  Malfieu-vos  dels  invents  nous  en  el  món  de  la  construcció.  I  fieu- 
vos  del  vostre  arquitecte,  que  si  heu  triat  bé  no  serà  un  comissionista,  no  us  voldrà 
vendre  res  i  possiblement  tingui  una  visió  ampla  i  equilibrada  de  tot  plegat.  Si  no  us 
en  fieu,  canvieu  d'arquitecte,  però,  si  us  plau,  feu-lo  abans  que  hagi  treballat  gaire  en 
el  vostre  projecte. 

Una  casa  de  120  m2  construïts  amb  un  garatge  de  30  m2  (un  dels  productes  més 
estàndard  com  a  habitatge  no  col·lectiu)  pot  pesar  uns  140.000  Kg  amb  els  seus 
fonaments,  i  en  2014  té  un  cost  de  pura  construcció  material  de,  posem,  130.000  €. 
El  seu  cost  per  Kg  és,  doncs,  inferior  a  1€.  Es  comprèn  que  aquest  producte  únic  i 
artesà  que  és  la  casa  no  pot  comparar-se  amb  un  cotxe,  que  ve  a  sortir  entre  10  i  30 
€/Kg  malgrat  ser  un  producte  fabricat  industrialment  en  sèrie.  Explico  sovint  això  per 
que  s'entengui  que  la  finor  i  perfecció  d'una  construcció  no  pot  ser  mai  la  d'un  cotxe. 
Ara,  en  el  cas  desgraciat  que  apareguin  fissures,  les  inquietuds  màximes  seran  : 
Primera,  si  després  de  5  anys  el  paleta  voldrà  mantenir  la  deguda  formalitat  i  venir  a 
treballar  a  casa  nostra  per  a  tapar-les,  i,  segona,  qui  pagarà  el  repintat  de  les  parts 
afectades. 

D'altra  banda,  no  passen  5  anys  que,  en  el  mon  de  les  revistes  i  congressos 
d'arquitectura,  però  especialment  al  suplements  dominicals  dels  diaris,  no  es  revifi  el 
següent  discurs  :  "En  uns  moments  com  els  actuals,  de  fortíssims  canvis  de  tot  tipus 
etc.  etc.,  les  cases  d'ara  són  ben  iguals  a  les  de  fa  100  anys,  i  els  procediments 
constructius,  iguals  als  de  fa  2.000  anys.  Aquesta  situació  és  incoherent,  cal  canviar-la 
a  corre-cuita,  i  jo  us  diré  com  fer-ho».  Jo  en  particular  li  ho  he  sentit  a  sapastres  de 
quatre  generacions.  Com  que  no  puc  creure  que  els  professionals  que  ho  diuen 
tinguin  tan  poca  memòria,  arribo  a  la  conclusió  que  es  tracta  d'un  simple  eslògan 
recurrent  que  emergeix  cada  vegada  que  es  calcula  que  el  gran  públic  s'ha  oblidat  del 
tema,  per  a  tornar  a  intentar  vendre  el  mateix  "crecepelo"  . 

Perquè  sóc  tan  radical  en  aquest  opinió?  Perquè,  per  sobre  de  frivolitats,  és  del  tot 
lògic  que  les  cases  d'ara  siguin  força  iguals  a  les  de  fa  100  anys,  i  els  procediments 
iguals  als  de  fa  2.000  anys.  Les  cases  no  pertanyen  al  món  de  les  modes,  d'allò 

lleuger,  fútil  i  canviant  com  els  vestits  o  els  automòbils,  sinó  que,  com  l'Església 
Catòlica,  són  edificades  sobre  pedra  i  amb  pedra  (o,  com  a  mínim,  en  formigó). 
D'acord,  la  composició  estadística  de  les  unitats  familiars  ha  canviat,  també  els  usos  i 
costums  de  distribució  del  temps,  però  JUSTAMENT  PER  AQUEST  CANVI  QUE  CADA 
COP  S'ACCELERA  MÉS  els  espais  on  la  gent  s'agombola  no  poden  físicament  anar-hi  a 
remolc,  quan  finalment  depenen  més  de  la  capacitat  adquisitiva  dels  usuaris  (davant 
l'especulació  galopant  del  sòl)  que  dels  fets  canviants  de  la  vida  quotidiana.  Es 
estúpid  pensar  que  les  espais  d'habitació  hagin  d'anar  adaptant-se  com  guants  a 
quadres  de  necessitats  que  rarament  duren  més  de  10  anys. 

I  sempre  que  l'espai  no  sigui  estrictament  mesquí,  és  més  fàcil,  descansat  i  barat 
adaptar-nos  nosaltres  a  ell  que  reformar-lo  per  que  s'adapti  a  nosaltres. 

Per  tant,  espero  que  tragueu  les  conclusions  adequades 


14-  QUÈ  ÉS,  EN  EL  FONS,  UNA  CASA? 


Segon  els  diccionaris,  una  casa  és  un  espai  limitat  per  a  habitar.  Al  nostre  país,  una 
casa  és  un  edifici.  Si  continuem  amb  l'etimologia,  un  edifici  és  una  construcció  del 
ram  de  paleta  (paleteria),  apta  per  a  acollir  persones,  animals,  etc  ,  mentre  que 
habitar  consisteix  en  estar  en  forma  habitual,  i  particularment  dormir,  en  un  lloc 
determinat.  Això  de  dormir  és  especialment  rellevant,  perquè  suposa  un  estat  de 
indefensió  que  exigeix,  ja  d'entrada,  que  aquest  lloc  aporti  protecció. 

Ara,  per  això  no  calia  escriure  cap  llibre,  no?.  Als  arquitectes  ens  agrada  molt  anar  al 
fons  de  les  qüestions,  amb  l'objectiu  de  justificar  la  "originalitat"  d'una  proposta 
trencadora,  encara  que  sovint  sembla  que  no  calen  justificacions  funcionals  o 
conceptuals  per  a  projectar  artefactes  constructius,  per  tal  que  siguin  prou 
" èpatonts " 

Parlar  de  les  funcions  de  la  casa  es  dir  un  munt  d'obvietats,  però  no  està  malament 
que  en  prenguem  consciència  per  tal  d'emmarcar  el  que  és  i  el  que  no  és  una  casa,  i 
per  a  poder-la  avaluar.  Tenir  clar  tot  això  ens  pot  ajudar  a  prendre  decisions  en  el 
moment  de  projectar-la. 

En  el  extrem,  per  a  mi  una  casa  fóra  bàsicament  el  lloc,  objecte  o  eina  dins  o  sota  el 
qual  les  persones  protegeixen  el  seu  cos  i  les  seves  propietats  d'algun  factor  extern 

indesitjable.  Sota  aquest  concepte,  la  casa  mínima  fóra  un  paraigua,  i  no  dic  un 
barret  perquè  pel  seu  volum  i  funció  cau  dins  del  camp  semàntic  de  "vestit".  Ara, 
cal  dir  de  seguida  que  "casa"  i  "vestit"  tenen  i  comparteixen  altres  funcions,  diferents 
a  les  de  protecció,  la  més  notable  de  les  quals  és  la  de  representació  social,  però  això 
ja  vindrà  després. 

Els  factors  indesitjables,  externs,  dels  que  ens  hem  de  protegir,  nosaltres  i  les  nostres 
i  propietats  són,  com  veurem  més  endavant,  el  clima  i  els  fenòmens  naturals,  la  fauna 
i  la  flora  salvatge  o  simplement  aliena,  més  els  altres  humans  i  les  seves  invencions. 

Ja  comprendreu  que  espero  estar-me  dirigint  a  gent  no  gaire  nòmada,  dels  que  ja  fa 
uns  14.000  anys  van  decidir  "assentar-se"  i  que  són  majoria  entre  els  compradors 
habituals  de  llibres.  Si  d'altra  banda  som  conscients  de  que,  malgrat  el  que  ens 
expliquen  sovint,  en  aquesta  vida  tot  és  força  precari,  i  de  que  en  tot  cas  els  nostres 
esforços  per  protegir-nos  haurien  de  ser  proporcionals  als  riscos  estadístics,  arribem 
a  la  conclusió  de  que  al  marge  de  les  fixacions  de  cadascú  i  de  les  seves  pors,  que 
poden  ser  justificades  si  ets  en  Salman  Rusdie  o  un  capo  de  la  Camorra,  les  cases  ens 
han  de  protegir  bàsicament  del  clima,  dels  veïns  i  dels  lladres,  i,  per  tant,  els  valors 
estàndard  a  protegir  són  : 

-  La  seguretat  personal 

-  El  confort 

-  La  intimitat 

-  Les  propietats. 

Més  enllà  de  les  necessitats  de  protecció  esmentades,  que  són  les  funcions  mínimes  i 
universals,  moltes  cases  tenen  la  funció  física  "Taller"  :  Dins  les  cases,  a  més  d'estar, 
fem  coses.  Algunes  són  obvies,  com  cuinar  i  rentar  la  roba,  però  ,  cada  cop  més,  són 
activitats  relacionades  amb  el  temps  lliure,  com  llegir,  mirar  la  tele,  jugar  a 
l'escalèctric,  fer  bricolatge.  No  cal  dir  que  en  el  passat,  però  també  ara  i  cada  cop 
més  en  el  futur,  n'hi  ha  molta  gent  que  no  només  és  a  la  casa  en  el  temps  lliure,  sinó 
que  treballa  o  estudia  a  casa.  Mestresses  de  casa  o  jubilats,  i  també  els  nens,  fan  un 
ús  de  la  casa  extensiu  a  aspectes  més  propers  al  laboral  que  altra  cosa,  i  jo  mateix 
estic  escrivint  aquest  llibre  a  casa  meva.  Això  introdueix  aspectes  i  necessitats 
ergonòmiques,  i  no  només  a  la  cuina,  que  és  el  taller  domèstic  pe  excel·lència. 

De  totes  aquestes  "funcions  físiques"  en  parlarem  més  endavant.  Però  ara  ve  el 
segon  curs,  i  vull  afegir  altres  tipus  de  "funcions",  que  en  podríem  dir  psicològiques  o 
immaterials  : 

-  Funció  "entorn  personal  agradable".  Cadascú  desitja  que  l'interior  de  la  seva 
casa  s'apropi  tant  com  li  permeti  la  seva  economia  a  allò  que  és,  per  a  ell,  un 
entorn  desitjable  i  auto-assertiu.  Aquí  ja  apareix  la  necessitat  psicològica  de 

certa  amplitud  :  Ja  veureu  que  la  superfície  de  les  estances  no  ve  determinat 
per  la  seva  funció  declarada  (que  no  exigiria  més  espai  que  el  d'una  rulot),  sinó 
que  ja  entren  aspectes  relacionats  amb  la  biografia  de  cadascú,  que  poden 
generar  claustrofòbia  en  espais  força  més  petits  que  els  viscuts  en  la  infantesa. 
Aquí  també  s'inclou  la  funció  d'escenografia  domèstica  o  "museu  personal",  ja 
que  la  gent  s'envolta  d'objectes  que  li  parlen  d'allò  que  són,  o  voldrien  ser,  o 
del  què  se  senten  orgullosos,  perquè  els  han  "guanyat"  o  heretat  (trofeus, 
títols,  records,  fotos  d'avantpassats  o  de  moments  gloriosos,  etc)  o  bé 
simplement  els  han  "triat",  com  ara  els  quadres,  els  acabats  de  parets  sostre  i 
terra,  o  altres  objectes  decoratius.  Sovint  aquest  últims  aspectes  participen 
també  de  la  funció  que  segueix. 

-  Funció  "representació  social".  A  través  de  les  façanes  les  cases  parlen  a  molta 
gent  (tothom  que  les  mira)  de  la  classe  social,  nivell  econòmic  i  intel·lectual,  i 
estil  de  vida  dels  que  viuen  dins.  No  poden  evitar  ser,  voluntàriament  o 
involuntària,  aparadors.  Però  és  a  dins  on  la  casa  parla  amb  més  precisió  de 
nosaltres.  Això  sí,  només  ho  fa  amb  la  gent  a  qui  convidem  a  entrar,  que  són 
molts  menys  però  segurament  més  importants  per  nosaltres.  Que  la  casa  parla 
de  nosaltres  és  ben  sabut,  de  forma  que  la  major  part  de  la  gent  mirem  molt 
de  controlar  el  que  la  casa  diu,  i  sovint  li  forcem  a  dir  mentides,  quan  pretenem 
que  la  casa  expliqui,  no  el  que  som,  sinó  el  que  voldríem  que  els  altres 
pensessin  que  som.  I  quan  es  "pretén"  això,  les  cases  resulten  "pretensioses". 
Aquest  és  un  tema  que  dóna  per  molt,  ja  que  no  està  gens  clar  el  límit  entre 
l'objectiu  personal  d'esdevenir  "millor"  (i  ajudar-nos  a  base  de  fabricar-nos  la 
casa  de  la  nova  persona  que  volem  ser),  i  la  simple  voluntat  d'aparentar. 

Faig  tota  aquesta  introducció  perquè  estic  segur  de  que  per  algunes  persones  pot  ser 
útil  cares  a  fixar  i  depurar  el  núvol  de  seu  desitjós  i  il·lusions  vinculats  al  fet  de  fer-se 
una  casa. 


15  -  CASES  AGRADABLES  I  CASES  DESAGRADABLES  ESTÈTICA  O  MÀGIA? 


Parlo  de  moment  per  mi  :  Algunes  cases  em  semblen  agradables  i  altres 
desagradables,  i  també  en  trobo  de  neutres.  Pot  semblar  que  això  sigui  un  tema 
estrictament  personal,  un  subproducte  de  la  meva  particular  biografia.  Podria  ser, 
que  en  virtut  dels  nostres  personals  records,  bons  o  dolents,  d'experiències  a  la 

infantesa,  inevitablement  associats  al  lloc  on  es  produeixen,  qualsevol  persona  generi 
unes  afeccions  o  animadversions  no  gaire  intercanviables,  i  no  només  a  cases,  sinó  a 
mobles,  objectes,  utensilis. 

Però  en  contradicció  amb  això,  estic  segur  de  no  ser  l'únic  a  qui  fan  basarda  certes 
sales  d'estar,  grans  i  altes,  amb  finestres  relativament  petites,  paviments  de  marbre  i 
mobles  escassos  i  distribuïts  geomètricament  per  a  mirar  de  repartir-los.  O  encara 
amb  més  força  les  parets  altes  enrajolades  on  reverberen  els  sons,  per  associació  als 
hospitals  antics  visitats  en  la  infantesa,  i  el  súmmum  d'això  :  les  vitrines  de  ferro  i 
vidre  que  encara  avui  dia  moblen  els  consultoris  i  que  contenen,  com  per  a  exposar- 
los  amenaçadors,  instruments  medicoquirúrgics. 

Com  que  ja  heu  vist  que  sovint  faig  broma,  diré  que  podem  atorgar  estadísticament 
als  metges  el  premi  a  la  insensibilitat  ambiental,  que  en  canvi  els  sobra  (també 
estadísticament)  als  directors  de  cinema,  sobretot  de  terror,  que  exploten  tant  bé 
aquestes  sensacions  associades  col·lectivament  a  certs  ambients.  De  fet...  qui, 
davant  la  decoració  de  la  sala  d'espera  d'un  dentista,  no  ha  dubtat  si  posar-se  en 
mans  del  responsable  d'aquell  ambient? 

I  és  que,  en  efecte,  sí  que  hi  ha  edificis  i  ambients  que  són  percebuts  com  a 
agradables  o  desagradables  per  una  proporció  significativa  de  les  persones  (sempre 
que  comparteixin  un  determinat  estil  de  vida  :  la  sala  d'estar  que  he  descrit  abans  és 
la  típica  de  gent  benestant  d'altres  cultures  quan  s'occidentalitza).  Proves 
inequívoques  són  el  que  he  dit  sobre  els  ambients  al  cinema,  i  l'èxit  de  les  revistes 
d'arquitectura  domèstica  i  decoració,  amb  prototips  que  sense  dubte  susciten 
sentiments  positius  entre  els  seus  lectors,  i  no  només  a  causa  d'una  mercadotècnia 
uniformadora  eficaç  (que  també)  sinó  perquè  el  seu  aspecte  (no  la  seva  utilització) 
està  responent  a  unes  aspiracions  latents  col·lectives. 

Però  jo  voldria  enfocar  més  enllà,  o  més  ençà,  de  tot  això.  Tan  se  me'n  fa  que  els 
sentiments  que  ens  inspiren  els  ambients  siguin  col·lectius  o  no,  perquè  no  penso  fer- 
ne  ara  una  sistematització  de  causes  i  efectes,  i  perquè  aquest  llibre  es  dirigeix  a 
gent  que  vol  fer-se  una  casa  personalitzada.  Per  tant,  tot  això  només  serà  música 
per  a  la  gent  sensible,  que  sap  perfectament  els  ambients  que  li  motiven  i  els  que  no. 
A  aquesta  gent,  només  cal  donar-los  el  consell  que  utilitzin  aquesta  sensibilitat 
abastament  a  l'hora  de  prendre  decisions  sobre  la  seva  casa,  amb  la  convicció  que 
finalment  la  gent  que  en  sap,  d'habitar  una  casa,  acabarà  fent  agradable  qualsevol 
nyap,  i  viceversa. 

Ara  em  dirigeixo  no  només  als  metges  ;-)  sinó  a  la  gent  que,  a  causa  d'haver  bolcat  el 
seu  interès  en  altres  de  les  seves  potencialitats,  no  hagin  treballat  la  sensibilitat  als 
ambients.  Els  diria  que,  posats  a  fer-se  una  casa,  tinguin  en  compte  que  tant 
l'aspecte  exterior  com  l'ambient  interior  poden  ser  configurats  a  la  nostra  mida  si 

fem  l'esforç,  relativament  puntual,  d'esbrinar  i  afirmar-nos  en  allò  que  en  el  fons 
aspirem  a  ser  com  a  persones,  i  dissenyem  conseqüentment,  o  fem  dissenyar  a  un 
professional,  el  nostre  cau.  Per  exemple,  si  la  vostra  aspiració  vital  és  esdevenir  un 
esquimal,  projecteu-vos  un  iglú,  i  si  el  vostre  objectiu  és  ser  Julian  Munoz,  aneu  a 
Puerto  Banús  a  cercar  idees. 

Si  aconseguim  fer  la  casa  del  tipus  de  persona  que  volem  ser,  ella  i  els  seus  ambients 
ens  parlaran  quotidianament  d'aquest  anhel,  i  ens  acabaran  transformant-nos  en  allò 
que  preteníem  ser.  Sí,  les  cases  transformen  els  seus  habitants.  Cal  deixar  una  mica 
de  banda  els  aspectes  vinculats  a  l'exhibició  i  al  prestigi,  i  fer  l'esforç  de  dirigir  una 
mirada  profunda  als  edificis  i  als  interiors,  evocar  i  col·leccionar  bones  impressions 
rebudes  d'algunes  experiències  ambientals,  de  la  casa  d'algun  amic,  o  més  difícilment 
d'algun  hotel  on  l'ambició  per  decorar  no  hagi  acabat  amb  l'esperit  del  lloc,  que  és  el 
del  seus  creadors.  Hi  ha  llocs  que  tenen  esperit,  i  us  aconsello  que  aspireu  a  que  casa 
vostra  en  tingui,  en  la  mesura  en  què  vosaltres  en  tingueu,  es  clar. 


Hotels  amb  encís,  cases  amb  encís. 

La  parla,  el  llenguatge,  és  la  creació  humana  col·lectiva  que  es  troba  més  prop  de  la 
màgia.  Una  màgia  intel·ligent,  vull  dir,  profundament  creïble  per  qui  no  necessita 
creure.  Són  màgics  els  mecanismes  a  traves  dels  quals  una  nova  paraula,  expressió  o 
frase,  s'obren  pas  entre  la  multitud  com  una  flama  entre  flocs  i,  en  qüestió  de  pocs 
mesos  des  del  seu  misteriós  naixement,  és  abastament  emprada  pel  80  %  de  la 
població,  amb  una  insistència  que  fa  difícil  imaginar  com  se  les  empescaven  per  fer- 
se  entendre  quan  no  existia  aquesta  paraula,  aquest  mot  nouvingut. 

Faig  aquesta  digressió  per  introduir,  naturalment,  una  d'aquestes  expressions 
nouvingudes  i  triomfants,  i  em  refereixo  al  epítet  "amb  encís",  aplicat  en  principi  als 
hotels  que  s'han  volgut  singularitzar  (posicionar-se,  es  diria  ara)  d'una  forma  nova. 
Abans  dels  hotels  amb  encís,  només  hi  havia  dues  o  tres  categories  per  a  "definir"  un 
hotel  :  més  o  menys  luxe  i  prestigi ,  millor  o  pitjor  situació  i/o  vistes,  i  potser  oferir  o 
no  prestacions  accessòries.  No  hi  havia  gent  que  el  valorés,  l'encís?  Segurament  sí, 
però  això  no  es  difonia,  simplement  es  descobria,  ja  que  a  efectes  de  màrqueting  no 
feia  part  de  la  "autoconsciència  "  de  l'establiment. 

I  doncs  ...què  és  abans,  una  demanda  latent  o  la  paraula  que  defineix  la  seva 
satisfacció?  Improviso  una  teoria  :  Per  a  unes  poques  persones  en  cada  cas,  la 
demanda  preexisteix,  és  clara,  però  orfe  de  nom.  Quan  amb  tota  la  dificultat  del  món 
aquesta  demanda  "muta"  o  fa  metàstasi,  és  a  dir,  s'estén  poc  a  poc  a  més  persones, 
augmenta  la  probabilitat  que  alguna  d'elles  li  trobi  un  nom  que  estalviï  circumloquis. 
I  si  el  nom  és  encertat  i  ressona  profundament,  remou  desitjós  confusos  i  pot  generar 
realment  la  demanda  en  capes  molt  més  grans  de  la  població.  La  paraula  triomfa 

perquè  dona  nom  a  quelcom  que  lluitava  per  ser  expressat  i,  a  partir  de  ser-ho,  és  el 
concepte  nomenat  que,  recolzat  en  la  paraula,  triomfa  i  s'estén  amb  rapidesa. 

L'  "encís"  dels  hotels,  abans  de  l'epítet,  era  una  característica  "natural"  del  lloc,  fruit 
de  la  sensibilitat  generosa  dels  seus  gestors.  Ara,  un  cop  creada  la  paraula  i 
detectada  la  demanda  induïda,  s'ha  passat  a  "fabricar"  l'encís  i  multiplicar  els  hotels 
temàtics  a  la  babalà,  en  formes  sovint  execrables  i  no  gaire  justificables,  ni  que  sigui  a 
partir  d'una  bona  voluntat  "naive" 

En  el  rerefons  hi  ha  un  fet  clar,  i  remato  la  meva  teoria  :  No  és  la  mateixa,  la 
demanda  preexistent  dels  "pioners"  que  la  demanda  induïda  per  l'etiqueta  comercial 
en  les  mases  de  nous  consumidors  arribats  amb  la  prosperitat  econòmica.  I  això  es 
repeteix  en  molts  dels  fenòmens  de  massificació  d'activitats  abans  minoritàries  : 
Viatges,  turisme,  òpera,  muntanya,  gastronomia,  esports,  claqué,  balls  de  saló,  etc 
etc.  I  a  la  fúria  "decoradora"  d'ambients. 

Per  què  trec  ara  totes  aquestes  Qüestions?  Per  introduir  "l'encís"  de  les  cases.  La 
major  part  de  l'encís  que  algú  pot  apreuar  en  els  ambients,  té  que  veure  amb  la 
forma  personal  d'habitar  que  tenen  els  usuaris  o,  millor  dit  els  "placemasters"  .  Quin 
és  dons,  el  rol  de  l'arquitectura?  Encara  que  se  li  pot  donar  encís  a  una  cel·la  de 
presó,  les  condicions  prèvies  que  subministra  la  bona  arquitectura  són  alhora  suport 
benèvol  i  facilitador  de  l'esforç,  i  motiu  encoratjador  per  a  que  es  produeixi  la 
"apropiació"  afectiva  de  l'espai  per  les  persones  sensibles  que  l'utilitzen  i  el  fan  seu. 
Aquest  "sentir-lo  seu"  és  condició  necessària  per  a  que  algú  s'engresqui. 

Es  clar,  doncs,  que  l'encís  surt  sempre  de  la  interacció  entre  una  casa  i  els  seus 
habitants,  però  resulta  difícil  d'aconseguir  si  la  pròpia  casa  és  esquerpa,  o  fatxenda  . 

Es  per  això  que  parlaré  ara  d'una  característica  més  modesta  que  l'encís,  però  prèvia 
a  ell  i  pròpia  de  la  casa  buida,  que  rau  en  la  simple  materialitat  de  la  construcció 
abans  de  ser  habitada.  Li  diré  a  aquesta  característica  "amabilitat",  és  a  dir,  la 
condició  de  ser  "amable"  (els  anglesos  dirien  "friendly")  i  en  parlo  al  següent  apartat. 

16  -  CASES  AMABLES? 


Les  cases  acumulen  moltes  pretensions,  il·lusions  o  fantasies  dels  seus  promotors, 
però,  segons  com  vagin  les  coses,  poden  arribar  a  tenir,  o  no  tenir  mai,  una  qualitat 
mansa  i  silenciosa  que  jo  en  diré  "amabilitat".  No  sé  com  dir-ho  d'altra  forma  i,  si  ho 
miro  bé,  crec  que  "amable"  ve  a  coincidir  amb  el  concepte  anglosaxó  de  "friendly" 

De  què  en  dic  una  casa  amable?  Una  casa  és  amable  quan  : 

-  Des  de  bon  principi  "funciona"  bé  :  Les  circulacions  són  curtes  y  no 

s'interfereixen,  el  rendiment  dels  seus  espais  és  molt  alt,  facilita  les  funcions 
habituals  i  permet  alhora  les  més  singulars  i  imprevistes. 

-  Té  les  millors  vistes  i  orientacions  possibles,  i  frueix  de  la  màxima  privacitat. 

-  Quasi  totes  les  seves  peces  resulten  plaents  i  inviten  a  ser  habitades. 

-  És  eficient  climàticament,  i  mantenir-ne  el  confort  demana  poca  despesa 
energètica. 

-  Tramet  una  imatge  d'honestedat,  equilibri  i  integració  amb  l'entorn,  i  si  es  fa 
notar,  ho  fa  exempta  de  petulància. 

-  Resulta  simpàtica  i  plaent  als  seus  habitants  des  dels  primers  moments,  i, 
passats  anys,  continua  essent  mostrada  amb  més  plaer  que  orgull  als  nous 
amics. 

-  Demana  ser  completada,  al  contrari  que  els  productes  perfectes  (siguin  bells  o 
lletjos).  No  es  violenta  per  les  intervencions  dels  habitants  assenyats  i  encara 
agraeix  les  millores. 

-  Tramet  clarament  la  idea  de  ser  una  bona  inversió,  a  la  vista  del  que  ens  dóna  i 
el  que  ens  promet. 

-  Tot  i  que  ella  és  més  duradora  que  nosaltres,  s'adapta  als  canvis  i  necessitats 
sobrevingudes  sense  costoses  intervencions. 

-  Es  deixa  habitar  amb  benevolència  i  admet  la  personalització,  tant  pels  seus 
promotors  com  pels  posteriors  usuaris.  I  d'aquesta  manera,  l'arquitecte  que  la 
va  projectar  perd  qualsevol  protagonisme  que  en  tingués. 

-  La  interacció  entre  l'edifici  i  la  personalitat  dels  seus  ocupants  és  enriquidora 
per  a  ambdós:  la  casa  és  cada  dia  més  agradable  i  els  seus  habitants  se  senten 
cada  dia  millor  dins  d'ella. 

-  La  seva  imatge  i  volum  (igual  que  els  espais  interiors)  arriben  en  un  temps 
relativament  breu  a  ser  el  reflex  dels  seus  habitants,  i  no  a  l'inrevés,  (el  que 
succeeix  amb  els  edificis  que  imposen  la  seva  presència  i  fort  caràcter). 

-  Quan  passats  uns  anys  es  reflexiona  sobre  ella,  fa  la  sensació  emocionant  de 
ser  quelcom  (quasi  "algú")  important  a  les  nostres  vides. 

Què  NO  és  una  casa  amable? 

Una  casa  NO  és  amable  quan: 

-  El  client  no  té  sensibilitat  respecte  als  valors  que  la  farien  "amable",  encara 
que  l'arquitecte  n'hagués  tingut. 

-  S'ha  concebut  per  a  complir  certes  fantasies  d'un  promotor  que  era  poc 
exigent  amb  les  seves  ocurrències. 

-  Pretenia  trametre,  com  a  objectiu  fonamental,  una  imatge  de  prestigi  i  poder 
econòmic. 

-  L'arquitecte  va  vessar  la  seva  "creativitat"  per  sobre  de  qualsevol  altra 
consideració,  i  deixa  el  seu  manifest  com  a  tal,  tant  si  mereix  un  premi 
d'arquitectura  com  si  resulta  ser,  com  passa  amb  més  freqüència,  un  simple 
nyap  presumptuós. 

-  El  procés  complet  de  concepció,  tria  de  l'arquitecte,  projecte,  elecció  de 
constructor  i  construcció  pròpiament  dita  es  va  veure  obstruït  per  un  o 
diversos  incompetents,  i  això  deixa  cicatrius  de  mal  resoldre. 


17  -  TEMA  CENTRAL  I  COMPLEX  :  "L'ESTIL"  DE  LA  CASA 


A  l'època  dels  meus  avis,  i  llevat  que  fossis  un  patrici,  un  indià  o  altre  tipus  de  nou  ric, 
quan  et  construïes  una  casa,  no  et  plantejaves  el  tema  del  seu  "estil".  Els  palaus  i  els 
masos  s'heretaven,  ja  eren  com  eren  i,  com  a  molt,  s'ampliaven,  i  les  cases  noves 
eren  artefactes  tan  feixucs  i  cars  com  ara,  només  que  llavors  no  hi  havia  la  llibertat  de 
triar  gaire  coses  :  Llevat  de  la  gent  a  qui  li  sobraven  els  calers  i  volia  fer-ho  notar,  els 
materials  havien  de  ser  els  "lògics"  del  lloc,  és  a  dir,  els  que  hi  havia  per  allà  a  la  vora, 
i  els  sistemes  constructius,  aquells  que  sabien  fer  bé  els  paletes  del  lloc.  I  en  general 
tampoc  n'hi  havia,  d'arquitecte.  O  com  si  no  hi  fos. 

Com  a  conseqüència  d'aquesta  "penúria",  els  pobles  i  ciutats  gaudien  d'una 
homogeneïtat  de  volums,  alçades,  materials,  colors  i  accessoris,  que  avui  dia  es 
valora  molt  ...  sempre  que  no  es  tracti  de  la  pròpia  casa  i  es  limiti  als  cascos 
tradicionals  de  les  poblacions  visitades  turísticament.  És  a  dir,  que  reconeixem  la 

noblesa  i  bellesa  de  les  cases  totes  del  mateix  "estil",  o,  el  que  és  el  mateix,  sense 
estil,  que  configuren  el  caràcter  dels  cascos  antics.  Però  quan  arriba  el  moment  de 
fer-se  una  casa  aïllada,  llavors  emergeix  una  possibilitat  d'afirmació  personal,  una 
voluntat  de  dotar-la  d'un  estil  singular,  producte  dels  desitjós  o  somnis,  sovint 
amagats,  de  cadascú. 

Allò  que  la  gent  nomenaria  "estil",  com  a  tria  o  acte  de  llibertat,  és  conseqüència  de 
l'actual  economia  globalitzada,  de  l'abaratiment  del  transport  de  materials  pesants  i 
finalment  de  la  prosperitat,  que  ens  ha  dut  a  valorar  la  "distinció  "o  l'afirmació 
individualista,  i  a  voler  suportar  un  cert  plus  de  cost  per  aquestes  coses. 

Ara,  aplicat  als  promotors  de  cases  "normals"  o  menestrals,  això  del  seu  "estil"  no 
sembla  una  demanda  pròpiament  arquitectònica,  una  opció  "vital"  i  definitiva,  sinó 
que  sovint  resulta  força  efímera  i  canviant  com  si  es  tractés  d'una  extrapolació  o 
préstec  del  món  de  la  moda  en  el  vestir.  Els  suplements  dominicals  dels  diaris,  però 
encara  més  les  revistes  especialitzades  en  "casas  de  ensueno",  fomenten  aquesta 
imatge  de  "casa  de  l'any",  quan  no  és  "casa  de  la  setmana",  en  forma  que,  si  te'n  vols 
construir  una,  mai  no  hauries  de  fer  servir  una  revista  de  l'any  passat  per  a  inspirar- 
te. 

El  cas  és  que  molt  poca  gent  arriba  verge  d'aquestes  coses  al  moment  de  veure 
l'arquitecte.  En  principi,  cal  pensar  que  cada  arquitecte,  igual  que  cada  modista,  té 
el  seu  estil  i,  per  tant,  la  tria  de  l'arquitecte  suposa  ja  la  tria  d'un  estil.  Això  és  cert  en 
alguns  casos,  però  jo  no  diria  que  són  majoritaris  :  L'obligatorietat  legal  de 
l'arquitecte  s'ha  girat  en  contra  nostra,  i  sumat  a  la  ignorància  del  seu  rol,  ha 
comportat  que  molts  clients  comencin  per  triar  honoraris  assequibles,  tot  i  que 
posteriorment  discutiran  de  "l'estil"  que  volen,  al  qual  no  han  renunciat. 

En  Xavier  Rubert  de  Ventós,  que  ens  donava  classe  d'Estètica  i  Composició,  tenia  un 
gran  èxit  a  l'Escola  d'Arquitectura  dels  anys  60  pel  seu  plantejament  nou  de 
fenòmens  quotidians.  Entre  ells  recordo  la  distinció  que  feia  entre  "Estil"  i  "Moda"  (i 
s'estava  referint  també  als  estils  arquitectònics  de  tota  la  vida).  L'Estil  era  quelcom 
que  es  consolidava  en  el  temps  i  persistia  fins  i  tot  quan  ja  no  es  practicava,  mentre  la 
Moda  es  reconeixia  per  ser  impactant  i  alhora  efímera,  i  perquè  una  vegada  passada, 
esdevenia  una  lacra  de  què  calia  desempallegar-se  ràpidament.  El  barroc  era  un  estil, 
i  el  rococó,  una  moda. 


PRIMERS  CONTACTES 


Pàgina  37 


FER-SE  UNA  CASA  ago  2015 


JULI  LLUECA 


La  perspectiva  històrica  acaba  donant  la  mesura  d'aquesta  diferència.  Per  exemple, 
algunes  realitzacions  dels  bons  arquitectes  dels  anys  60,  que  en  el  seu  temps  foren 
força  ignorades  del  gran  públic,  però  també  per  bona  part  del  "món  de  la  cultura"  i 
àdhuc  dels  polititzats  estudiants  d'arquitectura,  són  ara  valorats  com  a  mestres  d'un 
autèntic  Estil,  que  llavors  es  deia  frívolament  "nòrdic". 

Doncs  bé,  els  anuncio  que  acaba  de  posar-se  de  Moda  a  nivell  popular,  amb  cert 
retard,  cal  dir-ho,  el  que  és  un  Estil  :  Aquell  que  tothom  reconeix  a  nivell  semàntic 
amb  l'epítet  "de  Disseny".  Es  tracta  de  l'adopció  massiva  d'alguns  dels  principis  del 
Moviment  Modern,  l'avantguarda,  dels  anys  20  i  30  del  passat  segle,  això  sí, 
descafeïnats  :  Absència  d'elements  "monos"  decoratius  o  folklòrics  (però  regust  pels 
afegits  techno),  volumetria  neta,  avorriment  de  les  cases  en  forma  de  casa  a  favor  de 
tot  el  repertori  geomètric  de  cossos  cristal·logràfics  (però  encara  no  cossos  orgànics, 
això  resta  per  als  estadis,  museus,  auditoris,  per  a  l'amic  Ruiz  Geli  ..),  l'aparença  llisa  i 
impermeable  i  sobre  tot,  la  proscripció  de  les  teulades  en  favor  de  les  cobertes 
planes.  En  qüestió  de  un  parell  d'anys  he  vist  consolidar-se  tot  això,  però  cal  dir  que 
jo  treballo  a  Figueres,  i  estic  segur  que  a  Barcelona  la  cosa  ja  ve  d'abans.  Ara  ens 
estan  demanant  quasi  el  mateix  que  fins  fa  poc  no  podies  ni  proposar  si  volies 
conservar  el  client. 

80  anys  de  desfases  (1930  -  2010)  entre  irrupció  cultural  i  demanda  social.  No  està 
malament! 

He  dit  "principis  descafeïnats"  perquè,  en  furgar-ne  una  mica,  ja  es  veu  que  no  es 
tracta  d'una  conversió  autèntica,  que  la  gent  tampoc  està  disposada  a  adoptar  la 
poètica  heroica,  la  duresa  monàstica  dels  espais,  els  mobles,  les  façanes,  les 
propostes  de  fons  dels  mestres  del  Racionalisme.  Les  cases  tant  incòmodes,  tant 
pobres  i  alhora  tant  cares,  tant  belles... 

Al  marge  de  visions  més  o  menys  divertides  dels  fenòmens  de  masses,  el  cert  és  que 
tothom  tenim  tirada  o  aversió  a  un  o  un  altre  "estil"  de  casa,  en  funció  de  les  nostres 
afeccions  i  rebutjos  profunds.  Tan  profunds  que  sovint  parelles  amb  10  anys  de 
convivència  descobreixen  les  seves  incompatibilitats  al  despatx  de  l'arquitecte,  quan 
finalment  s'han  de  pronunciar  sobre  aquest  tipus  de  preferències. 

N'hi  ha,  d'arquetips  d'estils  de  cases?  No  és  aquest  llibre  un  bon  lloc  per  a  esgotar  el 
tema,  però  per  trencar  el  gel  jo  us  proposaré  frívolament  uns  quants  de  identificables 

al  nostre  país  entre  les  cases  noves  aïllades,  sense  prejutjat  en  cap  cas  la  seva  qualitat 
arquitectònica: 

-  Masia  o  paramasia  (casa  nova  d'estil  masia).  Arquetip  :  Les  del  Golf  de  Peralada 
(que  ajunten  2  cases  sota  un  sol  volum)  però  molt  freqüentment  en  versió 
petita. 

-  "Xalet"  de  paleta.  Quatre  aigües,  ràfec  o  faldilleta  de  teules,  solidesa,  finestres 
"normals"  segurament  reixes,  sòcol  de  pedra  aplacada  pels  esquitxos  de  pluja. 
Detalls  ceràmics  (pinya?  ocellet?)  a  la  carena. 

-  Casa  "culta"  burgesa  però  modesta,  com  les  dels  anys  60.  Volums  i  teulades 
complexes,  porxos  generosos.  Discreta  i  aliada  del  temps. 

-  Casassa  modernota  amb  teulada,  volumetria  unitària  i  neta,  bona  composició 
(és  una  casa  d'arquitecte)  i  elements  actuals  com  ara  finestrals  molt  amples, 
golfes  de  sostre  inclinat ,  revestiments  parcials  de  pedra. 

-  Torre  d'Empuriabrava.  Amb  afegits  escenogràfics  barats  i  poc  creïbles  del 
repertori  pseudopopular  (torre  rodona,  arcs,  pedra  falsa,  reixes  andaluses) 

-  Casa  temàtica,  producte  de  la  fantasia,  llarg  temps  cobejada  i  reprimida,  del 
propietari  :  Pot  ser  un  xalet  suïs,  una  barraca  eivissenca,  una  casa  de  fusta  o 
qualsevol  referent  als  orígens,  a  la  biografia  o  al  "món  interior"  de  l'amo. 

-  Casa  "de  disseny"  suportable.  Cobertes  planes.  Façanes  de  dos  materials.  De 
disseny  sí,  però  sense  passar-se.  Pot  ser  força  eclèctica  i  tenir  elements  de 
moltes  procedències,  excepte  de  la  construcció  "normal". 

-  Casa-espectacle,  de  disseny  radical.  Podria  sortir  a  les  revistes  i  agafa 
protagonisme  quan  rebem  una  visita.  Va  costar  cara  però  al  final  ha  valgut  la 
pena  en  reforçar  la  nostra  personalitat.  I  sempre  es  pot  acabar  d'amortitzar 
llogant-la  per  a  espots  publicitaris. 

Què  he  volgut  dir  amb  tot  això?  Bé,  no  estic  molt  segur.  Potser  que  els  arquitectes 
sovint  som  respectuosos  amb  els  nostres  clients,  que  fins  a  cert  punt  els  podem 
comprendre  i  fins  a  cert  punt  mirem  de  complaure'ls.  Més  enllà  d'aquest  punt, 
l'estira  i  arronsa  esdevé  contraproduent,  perquè  tant  en  la  cuina  com  en  el  disseny,  el 
contemporitzador  "terme  mig"  és  el  horror.  Això  és  el  que  volia  dir.  No  tots  els 
arquitectes  serveixen  per  a  tots  els  clients,  ni  viceversa. 

18-  "CASES  ECOLÒGIQUES"  .  PRIMER  CONTACTE  AMB  EL  TEMA  EN  UN  CAPÍTOL 
DUR. 


Tot  i  que  l'adjectiu  "ecològic"  ha  perdut  el  seu  significat  inicial  i  ha  esdevingut 
definitivament  naïf,  no  hi  ha  dubte  que  representa  una  forma  ràpida  i  clara  de 
nomenar  tot  allò  que  té  que  veure  amb  la  preocupació  pel  futur  del  planeta. 

Ara  bé,  a  causa  de  les  informacions  raquítiques,  defectuoses  i  estúpides  amb  les 
s'omplen  els  suplements  dominicals  dels  diaris  (quatre  pàgines  per  a  cada  "gran 
tema",  de  les  que  tres  són  de  fotografies),  s'ha  fomentat  en  l'imaginari  de  la  gent 
"culturitzada"  la  idea  de  que  promoure  una  "casa  ecològica"  és  una  opció  valenta, 
nítida  i  responsable.  Finalment  no  se  sap  gaire  què  és  exactament  una  "casa 
"ecològica",  però  la  idea  és  atractiva.  Si  ens  hem  de  refiar  de  les  fonts  d'informació 
esmentades,  es  tractaria  bàsicament  d'una  casa  "de  disseny",  per  suposat  molt 
singular,  en  la  que  se'ns  diu  que  NO  s'han  fet  servir  materials  proscrits  i  a  la  que  s'ha 
afegit  algun  recurs  o  mecanisme  que  suposadament  ha  de  contribuir  a  disminuir  el 
seu  consum  energètic  i,  no  obstant,  sempre  resulta  que  les  persianes  s'aixequen 
automàticament  mitjançant  uns  30  motors  elèctrics,  ja  no  tan  ecològics.  En  general, 
aquests  recursos  són  purament  gestuals  i  sovint  ridículs,  com  per  exemple  quan  es 
diu  que  s'ha  disposat  un  car  sistema  d'aprofitament  de  l'aigua  de  pluja  que  cau  a  la 
teulada  per  regar,  cosa  que,  a  un  cost  d'infart,  solucionarà  menys  d'un  10  %  de  les 
necessitats  d'aigua  d'un  "pijihuerto". 

Sense  dubte,  la  major  part  dels  autopromotors  que  fan  seva  la  idea  d'una  casa 
"ecològica"  són  gent  sensibilitzada  i  tenen  intencions  responsables,  però  cal  dir  de 
seguida  que  la  única  opció  autèntica  i  responsable  "ecològicament"  envers  la 
construcció  d'una  nova  casa  és  no  fer-la,  sinó  rehabilitar  la  casa  dels  avis. 

Ja  ho  sospitàveu,  però  us  ho  confirmo  :  el  problema  ecològic  de  fons  és  l'excessiu  i 
insostenible  creixement  de  la  població,  i  el  "necessari"  però  encara  menys  sostenible 
creixement  econòmic  il·limitat.  Una  de  les  manifestacions  secundàries  és 
l'insostenible  creixement  del  sòl  urbanitzat.  En  allò  que  fa  al  primer  món  el 
creixement  vegetatiu  de  la  població  ja  s'ha  aturat,  però  com  que  és  el  creixement 
econòmic  el  que  no  es  pot  aturar,  hem  necessitat  la  importació  massiva  de  gent  del 
tercer  món  per  tal  que  siguin  barats  no  només  les  mercaderies,  sinó  també  els  oficis 

de  servei  que  no  es  poden  deslocalitzar,  com  ara  cambrers,  servei  domèstic, 
cuidadors,  prostitutes,  manobres,  teleoperadors,  repartidors,  etc. 

Es  fa  servir  la  paraula  "sostenible"  per  designar  qualsevol  procediment  una  mica  més 
eficaç  que  l'anterior,  quan  és  obvi  que  només  mereixen  aquest  qualificatiu  els 
processos  que  es  podrien  continuar  indefinidament  sense  fer  disminuir  cap  dels 
recursos  finits  del  planeta.  Com  diuen  els  realment  conscienciats  «  viure  de  les 
rendes  sense  menjar-se  el  capital  ». 

Un  cop  fet  aquest  descoratjador  però  necessari  discurs,  nosaltres  serem  molt 
modestos  i  anem  al  gra  :  En  aquest  capítol,  parlarem  de  "cases  ecològiques"  no  per  a 
salvar  el  món  ni  per  sortir  a  les  revistes,  sinó  només  per  estalviar  una  mica,  per  a  no 
malbaratar  recursos.  I  no  parlarem  només  dels  recursos  del  planeta  sinó  també  dels 
diners  de  qui  fa  una  casa  nova  i  després  haurà  de  pagar  el  seu  manteniment. 

Per  començar,  desterrarem  la  parauleta  "casa  ecològica"  i  la  substituirem  per 
"CONSTRUCCIÓ  RESPETUOSA"  o  "CONSTRUCCIÓ  EFICIENT".  Això  marca  dos  sentits 
d'actuació  i  crítica  :  el  primer  d'ells  es  referirà  a  la  mateixa  concepció  de  la  casa, 
sobre  tot  a  la  preocupació  per  que  estigui  en  una  relació  harmoniosa,  amable,  fàcil  i 
lògica  amb  el  terreny,  amb  el  lloc  i  amb  el  clima,  i  que  també  la  tria  dels  materials  de 
què  estarà  feta  respongui  a  aquesta  voluntat  harmònica  i  no  a  requeriments  frívols  o 
presumptuosos,  amb  freqüència  "horteres".  El  segon  aspecte  serà  la  eficiència 
energètica  de  manteniment  i  es  referirà  més  aviat  a  la  vida  de  l'edifici,  que  esperem 
sigui  llarga. 


Harmonia  entre  la  casa  i  el  lloc. 

No  és  només  en  aquest  capítol  que  es  parla  de  la  necessària  harmonia  entre  la  casa  i 
el  lloc  on  es  construeix,  però  és  aquí  on  trobem  la  raó  de  ser  "material"  d'un 
requeriment  que  sovint  sembla  més  aviat  estètic,  però  que  és  clarament  ètic. 

Ja  hem  parlat  abans  del  caràcter  immoble,  feixuc  i  voluminós  de  les  cases,  i  és  per 
això  que  durant  tota  la  història  l'harmonia  entre  les  cases  i  el  lloc  no  ha  estat  cap 
virtut,  sinó  una  simple  imposició  material  :  Llevat  de  construccions  sumptuàries,  les 
pedres  eren  recollides  dels  voltants  immediats,  perquè  eren  de  franc  i  perquè  són 
molt  feixugues  de  moure.  Com  a  feliç  conseqüència,  totes  les  cases  d'una  vila 
determinada  tenien  el  mateix  aspecte  i  no  havia  estridències.  Curiosament,  avui 

també  els  cotxes  se  semblen  molt  entre  ells,  però  és  perquè  es  tracta  d'un  producte 
industrial  de  mal  personalitzar  a  causa  dels  requeriments  de  funcionalitat  i  seguretat. 

En  allò  que  fa  a  les  cases  avui,  amb  l'abaratiment  del  transport  i  amb  la  prosperitat 
del  primer  món,  quasi  tothom  pot  fer  un  acte  d'afirmació  personal  i  construir  una 
casa  "original",  que  justament  no  s'assembli  a  les  del  seu  voltant.  Els  urbanistes  han 
de  fer  complicades  ordenances  estètiques  per  sortir  al  pas  del  mal  gust  que  corre,  en 
moments  en  què  no  hi  ha  res  més  fàcil  que  aconseguir  la  originalitat  :  No  tot  allò 
original  és  estúpid,  però  és  fàcil  que  un  objecte  estúpid  resulti  original.  Per  això,  si  el 
que  prima  és  ser  original,  n'hi  ha  prou  amb  fer  un  avió  de  pedra,  un  vestit  de  llauna  o 
una  casa  de  xocolata  (o  un  xalet  suís  a  Menorca).  També  això  pot  afectar  alguns 
arquitectes,  en  forma  més  subtil  però  amb  resultats  d'estridència  similar. 

Doncs  bé,  el  disseny  d'una  casa  respectuosa  comença  per  interrogar  el  terreny  què  és 
el  que  vol  que  li  facin  al  cim.  Això  és  un  tema  de  sensibilitat  i  sentit  comú,  en  el  què 
qualsevol  arquitecte  bo  (n'hi  ha  moltíssims,  i  millor  que  no  sigui  un  patum)  pot  ajudar 
molt.  De  fet,  la  suma  de  les  necessitats  del  propietari,  de  la  seva  disponibilitat 
econòmica,  de  les  ordenances  urbanístiques  i  de  la  vocació  del  terreny  no  acostuma  a 
deixar  gaire  llibertat,  i  millor  que  sigui  així. 


Sistemes  passius  d'eficiència  energètica  :  ubicació,  volum,  forma,  orientació, 
materials,  obertures,  filtres. 

Un  disseny  d'alta  eficiència  energètica  passiva  vol  dir  que,  simplement  col·locant  i 
distribuint  la  casa  d'una  determinada  manera,  donant-li  una  determinada  forma  i 
volum,  i  dissenyant  intencionadament  els  murs,  les  obertures  i  les  seves  proteccions, 
es  pot  aconseguir  un  més  gran  confort  de  clima  interior  amb  una  despesa  en 
calefacció  i  refrigeració  substancialment  menor. 

Això  s'ha  d'aconseguir : 

Sense  distorsionar  gaire  els  requeriments  funcionals. 

Sense  emprar  instal·lacions  especials  ni  tecnologies  gaire  diferents  a  les 
tradicionals. 

Sense  gastar  més  diners,  o  amb  petits  augments  ràpidament  amortitzables 
amb  l'estalvi  aconseguit. 

Evidentment,  la  mesura  en  què  s'acompleix  l'objectiu  energètic  té  que  veure  amb  la 
mesura  en  que  se  li  doni  preponderància  sobre  la  resta  d'objectius.  Per  això,  la 
eficiència  energètica  passiva  és  simplement  un  requeriment  més,  a  col·locar  pels 
propietaris  en  el  lloc  jeràrquic  que  considerin  oportú.  Des  del  punt  de  vista  de 
l'arquitecte,  el  seu  triomf  és  conjugar  tots  els  requeriments  d'una  manera  òptima,  de 
forma  que  sembli  que  cap  d'ells  ha  estat  sacrificat  per  afavorir  els  altres. 

Hem  parlat  a  bans  del  "respecte  al  lloc"  com  a  base  per  a  les  primeres  decisions,  però 
no  és  només  això  el  que  un  disseny  eficient  té  en  compte  des  del  principi.  Respecte  a 
la  implantació  de  la  casa  dins  del  terreny,  en  aquest  capítol  només  ens  interessaria  la 
seva  relació  al  sòl,  als  vents  i  al  clima,  però  mirarem  de  relacionar-ho  amb  la  resta  de 
condicionants  que  finalment  resulta  difícil  destriar :  les  vistes  cap  a  fora  i  des  de  fora, 
perquè  acostumen  a  prevaldre  sobre  la  resta.  Quan  s'ha  aconseguit  una  ubicació  que 
permet  de  gaudir  de  unes  vistes  bones,  cap  consideració  energètica  ens  farà  girar  la 
casa  d'esquenes.  Ho  mateix  passarà  si  per  tal  de  millorar  les  performances  hauríem 
de  perdre  intimitat. 

Però  les  "vistes  des  de  fora"  no  només  tenen  l'aspecte  negatiu  de  la  pèrdua  de 
intimitat,  sinó  també  el  de  la  potser  desitjable  "exhibició"  de  l'edifici.  Un  cas  molt 
singular  d'això  es  produeix  en  les  cases  semi  soterrades  en  parcel·les  en  pendent,  que 
tenen  un  comportament  energètic  magnífic  però  que  exigeixen  renunciar  a  un 
aspecte  molt  important  (per  a  alguns)  de  la  construcció  :  La  casa  simplement 
desapareix  com  a  tal  i  només  pot  ser  percebuda  des  de  dins.  Perd  així  el  valor  que  se 
li  pugui  atorgar  com  a  objecte  en  el  paisatge  i  emblema  dels  ocupants,  valor  que  no 
obstant  recupera  (i  força  potenciat)  quan  qui  no  la  pot  veure  és  informat  de  la  seva 
existència. 

Quan  algú  coneix  bé  un  país,  els  requeriments  de  ubicació  esdevenen  tòpics  trivials 
d'aplicació  automàtica  :  A  l'Empordà  tothom  sap  que  cal  protegir-se  de  la 
Tramuntana  i,  per  tant,  mirem  de  no  posar  portes  al  Nord,  i  cap  finestra  de 
dormitoris.  En  general  tothom  dona  per  sabut  que  la  orientació  Sud  és  la  millor. 
Però  tot  això,  que  és  cert  en  general,  cal  matisar-ho  moltíssim  quan  s'aplica  a  un 
terreny  concret. 

He  esmentat  l'Empordà  perquè  és  un  dels  casos  en  que  això  té  importància.  A  cada 
comarca  el  vent  acostuma  a  tenir  unes  direccions  dominants,  però  no  sempre  està 

clar  que  calgui  evitar-ho.  Molts  vents  de  mar  o  frescos  són  esperats  i  benvinguts  a 
l'estiu. 

Dit  això,  cal  tenir  en  compte  que  un  vent  local  dominant,  desitjable  o  no,  pot  no 
arribar  a  tocar  a  certs  llocs,  o  fer-ho  transformat  de  direcció,  degut  a  la  configuració 
del  relleu,  a  boscos,  construccions,  etc.  Els  arquitectes  de  cada  comarca  coneixen  els 
vents  dominants  normals,  però  també  a  ells  els  caldria  anar  al  terreny  concret  a 
constatar  què  passa,  i  fer-ho  quan  estigui  bufant  el  vent,  luxe  laboral  que  només 
alguns  es  poden  permetre.  Resta  encara  el  tema  de  les  boires.  Hi  ha  llocs  molt 
propensos  a  boires,  i  la  forma  més  ràpida  d'assabentar-se  és  preguntant  la  gent  que 
hi  viu,  però  si  desgraciadament  ja  heu  comprat  la  parcel·la,  la  boira  no  tindrà  gaire 
incidència  en  el  disseny,  llevat  que  es  tracti  d'un  lloc  com  les  Canàries,  on  la  manca 
d'aigua  de  pluja  es  pot  suplementar  amb  captadors  de  boira. 

Venen  ara  els  aspectes  de  l'orientació  millor,  i  no  només  respecte  al  sol,  sinó  als 
canvis  cíclics  que  l'entorn  fa.  Però  els  primers  són  constatables  fàcilment  des  de  la 
simple  teoria,  i  només  cal  anar  al  terreny  per  detectar  ombres  que  provinguin  de 
l'entorn  que  no  controlem  :  Edificis  alts,  arbres  dels  veïns  o  dels  carrers.  Si  no  fos  per 
aquests  obstacles  locals,  on  tocarà  el  sòl  cada  hora  i  cada  dia  de  l'any 
(l'assolellament)  es  pot  saber  a  la  perfecció  sense  sortir  del  despatx.  Per  tant, 
l'arquitecte  us  ha  de  poder  dibuixar  el  recorregut  de  l'ombra  de  la  casa  o  d'un  arbre 
sobre  la  piscina  el  matí  de  tal  dia  de  juliol  (sempre  que  no  sigui  núvol). 

L'orientació  nord  tindrà  mala  premsa  en  general,  i  encara  més  a  certes  comarques, 
però  resulta  molt  agradable  a  l'estiu,  quan  l'edifici  ens  fa  una  ombra  competent  (no 
com  la  dels  para-sols  tèxtils).  I  també  a  l'estiu,  resulta  absolutament  necessari  que 
les  finestres  i  finestrals  a  Sud  tinguin  unes  bones  viseres  o  com  a  mínim,  persianes 
exteriors  amb  bona  estil·lació  entre  elles  i  els  vidres,  cosa  extensiva  a  les  finestres  a 
Oest  (el  sol  de  l'Est  al  matí  és  molt  més  suportable). 

En  tot  cas,  aquest  llibre  no  vol  ser  un  manual  de  disseny  ni  de  construcció,  i  per  això 
les  informacions  no  genèriques  que  conté,  són  simples  apunts  anecdòtics  i 
desordenats. 

Per  exemple  ,  podria  dir  ara  que  les  esmentades  viseres  en  les  finestres  a  Sud  no  cal 
que  siguin  gaire  pronunciades,  ja  que  altrament  no  deixen  entrar  el  sòl  a  l'hivern. 
Però,  d'altra  banda,  les  variacions  d'alçada  del  sòl  no  es  corresponen  del  tot  amb  les 
variacions  de  temperatura  diürna.  L'alçada  màxima  a  migdia  es  produeix  en  el  solstici 

de  juny,  i  així  si  obstrueixes  l'indesitjable  sòl  d'agost  amb  una  visera  fixa,  obstrueixes 
també  l'agradable  sòl  d'abril.  No  es  pot  tenir  tot,  però  es  diu  que  60  cm  de  visera 
col·locada  30  cm  sobre  la  finestra  al  Sud  és  força  òptim.  En  tot  cas  cal  tornar  a 
recordar  que  no  cal  fer  un  drama  d'això,  i  que  ens  referim  a  òptims  segons  aquest 
aspecte.  En  multitud  de  casos  es  sacrifica  quasi  tot  el  guany  solar  a  l'hivern  per  tal  de 
tenir  un  porxo  de  1,80  m  de  fons. 


L'esperit  del  lloc 

En  resum,  per  tal  de  conèixer  els  condicionants  climàtics  del  terrenys  cal  preguntar  i 
preguntar  als  veïns,  però  en  allò  que  fa  a  la  parcel·la  concreta  us  tocarà  i  us  agradarà 
experimentar-ho  personalment,  i  si  és  possible  abans  de  comprar  el  terreny,  però 
això  últim  és  el  típic  consell  ximple,  carregat  de  lògica  però  de  compliment 
improbable.  Però  com  a  mínim,  després  de  tenir  el  terreny,  llogueu  una  rulot  o 
agafeu  una  tenda  de  campanya  de  Decathlon  i  aneu  a  passar  algun  cicle  complet 
capvespre  -  nit  -  matinada  al  terreny.  Si  sou  observadors,  i  sobretot  si  repetiu  el 
procés  en  diferents  circumstàncies  climàtiques,  aprendreu  coses  molt  útils  a  l'hora  de 
dissenyar  la  casa. 

Sembla  ser  que  hi  havia  arquitectes  que  ho  feien  ells,  això  (per  exemple  José  Antonio 
Coderch),  però  era  de  l'època  en  que  aquets  gestos  i  esforços  eren  reconeguts, 
respectats  i  aprofitats.  Avui  dia  no  és  probable  que  valgui  la  pena,  ja  que  qualsevol 
suggeriment  d'un  cosinet  (i  no  diem  d'una  cunyada)  dels  promotors  pot  fer  inútil  el 
temps  i  l'esforç  d'un  arquitecte  benintencionat  per  comprendre  l'esperit  del  lloc  i 
traslladar-ho  al  projecte. 


Materials  ecològics?  Reciclables? 

Em  temo  que  aquí  no  us  serè  de  gran  utilitat.  Suposo  que  sóc  de  mena  pragmàtic  i 
tinc  tendència  a  veure  moltes  d'aquestes  preocupacions  com  a  qüestions  d'afirmació 
personal  o  de  rebel·lia  enfront  certes  tendències  poc  desitjables,  però  en  forma  no 
sempre  coherent  amb  el  possible  resultat  quantitatiu  de  l'esforç. 

D'entrada  caldria  separar  els  materials  de  la  construcció  actualment  proscrits,  com 
per  exemple  l'asbest  (les  fibres  que  utilitzava  el  producte  "Uralita")  o  abandonats, 
com  les  espumes  de  urea-formol,  d'aquells  sobre  quina  iniquitat  han  pesat  o  pesen 
dubtes  més  o  menys  raonables,  com  per  exemple  el  PVC  .  L'actitud  "ecològica"  en  el 

moment  actual  ens  col·loca  clavant  del  dilema  de  on  situar  la  línia  de  acceptació  o 
rebuig  d'allò  que  diem  "progrés". 

En  tot  cas,  estareu  d'acord  en  que  és  més  coherent  i  respectuós  construir  per  a  que 
duri  100  anys  que  preocupar-se  de  si  es  podrà  o  no  reciclar  el  material  passat  aquest 
temps.  Només  si  fem  servir  materials  efímers  ens  ha  de  preocupar  això. 


Sistemes  actius  d'eficiència  energètica  :  L'estat  actual  dels  recursos,  preus  i 
rendiments. 

Es  diuen  SISTEMES  ACTIUS  els  aparells  o  instal·lacions  que  tenen  per  objecte  captar 
energia  de  franc  per  tal  de  reduir  la  despesa  en  energia  convencional.  Fins  ara 
havíem  parlat  dels  SISTEMES  PASSIUS,  que  no  són  muntatges  o  "artefactes"  sinó  més 
aviat  característiques  dels  elements  constructius  que  tendeixen  a  reduir  el  consum. 

Entrem  ara  en  un  tema  d'absoluta  actualitat,  on  les  coses  canvien  d'un  any  per  l'altre. 
La  informació  disponible  ben  bé  mai  és  objectiva,  ja  que  prové  en  general  dels  qui 
ens  volen  vendre  alguna  cosa. 

Jo  no  us  vull  vendre  res.  Estic  interessat  en  aquest  tema  des  de  fa  uns  35  anys  i  n'he 
seguit  l'evolució  REAL,  al  marge  del  sensacionalisme  i  cops  d'efecte  en  Construmat  o 
en  la  premsa  dominical.  Per  tant,  us  heu  de  refiar  de  mi  més  que  dels  periodistes  i 
industrials  que  viuen  d'això.  Es  per  això  que  us  he  promès  INFORMACIÓ 
PRIVILEGIADA,  i  vull  que  la  inversió  que  heu  fet  en  aquest  llibre  sigui  la  millor  de  la 
vostra  vida. 

Ja  des  d'ara  cal  dir  que  no  és  bona  idea  voler  prescindir  totalment  de  l'energia 
convencional,  ja  que  el  resultat  és  o  un  cost  totalment  desmesurat  o  greus 
deficiències  de  confort.  Ara,  si  es  suporta  tenir  certes  alteracions  respecte  a  la 
temperatura  òptima  interior,  si  s'accepten  185  a  l'hivern  (en  dies  freds)  i  245  a  l'estiu 
(en  dies  calorosos),  es  pot  reduir  moltíssim  la  despesa  energètica  convencional 
(posem  un  60%)  amb  inversions  amortitzables  a  mig  termini  (posem  10  anys). 

No  puc  ser  més  concret,  perquè  resulta  increïblement  difícil  fer  "avaluacions  post- 
ocupacionals"  del  resultat  o  estalvi  real  en  cases  on  s'han  fet  inversions  en  sistemes 
actius.  Jo  ho  he  intentat  sovint,  i  no  he  tingut  prou  constància  i  voluntat  per  a 
superar  els  obstacles  habituals  :  Indisponiblitat  o  manca  de  desglossament  de  les 
factures  d'electricitat  i  gas,  poca  credibilitat  en  les  declaracions  de  conductes 

quotidianes,  manca  de  consums  "pilot"  de  referència.  I  un  obstacle  impensable  : 
Molts  termòstats,  de  marques  reconegudes,  enganyen,  amb  errors  de  fins  a  4  graus  ! 
Es  a  dir,  l'usuari  benpensant  està  molt  content  de  suportar  els  175  del  seu  termòstat 
dins  de  casa  ...  perquè  realment  n'hi  ha  215. 

Per  tant,  també  en  el  tema  dels  períodes  d'amortització  i  l'exactitud  en  avaluar  els 
estalvis  em  mantindré  en  el  nivell  «  frívol  »  general  d'aquest  text. 

Els  sistemes  actius  utilitzats  actualment  en  una  casa  convencional  són  :  Els  captadors 
solars,  fotovoltaics  o  de  fluids;  la  geotèrmia  associada  a  bombes  de  calor,  i  molt 
rarament  els  generadors  eòlics.  Als  capítols  posteriors  els  descriurem  acuradament, 
juntament  amb  les  previsions  d'evolució  de  tots  aquests  aspectes. 

Tornaré  sobre  aquest  tema  per  a  ampliar-ho. 


PRIMERS  CONTACTES 


Pàgina  47 


FER-SE  UNA  CASA  ago  2015 


JULI  LLUECA 


EL  QUE  VOLS  I  EL  QUE  POTS 

Capítol  filosòfic,  on  tractarem  meta  temes  importants  : 

-  Saps  el  què  vols?  Vols  ara  el  què  voldràs  després?  IDEES,  DESITJÓS,  VELEITATS 

-  Quin  marge  de  llibertat  tens?  LLEIS,  TEMPS  i  DINERS.  La  batalla  entre  tot 
plegat 

-  Tema  previ  :  Saps  pactar  amb  la  teva  parella?  La  promoció  d'una  casa  familiar 
com  a  activitat  d'alt  risc  per  a  l'estabilitat  conjugal.  Gestió  del  pacte  continuat 
a  dues  bandes  (o  a  més) 

-  Les  teves  (vostres)  "necessitats"  :  1-  Ara,  2-  a  deu  anys  vista,  3-  a  vint  anys 
vista,  4-  amb  vistes  a  la  venda  o  lloguer  de  la  casa  (patrimoni  de  reserva). 


21-  EL  QUE  VOLS 


Conèixer  en  veritat  i  fondària  els  propis  desitjós  pot  demanar  deu  anys  de 
psicoanàlisi,  i  encara  sense  garanties.  Per  tant,  quan  diem  que  desitgem  quelcom, 
hem  de  saber  que  com  a  cançó  no  està  malament,  però  té  més  de  música  que  de 
lletra. 

Òbviament,  amb  freqüència  ens  sentim  atrets  per  una  idea,  enamorats  d'una  imatge 
i,  quan  això  persisteix  i  es  repeteix,  usem  aquesta  tirada  per  explicar  als  altres  i  a 
nosaltres  mateixos  "com  som".  Sobre  un  desig  incert  construïm  una  personalitat.  I 
cal  dir  que  la  major  part  dels  nostres  desitjós  no  passen  la  prova  de  veure's  realitzats, 
i  això  ho  sabem.  Abans  ja  d'acomplir-se  el  presumpte  desig,  veiem  com  es  dissipa  i 
desapareix  :  Ja  no  volem  això.  El  que  vol  dir  que  teníem  un  FALS  desig. 

Encara  que  qualsevol  professor  de  filosofia  ho  sabria  explicar  amb  millors  paraules,  jo 
dic  que  el  que  ens  passa  és  que  no  desitjàvem  un  objecte  o  una  situació,  sinó  la 
nostra  idea  d'aquell  objecte  o  situació.  Idea  que  es  revela  equivocada  quan 
finalment  hi  accedim.  "No  eres  quien  yo  espero"  (Penèlope,  de  Serrat?). 

Aquest  error  és  innocu  en  els  casos  en  que  satisfer  un  desig,  encara  que  només  sigui 
per  a  descartar-lo,  és  "barat".  Per  exemple,  jo  puc  desitjar  veure  una  obra  de  teatre, 
passar  un  cap  de  setmana  a  Marina  d'Or  o  fer-me  un  pírcing.  Si  l'experiència  em 
decep  o,  el  que  és  el  mateix,  després  de  fer-ho  veig  que  realment  no  ho  desitjava,  no 
gastaré  gaire  energia  en  penedir-me  :  simplement  ho  oblido  o  ho  desfaig. 

Ara,  no  és  igual  quan  hom  inverteix  gran  part  de  la  seva  energia  o  diners  en  dur  a 
terme  "un  somni",  ja  que  llavors  el  desgast  i  la  frustració  poden  demanar  tota  la 
nostra  valentia  per  a  escapar  a  temps  de  la  trampa.  O  bé,  en  el  cas  de  ser  molt 
responsables,  per  a  penar  el  nostre  error  tot  convertint  el  fals  desig  en  una  obligació 
amb  allò  que  hem  començat. 

Fer-se  una  casa  així  o  aixà  és  una  dels  casos  més  extrems,  només  superat  per  la 
realització  de  desitjós  vitals  de  gran  calat,  que  esmento  per  ordre  de  la  seva 
irreversibilitat  (de  menys  a  més  reversible)  :  Suïcidar-se,  tenir  fills,  casar-se,  ficar-se 
monja,  ajuntar-se  a  una  secta,  fer-se  treballador  autònom,  etc. 

En  la  meva  experiència  personal,  mai  acabaré  d'agrair  a  un  amic  pel  favor  que  em  va 
fer  en  prestar-me  un  petit  veler  que  ell  no  utilitzava.  En  dos  estius  de  navegar  en  ell 
vaig  descobrir  que  el  meu  vibrant  desig  d'encetar  una  carrera  nàutica  era 
inconsistent.  Els  falsos  desitjós  es  diuen  també  "vel·leïtats",  però  només  sabem  si 
són  això  després  de  realitzar-los. 

A  aquestes  alçades  espero  que  el  lector  s'hagi  identificat  amb  mi,  en  recordar 
experiències  similars,  i  llavors  ja  hauré  aconseguit  el  propòsit  d'aquest  capítol  : 
Demostrar  que  els  desitjós  han  de  ser  vistos  amb  malfiança,  llevat  del  cas  que  no 
tinguem  cap  intenció  de  realitzar-los  ni,  per  tant,  de  córrer  el  risc  d'haver  de 
reconèixer-los  com  a  vel·leïtats. 

Per  tant,  el  primer  pas  per  a  elaborar  una  col·lecció  de  desitjós  respecte  a  una  casa 
és  fer  una  llista  inicial  d'ells  i  dedicar  un  cap  de  setmana  a  la  meditació 
transcendental,  seguit  d'un  psicodrama  amb  ajut  exterior,  que  posi  en  qüestió,  sense 
pietat,  aquests  desitjós.  Com  a  mínim,  cal  aconseguir  entre  els  amics  algú  que  es 
presti  a  fer  d'espàrring.  El  tema  central  serà  si  la  realització  del  meu  desig  actual  em 
satisfarà  com  crec. 

D'entrada  això  faria  part  de  la  missió  de  l'arquitecte,  però  cal  comprendre  els 
col·legues  remisos:  Es  pot  perdre  un  client  per  excés  de  zel  en  qüestionar 
l'autenticitat  dels  seus  desitjós.  Jo  darrerament  pregunto  si  volen  aquesta  prestació. 

En  tot  cas,  després  d'aquesta  visió  global  del  problema,  tornaré  en  capítols  successius 
sobre  camps  concrets  de  desitjós  i  fantasies. 


EL  QUE  VOLS  I  EL  QUE  POTS 


Pàgina  50 


FER-SE  UNA  CASA  ago  2015 


JULI  LLUECA 


22-ELQUE  POTS 


El  teu  marge  de  llibertat  te'l  donen  les  lleis  i  els  diners  (també  el  temps,  és  clar). 

Estendre'm  en  cadascú  d'aquests  factors  és  el  que  faré  en  capítols  successius,  però 
he  volgut  contemplar-los  aquí  com  un  conjunt  compacte.  Pot  semblar  una  mica 
insolent  recordar  que  no  sempre  podem  fer  el  que  desitgem,  però  a  la  vista  de  la 
freqüent  defectuosa  informació  de  molts  joves  sobre  els  límits  de  les  seves 
potencialitats,  crec  útil  explicitar-ho  :  Construir  una  determinada  casa  només  serà 
possible  : 

-  si  ets  el  propietari  del  terreny 

-  si  la  legislació  urbanística  ho  permet 

-  si  tens  els  recursos  econòmics  o  financers  per  pagar  al  constructor,  als  tècnics, 
a  l'Ajuntament  i  al  notari. 

Si  no  és  el  cas,  sempre  pots  generar  o  depurar  desitjós,  fantasiejar,  jugar  a  Slim  City, 
anar  a  Construmat  o  preparar-te  psicològicament  per  quan  vinguin  temps  millors 
llegint  aquest  llibre. 


23-  PACTAR  AMB  LA  PARELLA 


Llegir  llibres  acostuma  a  ser  un  acte  privat  i  unipersonal,  i  per  això  l'autor  s'ha  de 
dirigir  al  lector  en  singular.  Jo  ho  faig  així  i  continuaré  fent-ho.  Però  les  cases  són 
molt  rarament  unipersonals,  i  també  cada  cop  menys  són  monarquies  absolutes.  A 
cavall  entre  els  promotors  singles  i  les  parelles  normals  que  parlen,  discuteixen  i 
pacten  sobre  les  coses  importants,  restaria  per  citar  als  directors  o  "caps"  de  família 
que  amorosament  conviuen  i  dirigeixen  la  vida  de  la  resta  d'una  unitat  familiar  que 
sembla  tenir  poca  capacitat  de  discernir  i  cap  desig  expressable  a  causa  de  limitació 
sobrevinguda  o  congènita,  o  bé  renuncien  a  expressar-los  en  forma  lliurement 
acceptada.  No  sé  si  m'explico. 

Per  tant,  llevat  dels  qui  viuen  sols  i  dels  qui  manen  molt  per  una  o  altra  raó,  la 
majoria  dels  qui  promoguin  una  casa  conviuran  en  ella  amb  algú  que  també  mana  i 
té,  també,  no  només  necessitats,  sinó  també  desitjós  i  fantasies.  I  el  més  normal  és 
que  algunes  o  moltes  no  coincideixen  amb  les  teves  o,  pitjor  encara,  siguin 
incompatibles. 

Apareix,  dons,  un  primer  escull  en  la  iniciativa:  La  necessitat  de  consensuar  les  mil 
decisions  que  caldrà  prendre.  Parelles  que  van  fent,  malgrat  freqüents  discrepàncies 
mal  gestionades,  poden  acabar  separant-se  a  rel  del  procés  de  projectar  i  construir 
una  casa  comuna.  Se  de  què  parlo. 

En  qualsevol  cas,  després  de  construir  una  casa  les  relacions  de  parella  no  tornaran  a 
ser  exactament  com  abans,  per  bé  o  per  mal.  Ni  tan  sols  l'arribada  del  primer  fill  pot 
comparar-se,  perquè  llavors  els  rols  i  autoritats  estan  tradicionalment  molt  ben 
definits.  Ben  mirat,  i  encara  que  no  tinguis  parella,  les  coses  mai  són  el  mateix 
després  de  canviar  de  casa. 

Davant  els  inevitables  conflictes,  l'arquitecte  es  pot  igualment  usar  com  a 
salvaguarda  de  la  convivència  familiar:  Quan  hi  hagi  un  desacord,  l'arquitecte 
aprofitarà  sens  dubte  per  a  ficar  les  seves  pròpies  opcions.  Si  subtilment  se  li  permet, 
l'empassi  serà  superat  i  sempre  se  li  podrà  acusar  a  ell  (i  no  al  cònjuge)  dels 
desajustos,  insatisfaccions  o  eventuals  fracassos  d'una  determinada  decisió.  Inclús 
davant  amistats  que  criticaran  certs  aspectes  estètics  o  funcionals,  es  podrà  dir  allò 
de  que  fou  una  decisió  irrevocable  d'un  arquitecte  dèspota.  Pel  que  a  mi  m'arriba 
per  aquesta  via,  semblaria  que  tots  els  col·legues  ho  són. 

Què  fer  davant  l'evidència  d'una  incompatibilitat  conjugal  d'interessos  o  desitjós?  El 
mateix  que  en  qualsevol  altre  camp  de  la  convivència.  Ara,  sense  arribar  a  entrar  en 
la  complicada  teoria  de  les  relacions  de  poder  i  la  gestió  de  conflictes,  haig  de 
recomanar  una  actitud  positiva,  flexible  i  negociadora. 

En  primer  lloc  tindrem  l'ocasió,  per  bé  o  per  mal,  de  conèixer  millor  la  nostra  parella, 
o  de  corregir  la  imatge  que  tenim  d'ella  (lectura  recomanada  "Tu  rostro,  mariana"  de 
Javier  Marias).  En  un  pla  més  pràctic,  la  gran  dificultat  rau  en  una  veritat  que  ningú 
discuteix  a  hores  d'ara  :  el  disseny  democràtic  (igual  que  la  cuina  democràtica  o  el 
comandament  democràtic  d'un  vaixell)  és  un  desastre. 

En  el  pla  conceptual-estètic,  els  arquitectes,  que  sabem  força  d'això,  acostumem  a 
distanciar-nos  dels  nostres  clients  quasi  tant  com  els  perruquers,  ja  que  aspirem  a 

que  l'edifici  (en  el  nostre  cas  una  casa)  sigui  QUELCOM  unitari,  tingui  un  caràcter 
concret  i  identificable  no  importa  d'on  es  miri  ni  amb  el  detall  que  es  miri,  i  no  un 
monstre  de  Frankestein  amb  un  detallet  d'aquesta  revista  i  un  altre  d'aquella  casa, 
que  és  la  forma  com  la  bona  gent  gestiona  aquest  tipus  de  coses. 

Per  a  obtenir  una  casa  amb  personalitat  caldrà  dotar-la  d'un  caràcter  concret  i 
unitari,  i  les  barreges  en  l'aspecte  global  (això  copiat  d'aqui,  això  copiat  d'allà)  duen 
quasi  sempre  a  un  fracàs  estètic.  Per  tant,  davant  una  indefinició  del  caràcter  unitari 
d'una  casa  cal  deixar  l'arquitecte  que  el  proposi,  i  acceptar-ho  o  rebutjar-ho  després. 
I  si  cap  imatge  o  caràcter  agrada  a  cap  de  les  parts  en  conflicte,  cal  pensar  en  que  us 
heu  equivocat  d'arquitecte.  Per  tal  d'evitar  això,  més  val  triar  correctament 
l'arquitecte  (veure  el  capítol  "Com  es  fa  tot"). 

Un  cop  acordat  el  caràcter  global  de  la  casa,  és  viable  i  gens  greu  que  hagi  un 
repartiment  de  decisions  per  peces  :  Per  exemple,  la  cuina  i  la  sala  són  d’un,  mentre 
els  dormitoris,  banys,  jardí  i  garatge  són  de  un  altre.  Es  discuteix  el  que  calgui  (millor 
davant  l'arquitecte,  no  tingueu  vergonya)  però  se  sap  d'entrada  a  qui  correspon  la 
decisió  final  i  la  responsabilitat  subsegüent  en  aquest  tema  concret. 


24-  LES  TEVES  (VOSTRES)  NECESSITATS  :  ARA  I  EN  ELS  FUTURS 


Aquí  només  vull  introduir  els  aspectes  globals  d'aquest  tema,  que  serà  tractat 
abastament  al  capítol  "Necessitats,  Funcions".  He  ordenat  així  el  llibre  per  fer-vos 
entendre  que  abans  de  alliberar  les  vostres  aspiracions  o  creences  sobre  la  casa  cal 
tenir  coneixements  molt  més  prosaics  sobre  el  mon  de  la  construcció  i  la  seva 
economia. 

Dit  això,  ara  només  us  faré  notar  coses  òbvies  sobre  les  cases  : 

-  Costen  molts  diners  i  esforç 

-  Duren  molt  més  que  els  nostres  capricis  i,  amb  sort,  més  que  nosaltres 
mateixos. 

-  Són  molt  menys  canviants  que  les  nostres  necessitats 

-  Són  molt  cares  de  reconvertir 

Corol·lari  :  la  moda,  només  pels  vestits,  i  els  experiments,  amb  gasosa. 

Per  tot  això,  el  concepte  de  "casa  a  mida"  té  les  seves  limitacions,  encara  que  no  hi 
ha  dubte  que  resulta  molt  desitjable.  Però  millor  que  no  s'entengui  com  a  "a  la 
mesura  del  meu  moment  actual". 

Cadascú  tria  la  casa  que  el  defineix,  i  viceversa.  El  que  volem  d'entrada  és  sentir-nos 
còmodes  i  poder  "fer  nostra"  aquesta  casa  que  encara  no  existeix  .  En  ella  van  per 
passar  moltes  coses,  en  forma  successiva  :  Potser  d'entrada  viureu  sols,  després  en 
parella,  o  a  l'inrevés.  Viurà  el  vostre  fill,  o  els  vostres  5  fills,  primer  com  a  nens, 
després  com  a  adolescents,  finalment  com  a  hostes  ...  i  segurament,  com  a  hereus. 
Potser  posareu  el  vostre  petit  negoci,  o  acollireu  els  vostres  pares  ja  grans.  Fareu 
sopars  els  dijous  per  una  colla  d'amics,  cercareu  en  els  seus  racons  espais  privats  per 
un  o  altre,  o  no.  I  tot  això,  ara  no  però  després  sí,  o  potser  mai. 

I  possiblement  per  alguna  raó  la  voldreu  vendre,  i  llavors  els  VOSTRES  capricis  seran 
un  handicap  pels  compradors,  que  segurament  en  tindran,  de  capricis,  però  per 
suposat  no  seran  els  vostres,  si  més  no  pel  simple  pas  del  temps. 

És  clar  que  les  cases  poden  ser  completades,  o  remodelades,  però  l'experiència 
m'indica  que  això  no  es  fa  ben  bé  mai,  més  enllà  de  refer  cuines  i  banys,  posar 
parquet,  o  altres  petits  ajustaments.  I  mai  amb  les  intencions  que  hom  tenia  al 
principi. 

En  tot  cas,  hi  ha  cases  que  es  deixen  remodelar  i  altres  que  no. 

No  sóc  partidari  de  sacrificar  desitjós  i  il·lusions  per  potenciar  el  valor  patrimonial 
d'una  casa.  Però  sí  que  cal  exigir  als  desitjós  que,  ja  que  van  per  aplicar-se  a  quelcom 
tan  gran  i  feixuc,  passin  un  examen  de  consistència.  Potser  tu  ho  pots  pagar,  inclús 
podries  fer-te  un  'altra,  però  ...  Mira  aquests  paletes,  dies  i  dies  suant,  escarrassant- 
se,  tot  posant  un  petit  totxo  rere  l'altre,  mira  com  estan  fent  quelcom  important,  que 
creix  més  que  ells  més  que  tu,  que  un  dia  (tant  de  bo  que  no,  per  tu  i  per  l'arquitecte) 
pot  caure't  al  cim  i  colgar-te!. 

Molt  possiblement,  quan  tu  ja  no  hi  siguis,  aquesta  casa  seguirà,  a  la  seva  manera 
parlant  de  tu,  de  vosaltres,  i  tu  siguis  evocat  com  "l'avi/l'àvia  que  féu  la  casa". 

Mira  de  no  fer  un  monument  a  l'estupidesa  momentània. 

31-  ON? 


Ja  he  parlat  de  "el  lloc"  en  relació  a  l'ecologisme,  als  valors  col·lectius,  a  l'esgotament 
del  planeta,  però  ara  baixaré  a  una  visió  més  egoista,  personal,  relacionada  només 
amb  l' interès  del  propietari,  que  no  té  perquè  ser  antagònic  amb  l'altre. 

Quan  algú  compra  un  llibre  com  aquest,  és  molt  possible  que  ja  tingui  un  terreny  per 
a  construir  la  casa.  També,  quan  es  compra  una  guia  d'un  país,  ens  resulta  de  poca 
utilitat  el  capítol  "Com  arribar?"  perquè  la  major  part  de  les  guies  es  compren  o  es 
llegeixen  pocs  dies  abans  d'emprendre  un  viatge  ja  organitzat. 

Però,  en  tot  cas,  aquest  és  un  capítol  fonamental.  No  m'importa  si  ja  teniu  el  terreny. 
Encara  us  puc  convèncer  de  vendre-ho  i  comprar-ne  un  altre. 

Perquè  en  allò  que  fa  a  l'habitatge,  l'emplaçament  és  el  tot.  No  és  que  no  es  pugui 
viure  en  qualsevol  lloc  que  algú  hagi  tingut  la  idea  de  parcel·lar,  o  allà  on  us  hagin 
regalat  un  tros  de  terra.  Es  pot  viure  pertot,  al  fons  d'un  clot  inundable,  al  costat 
d'una  autopista,  al  mig  del  desert,  però  l'emplaçament  és  el  80  %  de  l'encant  d'una 
casa.  En  els  extrems,  un  emplaçament  òptim  fa  adorable  qualsevulla  casa,  i  un 
emplaçament  absurd  matxuca  el  millor  habitatge.  I  d'emplaçament  absurds  n'hi  han 
tants  com  vulgueu.  De  fet  els  criteris  amb  els  que  es  declaren  urbanitzables  alguns 
indrets  no  tenen  res  a  veure  amb  cap  lògica  de  la  ubicació  d'habitatges,  sinó  més 
aviat  amb  una  barreja  de  conveniència  del  propietari  i  recolzament  polític. 

Jo  em  puc  escarrassar  a  donar-vos  instruccions,  però  la  cosa  és  força  simple  :  N'hi  ha 
un  seguit  de  factors  que  analitzarem,  no  sigui  dit,  però  a  menys  que  sigueu  realment 
curts  i  insensibles,  ja  els  tindreu  en  compte  sense  els  meus  consells.  Però,  un  cop  vist 
que  els  paràmetres  lògics  i  mesurables  son  satisfactoris,  encara  caldrà  que  us  deixeu 
de  foteses  i  us  pregunteu  sincerament :  Aquest  és  un  emplaçament  desitjable  per  a 
una  casa  ? 

El  lloc  no  és  intercanviable,  ni  tots  els  llocs  són  adequats  per  fer  una  casa  agradable. 
Si  encara  no  teniu  el  terreny,  us  aconsello  vivament  que  passeu  el  temps  que  calgui 
per  a  arribar  a  estar  convençuts  que  el  lloc  és  el  que  s'ajusta  als  vostres  desitjós 
actuals  i  (presumibles)  del  futur.  Com  a  mínim,  us  en  heu  d'enamorar.  Això 
possiblement  se'ns  passaria,  però  a  còpia  de  sentir  les  lloances  de  totes  les  visites 

l'acabareu  sentint  la  casa  i  el  seu  emplaçament  com  a  part  de  vosaltres,  i  a  més 
començarà  a  actuar  l'instint  territorial. 

No  es  tracta  de  que  sigui  un  emplaçament  singular  o  tingui  unes  vistes  espectaculars. 
Es  quelcom  molt  més  subtil.  En  aquest  aspecte,  igual  que  en  altres  relacionats  amb 
la  casa,  cadascú  ha  de  testar  els  seus  gustos  o  desitjós,  i  no  limitar-se  a  amollar-los 
com  si  fos  el  Cant  de  la  Sibil·la,  sense  haver-los  fet  passar  la  prova  de  foc.  Per 
exemple,  es  poden  tenir  tipus  d'experiències  molt  útils  sobre  emplaçament  de  les 
cases  en  els  viatges  de  turisme,  si  fugim  dels  ressorts  o  els  creuers  i  utilitzem 
apartaments  o  casetes  llogades  per  dies.  També,  si  el  vostre  estil  de  vida  us  ho 
permet,  mireu  de  demanar  prestades  cases  als  amics,  i  habiteu-les.  Si,  com  és 
d'esperar,  esteu  en  un  procés  de  decisió  respecte  a  fer  una  casa,  us  aconsello  que 
repetiu  experiències  d'aquestes  com  una  obligació. 

Es  clar  que  també  es  pot  triar  un  terreny  amb  poc  encís  perquè  és  fàcil  d'adquirir.  De 
fet  tots  els  solars  s'acaben  venent,  com  també  hi  ha  matrimonis  de  simple 
conveniència,  i  molts  d'ells  són  sòlids  com  una  roca  (també  com  una  roca  ensopits  i 
feixucs).  La  metàfora  no  és  molt  afortunada,  perquè  els  llocs,  més  que  les  persones, 
quasi  sempre  acaben  fent-se  estimar .  En  pla  Zen  diríem  "Qui  res  no  espera,  mai  pot 
ser  mossegat  per  la  decepció".  Sentenciat  això,  ja  us  ho  fareu. 


32  -  DECISIONS  INICIALS:  DINS  O  FORA  CIUTAT? 


Sembla  que  no  caldria  enunciar  el  que  tothom  sap  :  Les  diferents  prestacions  que 
donen  les  ciutats,  els  pobles,  les  urbanitzacions  i  el  camp.  Miraré  de  limitar-me  a 
donar-vos  alguns  instruments  d'anàlisi,  en  forma  de  test,  per  tal  que  us  pugueu  fer 
front  al  tema  a  la  vista  de  la  seva  globalitat.  Si  més  no,  això  us  pot  ajudar  en 
moments  d'indecisió  i  us  deixarà  millor  cos  que  tirar  una  moneda  a  l'aire 
Viure  fora  ciutat,  en  general,  vol  dir  viure  al  casc  d'un  petit  poble  o  bé  en  una 
urbanització.  Es  clar  que  la  primera  de  les  possibilitats  ofereix  unes  condicions  de 
servei  millors  que  la  urbanització  en  molts  aspectes.  Particularment  crec  que  és 
també  molt  més  agradable,  però  la  oferta  de  terrenys  no  és  tan  massiva,  i  els  veïns 
més  heterogenis,  però  en  molts  casos  millor  educats. 

Si  és  el  cas  que  teniu  dubtes,  personals  o  de  parella,  sobre  si  heu  de  fer  casa  vostra 
en  un  entorn  urbà  o  bé  en  una  urbanització,  us  puc  ajudar  fent-vos  una  elemental  i 
obvia  llista  d'avantatges  i  inconvenients  d'ambdues  opcions,  per  tal  que  pugueu 
puntuar-les  i  arribar  a  una  decisió  impecable.  Per  tal  de  simplificar,  acordarem  que 
els  avantatges  d'una  opció  són  exactament  els  inconvenients  de  l'altra  : 


AVANTATGES  DE  VIURE  FORA  CIUTAT 

AVANTATGES  DE  VIURE  A  CIUTAT 

Entorn  natural  i  agradable.  Qualitat 

Accés  fàcil  i  barat  a  la  feina. 

ambiental. 

Estalvi  de  temps  i  diners  en  els  viatges 

Silenci.  Qualitat  de  vida  quan  s'hi  és. 

diaris 

Millor  preu/m2  de  l'habitatge  = 

Botigues  i  serveis  accessibles  a  peu 

possibilitat  d'una  casa  gran. 

Més  amplitud  i  opcions  de  vida  social 

Estalvi  de  viatges  de  cap  de  setmana. 

Facilitat  de  transport  escolar  i  activitats 

Proximitat  a  activitats  d'esbarjo 

pels  nens. 

esportiu. 

Ampla  oferta  d'activitats  culturals  i  fàcil 

Oportunitat  de  practicar  la  jardineria  i  el 

accés. 

bricolatge. 

Facilitat  per  als  estudis  universitaris. 

Facilitat  per  a  reunions  d'amics 

Transport  públic  eficaç  =  es  pot 

Aparcament  senzill  i  assegurat  (sobretot 

prescindir  del  cotxe. 

per  als  visitants) 

Millor  accés  a  transport  llunyà  (trens, 
aeroports,  autopistes)  =  facilitat  per  als 
viatges 

Altra  possibilitat  és  viure  a  un  mas  aïllat  preexistent,  i  també  és  possible  que  algú 
especuli  amb  la  oportunitat  de  fer-se  una  casa  nova  al  mig  del  camp,  en  sòl  rústec,  dit 
en  termes  legals  Sòl  No  Urbanitzable.  Obrirem  per  a  ells  un  capítol  exclusiu  : 

33-  I  FER  UNA  CASA  AÏLLADA  EN  SÒL  RÚSTEC? 


Els  Plans  d'Urbanisme,  que  són  I'  instrument  legal  per  fixar  on  es  pot  construir  i  on 
no,  i  com,  classifiquen  la  major  part  del  sòl  com  a  No  Urbanitzable,  que  vol  dir 
òbviament  que  no  es  pot  "urbanitzar"  (és  a  dir,  obrir  carrers  i  fer  parcel·les).  Una 
part  d'ell  és,  a  més.  Sòl  d'Especial  Protecció  on  està  especialment  vetat  de  fer  cases. 
Cal  dir  de  seguida  que,  en  general,  les  lleis  posen  força  obstacles,  o  decididament  NO 
permeten  fer  habitatges  nous  (encara  que  només  sigui  un)  en  Sòl  No  Urbanitzable, 
és  a  dir,  fora  de  les  urbanitzacions.  Les  motivacions  d'aquesta  actitud  són  tres  : 


1-  La  conservació  del  paisatge  : 

El  paisatge  es  considera  un  patrimoni  col·lectiu,  i  en  aquest  sentit  és  un  valor 
comunitari,  però  sustentat  en  la  propietat  privada  de  la  terra,  la  qual  cosa  ja  ens 
orienta  sobre  els  conflictes  que  hi  poden  sortir. 

Els  territoris  europeus  suporten  fa  temps  una  pressió  humana  excessiva,  i  el  fet  de 
concentrar  la  població  en  nuclis  més  o  menys  compactes,  però  en  tot  cas  continus  (és 
a  dir,  en  sòl  urbà)  permet  alleugerir  aquesta  pressió  sobre  la  resta  del  territori  i 
aconseguir  unes  àrees  "verges"  més  grans,  que  puguin  ser  percebudes  com  a 
"naturals"  per  la  gent.  Encara  que  el  lector  pertanyi  a  la  majoria  insensible,  se  li  pot 
arribar  a  fer  entendre  que  el  paisatge  d'una  ampla  vall  bucòlica  pot  alterar-se 
totalment  per  la  presència  d'un  sol  xalet  que  vol  imitar,  sense  èxit,  una  masia.  De 
fet,  el  que  més  "cantarà"  seran  els  accessoris  :  piscina,  gespa,  palmeres  i  tanques,  i 
també  la  parafernal  de  infraestructures  urbanes  que  inevitablement  l'acompanyarà: 
Una  línia  elèctrica  Aérea  amb  un  transformador  per  a  fer-li  arribar  la  llum,  un  'altra 
de  telèfons  (aquesta  potser  evitable  en  l'actualitat),  un  camí  amb  propensió  a  acabar 
asfaltat,  etc.. 

Arribat  aquest  punt  pot  ressuscitar  una  vella  qüestió  entre  arquitectes  :  La  evidència 
de  que,  si  en  comptes  d'un  xalet  hi  hagués  una  masia  autèntica,  el  paisatge  no 
resultaria  perjudicat.  Alguns  arquitectes  es  flagel·len  tot  dient  que  les  construccions 
d'abans  eren  belles,  i  les  d'ara  són  estèticament  execrables.  No  hi  ha  dubte  que  una 
casa-icona  d'arquitectura  moderna,  al  mig  de  la  nostra  vall,  no  destorbaria  igual  que 
un  xalet  suís  a  l'Empordà,  encara  que  el  paisatge  tampoc  restaria  igual,  i  potser 

esdevindria  "la  vall  de  Le  Corbusier".  Però  el  cert  és  que  no  es  pot  ni  es  deu  demanar 
a  les  cases  que  construïm  que  siguin  totes  un  icona  de  la  modernitat,  i  la  experiència 
ens  indica  que  n'hi  ha  un  bon  percentatge  de  gent  de  gust  dubtós,  o  que  menysprea 
els  valors  col·lectius  quan  entren  en  conflicte  amb  els  desitjós  privats,  freqüentment 
de  mal  gust.  Quan  aquestes  opcions  estètiques  privades  deixen  de  ser  petites  (com 
el  penjoll  d'or  d'un  osset  amb  pits,  o  una  escultureta  de  ceràmica  en  tons  pastell)  i 
creixen  fins  la  mida  d'una  casa,  és  quan  les  lleis  han  de  entrar  en  funcionament.  En 
tot  cas  la  percepció  del  paisatge  i  la  seva  valoració  afectiva  és  quelcom  subjectiu,  i 
cadascú  llegeix  i  estima  en  ell  aspectes  grats  de  la  seva  pròpia  biografia.  El  pacte 
implícit  que  tenim  entre  nosaltres  és  que,  en  la  mesura  del  possible,  els  paisatges 
restin,  si  pot  ser,  inalterats,  per  tal  que  cadascú  pugui  reviure  el  que  li  convingui. 

No  cal  dir  que  l'aparició  d'una  casa  nova  en  terreny  rústec  propicia  la  d'altres  més,  ja 
que  una  vegada  algú  a  fet  l'esforç  econòmic  de  mig  resoldre  el  condicionament  de 
camins  i  l'arribada  d'electricitat  i  altres  infraestructures  a  un  lloc  verge,  resulta  molt 
lògic  aprofitar-ho  per  a  fer  més  construccions  en  el  seu  entorn.  Apareixerà  dons  un 
nucli  de  població  més  o  menys  dispersa  i  segurament  no  gaire  maco  com  a  tal  nucli,  i 
paisatgísticament  el  seu  entorn  passarà  de  ser  natural  a  suburbial. 


2-  La  preservació  de  l'entorn  natural  (al  marge  del  paisatge) 

L'impacte  ecològic  d'una  sola  casa  aïllada  al  mig  d'un  territori  rústec  no  és,  d'entrada, 
excessiu.  La  flora  i  la  fauna  no  es  veuen  gaire  afectades,  i  el  fet  de  poder  gaudir 
d'elles  en  l'entorn  immediat  és  justament  una  de  les  motivacions  de  qui  es  vol  fer 
una  casa  en  sòl  rústec. 

La  contaminació  (quan  la  gent  és  neta)  es  redueix  al  vessat  d'aigües  negres 
domèstiques  als  recs  o  als  aqüífers,  però  una  mica  de  sensibilitat  i  cura  a  l'hora  de 
disposar  i  mantenir  una  petita  i  barata  depuradora  minimitza  realment  el  problema. 
El  tema  del  silenci  mereixeria  capítol  apart  (té  impacte  en  la  fauna,  però  sobretot  en 
els  amants  del  camp  que  hi  passen),  però  en  principi  el  sorolls  que  pot  produir  una 
casa,  inclús  en  el  cas  extrem  que  hi  visquin  adolescents  heavy,  no  és  gaire  més  molest 
per  a  humans  i  animals  que  el  dels  tractors  agrícoles,  per  no  parlar  dels  espetecs  dels 
caçadors. 

Ben  diferent  és  la  cosa  quan,  tal  i  com  s'ha  dit  abans,  la  casa  no  és  única  sinó  que,  a 
partir  de  la  primera,  es  constitueix  un  barri  dispers.  No  és  només  la  simple 

multiplicació  dels  impactes  d'una  casa,  sinó,  sobretot,  la  "col·lectivització  a  precari" 
de  les  instal·lacions  i  infraestructures.  Ja  no  es  tracta  de  l'heroi  que  amb  el  seu  esforç 
ha  aconseguit  fer  realitat  (i  mantenir)  el  seu  somni  de  viure  aïllat  al  camp,  sinó  en 
general,  de  gent  que  s'han  volgut  simplement  estalviar  el  sobre  cost  d'una  parcel·la 
urbana  i  que  no  valoren  gaire  l'aïllament  o  el  silenci.  En  aquests  casos  es  pot  produir 
una  contaminació  notable  dels  recs  o  de  les  aigües  freàtiques  pel  vessat  poc  curós 
d'aigües  negres  domèstiques,  i  una  alteració  efectiva  dels  ecosistemes  envaïts  pel 
nou  "barri".  En  tot  cas,  el  simple  i  inevitable  augment  del  trànsit  i  presència  humana 
fa  fora  una  part  de  la  fauna  i  de  la  flora  original  :  aquella  que,  precisament  per  la  seva 
incompatibilitat  amb  els  humans,  és  menys  percebuda  per  nosaltres. 


3.  L'economia  en  les  infraestructures  i  els  serveis  urbans. 

En  el  nivell  de  benestar  que  hem  assolit,  les  persones  exigeixen  uns  serveis  urbans 
que  difícilment  poden  ser  pagats  en  una  ocupació  dispersa.  Tothom  vol  arribar  a 
casa  seu  en  totes  les  situacions  climàtiques,  fer-ho  sense  enfangar-se  i  per  vies 
il·luminades.  Tothom  vol  tenir  electricitat,  aigua  potable,  telèfon  i  gas,  i,  per  acabar- 
ho  d'adobar,  tothom  es  creu  amb  dret  de  ser  assistit  en  temps  rècord  per  la  policia, 
pels  bombers  o  pels  serveis  mèdics.  Un  pas  més  i  la  gent  comença  a  exigir  transport 
escolar  i  públic. 

De  fet  són  ben  coneguts  els  casos  de  gent  que  ha  aconseguir  construir  la  seva  casa  en 
sòl  rústec,  i  abans  de  tres  anys  ja  està  demanant  a  l'Ajuntament  corresponent  que  li 
asfalti  i  l'il·lumini  el  camí  rural  pel  qual  ha  de  passar,  o  exigint  presència  policial  quan 
es  parla  d'una  onada  de  robatoris. 

Alguns  Ajuntaments  es  dediquen  a  utilitzar  diners  públics  per  a  subvencionar 
l'arranjament  de  camins  o  l'arribada  de  subministres  urbans  a  cases  noves  de  gent 
que  no  ha  volgut  pagar  el  cost  d'una  parcel·la  urbanitzada  com  deu  mana,  però  que 
compta  amb  el  favor  dels  edils.  Avui  dia  encara  no  se'ls  diu  corruptes,  però  en  tot  cas 
exerceixen  quan  fan  això  un  tipus  d'administració  discriminatòria  i  força  dubtosa. 

La  solució  per  a  fer  econòmicament  viable  el  servei  integral  a  l'habitatge,  que  avui  es 
considera  quasi  un  dret  constitucional,  és  la  seva  concentració  en  sòls  urbans  o 
urbanitzables,  en  els  quals  no  es  deixa  construir  fins  a  que  algú  ha  assumit  el  cost  de 
"fabricar"  ciutat  :  No  es  tracta  només  pagar  unes  obres  de  urbanització,  sinó  també 

proveir  espais  de  domini  públic  que  fàcilment  arriben  a  constituir  el  50%  del  sòl  inicial 
a  urbanitzar. 

Donades  totes  aquestes  explicacions  sobre  el  perquè  de  la  oposició  legal  a  que  es 
construeixi  en  sòl  rústec,  direm  que  fer-ho  pot  arribar  a  ser  viable  en  determinats 
supòsits.  Aquest  llibre  no  pot  estar  al  dia  de  les  lleis  vigents,  on  es  recull  tota  la 
casuística,  però  grosso  modo  es  pot  dir  que  hi  ha  dos  situacions  bàsiques  que  ho 
possibiliten  : 

En  forma  absolutament  legal,  si  hom  és  agricultor  o  ramader  li  és  permès  fer  la  seva 
casa  als  terrenys  que  explota,  que  han  de  ser  prou  extensos  com  per  a  fer  creïble 
que  realment  viu  d'ells.  També  si  hom  és  propietari  d'una  casa  pairal  que  és  el  seu 
domicili  permanent,  de  vegades  li  és  permès  d'ampliar-la  o  construir  al  costat  un 
'altra  casa,  suposadament  destinada  als  fills.  I  sempre  és  permès  de  rehabilitar 
masies  preexistents  i  abandonades. 

També  es  pot  arribar  a  tenir  una  casa  nova  en  sòl  rústec  si  hom  és  recalcitrant  en  els 
seus  propòsits,  si  no  l'importa  incórrer  en  irregularitats  relatives  o  absolutes,  i  si,  a 
més,  es  vol  fer  la  casa  en  un  municipi  que  tingui  molt  baixa  dinàmica  de  construcció  o 
bé  sigui  a  Comunitats  Autònomes  amb  control  urbanístic  relaxat  :  Sense  voler  ser 
exhaustius  esmentarem  les  de  Llevant  i  Galícia  (on  hi  ha  realment  una  tradició  de 
població  dispersa). 


34  -  SI  ES  POSSIBLE  DECIDIR . FACTORS  A  CONSIDERAR 


Evidentment  parlo  de  les  condicions  ja  existents  o  raonablement  esperables,  no  de 
les  sobrevingudes  o  del  tot  imprevisibles.  Ara,  aquestes  amenacen  tant  a  la  nova 
casa  com  al  lloc  que  ara  habiteu. 

-  Entorn  social.  Fer-se  una  casa  acostuma  a  implicar  un  canvi  d'entorn,  llevat  de 
tenir  la  parcel·la  veïna  a  la  dels  pares.  Això  vol  dir  anar  a  viure  amb  gent 
diferent  a  la  d'on  vivies.  El  factor  "qui  seran  els  meus  veïns"  és  fonamental, 
sobre  tot  entre  gent  amb  poca  tirada  als  canvis. 

-  Proximitats  indesitjables  o  inquietants.  N'hi  ha  proximitats  molestes  : 
Sorolloses,  com  una  carretera  o  via  de  tren  ;  productores  de  pols  o  d'olors, 
com  indústries  o  àrees  de  pícnic  amb  graelles  ;  congestionades,  com  un  mercat 
setmanal,  un  camp  de  futbol  o  una  mesquita  ;  etc.  Depèn  de  la  sensibilitat  de 
cadascú  tenir-les  en  compte. 

-  Distàncies  a  destins  quotidians.  Sigui  en  l'actualitat  o  en  un  futur  previsible, 
anar  a  la  feina  o  a  l'escola  són  els  viatges  quotidians  obligats  (commuters,  es 
diuen).  Suposo  que  podeu  avaluar  el  que  aquestes  distàncies  representen  en 
temps  i  diners,  i,  per  tant  la  seva  capitalització  (com  es  capitalitza  el  vostre 
temps?)  us  permetria  potser  pagar  més  ara  per  un  emplaçament  millor. 

-  Equipaments  i  Serveis  accessibles  a  peu.  A  considerar,  a  continuació  de  feina  i 
escola 

-  Transports  públics.  Proximitat  i  freqüència.  Poden  suavitzar  l'impacte  dels 
commuters. 

-  Accessibilitat  a  la  parcel·la.  Poden  arribar  camions?.  Important  sobretot  pel 
moment  de  la  construcció,  encara  que  per  als  paletes  tot  és  possible. 

-  Comerç  accessible  a  peu.  Realment  interessant 

-  Hi  ha  dones  de  fer  feines?  I  cangurs?.  Pregunteu 

-  Seguretat.  Tractarem  abastament  aquest  tema,  però  des  d'ara  l'heu  de 
considerar.  Com  que  finalment  és  un  tema  psicològic,  deixeu-vos  dur  per  la 
vostra  intuïció. 

-  Qualitat  ambiental,  vistes,  silenci.  N'hi  ha  llocs  privilegiats  en  aquests  aspectes. 

-  Sol,  vents,  boires,  humitat,  microclima.  Feu-me  cas  i  seguiu  els  consells  del 
capítol  tal  sobre  recopilar  opinions  i  "viure"  aquestes  coses  en  directe. 

-  Amenaces  pel  futur  de  l'entorn.  No  sempre  són  de  bon  conèixer,  com  una 
imprevisible  línia  de  Molt  Alta  Tensió  o  el  pas  de  l'AVE,  però  també  n'hi  ha  de 
conegudes  o  "coneixibles"  :  La  més  típica  és  el  dret  urbanístic  d'un  veí  adjacent 
a  edificar,  quan  ho  desitgi,  i  tapar-vos  vistes  o  sol.  Saber  això  és  molt  fàcil  amb 
una  visita  a  l'ajuntament. 

NECESSITATS  i  FUNCIONS. 

41-QUÈ  ES  FA  DINS  D'UNA  CASA?  QUÈ  VOLDRIES  FER  TU  (VOSALTRES)? 


Resulta  difícil  començar  aquest  capítol  tan  central,  perquè  no  vull  avorrir  ningú  amb 
definicions.  D'entrada  declaro  que  tractaré  tot  això  amb  una  notable  frivolitat,  ja 
que  tot  el  que  pot  passar  dins  d'una  casa  ha  estat  objecte  de  milions  de  pàgines.  Cal 
prendre's-ho  com  unes  pàgines  del  manual  per  a  visitants  extraterrestres. 

Per  a  la  major  part  de  la  gent  (d'aquí,  d'ara)  la  casa  és  fonamentalment  el  reducte  de 
l'autonomia  personal  i  la  privacitat.  Els  seus  habitants  hi  exerceixen  a  dins  tot  el 
poder.  No  hi  entra  qui  no  és  convidat,  no  hi  entra  l'Estat,  que  és  justament  qui 
garanteix  aquest  privilegi,  només  entra  la  Llei  quan  la  criden  els  mateixos  habitants,  o 
quan  hi  ha  un  ordre  judicial.  En  canvi,  s'accepta  dins  d'ella  la  promiscuïtat  familiar, 
que  comporta  complicitats  però  també  l' infern  de  la  tensió  o  la  violència  domèstica, 
o  de  la  simple  lluita  pel  poder  intern,  pels  racons  del  territori  domèstic. 

Ens  és  tan  habitual  que  no  ens  adonem.  Tots  els  mínimament  afortunats  hem  estat 
criats  dins  d'una  casa,  i  hem  aprés  les  seves  lleis  abans  que  les  de  l'exterior.  Dins  les 
cases  passen  coses  ben  diferents  a  les  que  passen  fora. 

Però  el  que  passa  dins  d'una  casa  és  també  ben  diferent  del  que  passa  dins  d'altra. 
Cada  casa  té  una  olor  diferent. 

Això  era  molt  més  intens  en  un  passat  proper,  que  jo  mateix  he  conegut.  En  les 
darreres  dècades  els  costums  han  canviat  força,  i  les  formes  de  vida  domèstica 
quotidiana  estan  més  homologats.  Quasi  tothom  es  dutxa  sovint,  i  molts  joves  tenen 
aviat  l'oportunitat  de  conèixer  altres  vides  domèstiques,  o  d'assajar-ne  d'alternatives 
a  la  de  casa  seva.  Tot  i  això,  encara  té  un  punt  heroic  la  parella  que  decideix  conviure, 
perquè  cadascú  d'ells  ve  carregat  amb  costums  i  normes  diferents  que  caldrà 
compatibilitzar.  El  cas  extrem,  afortunadament  en  vies  d'extinció,  el  representaven 
les  impossibles  relacions  sogra  -  jove  en  casos  de  convivència,  que  han  donat  lloc  a 
tants  d'acudits  rancis,  ja  que  les  dones  ostentaven  tradicionalment  el  poder 
administratiu  dins  les  cases.  Ara  les  dones  continuen  ostentant  aquesta  funció  i  la 
parcel·la  de  poder  que  comporta,  però  el  que  passa  dins  les  cases  ja  no  és  tan 
diferent  d'una  a  l'altra. 

Constatat  que  sovint  som  dispersos  o  irreflexius,  és  a  dir,  som  el  que  ara  s'entén  com 
"frescos  i  espontanis",  i  davant  el  fet  que  esteu  a  punt  d'hipotecar-vos  la  vida,  intento 

que  abans  de  fer-ho  no  perdeu  de  vista  el  fons  de  la  qüestió,  i  torno  a  preguntar :  què 
és,  fonamentalment,  una  casa?  . 

Sí,  ja  sé,  per  a  cadascú  és  una  cosa  diferent,  faltaria  més,  i  tant,  és  claríssim  que  sou 
éssers  únics  i  irrepetibles!  Molt  bé,  per  a  tu,  què  es  una  casa?  Contesteu-me, 
contesteu-vos,  en  veu  alta,  corregiu  tant  com  voleu  fins  que  us  agradi.  Si  us  cal, 
dormiu-lo,  preneu-vos  dues  setmanes,  però  contesteu,  crideu-lo  :  illna  casa  és  ....!! 

I  si  sou  aplicats,  escriviu-lo.  Guardeu-lo. 

Pensar  un  moment,  dir  en  veu  alta  el  resultat,  apuntar-ho,  ens  ajudarà  moltíssim  a 
desfer-nos  de  interferències,  capricis  estúpids,  vel·leïtats,  enveges.  El  món  dels 
desitjós  és  terriblement  complex  i  pantanós,  i  pot  comportar-vos  una  cadena 
perpètua  quan  s'aplica  a  coses  tan  terriblement  pesants,  cares  i  duradores  com  una 
casa.  . 

El  món  de  les  necessitats  és  una  mica  més  clar.  Només  una  mica.  Per  tant  comencem 
per  ell : 

Les  teves  (vostres)  necessitats  : 

Però,  per  començar ..  Qui  ets  «  tu  »  ?  Qui,  o  què,  sou  «  vosaltres  »  ? 

D'entrada,  tu  ets  qui  decideix  fer-se  una  casa,  o  en  cobeja  l'idea,  i  en  el  reflexiu  "fer- 
se"  hi  ha  una  certa  clau  :  Una  casa  per  a  tu. 

Però  ..  per  a  quin  "tu"?  :  una  casa  no  és  un  vestit  per  a  aquesta  temporada,  ni  tan  sols 
un  cotxe  pels  propers  5  anys  (o  15,  no  siguem  consumistes).  Ho  repetiré  una  vegada 
més  :  una  casa  dura  molt  més  que  els  teus  gustos  o  plantejos  actuals.  Si  ho  vols  més 
dur,  dura  més  que  els  teus  plantejos  futurs,  dura  més  que  el  teu  estat  civil,  més  que 
l'arribada  y  la  marxa  dels  teus  fills,  més  que  la  teva  parella.  Dura  més  que  tu. 

Evidentment  fóra  estúpid  pretendre  optimitzar  la  casa  per  a  tota  la  seva  possible 
durada.  Però  amb  aquest  avís  apocalíptic  pretenc  que  a  l'hora  de  decidir 
plantejaments  per  a  la  casa  evitis  els  capricis  d'un  cap  de  setmana  o  l'enlluernament 
d'haver  visitar  una  casa  molt  bufona.  Les  cases  no  volen  ser  concebudes  sota  els 
dictats  de  la  moda  :  opcions  que  avui  us  semblen  "lo  último"  poden  girar-se  en 
ridícules,  no  en  una  temporada  com  els  vestits,  però  sí  passats  4  anys. 

Dit  tot  això,  un  dels  primers  conceptes  professionals  que  aprèn  l'estudiant 
d'arquitectura  (per  allà  segon  curs)  és  el  de  «programa  de  necessitats  ». 

El  programa  de  necessitats  és  quelcom  que  ens  ha  de  ser  subministrat  pel  client.  Li 
demanem  què  necessita,  exactament,  què  desitja?. 

La  pregunta  és  fàcil  de  fer,  però  rebre  i  processar  la  resposta  és  tota  un  'altra  cosa. 
De  fet,  tots  el  col·legues  que  han  pretès  dissenyar  un  quadre  per  a  sistematitzar  el 
que  se'ns  demana,  han  fracassat  clarament. 

Al  marge  de  la  terrible  ambigüitat  entre  si  s'espera  una  declaració  vaga  i  qualitativa,  o 
perfectament  quantificada,  ja  des  d'aquest  moment  es  posa  en  evidència  la  subtil 
diferència  entre  desig  i  necessitat,  agreujada  per  la  freqüent  bipolaritat  de  l'ens- 
client .  No  tant  per  disfunció  mental  com  per  que  acostuma  a  ser  una  parella. 

Això  és  un  dels  temes  que  més  m'han  interessat  de  fa  molt  anys,  però  una  cosa  és 
llegir,  meditar  i  opinar  en  una  tertúlia,  i  un  'altra  de  molt  diferent  escriure  al  respecte 
en  un  llibre,  ni  que  sigui  de  forma  accessòria.  I  és  que  a  la  gent  responsable  (com  ara 
jo)  els  temes  ens  fan  més  respecte  com  més  hi  aprofundim,  i  ens  sembla  que  el 
simple  diletantisme  no  ens  dona  prou  base  per  a  evitar  dir  tonteries  o  inexactituds. 
Ens  fa  por  de  vesar-la  amplament. 

Però  d'altra  banda,  tampoc  ens  agraden  gaire  els  especialistes,  aquells  que  són 
dipositaris  de  cúmuls  d'informació  ben  païda,  i  exhibeixen  certeses  contrastades  i 
correctament  explicades,  però  als  què  tampoc  sembla  que  això  els  faci  levitar,  o 
simplement  ser  més  feliços  o  millors  que  els  seus  ignorants  veïns.  Hi  ha  tot  allò  del 
dilema  entre  una  visió  global  però  alhora  superficial  o  frívola,  i  la  visió  especialitzada, 
profunda  i  hiperenfocada,  però  autista  envers  altres  temes  sovint  més  importants. 

No  cal  dir  que  m'inclino  pel  primer  model  (diletantisme  global)  i  no  ho  faig  perquè 
objectivament  el  consideri  millor,  sinó  perquè  subjectivament  no  puc  fer  altra  cosa. 
Es  molt  possible  que  no  només  en  el  meu  cas,  sinó  en  tots,  l'adopció  d'una  o  altra 
estratègia  sigui  per  a  cada  persona  simple  producte  de  característiques  subjectives, 
diguem-ne  astrològiques  :  Segons  tinguem  molta  o  poca  perseverança,  esperit  de 
treball,  capacitat  d'aprofundir,  o  bé  molta  o  poca  intuïció,  rapidesa,  curiositat 
omnidireccional,  acabarem  en  un  o  altre  cove  :  En  el  dels  reconeguts  especialistes 
en  temes  com  més  concrets  millor,  o  en  el  de  tarambanes  simpàtics,  bons 
conversadors  i  necessàriament  superficials. 

Feta  aquesta  digressió,  on  volia  anar  a  parar  és  que,  arribat  aquest  punt,  fareu  bé  en 
llegir  el  llibre  de  Joaquim  Sempere  "Mejor  con  Menos".  Sota  aquest  desafortunat 
títol  (no  es  tracta  de  cap  llibre  d'auto  ajut  barat)  s'amaga  un  documentadíssim, 

organitzat  i  amè  recull  del  que  fins  ara  mateix  s'ha  dit  de  les  necessitats  humanes. 
Per  cert,  típic  llibre  de  "especialista"  producte  d'una  vida  de  aprofundiment 
universitari  en  aquest  tema. 

I,  malgrat  tot,  cal  pronunciar-se  sobre  allò  que  li  demanem  (en  primera  instància)  a  la 
nostra  casa. 

Per  molt  que  la  idea  de  fer-vos  una  casa  hagi  estat  un  rampell  de  diumenge  al  matí, 
cal  que  sabeu  que  us  fiqueu  en  un  tema  molt  seriós  :  No  és  tan  definitiu  com  tenir  un 
fill,  no  suposa  un  compromís  del  què  no  us  en  pugueu  desfer,  però  és  molt  més  car,  i 
pot  marcar  una  part  important  de  la  vostra  vida.  Com  ja  he  dit  i  com  repetiré,  fer  una 
casa  posarà  a  prova  la  solidesa  de  les  vostres  decisions  i,  si  és  el  cas,  la  del  vostre 
vincle  com  a  parella. 

La  situació  més  normal  i  lògica  és  que  allò  canviant  s'adapti  a  allò  immutable,  i  no  a 
l'inrevés.  Doncs  bé,  els  vostres  desitjós  o  necessitats  són  i  seran  molt  més  canviants 
que  la  vostra  futura  casa.  Potser  (Deu  ho  vulgui)  que  abans  de  ficar-vos  en  l'aventura 
de  promoure  la  vostra  casa  haureu  tingut  la  experiència  de  viure  a  habitatges  llogats, 
i  en  ells  haureu  experimentat  el  goig  d'haver  fet  vostres  espais  que  no  heu  dissenyat 
vosaltres.  Recordeu  aquella  felicitat  i  no  us  amoïneu  massa  per  I'  incertitud  que 
acompanya  sempre  la  llibertat :  En  cas  de  dubte,  trieu  sempre  allò  més  neutre. 

Però  tornem  al  tema  de  fixar  les  vostres  necessitats.  Repetiré  ara  quelcom  ja  dit  al 
capítol  «  El  que  vols  i  el  que  pots  »,  segons  els  seus  quatre  estadis  : 

•  El  que  desitgeu  o  necessiteu  ARA. 

•  El  que  creieu  que  voldreu  o  necessitareu  a  10  anys  vista 

•  El  que  creieu  que  voldreu  o  necessitareu  a  20  anys  vista 

•  El  que  fóra  interessant  cares  a  la  venda  o  lloguer  de  la  casa,  és  a  dir,  allò  que  li 
dona  valor  de  canvi  o  de  reserva,  i  no  ja  valor  d'ús. 

I  de  moment  ja  n'hi  hauria  prou. 

Us  aconsellaré  d'entrada  que  refongueu  en  un  sol  paquet  els  tres  primers  estadis, 
perquè  és  del  tot  assenyat  i  perquè  en  20  anys  es  tanca  el  cicle  de  les  necessitats 
d'espai.  Si  de  cas  aneu  justos  de  diners  podeu  preveure  un  acabat  inicial  de  caràcter 
mínim,  preparat  per  a  ampliacions  pràcticament  obligades,  però  ha  de  tenir 
clarament  el  caràcter  de  primera  fase  del  projecte  sencer,  a  completar  en  els  propers 
5  anys.  La  experiència  ens  indica  que  quan  finalment  una  persona  o  parella  escomet 
la  construcció  d'una  casa,  no  ho  fan  10  anys  abans  de  tenir  fills.  Quan  no  els  tenen  ja, 

són  a  punt  de  tenir-los.  Per  tant,  les  seves  màximes  necessitats  d'espai  es  situen  dins 
dels  10  anys  posteriors  a  la  construcció. 

Arribarà  un  moment  determinat  en  què  donareu  per  acabada  l'obra  (no  vol  dir  que 
ho  estigui)  i  us  hi  anireu  a  viure.  Y  atenció,  creieu-me,  és  molt  poc  probable  que  en 
els  propers  15  anys  us  fiqueu  en  ampliacions. 


42-  LLAR  o  CASA?  LES  FUNCIONS  FÍSIQUES. 


Aquí  tornaré  i  desenvoluparé  allò  dit  al  primer  capítol  "Què  és  una  casa"  però  només 
en  les  seves  funcions  purament  materials  i  objectives.  Ja  haureu  observat  que  no  he 
esmentat  fins  ara  la  paraula  "llar".  Es  una  opció  adoptada  de  bon  principi  :  "Llar"  té 
un  sentit  força  més  ampli  que  "Casa",  i  malgrat  les  digressions  filosòfiques,  aquest 
llibre  enfoca  només  el  suport  construït  d'una  possible  "llar".  La  única  concessió  la  faig 
ara  :  Etimològicament,  la  llar  és  el  foc,  i  doncs  podria  dir-se  que  una  casa  sense  una 
llar  de  foc,  si  més  no  simbòlica,  no  fóra  pròpiament  una  llar.  Sota  aquest  concepte  la 
primera  funció  d'una  casa-llar  fora  la  de  permetre  encendre  foc  a  dins,  és  a  dir,  tenir 
resolta  la  llar,  el  tiratge  de  la  xemeneia  i  el  dipòsit  de  llenya. 

No  totes  les  funcions  que  esmentaré  s'han  donar  a  casa  teva.  De  fet  una  tenda  de 
campanya  ja  és  una  casa,  i  només  té  com  a  funció  protegir  de  vistes  i  de  pluja  (amb 
molta  sort).  Però  potser  algun  dia  tu,  o  un  altre  ocupant  de  la  longeva  casa,  li 
demanareu  funcions  que  ara  no  són  requerides.  En  tot  cas,  estic  segur  que  cada 
lector  donarà  preponderància  a  una  família  de  funcions. 


-  Casa  refugi,  seguretat,  protecció 

Com  ja  hem  dit,  ser  un  refugi  és  la  funció  més  obvia,  primitiva  i  inexcusable  d'una 
casa. 

El  món  és  el  nostre  medi  i  el  dels  animals,  però  al  costat  d'oportunitats  ens  comporta 
perills.  Per  als  animals,  la  protecció  dels  depredadors,  sobretot  la  salvaguarda  del 
procés  de  reproducció  i  criança,  és  la  principal  raó  per  tenir  un  refugi. 

Però  com  que  només  direm  casa  al  refugi  d'ús  habitual  i  continuat,  sobre  el  que 
exercir  algun  tipus  de  sentiment  de  propietat,  cal  notar  que  la  major  part  d'animals 
no  en  tenen.  Per  exemple,  la  major  part  de  les  aus  només  fan  nius  (no  poden  dir 
"tinc  un  sostre"),  i  molts  dels  grans  mamífers  no  en  tenen,  de  refugi  fix. 

L'homo  sapiens,  com  molts  dels  seus  antecessors,  sempre  n'ha  tingut,  de  casa,  en  tot 
el  sentit  de  la  paraula.  També  els  nòmades  en  tenien  i  en  tenen.  Però  ja  n'hi  ha  prou 
d'antropologia  recreativa.  La  qüestió  és  que  nosaltres,  per  aquestes  contrades, 
esperem  que  una  casa  ens  protegeixi,  especialment  quan  dormim,  dels  següents 
factors,  començant  pels  de  més  gravetat : 

1-  Catàstrofes  :  inundacions,  terratrèmols,  huracans. 

2-  Invasors  humans  :  Enemics,  lladres,  creditors  (Ibànez  dixit) 

3-  Aspectes  indesitjables  del  clima  :  La  pluja  o  neu,  el  vent,  la  fred  i  la  calor. 
També  del  sol  i  la  llum  indesitjable 

4-  Agents  agressius  de  l'entorn  menys  coneguts  i  reconeguts  :  Gas  radon,  radiació 
electromagnètica,  etc. 

5-  Invasors  animals  :  besties,  bestioles  i  mosquits. 

6-  Aspectes  indesitjables  dels  veïns  :  Xafarderia,  sorolls 

El  primer  aspecte,  catàstrofes,  involucra  la  ubicació  (àrees  inundables)  i  el  tipus  de 
construcció:  cal  suposar  que  els  fenòmens  habituals  en  cada  zona  donen  lloc,  quan 
l'economia  ho  permet,  a  sistemes  constructius  adients,  com  en  el  cas  del  porquet 
llest.  Amb  els  sistemes  tradicionals  al  nostre  país  només  hauríem  de  tenir  cura  de  no 
triar  llocs  inundables.  Les  cases  amb  capacitat  defensiva  davant  catàstrofes  de 
contaminació  química  o  radioactiva  no  són  objecte  d'aquest  modest  llibre. 

Com  que  comptem  amb  la  solidesa  de  parets  i  sostres,  les  invasions  per  robatori 
troben  resposta  en  la  protecció  de  les  obertures  :  portes,  finestres  i  claraboies;  en  els 
mecanismes  dissuasius,  de  detecció  de  intrusió  i  d'alarma  ;  i  al  rescabalament  dels 
perjudicis.  Parlem  de  reixes,  ventalles  i  vidres  de  seguretat,  sistemes  d'alarma  i 
d'assegurances. 

Per  pluja  o  vent  no  hauríem  de  patir  en  una  construcció  tradicional,  i  en  tot  cas  els 
jutges  ens  donarien  la  raó.  D'altres  aspectes  indesitjables  del  clima  ens  protegeix  un 
bon  disseny  de  formes  i  materials.  Tot  plegat  es  superposa  amb  el  concepte  de 
confort  i,  per  suposat,  amb  l'eficiència  energètica. 

Del  gas  radon  del  subsòl  (al  nostre  país  no  hi  ha  gaire  zones  amb  aquest  problema) 
ens  protegiria  un  disseny  constructiu  adient  de  les  bancades.  De  les  radiacions,  per  a 

qui  li  preocupin  quan  és  dins  la  casa,  el  protegiria  una  bona  gàbia  de  Faraday,  que  es 
pot  obtenir  amb  l'armadura  d'acer  d'una  closca  de  formigó  armat.  Jo  particularment 
no  he  incorporat  mai  aquests  sistemes. 

Contra  els  mosquits  tenim  mosquiteres  i  cortines,  i  per  preservar  la  intimitat,  un 
disseny  adient  de  murs  i  obertures,  gelosies,  etc.  Contra  els  sorolls  eventuals 
indesitjables,  especialment  els  nocturns  (lladrucs,  galls,  campanes,  veïns 
desconsiderats)  n'hi  ha  poca  defensa,  sobre  tot  quan  no  són  previstos  de  bon  principi 


-  Casa  taller 

La  casa  esdevé  "obrador"  en  algunes  ocasions,  és  a  dir,  és  el  lloc  on  treballa  algú  com 
a  autònom  per  guanyar-se  la  vida.  Això,  que  ja  era  molt  freqüent  en  el  passat,  serà 
cada  dia  més  freqüent  encara,  de  la  mà  de  la  possibilitat  del  treball  informatitzat  a 
distància.  En  la  concepció  d'una  casa  en  el  present  ha  de  tenir-se  això  molt  en 
compte,  tot  i  que  jo,  a  la  vista  de  la  velocitat  amb  que  canvien  les  formes  de  treball, 
m'inclinaria  per  confiar  més  en  els  espais  versàtils  de  tota  la  vida  (habitacions,  vaja) 
que  en  àmbits  projectats  aposta.  El  que  necessita  qui  està  treballant 
informàticament  a  una  casa  on  conviu  amb  altres  persones  és  exactament  el  mateix 
que  el  que  està  dormint :  confort,  6  m2  i  aïllament  de  sorolls. 

Ara,  la  feina  més  freqüent  que  es  fa  dins  la  casa  (encara,  i  espero  que  per  molts  anys) 
és  la  de  cuinar.  És  clar  que  això  té  que  veure  amb  la  composició  familiar,  i  caldria  no 
excloure  les  casa  de  singles  que  no  cuinen  mai.  Però  encara  en  aquest  cas  no  es 
renunciaria  a  que  hi  hagi  una  cuina.  Tothom  sap  que  això  marca  la  diferència  entre 
una  suite  d'hotel  i  un  apartament. 

Per  tant,  una  casa  mínima  té,  com  a  mínim  i  abans  de  tot,  un  foc,  una  llar,  una  cuina. 
Pregunteu  a  les  nenes  de  4  anys.  Mes  endavant  m'estendré  sobre  les  cuines. 

Altres  funcions  "laborals"  que  tenen  lloc  dins  la  casa  són  les  relacionades  amb  la 
neteja  de  roba  i  aixovar.  I  de  la  pròpia  casal.  Dedicaré  un  apartat  al  safareig. 

De  la  pròpia  casa,  ultra  de  la  neteja  més  quotidiana  com  escombrar  i  fregar,  hi  ha  el 
tema  espinós  dels  vidres.  N'hi  ha  de  fàcils,  de  difícils  i  de  impossibles.  Els  difícils 
impedeixen  la  neteja  a  persones  grans,  i  els  últims  comporten  greus  riscos,  perquè 
no  ens  acabem  de  resignar  a  contractar  una  empresa  o  a  veure'ls  bruts. 

Restar  parlar  del  bricolatge,  d'entrada  com  a  feina  de  manteniment  de  la  pròpia  casa, 
però  cada  dia  més  relacionat  amb  les  aficions. 

Aquest  llibre,  pel  seu  caràcter  i  títol,  tracta  exclusivament  de  cases  unifamiliars,  i  en 
aquestes  acostuma  a  haver  un  garatge.  El  garatge,  que  inicialment  es  concep  com  al 
lloc  on  es  guarda  el  cotxe  (com  si  calgués  "guardar"  els  cotxes)  apareix  com  l'espai 
més  versàtil  de  la  casa,  tant  per  suportar  tot  allò  relacionat  amb  el  manteniment 
(dipòsit  d'eines  i  recanvis,  banquet  de  treball)  com  amb  el  bricolatge  en  general  (més 
banc  de  treball,  més  eines,  etc.),  estris  d'activitats  a  l'aire  lliure,  com  bicicletes, 
equipaments  d'esports,  etc.,  o  genèricament,  les  aficions  en  sentit  ampli.  I  sobretot 
en  allò  que  parlarem  en  el  punt  següent. 

Per  tant,  llevat  que  el  garatge  sigui  molt  gran,  els  cotxes  poden  acabar  a 
d'intempèrie,  relegats  per  altres  funcions  més  necessitades  de  protecció. 


-Casa  centre  d'esbarjo 

Es  clar  que  el  bricolatge  és  una  forma  d'esbarjo,  però  també  ho  és  la  jardineria,  els 
esports  que  es  puguin  practicar  en  la  casa,  el  col·leccionisme,  els  sopars  amb  amics, 
les  reunions  socials  ... 

I  no  oblidem  la  gimnàstica  de  manteniment  personal.  En  els  pisos  més  petits  podem 
veure  enquibida  una  bicicleta  estàtica,  i  freqüentment  la  gent  somia  amb  un  gimnàs, 
una  sauna,  un  jacuzzi .... 

Tot  això  pot  passar  dins  la  casa,  i  moltes  altres  coses  que  no  foren  exactament 
esbarjo,  però  el  més  que  podem  demanar  és  que  sigui  viable  en  alguna  mesura. 
Finalment  tot  això  depèn  molt  més  de  nosaltres  que  de  la  casa,  i  així  adaptarem  el 
que  fem  al  que  es  podrà  fer  en  ella. 


-  Casa  magatzem 

Una  de  les  conseqüències  de  la  prosperitat  en  el  primer  món  és  l'acumulació  de  coses 
adquirides.  Si  mai  aconsegueixo  acabar  aquest  llibre,  que  mentre  el  faig  es  va  botint 
com  un  soufflé,  tinc  un  altre  en  esquema  que  es  dirà  "Què  Tenir",  on  reflexiono  sobre 
la  relació  que  establim  amb  les  coses.  Herència  de  temps  difícils  (i  quins  no  ho  han 
estat?)  es  fa  palesa  la  dèria  d'acumular  "recursos"  que  en  teoria  ens  permetran  estar 

en  millor  posició  per  enfrontar  situacions  variades  o  més  "fatídiques",  que  diria  Josep 
Pla. 

Atorgar  valor  a  les  coses  és  molt  positiu  cares  a  la  limitació  mundial  d'escombraries, 
però  pot  convertir  la  nostra  mateixa  casa  en  un  abocador.  Dit  això,  a  tots  ens  agrada 
guardar  coses,  tenir-les.  I  si  pot  ser,  recordar  que  les  tenim  i  saber  trobar-les. 

A  la  casa  s'acumulen  totes  les  nostres  propietats  d'una  mesura  suportable.  Les  de 
menys  valor  sentimental  o  més  grandetes,  van  al  garatge.  "Y  en  cenizas  lo  convierte 
la  muerte,  desdicha  fuerte  " 


-  Funcions  singulars  :  cuinar 

Si  el  reducte  actual  del  foc  és  a  la  cuina,  una  casa  sense  cuina  ni  tan  sols  mereix  el 
nom  de  casa.  Però  cuinar  és  un  treball;  artesà,  ja  que  no  industrial,  però  treball.  I 
aquí  sí  que  haig  de  dir  una  cosa  greu  :  Lamentablement,  l'ergonomia  de  les  cuines,  és 
a  dir,  la  forma  com  la  seva  organització  facilita  o  dificulta  les  operacions  que  s'hi  fan, 
es  una  ciència  inexistent  o  no  gens  respectada. 

En  tot  cas,  l'ergonomia,  la  lògica  i  la  comoditat  de  treball  sucumbeixen 
sistemàticament  sota  l'aspecte  exhibicionista  de  l'attrezzo  per  a  cuines  :  estrambòtics 
artefactes,  en  general  italians  o  suecs,  caríssims  i  de  vida  molt  efímera,  com  forns 
esfèrics  de  protons  penjats  del  sostre,  neveres  informatitzades,  bancs  de  treball 
mòbils,  armaris  que  s'obren  com  les  mandíbules  d'Alien,  i  sobre  tot,  sobretot,  "illes", 
càpiguen  o  no  càpiguen  (90  %  dels  casos). 

Entre  les  hipòtesis  que  intenten  explicar  aquesta  al·lucinació  Colectiva  dels 
compradors,  que  dona  vida  a  un  munt  d'importadors  (sempre  son  artefactes 
estrangers),  la  més  plausible  ho  atribueix  a  una  "ebrietat  de  la  despesa",  descrita  com 
la  pèrdua  del  sentit  del  preu  de  les  coses  quan  acabes  de  desembutxacar  molta  pasta 
(en  aquest  cas,  els  pagaments  per  la  casa). 

I  aquí  vull  cridar  ben  fort  que  qualsevol  persona  que  hagi  cuinat  és  capaç  de  imaginar 
o  avaluar  millores  ergonòmiques  per  facilitar-se  les  coses.  Els  processos  de  la  cuina 
són  força  repetitius,  i  no  es  pot  perdonar  que  per  endreçar  i  agafar  un  estri  d'ús 
continu  t'hagis  d'enfilar  a  un  tamboret  5  cops  al  dia,  que  la  situació  del  rentavaixelles 
t'obligui  a  transportar  3  m  plats  regalimant  des  de  la  pica,  etc.,etc.  Només  es  qüestió 
de  pensar-hi  una  mica  quan  es  distribueixen  equipament  i  armaris,  cosa  que  no 
sempre  fan  els  meus  amics  venedors  de  cuines. 

Sobre  tot,  la  gent  vol  "una  ILLA".  Es  clar  que  la  cosa  ve  dels  programes  culinaris  de  la 
tele.  Però,  es  clar,  les  cuines-illa  a  la  tele  són  una  necessitat,  perquè  si  un  cuiner 
treballa  en  un  banc  normal,  cara  a  la  paret,  no  és  possible  filmar-lo.  En  tot  cas,  una 
illa  és  un  recurs  simpàtic  però  que  només  funciona  en  una  cuina  ENORME  (no 
simplement  gran),  o  en  una  sala-  cuina,  també  enorme,  i  només  per  a  europeus  del 
nord  que  no  fregeixin  coses,  perquè  no  hi  ha  campana  extractora  oberta  a  quatre 
costats  que  tiri  sense  fer  un  soroll  infernal  i  sense  perdre  grans  volums  d'aire 
climatitzat  de  dins  la  casa. 


-  Funcions  singulars  :  rentat  de  roba 

El  cicle  més  repetit  és  el  de  la  roba  personal,  ja  sabeu  :  acumular  la  bruta, 
seleccionar-la  per  rentar,  rentar-la,  eixugar-la  (amb  assecador  o  estenent-la,  i  llavors 
cal  anar  i  tornar  de  l'estenedor),  planxar-la,  posar-la  al  seu  lloc.  Tots  aquests  passos, 
de  repetició  freqüent,  poden  estar  facilitats  o  dificultats  per  la  concepció  de  la  casa. 

La  neteja  d'aixovar  (catifes,  cortines,  cobrellits,  etc.)  és  més  eventual,  però  hauria  de 
ser  viable.  Les  banyeres,  igual  que  els  safarejos,  desapareixen  i  ja  no  és  possible 
prendre  la  heroica  decisió  de  rentar  a  casa  aquestes  coses. 

Aquests  aspectes  del  treball  domèstic  tenen  gran  varietat  de  fórmules  i 
protagonistes,  producte  de  la  llarguíssima  transició  entre  el  repartiment  de  rols 
tradicional  i  altres  més  moderns.  Avui  dia  coexisteixen  quasi  tots  els  repartiments  de 
feines  possibles  :  des  de  qui  té  servei  domèstic,  permanent  o  més  freqüentment 
assistència  d'autònoms,  fins  als  qui  utilitzen  bugaderies.  Al  mig,  hi  ha  força  persones 
que  dediquen  una  part  del  seu  temps  a  rentar,  assecar  i/o  planxar  la  roba  pròpia  o  de 
la  família. 

Als  habitatges  unifamiliars  és  de  gran  utilitat  la  cambra-safareig,  on  es  guarden,  a 
més,  escombres,  pals  de  fregar  i  productes  de  neteja  i  de  vegades  les  eines  en 
general.  Es  la  cambra  tècnica  de  la  casa.  En  el  seu  defecte,  s'habilita  un  espai, 
separat  o  no,  al  garatge,  relacionat  sovint  amb  la  caldera  de  calefacció.  Quan  l'aparell 
pròpiament  dit  safareig  ha  desaparegut,  pot  aparèixer  roba  en  remull  als  bidets  i, 
quan  no  hi  ha,  als  lavabos. 

El  cicle  esmentat  comporta  desplaçaments  sovint  importants  :  dels  dormitoris  o 
banys  al  safareig,  d'aquí  a  l'estenedor,  després  a  la  cambra  on  es  planxa,  finalment 
als  armaris.  Minimitzar  aquests  recorreguts  és  una  de  les  missions  d'un  projectista. 

Tot  i  la  proliferació  d'assecadores,  sembla  que  continua  essent  molt  desitjable 
comptar  amb  un  estenedor,  que  més  val  que  sigui  protegit  de  pluja. 

La  funció  de  planxar  que  és  llarga  i  permet  distreure's  (  per  exemple,  mirar  la  tele), 
s'acaba  produint  a  llocs  molt  variats,  i  rarament  al  safareig,  que  acostuma  a  ser  un 
lloc  petit  i  desagradable.  Quan  no  hi  ha  una  habitació  polivalent  o  d'hostes,  s'acaba 
planxant  a  la  cuina  o  fins  i  tot  a  la  sala 


-  Funcions  singulars  :  els  banys,  reducte  de  la  privacitat  i  la  fantasia,  dutxa  vs 
banyera. 

Un  subcapítol  dedicat  als  banys?.  No  és  d'ara  :  Les  cambres  higièniques  són  el 
referent  més  ràpid  per  a  establir  el  nivell  "sumptuari"  dels  habitacles,  tant  cases  com 
hotels.  Encara  ara,  jacuzzis,  saunes  i  piscines  marquen  les  diferències,  si  més  no  als 
nivells  de  gust  més  elemental. 

De  fet  és  també  on  més  diferencies  de  cost  podem  tenir :  Mentre  la  construcció  de 
les  peces  d'una  casa  pot  oscil·lar  en  costos  unitaris  entre  1  i  2,  en  arribar  als  banys 
podem  tenir  fàcilment  diferencies  de  cost  de  1  a  10,  i  no  parlo  de  les  cases  de 
folklòriques  o  "capos"  a  Puerto  Banus. 

Si  la  casa  és  el  clos  de  la  privacitat  familiar,  el  bany  representa  el  nucli  de  la  privacitat 
personal  o,  com  a  molt,  de  parella.  En  ell  es  resolen  els  aspectes  més  fantasiosos  i  en 
exhibir-los  a  les  visites  s'insinua  subtilment  la  riquesa  íntima  d'una  sensualitat 
secreta:  als  banys  la  gent  està  despullada  en  més  d'un  sentit. 

No  és  estrany  dons  que  el  repertori  de  prestacions  i  imatges  que  es  proposen  en  la 
construcció  i  acabats  dels  banys  coincideixi  sovint  amb  el  que  el  comú  de  la  gent 
percep  com  a  luxe  oriental. 

Aquesta  demanda  latent  és  atesa  amb  diligència  pels  fabricants  de  revestiments, 
aparells  sanitaris  i  aixetes,  que  s'esforcen  o  oferir  cada  any  quelcom  més  "original"  i 
èpatant  que  l'any  anterior,  i  constitueix  un  dels  aspectes  de  la  construcció  de  cases 
més  canviant  i  subjecte  a  modes.  En  aquest  sentit,  la  popularització  dels  viatges  de 
turisme  nodreix  la  gent  d'experiències  pilot  en  els  banys  dels  hotels,  especialment  si 
són  de  luxe  i  nous,  que  fan  de  banc  de  proves  d'allò  que  després  requeriran 
(requerireu)  en  fer-se  la  casa. 

Aquesta  fantasia  passa  amb  agilitat  per  sobre  de  qualsevol  consideració  funcional  o 
higiènica,  i  així  tenim  lavabos  de  fons  pla,  aixetes  desbordants,  comandaments 
críptics  o  banyeres  impossibles  d'omplir  en  menys  de  una  hora. 

Quan  no  tenen  una  sensualitat  frívola  italiana,  els  banys  "luxury"  cauen  sovint  en  un 
aspecte  transcendental-marmori  molt  del  gust  dels  alemanys.  Si  et  fa  l'efecte  que  no 
m'agraden  els  banys  luxury,  has  encertat. 

Per  tant,  sovint  em  conformo  amb  que  els  operaris  ubiquin  els  aparells  pensant  més 
en  la  comoditat  de  l'usuari  que  en  la  seva  pròpia  en  el  moment  de  instal·lar-ho. 
Alguna  vegada  no  ho  col·loquen  millor  perquè  realment  no  tenen  clar  com  s'utilitza. 

Fa  uns  anys  que  les  banyeres  han  caigut  en  desgràcia,  tot  seguint  les  petjades  dels 
malaurats  bidets  (en  parlarem).  Es  cert  que  per  una  vegada  que  la  gent  es  banya, 
tres-centes  es  dutxa  i,  a  més,  per  a  la  gent  gran  resulta  francament  perillosa  la 
banyera.  Rèquiem,  doncs  per  la  banyera,  excepte  en  el  cas  de  banys  molt  grans,  on  li 
resta  només  un  caràcter  lúdic  i  conviu  amb  la  dutxa. 

I  no  obstant,  malgrat  els  avantatges  de  la  dutxa  per  a  la  gent  gran,  un  habitatge  on  no 
hi  hagi  CAP  banyera  té  certes  carències.  Particularment,  crec  que  una  banyera  petita 
estàndard  de  120  x  70  és  un  molt  bon  lloc  per  dutxar-se  i,  a  més,  per  fer  altres  coses 
que  no  son  possibles  al  plat  de  dutxa  : 

-  Banyar  els  nens  petits  i  permetre'ls  jugar  (amb  poca  aigua) 

-  Rentar  catifes  o  altres  coses  grans  a  casa,  com  macrosafareig. 

-  Rentar-se  el  cap  sense  esquitxar  ni  mullar-se  (agenollat  a  terra). 

-  Seure  al  caire  per  xerrar 

-  Acumular  aigua  en  cas  de  talls  anunciats  (postguerra?) 

-  Fer  tractaments  per  a  persones  o  coses  grans  que  demanin  immersió  parcial. 

-  Criar  o  mantenir  vius  peixos,  crustacis,  batracis,  sirenes,  etc. 

-  Banyar-se,  sol  o  acompanyat,  quan  l'ocasió  ho  demani. 

En  mig  de  tant  de  luxe  es  troben  sovint  a  faltar  coses  necessàries,  com  superfícies  per 
deixar  les  coses  més  habituals,  o  anses  competents  on  agafar-se  en  entrar  o  sortir  de 
la  dutxa.  Imperdonable  si  es  tracta  d'una  banyera,  i  no  és  un  tema  de  gent  gran. 


-  «  Para  mayores  con  reparos  »  :  el  bidet. 

Encara  que  figura  que  ens  hem  desfet  d'un  munt  de  reserves  i  prejudicis,  i  que  avui 
dia  es  pot  parlar  de  tot,  inclús  a  la  TV,  sense  que  ningú  no  s'escandalitzi,  us  faig  saber 
que  hi  ha  uns  quants  camps  que  han  quedat  verges  d'aquesta  divulgació. 

Es  tracta  de  (com  ho  diria)  tot  allò  que  resta  protegit  pel  desig  més  personal  i 
immediat  d'intimitat,  que  és  el  que  toca  directament  als  nostres  costums  quotidians. 
Ho  podem  saber  tot  de  gent  llunyana,  però  dels  nostres  veïns  no  en  sabem  gaire. 
N'hi  ha  temes  tabú,  i  tant!.  Només  si  ets  una  dona  i  tens  bones  amigues  pots 
entreveure  certs  camps  de  la  intimitat  d'una  petitíssima  part  de  la  gent  que  ens 
envolta. 

En  entrar  a  sac  en  aquets  temes,  tan  aliens  i  sobtats,  en  un  llibre  com  aquest,  se 
m'accelera  el  cor  i  em  sento  tant  important  com  en  Julian  Assange  en  anar  divulgant 
secrets  d'estat  a  WikiLeaks. 

Com  un  exemple  del  que  dic,  vaig  passar  molts  anys  sense  entendre  per  a  què  servia, 
en  un  inodor  per  a  minusvàlids,  la  barra  que  puja  i  baixa,  és  a  dir,  la  que  no  està  fixa  a 
la  paret.  Vaig  haver  de  vèncer  la  meva  vergonya  abans  de  preguntar-ho  a  un  col·lega 
que  va  en  cadira  de  rodes.  No  estic  segur  de  poder-ho  divulgar,  no  estic  segur  de  que 
sigui  realment  veritat,  però  us  ho  explico  :  Un  minusvàlid  autosuficient  pot  ser 
hemiplègic,  o  esquerrà,  o  només  tenir  força  en  un  braç,  i  llavors,  per  passar  de  la 
cadira  a  la  tassa  i  per  netejar-se  el  cul,  ha  de  poder  abocar-se  endavant  i  aixecar-se 
una  mica  tot  ajudant-se  amb  la  mà  contraria  a  la  que  fa  servir  per  a  la  funció  descrita. 
Per  això  cal  poder  triar  la  banda  on  et  recolzes. 

Dons  bé,  trencat  el  gel  amb  aquesta  confessió,  passem  al  bidet : 

De  sempre  s'ha  relacionat  el  bidet  amb  l'activitat  sexual,  i  quan,  temps  passat,  a  les 
habitacions  dels  hotels  barats  francesos  no  hi  havia  inodor,  ni  potser  lavabo,  però 
sempre  un  bidet,  això  donava  lloc  a  relacionar-ho  (sovint  injustament)  amb  la 
prostitució.  D'aquí  li  ve  la  fama. 

De  fet,  el  bidet  té  les  següents  utilitats  bàsiques  : 

-  Practicar  una  higiene  correcta  després  de  defecar  (si  ho  penses,  ho  del  paper 
és  realment  fastigós  i  ineficaç). 

-  Rentar-se  els  peus  en  arribar  a  casa,  quan  a  l'estiu  no  duem  mitjons,  i  sense 
haver-se  de  despullar  i  dutxar. 

-  Posar  en  remull  la  roba  interior  delicada. 

-  Netejar-se  els  baixos  (homes  i  dones)  estant  vestits  i  sense  haver-se  de 
despullar  completament  i  mullar-se  els  peus. 

I  aquí  ve  la  connotació  sexual  :  A  part  dels  casos  esmentats,  o  de  tenir  la 
menstruació...  per  a  què  voldria  una  dona,  i  sobretot,  per  a  què  voldria  un  home 
netejar-se  els  baixos  estant  vestit,  és  a  dir,  a  mitja  jornada,  sense  traure's  les  sabates 
ni  la  camisa?.  Ja  llançats,  jo  ho  relacionaria  amb  l'acabament  d'una  activitat  sexual 
practicada  fora  d'hores  i/o  fora  de  lloc,  o  bé  amb  el  seu  començament  (llavors  ja  no 
tant  sobtada)  per  gent  que  no  creu  que  els  seus  efluvis  naturals  siguin  ben  rebuts.  Ja 
està  dit,  però  si  voleu,  en  fem  un  blog. 

Si  l'estadística  no  és  indiscreció,  diré  que  entre  els  meus  clients  veig  una  tendència 
creixent  a  prescindir  del  bidet  (molts  arquitectes  el  preveiem  dins  dels  banys  per 
simple  rutina).  No  hi  ha  gaire  termes  mitjos  :  Meitat  per  meitat  o  el  troben 
imprescindible  o  no  el  volen  ni  veure. 


46  LES  FUNCIONS  IMMATERIALS 


No  vull  repetir-me,  però  tampoc  que  s'oblidin  les  altres  funcions  de  les  cases,  en  les 
que  freqüentment  es  gasten  més  diners  que  en  les  esmentades  abans.  Em  limito  a 
remetre  al  punt  dit  "Què  és,  en  el  fons,  una  casa?"  del  primer  capítol,  on  parlàvem  de 
les  funcions  simbòliques,  representatives,  immaterials  o  psicològiques. 

LLEIS,  USOS,  COSTUMS 

50-  EL  QUE  ES  POT  FER,  EL  QUE  NO  ES  POT  FER,  EL  QUE  MILLOR  NO  FER. 


Llevat  del  cas  que  us  vulgueu  construir  vosaltres  mateixos  un  refugi  en  una  zona 
desèrtica  del  tercer  món,  construir  una  casa  aquí  i  ara  implica,  a  part  dels  qui  la 
promouen,  molta  gent  i  moltes  institucions.  Per  tant,  al  marge  de  les  fantasies  o 
creences  que  en  tingueu,  hi  ha  una  muntanya  de  lleis,  usos  i  costums,  moltes  de  les 
quals  segur  que  coneixeu  si  més  no  parcialment.  En  aquest  capítol  us  informarem 
amb  tota  la  precisió  que  puguem,  com  als  nens  petits  respecte  al  seu  comportament, 
de  "què  es  fa"  i  "què  no  es  fa"  en  el  món  de  la  construcció.  Després  ja  explicarem 
"cóm  es  fa"  per  fer-se  una  casa,  amb  totes  les  seves  variants. 

Començarem  per  les  Lleis,  i  direm  que  n'hi  ha  moltíssimes  que  regulen  la  construcció 
d'una  casa.  En  aquest  llibre  no  podem  més  que  donar  una  visió  panoràmica  i  de 
conjunt,  i  només  direm  d'elles  que  les  principals  de  les  que  es  refereixen 
específicament  a  la  construcció  de  cases  són  : 

1-  La  Normativa  Urbanística  (competència  bàsicament  municipal) 

2-  La  Normativa  d'habitabilitat  i  accessibilitat  (competència  comunitat  autònoma) 

3-  El  Codi  Tècnic  de  l'Edificació  (competència  estatal) 

Ara  comença  la  informació  privilegiada  :  Ja  sabeu  que  una  cosa  són  les  lleis  i  altra  el 
seu  compliment,  i  l'ordre  en  què  les  he  posades  ens  indica  també  el  grau  en  què 
constrenyeran  el  promotor  del  seu  propi  habitatge.  La  normativa  urbanística  és  a 
hores  d'ara  força  "seriosa",  cada  vegada  més  (però  a  uns  llocs  més  que  a  altres) 
perquè  es  considera  que  afecta  temes  d'interès  col·lectiu,  mentre  les  altres  són  més 
aviat  destinades  a  garantir  característiques  i  qualitat  en  les  cases  que  es  fan  per  a  ser 
venudes. 

Per  donar-vos  una  visió  ràpida,  m'agrada  comparar  la  relació  amb  les  lleis  que  té  un 
auto-promotor  amb  la  que  té  un  auto-movilista  (disculpeu  l'acudit  fàcil)  :  N'hi  ha  el 
codi  de  la  circulació,  els  senyals  de  trànsit,  les  normes  del  Ministeri  d'Indústria,  etc.  i 
la  gent  bàsicament  les  respecta,  amb  les  excepcions  i  els  riscos  considerats  "normals" 
per  cadascú  dins  del  seu  sentit  de  la  prudència  i  altres  característiques  més 
profundes  de  la  personalitat.  La  relació  amb  els  agents  de  l'autoritat  que  tenen  per 
missió  fer  complir  les  lleis  també  és  similar  en  ambdós  escenaris  :  la  existència  o  no 
de  vigilants  és  força  imprevisible,  i  quan  algú  comet  una  infracció,  corre  el  risc  de  ser 
descobert  i  multat.  Ara  bé,  la  gran  diferència  consisteix  en  que  molts  Consistoris  no 

practiquen  un  control  sistemàtic,  i  el  descobriment  d'infraccions  acostuma  a  ser  més 
aviat  producte  de  denúncies  o  queixes  no  escrites,  formulades  pels  veïns.  Feu  un 
exercici  elemental  de  consideració  envers  els  altres  i  veureu  com  les  lleis  us  acabaran 
afectant  en  forma  més  o  menys  estricta  segons  la  bona  o  dolenta  relació  que 
d'entrada  establiu  amb  els  veïns.  I  no  nego  que  això  pot  resultar  difícil  si  ensopegueu 
amb  algú  del  15%  de  la  població  a  qui  factors  hereditaris,  ambientals  o  astrològics 
han  convertit  en  energúmens  rebotats  amb  el  món. 


51-  LLISTA  DELS  ASPECTES  REGULATS.  COMPETÈNCIES. 


Al  principi  d'aquest  capítol  he  promès  fer  un  recull  dels  aspectes  regulats  per  lleis  o 
per  costums,  i  crec  que  ha  estat  un  bon  criteri  començar  pels  segons.  Ara  entrarem 
en  el  territori  de  les  lleis,  que  és  més  dur,  però  alhora  més  tou. 

Què  vull  dir?  Que,  en  venir  "de  dalt",  les  lleis  són  molt  més  clares  i  contundents  que 
els  costums,  però  també  més  fàcils  de  ser  obviades  en  determinades  circumstàncies  : 
quan  els  Grans  Germans  miren  cap  a  un  altre  lloc  i  quan  no  hi  ha  un  Petit  Veí  al  que 
emprenyen,  o  simplement  ens  adopta  com  a  l'enemic  que  estava  necessitant. 

Com  ja  hem  dit  i  continuarem  explicant,  les  Lleis  introdueixen  moltes  limitacions  a  la 
llibertat  a  l'hora  de  construir,  i  ho  fan  en  una  cataracta  de  Textos  Legals  de  totes  les 
categories  existents,  que  esmento  en  ordre  decreixent  de  "Rang"  sense  voler  ser 
exhaustiu  : 

La  Constitució  Espanola,  que  estableix  el  dret  a  l'habitatge,  però  ja  parla  també  del 
respecte  al  Medi  Ambient  i  d'altres  valors  i  drets  a  protegir. 

El  Codi  Civil  Estatal,  que  s'ocupa  sobretot  de  relacions  contractuals,  drets  i  deures  en 
el  procés  constructiu,  però  també  de  relacions  de  veïnatge. 

La  legislació  Autonòmica  sobre  Dret  Civil  i  Servituds  ,  substitutiva  o  complementària 
del  Codi  Civil  Estatal  i  plenament  vigent.  A  Catalunya,  el  llibre  5  del  Codi  Civil  Català. 

La  Llei  del  Sòl  estatal  amb  els  seus  Reglaments,  que  canvia  sovint  al  compàs  de  les 
alternances  en  el  Govern  de  l'Estat,  que  té  poc  efecte  directe  en  comunitats  com 
Catalunya,  però  que  obliga  a  revisar  la  legislació  autonòmica. 

La  legislació  Estatal  de  tipus  sectorial  :  Carreteres,  Ferrocarrils,  Domini  Públic  Marítim 
i  Hidràulic,  etc.  Estableix  prohibicions  directes  i  inapel·lables  de  construir  en  certs 
àmbits  o  en  la  proximitat  de  xarxes  de  comunicació. 

La  Legislació  Autonòmica  de  caire  urbanístic  o  sectorial,  que  en  molts  casos  ostenta  la 
competència  quasi  exclusiva  en  temes  d'urbanisme  (subtilment  distingit  de  la 
"ordenació  territorial")  i  consta  d'una  muntanya  de  disposicions  que  de  tant  en  tant 
es  refonen,  i  que  directa  o  indirectament  limiten  o  posen  condicions  a  la  construcció 
en  general  i  als  habitatges  en  particular,  sovint  indirectament  a  traves  de  regular  el 
contingut  del  Planejament  Urbanístic. 

La  legislació  Autonòmica  o  Estatal  sobre  Habitabilitat,  Accessibilitat,  o  Condicions 
Tècniques  dels  edificis.  El  Codi  Tècnic  de  l'Edificació  n'és  un  exemple. 

El  Planejament  Urbanístic  de  tot  tipus,  que  té  caràcter  de  Llei  en  el  territori  que 
ordena,  i  que,  a  traves  dels  seus  Plànols  d'Ordenació  i  les  seves  Normes 
Urbanístiques  estableix  amb  tota  precisió  el  que  es  pot  fer  i  el  que  no  en  cada  bocí 
del  món. 

Les  Ordenances  d'àmbit  municipal,  que  regulen  aspectes  urbanístics  en  concordança 
o  competència  amb  els  cossos  legals  anteriors,  així  com  normes  de  convivència  que 
en  moltes  ocasions  inclouen  normativa  sobre  sorolls,  fums  i  bafs,  aires  condicionats, 
antenes,  activitats  domèstiques  molestes,  etc. 

En  resum,  tot  està  MOLT  regulat  i,  sovint,  MOLT  vigilat,  però  això  varia  molt  segons  la 
Comunitat  Autònoma  i  el  Municipi. 

Ara  bé,  a  efectes  pràctics  ....  Amb  quins  organismes  ens  hem  d'entendre  en  el  95% 
dels  casos?  Bàsicament  amb  l'Ajuntament  del  terme  municipal  on  volem  construir. 
Ell  és  qui  ostenta  la  competència  directa  en  el  manteniment  de  la  Disciplina 
Urbanística  (quedeu-vos  amb  el  concepte)  i  en  l'atorgament  de  les  Llicències  d'Obra. 
L'Ajuntament  és  dipositari  i  sovint  promotor  del  Planejament  concret  que  us  afecta, 
acostuma  a  comptar  amb  uns  Serveis  Tècnics  i  de  Vigilància,  i  és  el  lloc  on  va  tothom 
en  primera  instància  a  presentar  denúncies  o  demanar  coses. 

52-  LA  SEGURETAT  EN  LA  PROPIETAT  I  ELS  SEUS  DRETS.  DE  QUI  ÉS  CADA  COSA? 
NOTARIS,  REGISTRES,  ETC. 

No  puc  ni  voldria  fer  d'això  l'enciclopèdia  de  tot  plegat,  sinó  simplement  recordar 
algunes  obvietats  al  respecte  dels  fets  immobiliaris.  Són  coses  que,  en  no  ensenyar- 
se  a  l'escola,  resten  nebuloses  per  a  molta  gent,  i  cadascú  s'assabenta  més  o  menys 
com  pot.  Espero  no  ofendre  els  espavilats  : 

Les  coses  acostumen  a  tenir  propietari,  i  els  immobles  (és  a  dir,  els  edificis  i  també  la 
terra,  els  terrenys  vull  dir),  no  se'n  lliuren,  sinó  que,  precisament  pel  fet  de  no 
moure's  de  lloc,  gaudeixen  d'una  sèrie  de  garanties  que  no  acostumen  a  tenir  la  resta 
d'objectes.  Al  nostre  país  la  terra  és  propietat  privada  (o  comunitària)  des  de  temps 
dels  romans  i,  per  tant,  hi  ha  hagut  temps  d'inventar  i  perfeccionar  el  Registre  de  la 
Propietat  .  El  país  està  dividit  en  parts  perfectament  delimitades,  i  per  a  cadascuna 
d'elles  hi  ha  una  i  només  una  oficina  i  privada !  que  pertany  a  un  i  només  un 
"registrador  de  la  propietat",  on  figuren  TOTES  les  finques  d'aquell  territori,  i  està 
escrit  de  qui  és  cada  bocí  d'aquell  territori  o  cada  edifici  que  hi  hagi  al  cim.  No  només 
de  qui  és,  sinó  com  i  quan  ha  anant  passant  de  mà  en  mà,  si  té  o  no  servituds,  si  s'ha 
hipotecat  i  si  encara  ho  està,  si  s'ha  donat  en  garantia  i  potser  està  embargat,  si  n'hi 
ha  conreus,  boscos  o  edificis  o  si  s'ha  construït  quan,  què  i  com. 

En  resum,  al  Registre  de  la  Propietat  consta  la  situació  ancestral  consolidada,  més  els 
canvis  que  s'hagin  produït  a  través  de  la  intervenció  dels  notaris.  Per  al  tema  notaris 
estic  segur  que  no  cal  tanta  explicació,  però  per  si  de  cas  direm  que  als  notaris  se'ls 
paga  per  a  que  donin  testimoni  fidedigne  i  escrit  del  que  ha  passat  davant  d'ells.  Si 
el  meu  veí  i  jo  visitem  al  notari  i  mútuament  ens  prometem  alguna  de  les  coses  que 
és  legal  prometre's,  o  bé  li  diem  que  el  veí  m'ha  venut  això  per  aquest  preu  i  que  ja 
està  pagat,  ell  ho  escoltarà,  ho  escriurà  i  ens  demanarà  que  ho  signem  en  prova  de 
conformitat,  i  després  ens  donarà  una  còpia  a  cadascú  però,  sobre  tot,  es  quedarà  ell 
mateix  una  còpia  en  el  seu  arxiu,  que  no  se'n  diu  arxiu  sinó  que  rep  el  curiós  nom  de 
"protocol".  D'això  em  direm  "les  escriptures"  (lògic,  no  ?).  De  tal  manera  que  si  dins 
de  5  anys  el  veí  diu  que  no  li  he  pagat,  encara  que  jo  hagi  perdut  les  escriptures 
podré  demanar-ne  una  còpia  al  mateix  notari  o  al  notari  hereu  del  seu  protocol. 

Tot  plegat  fa  que  els  tractes  amb  immobles  gaudeixin  d'una  serietat  superior  al  tracte 
amb  bestiar.  Com  a  conseqüència,  heu  de  saber  que  quan  aneu  per  comprar  un 
terreny  o  un  edifici,  podeu  obtenir  molt  fàcilment  garanties  que  no  us  estan 
estafant,  en  el  sentit  que  no  us  agafin  diners  a  compte  per  l'adquisició  d'alguna  cosa 
que  no  és  propietat  (o  només  parcialment)  del  que  us  ho  vol  vendre.  Amb  una  visita 
al  Registre  de  la  Propietat  obtindreu  una  "nota  registral"  sobre  la  finca  on  podreu 
llegir  qui  és  realment  el  propietari  i  si  està  net  de  càrregues. 

No  li  demaneu  al  Registre  de  la  Propietat  dues  coses  : 

Que  informi  de  si  tal  terreny  és  o  no  és  edificable,  i  amb  quines  condicions.  Això  ho 
haureu  d'anar  a  demanar  a  cada  Ajuntament. 

Que  us  digui  qui  és  el  propietari  d'un  terreny  determinat,  ni  que  sigui  tan  públic  que 
les  seves  dades  siguin  de  consulta  oberta  per  Internet :  la  coneixença  universal  de  qui 
són  els  propietaris  de  tots  els  immobles  del  país  és  un  tema  molt  sensible  i  múltiples 
implicacions,  i  ni  els  legisladors  ni  els  registradors  estan  per  la  feina,  tant  per  criteris 
professionals  com  per  la  defensa  d'uns  interessos  que  coincideixen  amb  els  dels 
propietaris. 

En  resum,  la  propietat  immobiliària  és  un  tema  molt  seriós  i  molt  ben  regulat,  i 
traieu-vos  del  cap  fer-ne  nyaps.  Qui  necessiti  entendre'm  ja  m'entendrà. 


53  -  LIMITACIONS  A  LA  LLIBERTAT  1  :  NO  POTS  FER  LA  CASA  ON  VULGUIS,  NI  AMB 
EL  VOLUM,  FORMA  I  ASPECTE  QUE  VULGUIS.  LA  NORMATIVA  URBANÍSTICA  I  LES 
ORDENANCES  MUNICIPALS. 


Deia  abans  que  al  Registre  de  la  Propietat  no  consta  el  "dret  edificatori"  que  hi  hagi 
sobre  el  solar.  I  és  que  el  dret  a  edificar  no  va  comprés  en  la  simple  propietat  del  sòl. 

Heu  de  saber  que  ser  propietari  d'un  terreny  no  és  el  mateix  que  ser  propietari  d'una 
cadira.  Amb  una  cadira  que  sigui  teva  pots  fer  absolutament  tot  el  que  vulguis,  ja  que 
emprar-la  com  a  arma  no  és  una  limitació  inherent  a  la  propietat  de  la  cadira,  sinó  al 
teu  comportament :  Pots  oblidar-la,  pintar-la,  seure-hi  tu  i  tres  més,  tombar-la  i  jugar 

a  que  era  un  trineu,  fer  un  espectacle  com  Tortell  Poltrona,  pujar  de  peus  al  cim, 
vendre-la,  regalar-la,  tallar-li  totes  les  potes  o  només  una,  o  cremar-la. 

Si  ets  propietari  d'un  terreny,  pràcticament  només  pots  conrear-lo  (encara  que  no 
amb  transgènics).  No  tens  dret  automàtic  ni  a  fer  un  pou,  ni  a  vessar  aigües,  ni  a  fer- 
ne  una  mina,  ni  a  parar  una  antena,  ni  a  tallar  els  arbres,  ni  a  posar  un  làser  cap  al  cel, 
ni  molt  menys  a  edificar  res  al  cim.  Tots  aquests  drets  te'ls  han  de  donar  (o  negar)  al 
marge  de  que  siguis  el  propietari.  Per  això  es  diu  que  tens  "la  nua  propietat". 

De  tot  això,  el  que  en  aquest  llibre  ens  interessa  és  el  dret  a  edificar.  Sobre  tot  i 
cadascú  dels  terrenys  del  país,  i  de  bona  part  del  món  (exclosa  la  Comunitat 
Valenciana),  gravita  una  Normativa  Urbanística. 

La  Normativa  Urbanística  emana  del  Planejament  Urbanístic,  i  ens  marca  les  següents 
pautes : 

1-  Quan  un  bocí  de  terreny  no  està  urbanitzat  (no  es  veuen  carrers,  fanals,  etc),  la 
normativa  urbanística  ens  diu  : 

-  Si  es  pot  arribar  a  fer  una  casa  solitària  (raríssim)  i  en  quines  condicions 

-  Si  podrà  urbanitzar-se  o  si  millor  oblidar-se  de  cap  expectativa  d'edificació. 

2-  Cas  que  sí  que  es  pugui  urbanitzar,  ens  dirà 

-  Quan  pot  passar  això 

-  D'acord  amb  quins  altres  propietaris 

-  Segons  quin  disseny  de  carrers 

-  A  canvi  de  quines  cessions 

-  Amb  quina  obligació  de  urbanitzar  la  zona  amb  quines  qualitats 

-  El  tipus  de  parcel·les  que  es  podran  fer,  de  quina  mida 

-  El  tipus  de  cases  que  es  podran  fer  i  per  a  suportar  quins  usos. 

Llavors  només  ens  restarien  les  limitacions  del  cas  3. 

3-  Quan  un  terreny  té  tota  l'aparença  de  ser  un  solar  urbà  o  una  parcel·la 
urbanitzada,  la  normativa  urbanística  ens  fixa  : 

-  Si  encara  cal  fer  cessió  d'algun  bocí  per  ampliar  el  carrer 

-  Si  cal  acabar  la  urbanització  o  pagar  diners  per  a  que  es  faci. 

-  Si  cal  esperar  a  que  passin  altres  coses  per  tal  que  s'acabi  de  considerar 
directament  edificable. 

4-  Quan  efectivament  és  directament  edificable,  ens  demana. 

-  Que  la  parcel·la  compleixi  amb  la  superfície  o  façana  mínima  fixats  :  A  cada 
zona  cal  tenir  una  superfície  i  un  front  a  via  pública  mínims  per  garantir  la 
regularitat  de  les  parcel·les. 

-  Que  la  casa  projectada  : 

No  ocupi  més  que  un  percentatge  determinat  de  la  parcel·la. 

No  tingui  una  superfície  total  de  sostre  superior  a  la  ràtio  que  li 
correspon  d'acord  amb  la  seva  superfície. 

No  tingui  més  alçada  ni  més  pisos  dels  permesos. 

No  s'apropi  als  veïns  o  als  carrers  més  de  la  separació  fixada,  o  no 
envaeixi  les  bandes  no  edificables  de  la  parcel·la. 

No  tingui  la  coberta  amb  una  inclinació  superior  o  inferior  a  la  fixada. 

No  tingui  els  acabats  exteriors  proscrits,  ni  es  pinti  de  colors  prohibits. 

No  contingui  o  pugui  contenir  (en  general)  més  d'un  habitatge,  o  usos  no 
permesos. 

Que  les  tanques  del  jardí  al  carrer  i  contra  els  veïns  no  siguin  de 
materials  proscrits  ni  ultrapassin  l'alçada  permesa. 


I  encara  hi  ha  més  limitacions  a  la  llibertat  de  ubicar  piscines,  barbacoes  o 
construccions  auxiliars. 

Tot  això  és  bastant  seriós,  que  vol  dir  que  quasi  sempre  és  seriós.  Quasi  sempre, 
perquè  de  vegades,  un  gran  escull,  sobre  tot  quan  depèn  de  la  simple  voluntat 
política,  desapareix  misteriosament  en  forma  sobtada. 

Resum  :  més  val  assabentar-se  del  que  s'hi  pot  fer,  i  de  què  demanaran.  En  el 
misteriós  mar  de  les  ambigüitats  urbanístiques,  l'arquitecte  serà  el  vostre  aliat  per 
fer-vos  entenedor  tot  plegat,  amb  tots  els  seus  matisos  i  nivells  de  seriositat,  i  perquè 
sapigueu  en  tot  moment,  si  més  no,  on  esteu. 

54  -  LIMITACIONS  A  LA  LLIBERTAT  2  :  NO  POTS  FER  LA  CASA  COM  VULGUIS.  REGLES 
SOBRE  HABITABILITAT  I  SOBRE  QUALITATS.  EL  CODI  TÈCNIC  DE  L'EDIFICACIÓ. 


Es  freqüent  que  qui  vol  fer-se  una  casa  (i  no  comprar-la  feta)  cobegi  algunes  o  moltes 
fantasies  sobre  aspectes  genèrics  o  molt  concrets.  De  la  seva  fantasmagoria, 
viabilitat  material,  oportunitat  i  balanç  econòmic  ja  parlem  en  altres  capítols,  però 
aquí  només  ens  interessa  l'aspecte  de  la  seva  viabilitat  legal.  De  seguida  us  diré  que 
les  imposicions  legals  sobre  "com"  fer  una  casa  són  conceptualment  de  signe  positiu 
("ha  de  ser  com  a  mínim  ...,  has  de  posar  això  o  això")  més  que  de  signe  negatiu  ("no 
pots  posar  això  o  això"). 

Podria  pensar-se  que  la  normativa  al  respecte  és  un  atemptat  contra  la  llibertat 
individual  :  Perquè  hauria  d'obligar-me  l'Administració  a  fer  LA  MEVA  CASA  d'una 
determinada  manera,  a  tenir  en  ella  uns  determinats  aparells  o  instal·lacions? 

Vegem  :  Com  que  el  llenguatge  és  un  patrimoni  col·lectiu,  si  tu  vols  que  el  lloc  on 
vius  mereixi  la  denominació  oficial  de  CASA  a  tots  els  efectes  (també  a  l'efecte  que 
puguis  dir  "Venc  una  CASA")  ,  has  de  dotar-la  de  les  característiques,  atributs  i 
prestacions  que  les  autoritats  han  establerts  i  que  jo  t'explicaré.  Ara  bé,  ningú 
t'obliga  a  viure  en  allò  que  oficialment  s'entén  com  UNA  CASA,  encara  que  llavors 
fores,  estrictu  sensu,  un  homeless.  Una  tenda  de  campanya,  ni  una  roulotte  NO  son 
CASES,  una  habitació  d'hotel  no  és  una  CASA,  i  pots  viure-hi  tant  de  temps  com 
vulguis. 

Per  això,  quan  es  compra  o  lloga  una  casa,  nova  o  usada  ,  el  propietari  inicial  ha  de 
donar  al  comprador  o  llogater  un  paper  oficial  que  se'n  diu  Cèdula  d'Habitabilitat.  En 
ell,  instàncies  serioses  i  respectables,  prèvia  la  intervenció  d'un  expert  titulat  en 
arquitectura,  garanteixen  que  allò  té  unes  mides,  característiques  i  instal·lacions 
(aparents)  que  li  fan  merèixer  el  nom  de  CASA.  Curiosament,  allò  que  no 
garanteixen  amb  claredat  és  que  la  casa  s'aguanti  dempeus. 

Quan  algú  es  fa  fer  la  seva  pròpia  casa,  la  Cèdula  d'Habitabilitat  no  li  és  tan 
immediatament  imprescindible,  però  hi  ha  gran  probabilitat  que  li  sigui  exigida  en  un 
moment  o  altre  per  Administracions  o  empreses  de  subministrament  d'electricitat, 
gas,  aigua,  etc. 

A  la  normativa  d'habitabilitat  s'ha  sumat  fa  poc  el  Código  Técnico  de  la  Edificación  (en 
endavant  ,  CTE)  que,  a  traves  de  sistemes  i  conductes  de  control  diferents  dels  de 
l'habitabilitat,  obliga  a  dotar  l'habitatge  d'altres  prestacions  suplementàries. 

Ara  ens  centrarem  en  les  demandes  per  a  cases  noves  o  que  han  estat  objecte  d'una 
rehabilitació  important,  que  és  el  nostre  tema.  Quasi  tot  el  que  es  demanava  fins  fa 
molt  poc  com  a  requisits  d'habitabilitat  era  tan  elemental  i  obvi  que  ningú  no  gosaria 
posar-ho  en  qüestió,  però  la  irrupció  a  tota  Espanya  del  "Código  Técnico  de  la 
Edificación"  i  ,  a  Catalunya,  d'una  nova  normativa  d'Habitabilitat,  ens  ha  portat  al 
2009  un  panorama  on  apareix  un  clar  voluntarisme  de  les  administracions  d'imposar 
unes  exigències  "europees"  per  a  les  cases.  Es  tracta  d'un  esforç  de  canvi  exigit  a 
promotors,  projectistes  i  constructors,  que  resulta  de  vegades  incompatible  amb  el 
quefer  "rutinitzat"  dels  petits  paletes  tradicionals  i  dona  lloc  a  un  cert  estira  i  arronsa. 

No  pretenc  fer  un  llibre  de  text  sobre  totes  aquestes  exigències  :  el  vostre  arquitecte 
les  coneix  perfectament.  Però  està  be  que  sabeu  coses  simples  i  no  tan  simples. 
Entre  les  primeres,  que  els  espais  habitables  han  de  tenir  unes  dimensions  mínimes 
(superfície,  amplada,  alçada),  que  han  de  tenir  finestra  a  l'exterior,  que  no  qualsevol 
pati  és  un  espai  "exterior",  que  els  banys  han  de  ventilar  d'alguna  manera  i  no  han  de 
donar  a  la  sala. 

Entre  les  no  tan  simples  : 

-  Que  accessos  a  la  casa,  portes,  sales,  cuines  i  algun  dormitori  i  bany  han  de 
poder  ser  practicables  d'alguna  manera  en  cadira  de  rodes,  no  només  per  si  els 
habitants  són  minusvàlids,  sinó  per  a  que  pugueu  invitar  a  amics  que  ho  siguin. 

-  Que  heu  de  tenir  un  aïllament  tèrmic  extraordinari,  en  el  camí  cap  a  que  els 
habitatges  nous  del  2020  tinguin  un  consum  energètic  quasi  zero. 

Que  l'aïllament  acústic  tingui  un  determinat  nivell,  comprovable  empíricament, 
que  vol  dir  sobre  la  realitat  construïda. 

Que  heu  de  disposar  de  col·lectors  i  acumuladors  solars  per  a  escalfar  aigua  en 
certa  proporció  a  les  vostres  necessitats. 

-  Que  heu  de  tenir  un  sofisticat  sistema  de  ventilació  més  o  menys  permanent  de 
tot  l'habitatge,  amb  el  que  es  pretén  evitar  l'aparició  de  humitats  i  fongs  en 
alguns  habitatges  (sortosament  i  misteriosa,  només  passa  en  una  minoria) 

-  Que  en  determinats  supòsits  us  caldrà  bastir  un  parallamps. 

55  -  LIMITACIONS  A  LA  LLIBERTAT  3  :  NO  POTS  FER,  DINS  CASA  TEU,  EL  QUE 
VULGUIS,  NI  FICAR-HI  EL  QUE  VULGUIS.  NORMES  SOBRE  USOS  I  MOLÈSTIES  A 
VEÏNS. 

En  aquest  apartat  intervé  la  normativa  de  usos  del  Pla  d'Urbanisme  que  us  afecti, 
però  també  les  ordenances  de  civisme  de  caire  municipal. 

Com  que  parlem  de  fer  cases,  el  tema  fonamental  són  les  molèsties  als  veïns  que 
poden  produir-se  per  la  pràctica  d'activitats  paral·leles  a  l'habitatge.  Donem  per  cert 
que  saps  que  a  casa  teva  no  pots  enriquir  plutoni,  ni  posar  una  discoteca  o  un  lloc  de 
culte.  Ara  bé,  hi  ha  llocs  on  el  Pla  d'Urbanisme  ha  suposat  un  acord  per  a  que,  qui 
vulgui,  pugui  posar  una  botiga,  o  una  oficina,  o  un  taller  de  reparació 
d'electrodomèstics  (amb  empleats  i  clients  que  voldran  aparcar  al  davant)  o  de 
xapistes,  amb  els  seus  simpàtics  martellejos.  En  altres  llocs,  la  normativa  prohibeix 
pràcticament  qualsevol  ús  que  no  sigui  l'estricte  d'habitatge  unifamiliar 

Els  usos  admesos  poden  ser  fets  per  tothom,  i  qui  se  senti  molestat  s'haurà 
d'aguantar,  ja  que  ell  mateix  també  el  podria  fer.  Però  hi  ha  usos  prohibits,  i  qui  els 
practiqui  pot  ser  multat  i  obligat  a  plegar.  Dins  dels  usos  permesos  o  prohibits  hi  ha 
també  el  de  emmagatzemar  segons  quines  coses. 


56-  OBLIGATORIETAT  DE  CONTRACTAR  TÈCNICS. 


A  tot  l'estat  espanyol,  de  fa  molt  de  temps,  la  Llei  obliga  a  que  en  la  construcció  d'una 
casa  intervinguin  dos  tècnics  :  arquitecte  superior  i  arquitecte  tècnic  o  enginyer 
tècnic  de  la  construcció,  dit  tradicionalment  "aparellador"  per  tal  d'evitar  confusions. 

A  altres  països  no  és  exactament  així  :  La  obligatorietat  és  només  de  un  tècnic,  i  no 
per  a  tots  els  casos.  Es  clar  que  finalment  això  no  suposa  gran  diferència  en  cap 
sentit  :  El  que  es  tracta  és  de  que  sempre  hi  hagi  responsables  qualificats  en  les 
activitats  que  comporten  riscos  mentre  s'estan  executant  i  al  llarg  de  tota  la  seva  vida 
útil.  Per  exemple  a  França,  quan  algú  vol  fer  una  casa  de  menys  de  200  m2  i  no  es 

tracta  de  cases  per  a  ser  venudes  a  tercers,  no  té  obligació  de  contractar  cap 
arquitecte,  però  llavors  li  toca  pagar  força  més  en  una  pòlissa  extra  d'assegurança, 
que  haurà  de  cobrir  la  responsabilitat  civil  de  la  persona  que,  sense  haver  estat 
reconegut  expert  per  cap  titulació,  es  declararà  a  sí  mateix  capaç  de  fer  una  casa  que 
s'aguanti  dempeus.  Tampoc  aquí  mateix  ha  estat  sempre  així :  Construccions 
relativament  importants,  com  ara  la  major  part  de  l'eixample  de  preguerra  de 
Barcelona,  s'han  fet  sense  arquitecte,  però  cal  dir  de  seguida  que  en  aquella  època  el 
rol  i  les  garanties  actuals  dels  arquitectes  les  ostentaven  i  exercien  els  "Mestres 
d'Obres",  que  també  eren  titulats. 

La  obligatorietat  de  tenir  un  o  més  tècnics  titulats  (es  diguin  com  es  diguin)  que 
dirigeixin  la  construcció  té  que  veure  amb  la  seguretat  de  les  persones  i  la  serietat  de 
les  transaccions  immobiliàries.  D'una  banda,  es  pretén  que  qualsevol  construcció 
sota  la  qual  hi  hagi  d'haver  persones  estigui  referendada  (projectada,  dirigida)  per 
algú  que  hagi  passat  les  proves  establertes  per  a  ser  considerat  un  entès  en  matèria 
de  construcció,  i  que  aquesta  persona  se'n  responsabilitzi  de  que  allò  que  es 
construeixi  sigui  segur,  tant  durant  el  procés  de  construcció  com  durant  tota  la  seva 
vida  útil.  D'altra  banda,  el  titulat  també  es  responsabilitza  de  la  correcció  del 
projecte  i  l'execució  en  allò  que  fa  a  l'absència  de  deficiències  i  a  l'acompliment  de  la 
normativa  de  tot  tipus  a  que  està  sotmesa,  des  de  la  urbanística  fins  a  la  de  qualitats, 
i  això  últim  dona  també  garanties  als  compradors  d'immobles,  que  tenen  en  els 
arquitectes  una  figura  que  ostenta  la  responsabilitat  global  dels  possibles 
desperfectes. 

En  el  fons  de  tot  plegat  hi  ha  la  qüestió  de  les  garanties  i  del  cost  d'assegurar-les  :  Als 
països  del  primer  món  està  totalment  estesa  la  cultura  de  la  garantia,  i  qui  compra 
una  casa,  o  la  fa  fer,  no  suportarà  deficiències  en  el  producte  que  ha  pagat  (per  no 
parlar  d'enrunaments)  sense  exigir  responsabilitat,  i  obtenir  dels  tribunals,  la  major 
part  de  les  vegades,  quantioses  indemnitzacions. 

Davant  d'això,  els  legisladors  han  creat  una  cadena  de  responsabilitats  que,  al  menys 
en  teoria,  garanteix  que  cap  obrer  o  tercera  persona  que  pateixi  un  accident  deixi  de 
rebre  una  indemnització,  ni  cap  consumidor  afectat  per  deficiències  en  la  construcció 
es  quedi  sense  la  seva  pasterada  (amb  la  que  molt  freqüentment  no  repara  el  defecte 
sinó  que  es  compra  un  cotxe).  I  al  cap  d'aquesta  cadena  hi  ha  els  tècnics  que 
obligatòriament  han  de  ser  contractats  i  pagats  per  qui  vulgui  fer  una  casa. 

I,  és  clar,  això  comporta  no  només  pagar  a  uns  tècnics  als  que  molta  gent  no  veu 
necessaris,  sinó  també  suportar  la  seva  presència  com  a  cap  suprem,  les  seves  ordres 
i  el  seu  poder  decisori  en  les  obres  de  la  TEVA  casa.  Les  relacions  amb  l'arquitecte 
esdevenen  així,  en  alguns  casos,  conflictives  i  desagradables,  però  d'això  parlarem  en 
el  capítol  corresponent  a  "com  triar  l'arquitecte". 

El  tècnic  que  en  primer  lloc  intervé  és  l'arquitecte,  perquè  és  ell  qui  farà  el  projecte 
bàsic  (per  a  demanar  la  llicència  d'Obres)  i  el  projecte  executiu  (per  a  contractar  un 
constructor) 

La  exigència  d'un  segon  tècnic,  l'aparellador  o  arquitecte  tècnic,  només  existeix  a 
Espanya.  És  una  creació  política  anterior  a  la  guerra,  que  volia  sortir  al  pas  del  fet 
que,  tot  i  ser  obligatori  l'arquitecte,  n'hi  havia  molts  pocs,  i  d'altra  banda  no  se'ls 
acudia  aparèixer  per  obres  que  no  fossin  "emblemàtiques"  (llavors  es  deia  "de 
relumbrón").  Llavors  l'arquitecte  feia  i  cobrava  el  projecte,  i  com  a  director  només 
signava  (i  cobrava),  mentre  l'aparellador  feia  realment  la  direcció  d'obres  i  també 
cobrava,  és  clar.  Però  no  ens  confonem  pel  caire  "costumbrista"  d'aquesta 
descripció:  Entre  tots  dos  cobraven  (i  continuen  cobrant)  menys  que  els  arquitectes 
més  enginyeries  d'altres  països. 

I,  en  últim  cas,  per  a  comparar  situacions  cal  sumar  tots  els  costos  "de  garanties"  : 
Honoraris  de  direcció  d'obres  d'arquitecte  i  aparellador,  estudi  geotècnic,  empreses 
controladores  quan  calen  i  assegurances  desenals.  Es  clar  que  els  honoraris  de 
projecte,  que  corresponen  a  la  elaboració  d'un  document  sense  el  qual  es  impossible 
físicament  fer  l'obra,  no  poden  considerar-se  un  "cost  de  garantia". 

Sobre  els  tècnics  de  la  construcció  (arquitectes  i  aparelladors)  que  obligatòriament  us 
acompanyaran,  tornarem  a  parlar :  Veurem  al  capítol  5  quin  és  el  seu  rol  exacte  en  el 
repartiment  de  funcions,  y  alguns  consells  respecte  a  la  seva  contractació 


57-  ORGANISMES  CONTROLADORS.  LA  llicència  D'OBRES 


El  control  sobre  la  construcció  és  una  competència  directa  i  clara  dels  Ajuntaments,  i 
per  a  fer  una  casa,  el  principal  paper  que  cal  tenir  és  la  llicència  d'Obres.  La  llicència 

d'Obres  la  dona  l'Ajuntament  i  en  fa  pagar  una  taxa  més  un  impost.  Tot  plegat  pot 
pujar  entre  el  2%  i  3  %  del  cost  de  l'obra. 

Tres  notes  importants  o  matisos,  dels  que  fareu  l'ús  que  més  us  convingui: 

La  llicència  d'Obres  no  és  un  paper,  sinó  un  acord  municipal  que  té  com  a  testimoni 
un  paper.  Vol  dir  que  des  del  moment  en  què  l'Ajuntament  decideix  en  reunió 
atorgar-la,  la  llicència  ja  existeix,  tant  si  tenim  el  paper  com  si  no  (i  si  no  l'hem 
pagada,  tenim  la  llicència  però  també  un  deute). 

La  llicència  d'Obres  no  "atorga"  cap  dret,  sinó  que  reconeix  que  existeix.  El  dret 
l'atorga  el  Planejament  Urbanístic.  Per  tant,  una  llicència  d'Obres  no  pot  ser,  per 
definició  ni  provisional  ni  "condicionada"  a  res  :  O  es  té  un  dret  o  no  es  té.  Un  'altra 
cosa  és  que  el  Planejament  Urbanístic,  és  a  dir,  la  Llei  (no  la  llicència)  obligui  a  fer  o 
pagar  determinades  coses  abans  de  "obtenir"  el  dret  a  edificar.  Abans  de  fer-les, 
simplement  no  es  pot  donar  llicència  d'Obres  perquè  encara  no  es  té  el  dret. 
Malgrat  això,  alguns  Ajuntament  maniobren  amb  Llicències  "condicionades",  sovint 
per  afavorir  qui  les  demana. 

Les  Llicències  d'Obra  es  "moren"  quan  s'acaba  l'obra  o  quan  passen  uns  quants  anys. 
Es  poden  renovar  un  període  curt,  però  també  es  freqüent  que  els  Ajuntaments  no 
declarin  la  caducitat  ni  persegueixin  les  Llicències  -Zombi  mentre  el  Planejament  no 
canvia. 

Per  a  aprofundir  en  el  tema,  pregunteu  a  l'Arquitecte 

Com  a  part  de  la  inexorable  Llei  de  Parkinson  que  afecta  sobretot  els  funcionaris, 
molt  serveis  tècnics  d'ajuntaments  aprofiten  la  llicència  d'Obres  per  a  humiliar  els 
tècnics  i  propietaris  que  la  demanen  amb  un  reguitzell  de  recordatoris  i  d'exigències 
erràtiques  (en  el  sentit  que  cada  ajuntament  planteja  les  seves)  que  ens  fan  recordar 
que  "set  cops  al  dia  peca  el  just"  i  que  fer  les  coses  totalment  bé  (és  a  dir,  anar  al  cel) 
és  pràcticament  impossible. 

Aquest  és  el  reflex  funcionarial  del  comportament  farisaic  freqüent  entre  els  polítics 
locals,  que  per  molt  que  s'omplin  la  boca  de  virtuosisme  i  et  mirin  als  ulls  quan  et 
canten  els  manaments,  són  en  la  seva  actuació  molt  més  sapastres  que  la  major  part 
de  la  gent,  justament  perquè  han  de  fer  tirar  endavant  coses  més  agosarades.  Però 
ja  està  assumit  que  tenir  la  cara  dura  (en  el  sentit  literal  i  metafòric)  és  absolutament 
indispensable  per  encetar  cap  carrera  política. 

Tot  plegat  reforça  la  ben  arrelada  idea  popular  de  que  quan  vols  fer  les  coses  bé, 
corres  el  risc  de  ser  perseguit  per  funcionaris  que  necessitin  donar  sentit  a  la  seva 
plaça,  o  polítics  que  volen  sentir  el  seu  poder,  mentre  que  si  d'entrada  tires  pel  camí 
del  mig,  pots  quedar  fàcilment  ignorat  en  terra  de  ningú,  i,  a  més,  poses  subtilment 
de  manifest  que  ets  una  persona  auto  afirmativa  i  potser  conflictiva,  i  que  els  pots 
donar  més  treball  del  que  estan  disposats  a  fer.  No  és  massa  diferent  al  cas  del 
guàrdies  de  trànsit  que  potser  eviten  aturar  a  qui  veuen  que  òbviament  no  té  ni 
assegurança  ni  permís  de  conduir. 

Feta  aquesta  revolucionària  digressió,  continuem  per  un  dels  temes  de  més  èxit. 


58  -  QUÈ  PASSA  QUAN  S'INFRINGEIX  LA  LLEI  EN  FER  UNA  CASA  ? 


Ara  passem  directament  a  la  informació  privilegiada  :  què  ens  pot  passar  si  infringim 
les  lleis,  normes  i  ordenances  urbanístiques? 

Definitivament  i  en  general,  recomano  no  fer-ho.  No  sóc  especialment  temorós  de 
Deu,  ni  molt  menys  dels  poders  terrenals,  però  amb  les  coses  de  la  pròpia  llar  millor 
no  jugar  gaire.  A  poc  que  sigueu  sensibles  als  conflictes,  els  referits  a  la  vostra  casa 
us  poden  amargar  la  vida.  Aquest  temes  de  les  terres  i  les  cases  acostumen  a 
comportar  obsessions  i  capficaments  que  en  tot  cas  són  un  drama  personal,  i  en 
l'extrem  acaben  en  assassinats. 

D'altra  banda,  els  teòlegs  i  els  qui  han  estudiat  el  Catecisme  sabran  que  hi  ha 
situacions  delictives  en  què  pot  donar-se  concurrència  de  dos  dolors  :  el  de  Atricció  i 
el  de  Contrició  (veure  la  bibliografia) 

DIT  AIXÒ,  podem  fer  un  cert  paral·lelisme  amb  el  Codi  de  la  Circulació  : 

P-  Puc  anar  a  130  Km/h  per  una  autopista? 

R  -  tu  mateix,  la  major  part  de  la  gent  hi  va  i  no  li  passa  res. 

P- 1  a  140  ? 

R-  Psé,  tu  mateix.  Si  tens  pressa  ... 

P-  Li  puc  demanar  permís  a  un  mosso  per  a  fer-ho? 

R-  No  te'l  donarà  mai,  perquè  no  està  en  la  seva  mà.  Estàs  vulnerant  la  Llei  i  ho  fas 
sota  la  teva  responsabilitat. 

P- 1  si  explico  que  he  vist  a  10  cotxes  que  anaven  a  150  i  no  els  han  dit  res? 

R  -Tant  li  fa,  la  qüestió  és  si  tu  vas  o  no  vas  a  més  de  120Km/h 
P-  Llavors,  si  no  hi  ha  justícia,  ja  posats  Puc  anar  a  190  Km/h? 

R-  Això  depèn  del  teu  cotxe.  Però  fem  un  doble  esforç  :  Recollim  informació  útil  i 
lluitem  contra  la  nostra  imbecil·litat  congènita.  Cal  aplicar  allò  del  sentit  comú  i,  si  no 
es  té,  demanar-ho  prestat.  En  resum,  jo  no  ho  faria. 

De  tota  manera,  el  paral·lelisme  és  perillós  .  Observeu  que  les  infraccions  de  trànsit 
es  produeixen  en  moments  puntuals  i  un  cop  fetes  ja  no  hi  són,  si  no  hi  ha  hagut  foto 
o  testimoni,  mentre  les  infraccions  urbanístiques  resten  a  la  vista  i  paleses  durant 
tota  la  vida  de  l'edifici.  Les  infraccions  urbanística  només  prescriuen  als  4  anys  de 
"haver-se  fet  paleses"  i  sempre  que  no  s'hagi  encetat  un  expedient  sancionador 
abans.  Algunes  no  prescriuen  mai. 

La  informació  útil  a  què  ens  referíem  consisteix  en  saber  el  nivell  de  tolerància  que  hi 
ha  amb  les  desviacions  de  l'estricta  legalitat,  en  cada  moment  i  en  cada  lloc.  En  tot 
cas,  mai  tindràs  garanties  de  que  la  impunitat  d'  algú  en  el  passat  sigui  extrapolable  a 
tu  ara.  Un  enfoc  humanista  passaria  per  preguntar-se  honestament  si  la  teva 
vulneració  produeix  algun  perjudici  al  barri  o  molèstia  directa  o  indirecta  als  veïns 
presents  o  futurs,  però  em  temo  que  aquest  esforç  està  a  l'abast  de  molt  poca  gent. 

Què  pot  passar  si  faig  una  infracció  urbanística? 

Pot  passar : 

Que  algun  veí  es  doni  per  agreujat  o  simplement  estigui  avorrit,  i  et  denunciï. 

Que  algun  vigilant  municipal  (zelador,  policia)  faci  la  seva  feina. 

Que  algun  tècnic  municipal  o  regidor  s'assabenti  i  es  doni  per  menystingut  (o  en 
alguns  casos,  compleixi  amb  la  seva  obligació) 

Que  algun  sofisticat  mitjà  de  fotografia  Aérea,  normalment  de  l'Administració 
Autonòmica,  ho  detecti  i  obligui  a  l'Ajuntament  a  actuar. 

Llavors  se  us  dirigirà  un  escrit  amb  acusament  de  rebut  que  més  o  menys  dirà  : 

" Assabentats  de  que  està  vostè  fent  obres  sense  llicència  (o  ultrapassant  la  que 
té  concedida)  se  li  commina  a  que  : 

Aturi  immediatament  les  obres. 

En  el  termini  de  x  dies  presenti  a  aquest  Ajuntament  un  projecte  del  que  esta 
fent  o  vol  fer,  per  tal  de  veure  si  pot  merèixer  llicència. 

En  el  cas  de  no  fer-ho  així,  o  de  no  ser  legaiitzables  les  actuacions,  s'iniciarà  un 
Expedient  Sancionador,  etc. " 

Ja  es  comprèn  que  hi  ha  actuacions  sense  llicència  (o  excedint  la  que  ja  es  tingués) 
però  que  són  legaiitzables  perquè  finalment  estan  permeses  per  les  Lleis.  Es  a  dir, 
fóra  el  cas  de  que  no  tenim  llicència,  però  si  la  demanem,  ens  la  donarien.  Aquests 
casos  s'arreglen  fàcilment  tot  redactant  un  projecte  o  corregint  el  que  ja  es  té,  i 
pagant  les  taxes  que  ens  estàvem  estalviant.  Això  és  pecata  minuta  i  no  ens  en 
ocuparem  més. 

Però  ...  I  si  el  que  em  fet  NO  es  legalitzable? 

Llavors  s'iniciarà  un  Expedient  Sancionador  que,  com  a  mínim,  t'angoixarà  els  propers 
tres  anys  i  t'obligarà  a  cercar  ajut  especialitzat  i  a  presentar  una  tona  de  papers.  I 
no,  almenys  en  teoria,  el  pagament  d'una  multa  no  redimeix  de  l'obligació  principal, 
que  és  "restituir  la  realitat  urbanística  alterada"  és  a  dir,  enderrocar. 

Per  a  temes  "menors"  el  més  probable  és  que  els  danys  es  limitin  als  maldecaps 
esmentats  amb  o  sense  multa,  i  que  la  cosa  sigui  piadosament  i  misteriosa  engolida 
pel  temps  com  els  rius  que  desapareixen  sota  el  seu  llit  de  còdols.  Morir,  no  moren, 
però  ja  no  hi  són. 

Ara,  és  molt  laboriós  saber  d'entrada  què  és  un  tema  menor.  Pot  passar  que  un 
detall  que  us  pot  semblar  pot  rellevant,  com  per  exemple  el  material  de  què  han 
d'estar  fetes  les  tanques  de  la  parcel·la,  s'hagi  convertit  en  la  senyera  d'algú  amb  cert 
poder,  i  no  sempre  per  la  seva  pròpia  iniciativa,  sinó  en  virtut  de  conflictes  passats 
dels  que  no  teniu  perquè  tenir  notícia.  Per  tant,  direm  aquí  que  un  tema  és  menor 
quan  rectificar-ho  com  pretenen  les  autoritats  té  un  cost  assumible.  Exemples  de 
temes  menors  : 

-  Repintar  la  casa  de  un  altre  color,  perquè  el  que  heu  utilitzat  no  és  un  dels 
permesos  pel  catàleg  municipal. 

-  Eliminar  els  merlets  o  les  volutes  de  pagoda  amb  que  fantasiosament  havíeu 
coronat  la  casa,  etc. 

-  Reubicar  l'arqueta  sifònica  general  per  tal  que  sigui  accessible  des  de  la  via 
pública. 

-  Enderrocar  una  barbacoa-barraqueta  que  heu  fet  d'estrangis  a  tocar  el  veí. 

-  Rebaixar  l'alçada  d'una  tanca  d'obra. 

En  general,  a  la  lletra  menuda  del  paper  de  la  llicència  d'Obres,  a  més  de  les 
reguitzells  legals  estàndard,  acostumen  a  haver  pistes  sobre  les  dèries  d'aquell 
Ajuntament  concret. 

Cada  Ajuntament  ha  patit  batalletes  urbanístiques  diferents,  que  acostumen  a  acabar 
en  afegits  sovint  pintorescos  o  costumistes  als  texts  de  les  Llicències,  i  es  reconeixen 
perquè  quan  les  llegeixes  diries  "I  ara,  perquè  s'han  de  ficar  en  això?".  Doncs 
justament  podeu  sospitar  que  respecte  a  elles  se  us  vigilarà  especialment.  O  potser 
no,  si  les  va  posar  un  alcalde  anterior  i/o  un  tècnic  municipal  que  ja  no  hi  és,  i  no  han 
canviat  encara  l'imprès. 

No  em  cansaré  de  repetir-ho  :  Mentre  per  a  vosaltres  és  la  primera  vegada  que  feu 
una  casa,  l'arquitecte  es  dedica  cada  dia  a  aquest  tema,  i  possiblement 
(desitjablement)  coneix  el  tarannà  dels  Ajuntaments  de  la  seva  zona.  Ja  que  el 
pagueu,  confieu  en  ell  i,  encara  quan  no  li  feu  cas,  utilitzeu-lo  com  a  font 
d'informació. 

Ara  bé,  respecte  a  les  infraccions  greus  o  mitjanes  no  esmenables  ni  esmenades  que 
hagin  donat  lloc  a  un  Expedient  Sancionador  amb  resolució  contundent,  a  Catalunya  i 
en  el  moment  actual  es  participa  en  una  loteria  que  pot  dur  a  l'enderroc  de  l'obra  en 
diem-ne,  un  15%  dels  casos.  I  no  em  feu  gaire  cas  en  això  del  percentatge. 

Exemples  del  que  entenc  per  infraccions  greus  : 

-  Fer  un  edifici  o  ampliar-ne  sensiblement  un  d'existent,  on  no  es  pot. 

-  Fer  un  o  varis  pisos  més  dels  admesos  (encara  que  sigui  un  "simple"  sobre 
aixecament  de  la  coberta  o  la  bancada). 

-  Fer-ne  un  ús  no  admès  (  habitatge  o  taller  on  és  prohibit) 

-  Fer  dues  cases  on  només  s'admet  una,  a  base  de  subdividir-la. 

-  Envair  sensiblement  (diem-ne  més  de  30  cm)  les  bandes  no  edificables  de 
separació  dels  veïns,  etc. 

Respecte  al  que  pugi  passar  en  el  futur  a  mig  termini  (escric  el  2013  i  aquestes  coses 
canvien  molt  lentament),  o  en  altres  Comunitats  Autònomes  espanyoles,  o 

jurisdiccions  estrangeres,  no  sóc  capaç  de  donar  una  informació  "privilegiada"  tan 
ajustada.  L'haureu  de  cercar  vosaltres. 

Ja  esteu  veient  que  no  sóc  especialment  "meapilas"  ni  apassionat  de  la  correcció 
política,  però  justament  des  d'aquesta  posició  us  dic  que,  tant  per  la  vostra 
tranquil·litat  com  per  respecte  a  la  convivència,  el  millor  que  podeu  fer  és  actuar  en 
forma  legal.  Vull  dir,  en  forma  95%  legal,  ja  que  fer  una  casa  al  100%  dins  la  legalitat 
és  absolutament  impossible  des  del  moment  en  que  el  nombre  de  les  lleis  és,  com  el 
d'imbècils,  infinit. 

Hi  ha  una  dita  que  no  puc  reproduir  aquí,  però  que  acaba  "  ...  i  als  enemics,  se'ls 
aplica  la  legislació  vigent". 


591  -  ELS  USOS  I  COSTUMS  ENVERS  ELS  VEINS 


Entrem,  doncs,  en  el  terreny  no  ja  de  les  lleis,  sinó  dels  usos  i  costums. 

Preneu  bona  nota  de  que  en  fer  una  casa  altereu  l'entorn  de  la  gent  que  ja  hi  era,  i 
que  la  probabilitat  de  que  algú  d'ells  sigui  intolerant,  estúpid  i  injust  és  la  mateixa 
que  en  el  cas  dels  lectors  o  escriptors  de  llibres.  Les  feines  de  la  construcció  en  sí 
mateixes  els  produiran  moltes  i  greus  molèsties  :  camions,  formigoneres,  martells 
mecànics  a  les  7  del  matí,  ocupació  i  embrutiment  de  la  via  pública  o  directament  de 
la  parcel·la  d'ells,  destrucció  de  tanques  i  plantacions  massa  properes,  etc.  No 
deixeu  que  això  sigui  la  vostra  targeta  de  presentació  en  el  barri  com  a  nouvinguts, 
davant  gent  que  estaven  abans  que  vosaltres.  Una  simple  vista  de  cortesia  per 
presentar-vos  educadament  i  informar-los  de  les  vostres  intencions  de  construir, 
sense  donar-li  massa  detalls,  ni  molt  menys  fer-li  creure  que  els  demaneu  vistiplau,  és 
el  consell  que  us  donaria  el  més  tronat  dels  manuals  d'autoajut.  Anirà  també  molt  bé 
que  els  reconegueu  la  seva  posició  tot  demanant-li  les  informacions  que  us  calguin, 
però  no  les  demaneu  mai  una  opinió  ni  molt  menys  permís  per  a  fer  coses  a  les  que 
teniu  dret.  D'això  només  se'ls  informa  i  se'ls  demana  que  us  mantinguin  al  cas  de  les 
molèsties. 

Com  podeu  veure,  pel  fet  d'escriure  un  llibre  no  em  sento  especialment  involucrat  en 
la  salvació  de  les  vostres  ànimes.  Jo  només  dic  el  que  hi  ha.  Això  sí,  gastaria  les 
energies  que  calgués  en  fomentar  el  simple  respecte  als  veïns. 

Un  cop  passat  el  període  crític  de  la  construcció,  feta  ja  la  casa  i  habitada  feliçment 
per  vosaltres,  heu  de  saber  que,  malgrat  ser  propietaris  d'un  habitatge  individual  i 
possiblement  aïllat,  podeu  ser  molestats  pels  veïns,  o  molestar-los  vosaltres 
mateixos.  El  primer  cas  serà  tractat  en  altres  llibres  si  em  resten  ganes,  en  un  capítol 
que  es  diria  "Defensa  Civil",  però  aquí  cal  dir  que  hi  ha  moltes  probabilitats  de  que  un 
veí  es  doni  per  molestat  per  activitats  vostres  . 

Exemples  :  quan  feu  una  barbacoa  i  li  van  fums  i  bafs  a  les  seves  finestres  o  balcons, 
quan  li  priveu  de  vistes  o  sol  amb  un  arbre  plantat  a  menys  de  2  m  de  la  partió,  quan 
teniu  un  gos  que  borda,  (sobre  tot  quan  no  hi  sou!),  quan  us  poseu  a  tallar  la  gespa 
amb  la  màquina  a  les  8h  d'un  dissabte,  quan  munteu  una  antena  de  radioaficionat 
que  li  produeix  interferències,  etc,  etc.  No  cal  dir  que  la  primera  vostra  reacció 
estàndard  davant  una  queixa  explícita  o  indirecta  serà  pensar  que  teniu  un  veí 
hipersensible  o  directament  malalt.  Però,  també  en  general,  no  tindreu  raó  :  El  fet 
objectiu  indubtable  és  que  el  molesteu,  i  el  vostre  nivell  de  sensibilitat  no  té  perquè 
ser  pres  com  a  referència  universal. 

No  em  feu  ser  exhaustiu,  ja  que  és  molt  simple.  Temes  sensibles  i  perillosos  són, 
llevat  d'ocasions  puntuals  i  pactades  implícitament : 

Tot  allò  que  a  vosaltres  us  molestaria  :  Va,  sigueu  objectius  per  una  sola  vegada! 

Coses  que  a  vosaltres  no  us  molestarien  però  que  a  ells  potser  sí  (cal  sempre 
preguntar): 

-  Expropiar-li  el  silenci. 

-  Empastifar  l'aire  amb  fums  i  olors. 

-  Treure-li  privacitat. 

Que  vagin  a  parar  al  seu  terreny  coses  que  provenen  del  vostre  :  Fulles  o  fruits,  aigua 
a  raig  o  esquitxada,  gossos  incontrolats  (els  gats  són  incontrolables),  rates 
expedicionàries,  etc. 

Un  altre  dia  farem  un  tractat  de  convivència,  dels  que  abans  es  deien  de  bona 
educació.  Per  ara  n'hi  ha  prou  amb  el  que  hem  dit  i  amb  un  últim  suggeriment  :  Si 
heu  de  fer  una  festa  sorollosa  o  simplement  nocturna,  inviteu  els  vostres  veïns. 

Segurament  no  vindran,  i  en  sentir-se  informats  i  considerats  haureu  desactivat  la 
seva  animadversió. 


592-  USOS  I  COSTUMS  EN  LA  RELACIÓ  AMB  ELS  CONSTRUCTORS 


Quan  al  capítol  corresponent  parlem  de  "Com  es  fa  tot"  ens  referim  a  usos  i  costums 
de  l'execució  de  la  construcció.  "Com  es  fa"  no  vol  dir  que  no  es  puguin  fer  les  coses 
en  forma  diferent,  sinó  que  en  saltar-vos  els  costums  del  sector  us  dificultareu  força 
la  feina. 

Vosaltres  podeu  tenir  el  concepte  de  la  justícia,  la  puntualitat  i  la  correcció  en  les 
tractes  que  vulgueu,  però  els  paletes  i  industrials  que  contractareu  estan  en  el  seu 
terreny,  i  no  aconseguireu  que  se  sentin  canalles  quan  fan  el  que  sempre  s'ha  fet.  Es 
clar  que  mentre  els  deveu  diners  semblarà  que  fan  mig  cas  de  les  vostres  didàctiques 
observacions  o  retrets,  però  feu  l'esforç  d'aplicar-vos  la  qüestió  als  usos  i  costums 
dins  de  la  VOSTRA  feina,  quan  algun  client  espavilat  o  malfiat  us  les  critica,  o  us 
exigeix  allò  que  "no  es  costum"  exigir. 

Com  distingir,  entre  les  practiques  que  no  us  agraden,  les  que  són  "habituals"  en  el 
ram  de  les  que  posen  en  evidencia  un  sapastra?  Bona  pregunta. 

Els  constructors  tenen  alguna  cosa  d'aventurers,  d'expeditius,  de  "echaos  palante". 
De  cap  manera  els  podríeu  pagar  la  seva  feina  si  la  fessin  amb  procediments  o  tics  de 
funcionari  .  Un  bon  70%  dels  paletes  no  tenen  la  disposició  personal  ni  la  mínima 
estructura  empresarial  per  a  fer  càlculs  precisos  de  costos  o  per  anticipar  la 
distribució  del  seu  temps  ;  en  suma,  per  a  ser  "formals".  Tenen,  doncs,  propensió  a 
ser  impuntuals  i  a  incomplir  en  més  o  menys  grau  les  promeses  que  sovint  es  veuen 
obligats  a  fer  sense  saber  si  les  podran  complir.  Depenen  de  massa  coses  que  no 
controlen  :  materials  que  poden  no  trobar-se,  noves  feines  que  els  surten  i  que  han 
d'atendre  per  assegurar-se  un  futur  a  curt  termini  quan  hauran  acabat  la  vostra,  etc. 
Ara,  des  de  que  som  en  plena  crisi,  el  nivell  de  formalitat  s'ha  multiplicat,  i  l'esmentat 
70%  d'informals  s'ha  reduït. 

Ara,  una  cosa  és  que  sigueu  comprensius  i  tolerants,  i  un  'altra  que  suporteu 
qualsevol  cosa.  Aquí  torna  a  ser  decisiu  la  correcta  tria  i  utilització  de  l'arquitecte  i 
aparellador,  que  us  donaran  opinions  fonamentades  sobre  els  marges  de  tolerància,  i 
molt  especialment  sobre  la  procedència  de  factures  no  previstes. 

60  -  QÜESTIÓ  CENTRAL.  QUANT  VAL  CADA  COSA?  ECONOMIA  I  FINANÇAMENT. 
DIFERÈNCIA.  Valor,  Preu  i  Cost. 


Una  de  les  primeres  coses  que  a  un  arquitecte  li  cal  saber  quan  comença  a  tractar 
amb  uns  clients  que  es  volen  fer  una  casa  és  quant  es  voldran  gastar.  Normalment 
no  ho  aconsegueix  saber  en  les  primeres  sessions,  i  intueix  que  és  un  tema  irritant  en 
que  millor  no  insistir  massa.  Pot  passar  que  tinguin  reserves  a  dir-ho  perquè  creguin 
que  l'arquitecte  cobrarà  segons  el  cost  de  la  casa,  però  freqüentment  els  clients 
mateixos  no  ho  han  acabat  de  pactar  o  no  tenen  gaire  clar  fins  on  podran  arribar.  Es 
percep  que  no  voldrien  ni  fer  curt  ni  passar-se,  i  esperen  a  veure-les  venir. 

Es  tracta  d'una  decisió  vital  similar  a  tenir  un  fill  :  Ens  farem  una  casa.  La  diferència 
és  que  els  fills  són  com  són,  venen  com  venen,  de  vegades  en  bessonada,  però  les 
cases  són  com  decidim  que  siguin  :  grans  o  petites,  luxoses  o  modestes.  Es 
normalment  cap  a  la  tercera  sessió  que  comença  a  quedar  implícitament  clar  la 
despessa  prevista  que  s'amaga  en  la  "ment  familiar"  (que  no  és  exactament  la  mitja 
de  les  ments  d'una  parella),  perquè  si  haguéssim  d'esperar  una  resposta  explícita  no 
començaríem  mai  a  treballar.  Una  de  les  raons  d'aquesta  imprecisió  és  la  diferència 
entre  la  economia  (quan  valdrà  la  cosa)  i  el  finançament  (com  ho  pagarem).  Fa  part 
de  la  cultura  actual  el  fet  que  les  coses  molt  cares  no  importa  quan  valen,  sinó  només 
si  les  podrem  anar  pagant.  I  una  casa  és  sense  dubte  allò  més  car  que  la  gent  acabarà 
pagant. 

Per  tant,  el  factor  més  important  de  l'economia  d'una  iniciativa  promotora  és  el 
finançament.  En  parlarem  més  endavant.  Però  primer  caldria  parlar  esbossar  un 
tema  filosòfic  -  central  :  la  diferencia  entre  valor  d'ús  i  valor  de  canvi,  és  a  dir,  la 
diferència  tradicional  entre  valor  i  preu,  complicada  amb  la  consideració  del  "cost". 
No  sóc  economista  i  per  tant  no  podeu  esperar  de  mi  meravelles,  però  grosso  modo,  i 
amb  aplicació  a  la  casa,  improviso  : 

-  El  Valor  d'una  casa  és  força  intangible,  subjectiu  i  personal,  ja  que  té  a  veure 
amb  les  prestacions  que  la  casa  et  dona  i  les  que  et  nega.  El  Valor  és  canviant 
amb  el  temps  perquè  les  teves  necessitats  canvien  i  les  cases  envelleixen.  Si 
ets  prou  recargolat,  podries  arribar  a  fer-ne  un  sumatori  i  traduir-ho  a  diners, 
però  cal  acceptar  que  fa  de  mal  valorar  amb  números  les  satisfaccions  i  les 
preocupacions. 

-  El  Preu  (quan  és  "just",  és  a  dir,  impersonal,  contrastat  i  en  un  mercat  lliure)  és 
una  quantitat  de  diners  objectivable  i  calculable  pels  pèrits  taxadors,  que 
canvia  molt  més  ràpidament  que  el  valor  (de  vegades  d'un  dia  per  altre),  i  que 
reflecteix  quant  pagarien  probablement  altres  (el  mercat)  en  el  moment  precís 
en  que  ho  volguessis  vendre. 

-  El  Cost  només  se  sap  al  final  d'un  procés  de  compra  o  construcció,  i  és  la  suma 
de  diners  (i  esforç,  igualment  valorat  en  diners)  que  hi  has  posat  per  a  tenir 
aquell  bé  tant  si  l'has  comprat  com  si  ets  tu  qui  l'ha  construït.  Per  tant  no 
canvia  amb  el  temps,  perquè  fa  referència  a  fets  passats.  Bé,  nomes  canvia  en 
el  sentit  que  els  diners  emprats,  posats  al  banc,  t'haurien  rendit  interessos. 

Amb  tot  això  constatem  que  la  casa  és  un  tipus  de  bé  absolutament  singular  degut  a 
la  seva  duració.  Es  tracta  de  "una  inversió  amb  fort  valor  d'ús"  o  bé  "una  utilitat  amb 
fort  valor  de  canvi". 

Jo  no  puc  anar  gaire  més  endavant  que  fer-vos  veure  aquesta  diferència.  Ara,  dono 
per  fet  que  si  vols  fer  la  teva  casa  voldràs  : 

-  Minimitzar  el  cost 

-  Maximitzar  el  valor  (les  prestacions  i  la  teva  satisfacció) 

-  Creure  que  quan  en  el  futur  l'hagis  de  vendre  obtindràs  un  bon  preu,  és  a  dir, 
clarament  d'acord  amb  la  fórmula  : 

o  Preu  obtingut  >  Cost  actualitzat -Valor  desfruitat 
Apliqueu-vos-ho. 


61  -  HO  SENTO,  PERÒ  CAL  QUE  APRENEU  UNS  QUANTS  CONCEPTES. 


Si  hem  de  parlar  d'economia,  farem  servir  sumes,  restes,  multiplicacions  ...  Tot  i 
comptar  amb  la  solvència  del  lector  en  les  quatre  regles,  totes  aquestes  operacions 
amb  números  només  ens  ajudaran  SI  SABEM  CLARAMENT  què  ÉS  ALLÒ  QUE  ESTEM 
CONTANT  i,  sobretot,  si  els  objectes  que  conto  jo  són  iguals  als  que  contes  tu  .  Com 
possiblement  no  recordeu,  les  operacions  exigeixen  la  homogeneïtat  d'allò  que 

remenen:  Serveix  de  ben  poc  sumar  cabres  amb  cavalls,  o  donar  un  preu  de  cost  de 
superfície  construïda  y  a  continuació  el  preu  de  venda  de  la  superfície  útil. 

Aquesta  obvietat  ha  de  ser  dita  i  repetida  tant  com  calgui,  a  la  vista  que  els  experts 
fan  un  ús  interessat  d'aquesta  ignorància,  i  tampoc  la  gent  que  amolla  gran  part  del 
seu  patrimoni  en  comprar  o  fer-se  una  casa  sembla  preocupar-se  per  aquestes 
distincions. 

Els  cost  de  construir  una  casa,  sense  considerar  altres  despeses  de  les  que  parlarem 
apart,  com  ara  tècnics  i  llicències,  varia  segons  aquests  factors  : 

1-  La  seva  superfície  (Cost  proporcional  als  m2  :  precisarem  més  això  dels  m2) 

2-  El  terreny  sobre  el  que  es  construeix.  (Quant  costi  poder  "sortir  de  fonaments" 
degut  a  la  orografia  o  geologia,  més  els  costos  de  condicionament  de  l'accés  i 
la  parcel·la) 

3-  El  projecte  :  La  facilitat  o  dificultat  constructiva,  i  l'economia  o  carestia  del 
disseny  derivada  de  la  preocupació  de  l'arquitecte  per  aquest  tema  : 
Compacitat,  senzillesa  estructural,  relació  superfície  útil  -  superfície  de  pell, 
complicació  dels  detalls  singulars,  etc. 

4-  El  seu  nivell  d'equipament  (Nombre  i  nivell  dels  banys  i  la  cuina,  sistemes  de 
climatització  o  domòtica) 

5-  La  qualitat,  o  millor  dit  el  nivell  de  "luxe"  i  innovació  dels  seus  materials  i 
acabats  (Amb  l'oferta  actual  de  qualitats,  aquest  concepte  pot  fer  variar  un 
mateix  disseny  un  40%  entre  el  mínim  acceptable  i  el  màxim  raonable) 

El  primer  factor  és,  sinó  el  més  important,  el  que  millor  pot  entendre  tothom  :  Com 
més  gran  és  la  casa,  més  val. 

Analitzem  la  frase  :  "El  cost  de  construir  una  casa,  ara,  és  de  900  €/m2" 

Però  ....  quin  m2? 

Dir  simplement  "la  casa  fa  256  m2"  no  ens  informa  de  quasi  res  :  D'aquest  mateixa 
casa  es  podria  dir  que  te  160  m2  i  ningú  no  diria  mentida.  Sense  especificar  més,  no 
sabem  si  es  refereixen  a  la  superfície  "útil",  és  a  dir  la  suma  de  les  Superfícies 
interiors  de  les  seves  peces;  o  a  la  superfície  "construïda"  que  vol  dir  la  que  sumen 
totes  les  seves  plantes,  mesurats  per  fora,  és  a  dir,  tot  incloent  el  gruix  de  parets  i  les 
espais  morts.  Tampoc  sabem  si  ens  estan  incloent  els  porxos,  o  el  garatge,  o  les 
golfes  de  poca  alçada.  Hi  ha  qui  inclouria  àdhuc  les  terrasses  descobertes,  com  fan 
alguns  venedors  d'àtics. 

Com  que  no  val  el  mateix  construir  un  m2  de  "casa  tancada"  que  un  m2  de  porxo  o 
de  garatge,  ens  interessa  doncs  parlar  de  "superfície  construïda  homologada"  o 
"superfície  construïda  ponderada"  .  Es  tracta  de  la  suma  de  la  superfície  construïda 
de  casa  tancada,  mes  la  meitat  de  la  superfície  de  porxos  i  garatges. 

Dit  això,  la  major  part  de  la  gent  SOBREENTENDRÀ  correctament  que  no  s'inclou  el 
terreny,  ni  les  despeses  notarials  o  registrals,  ni  les  de  constitució  de  l'hipoteca. 
Però  òbviament  hauríem  de  preguntar  primer  pels  factors  2,3,4  i  5.  I  quan  se'ns 
digués  que  es  tractava  de  la  mitja  per  a  cases  entre  120  i  180  m2,  fóra  el  moment  de 
preguntar : 

Es  refereix  al  m2  construït  o  a  l'útil?  Variació  entre  un  i  un  altre,  18% 

Es  refereix  al  cost  "ponderat"  de  casa,  garatge,  porxos,  terrasses,  o  és  la  divisió 
del  cost  total  per  la  suma  de  totes  les  superfícies?  Es  a  dir  Valdria  igual  una 
casa  de  100  m2  amb  un  garatge  de  50  m2  i  un  porxo  de  50  m2  més,  que  una 
casa  de  200  m2?  Variació  entre  els  dos  casos  extrems  exposats,  25% 

-  Inclou  l'arquitecte,  l'aparellador  i  els  permisos  d'obra?  Variació  depenent  de  sí 
o  no,  entre  el  8  i  el  15%. 

-  Es  el  cost  del  constructor  o  el  preu  al  que  ens  ho  faria  per  contracte?  i  també 
Es  el  pressupost  d'un  constructor  (o  empresari  coordinador)  que  s'encarrega  i 
responsabilitza  de  tot,  o  és  la  suma  final  dels  costos  dels  diferents  industrials 
entrevinents,  els  quals  hauré  d  coordinar  jo  i  de  fer-ne  de  mitjancer?  Variació 
segons  la  resposta,  20% 

-  Inclou  l' IVA?  Variació  segons  la  resposta,  8  % 

En  resum,  si  sumem  els  factors  d'imprecisió  tindrem  un  85  %  de  màxima  diferència 
entre  voler  aparèixer  com  a  molt  barat  o  resultar  dissuasiu.  Si  suposem  que  el  cost 
donat  de  900  €/m2  se  situa,  de  bona  fe,  en  la  mitja,  resultaria  que  ens  podríem  haver 
donat,  per  a  la  mateixa  casa,  un  cost  de  700  €/m2  i  un  altre  de  1.256  €/m2  sense 
enganyar-nos  en  cap  dels  casos.  Espero  que  s'hagi  compres  la  importància  de  parlar 
amb  propietat  i  utilitzar  els  conceptes  amb  precisió. 

62-  QUANT  VAL  CONSTRUIR  UNA  CASA? 


Seguiré  l'ordre  del  volum  de  despesa,  més  que  el  cronològic  : 


a  -  Cost  de  contracta,  diferencies  segons  model  adoptat,  els  extres. 

El  que  més  puja,  com  és  lògic  és  el  que  li  hem  de  pagar  al  constructor,  sigui  només  un 
que  centralitza  tot,  com  és  recomanable,  o  sigui  la  suma  de  tots  els  industrials 
contractats. 

En  el  capítol  60  ja  explicarem  en  que  consisteixen  els  diferents  sistemes  de  contractar 
una  obra,  però  aquí  ho  avancem  per  tal  que  vagi  quedant  clar  :  Es  pot  convenir  un 
preu  global  "claus  en  mà",  o  bé  un  contracte  per  "preus  unitaris",  o  finalment  es  pot 
fer  una  casa  "per  administració".  Les  orientacions  que  donaré  es  refereixen  als  dos 
primers  sistemes,  perquè  quan  es  treballa  per  administració  no  hi  ha  manera  de 
conèixer  el  cost  abans  d'acabar  l'obra. 

Us  donarem  orientacions  en  relació  a  la  superfície  de  la  casa,  és  a  dir,  per  cada  m2. 
Es  molt  important  que  recordeu  el  que  acabem  de  dir  respecte  a  les  diferents 
maneres  de  considerar  "els  m2  de  la  casa". 

Anem  a  fer-ho  fàcil  :  es  pot  dir  que  a  Catalunya,  en  2014,  cada  m2  construït 
homologat  d'habitatge  unifamiliar  val  una  mitja  de  1.000  €  . 

A  continuació  direm  que  amb  bones  condicions  d'entorn  i  projecte,  i  en  certes 
comarques,  es  poden  fer  cases  acceptables  per  600  €/m2.  En  canvi,  en  altres 
comarques,  amb  circumstàncies  molt  difícils,  projectes  cars  i  acabats  més  capritxosos 
podem  pagar  1.800  €/m2.  Ja  comprendreu  que  continuo  referint-me  a  cases  per  als 
"perfils  de  lectors  d'aquest  llibre",  ja  que  si  sou  un  crack  del  futbol,  un  nou  ric 
valencià  o  capo  de  la  camorra,  segur  que  no  us  interessa  aquest  capítol  ni  potser  cap 
dels  del  llibre. 

Es  pot  afinar  més,  tot  tenint  en  compte  la  província,  el  volum  de  la  casa,  si  és  aïllada  o 
no,  el  seu  nivell  de  qualitat?  Sí,  per  exemple  tot  seguint  els  barems  del  Col·legi 
d'Arquitectes,  que  tot  i  que  tenen  una  finalitat  "parafiscal"  són  força  bons  en  termes 
comparatius. 

Si  els  seguim,  podríem  dir  que  les  variacions  respecte  a  aquesta  mitja  que  jo  he 
considerat  són: 

-  Per  província  o  municipi  :  les  més  cares,  Barcelona  i  poblacions  de  prestigi 
(Cadaqués,  Begur,  etc),  fins  un  7%  més  ;  les  més  barates  (Lleida,  Tarragona 
interior)  fins  un  10%  menys. 

-  Per  la  quantitat  de  façana  exterior  de  la  casa  :  Si  es  aïllada,  un  5  %  més  ;  si  és 
entre  mitgeres,  un  10%  menys. 

-  Per  superfície  :  Si  considerem  que  la  mitjana  està  en  una  superfície  a  partir  de 
120  i  180  m2  construïts  homologats,  cal  augmentar  si  és  més  petita  (fins  a  un 
10%  per  a  90  m2)  però  no  disminueix  per  ser  més  gran.  De  fet  per  sobre  de 
250  m2  caldria  incrementar-ho  un  10%.  La  raó  és  que  les  cases  grans  son 
estadísticament  més  luxoses. 

-  Per  simplicitat  o  complexitat  el  projecte,  dificultats  orogràfiques  o  qualitat 
d'acabats.  Pot  oscil·lar  entre  un  20%  en  menys  i  un  20  %  en  més. 


b  -  Cost  d'arquitecte  i  aparellador  (i  altres  tècnics). 

La  duplicitat  arquitecte-aparellador  és  un  invent  espanyol,  però  no  us  ha  de 
preocupar  des  del  punt  de  vista  del  cost  :  La  suma  de  tots  dos  és  més  aviat  inferior 
als  costos  de  l'arquitecte,  o  arquitecte  més  enginyers,  a  Europa. 

Aprofitant  que  els  aparelladors  es  diran  ara  "enginyers  tècnics  de  la  construcció"  i  es 
diuen  legalment  i  des  de  fa  temps  "arquitectes  tècnics",  els  englobarem  amb  els 
"arquitectes  superiors"  sota  el  nom  de  "els  arquitectes"  o,  encara  millor,  "els 
tècnics",  ja  que  poden  intervenir  altres,  com  el  topògraf,  el  geòleg,  algun  enginyer  i 
fins  i  tot  algun  altre  titulat  com  a  coordinador  de  seguretat  quan  això  no  ho  fa 
l'aparellador. 

Per  tant,  per  parlar  de  cost,  englobarem  a  tots  els  tècnics. 

El  cost  dels  tècnics  és  força  variable,  i  depèn  bàsicament  del  que  es  vol  d'ells  i  de  la 
forma  de  triar-los.  En  posterior  capítol  m'estendré  sobre  les  implicacions  d'aquests 
temes,  però  ara  avanço  que  l'actitud  inicial  dels  auto  promotors  (és  a  dir,  la  vostra) 
davant  ells  ve  marcada  per  les  creences,  comentaris,  experiències  o  representacions 
socials  del  seu  rol.  Els  dos  extrems  foren  : 

-  Client  A  :  "Els  tècnics  són  uns  corsos  amb  patent,  obligatoris  per  una  llei  que  els 
privilegia  per  a  que  no  ens  deixin  fer  el  que  volem,  que  només  firmen  i  cobren. 
Sense  lleis  protectores  foren  perfectament  prescindibles,  i  ens  podríem 

entendre  nosaltres,  que  sabem  perfectament  el  que  volem,  amb  un  bon  paleta 
que  faci  la  seva  feina.  El  màxim  a  que  es  pot  aspirar  amb  ells  és  a  que  siguin 
molt  barats  i  no  emprenyin  gaire  en  l'obra" 

-  Client  Z  :  "Nosaltres  no  entenem  d'això,  i  necessitem  un  arquitecte  prestigiós 
amb  un  bon  equip  per  a  que  ens  projecti  una  casa  que  acabi  sortint  a  les 
revistes.  S'haurà  d'ocupar  de  tot,  i  sobretot  entendre's  bé  amb  el  nostre 
decorador/a  que  ja  li  explicarà  què  volem". 

Entre  A  i  Z  hi  ha  tota  la  gama  de  posicionaments  inicials.  Amb  aquest  llibre  pretenc 
donar  orientacions  honestes  sobre  el  que  convé  demanar-li  a  l'arquitecte  i  a 
l'aparellador  a  diferents  perfils  d'usuaris  (a  tu  precisament). 

Si  un  client  tipus  "A"  és  prou  espavilat  (a  part  d'inconscient)  crec  que  pot  trobar  en 
plena  crisi  de  la  professió  tècnics  (inconscients  com  ell,  o  que  volen  fer  pràctiques) 
en  paquets  per  sota  dels  60  €/m2  homologat.  De  fet  a  internet  he  trobat  equips  de 
tècnics  arquitectes  «  on  line  »  que  no  sé  com  però  poden  treballar  a  distància.  En  tot 
cas  jo  no  he  dut  la  contractació  a  terme  i  no  puc  garantir  que  contingui  els  enganys 
habituals  en  aquestes  compres. 

Ara,  un  client  tipus  "Z"  pot  arribar  a  pagar  més  de  360  €/m2  homologat  als  tècnics. 

Fixats  els  extrems,  mirem  d'ubicar  quelcom  pràctic  :  Com  que  us  desaconsello  els 
inconscients,  us  diré  que  si  uns  tècnics  competents  fan  el  que  han  de  fer,  haurien  de 
cobrir  totes  les  seves  despeses,  i  a  més  obtenir  uns  25  €/hora  de  remuneració  pel 
seu  treball,  mes  finalment  guardar  un  "marge  de  maniobra"  d'un  20%,  ja  que  la  seva 
forma  d'exercici  li  obligarà  a  fer  un  munt  d'hores  no  facturables.  Ho  trobeu  just? 

Dons  sobre  aquesta  base,  i  amb  la  gran  varietat  de  dedicació  que  es  dona,  heu  de 
comptar,  depenent  del  que  finalment  li  demaneu,  que  un  equip  tècnic  competent  us 
costarà  entre  90€  i  180  €/m2  homologat,  amb  un  mínim  de  9.000  €  per  a  una  casa 
petita  (preus  de  plena  crisi). 

En  tot  cas,  es  tracta  només  d'acotar  raonablement  un  cost  que  depèn  de  molts 
factors. 

c-  Cost  de  la  llicència  d'obres 

Es  la  suma  d'allò  que  ens  cobra  l'Ajuntament  per  la  llicència,  li  diguin  com  li  diguin  : 
Impostos,  taxes,  etc.  Varia  entre  Ajuntaments  els  conceptes  i  l'import,  però  finalment 
no  gaire,  ja  que  hi  ha  tendència  a  anar  al  màxim  permès,  que  és  el  4%  sobre  el 
pressupost  "oficial",  que  a  hores  d'ara  no  està  gens  clar  què  és,  però  que  com  a 
aproximació  podeu  situar  en  el  80%  del  cost  de  contracta  .  Compteu  (2014)  entre  30 
i  40  €/m2  homologat. 

Poden  sumar-se  altres  conceptes  singulars,  com  ara  ocupació  de  via  pública  en  el  cas 
de  carrers  urbans.  També  poden  haver  altre  tipus  de  càrrecs,  com  connexions  a 
clavegueres,  reposició  de  voreres,  o  eventualment  portada  de  xarxes  de  serveis,  que 
s'haurien  d'imputar  no  a  l'obra  sinó  a  "deficiències"  del  solar,  en  la  mesura  que  no 
estigui  totalment  urbanitzat. 


d-  Despeses  fiscals,  notarials  i  bancàries 

Quan  es  produeixen  despeses  fiscals,  notarials,  registrals  o  bancàries? 

-  Quan  compreu  la  parcel·la  : 

o  ITP  (Impost  de  Transmissions  Patrimonials,  antics  "Derechos  Reales")  o, 
alternativament,  IVA  de  la  parcel·la  :  Es  molt  diferent  si  la  compreu  a  un 
particular  o  a  l'empresa  que  ha  urbanitzat.  En  el  primer  cas  no  pagareu 
IVA  sinó  ITP,  que  en  2014  és  del  7%.  En  el  cas  d'adquirir-ho  a  una 
empresa  o  societat  mercantil  urbanitzadora,  no  pagareu  IPT  però  sí  un 
IVA  del  21%.  Ara,  si  l'empresa  que  us  ho  ven  ha  comprat  la  parcel·la  ja 
urbanitzada  a  un  'altra  empresa,  només  pagaríeu  ITP.  En  fi,  assegureu- 
vos  en  cada  cas  concret. 

o  IAJD  (Impost  sobre  actes  jurídics  documentats).  Fa  molt  de  temps  que  és 
del  1%. 

o  Honoraris  i  taxes  del  Notari  i  del  Registrador.  En  mig  de  tot  això,  és  "la 
xocolata  del  lloro",  tot  i  que  ja  se  sap  que  els  lloros  gasten  més  que  els 
pardals.  Diem  que  pels  voltants  dels  1.000  €  per  una  parcel·la  urbana 
petita  tindreu  pagat  notari  i  registrador. 

o  Impost  municipal  sobre  la  plusvàlua?  NO  :  L'ha  de  pagar,  òbviament,  el 
qui  obté  la  plusvàlua,  que  és  el  venedor,  però  fins  fa  poc  assistíem  al 
sobreentès  (pervers)  de  que  això  ho  pagava  el  comprador  :  No  ho 
accepteu  mai,  perquè  es  tracta  d'un  impost  que  grava  el  guany  de  qui  us 
ho  vol  vendre,  i  vosaltres  no  ho  podeu  controlar.  El  venedor  ha  de  posar 
un  preu  que  inclogui  això,  i  prou. 


-  Quan  declareu  l'Obra  Nova  de  la  casa  (no  és  obligatori  fer-la,  però  si  feu 
hipoteca  el  banc  us  ho  exigirà) 

o  IAJD  (actos  jurídicos  documentos)  Pels  voltants  del  1%  del  cost  "oficial" 
de  la  construcció.  Es  pot  prendre  com  a  bó  el  pressupost  d'execució 
material  declarat  al  projecte  bàsic  visat  (o  visable,  ja  que  des  del  2012  no 
és  obligatori  visar),  que  ve  a  ser  en  general  un  20%  inferior  al  cost  real 
sense  extres. 

o  Honoraris  i  taxes  del  notari  i  del  registrador.  Per  a  no  complicar-vos, 
compteu  1.500  € 

-  Quan  feu  una  hipoteca.  Posem  xifres  per  a  100.000  € 

o  despeses  bancàries  d'estudi  i  constitució  d'hipoteca.  Les  fixa  el  banc  i  les 
podeu  saber  d'antuvi.  Pregunteu  perquè  és  molt  variable,  però  les 
podeu  trobar  a  partir  de  1.000  € 

o  Taxació,  uns  300  € 

o  IAJD  (actes  jurídics  documentats)  segons  la  Comunitat  Autònoma  : 
Catalunya  uns  2.000  € 

o  Honoraris  i  taxes  de  Notari  i  Registrador.  Vinga,  1.000  €  més. 

o  Assegurances  de  vida,  d'incendi,  etc.  ?  No  les  considero  com  a  despesa 
d'  hipoteca,  ja  que  en  general  la  gent  prudent  les  contractaria  de  tota 
manera  :  Les  veurem  en  despeses  de  manteniment. 

-  A  mida  que  aneu  pagant  la  casa  :  l'IVA.  Mireu  el  capítol  corresponent. 


e-  Sorpreses  d'última  hora  :  escomeses,  delmes,  impostos  revolucionaris 

Es  normal  i  raonable  que,  si  la  part  de  vorera  a  que  dona  front  la  vostra  parcel·la  no 
està  pavimentada,  l'ajuntament  us  exigeixi  que  ho  feu  i/o  pagueu  vosaltres. 
Igualment  us  podeu  trobar  que  heu  de  pagar  les  obres  de  connexió  a  la  claveguera,  o 

escomeses  directes  a  aigua  i  electricitat,  si  no  teniu  les  escomeses  dins  la  vostra 
parcel·la.  Això  fóra  una  "deficiència  urbanística"  de  la  parcel·la. 

Però  atenció  :  Certs  ajuntaments  aprofiten  l'avinentesa  de  que  es  facin  obres  per  a 
millorar  xarxes  i  urbanització  de  carrers  a  càrrec  dels  qui  vagin  demanant  llicències. 
Això  és  força  criticable,  i  si  no  es  pregunta  abans  (abans  de  comprar  la  parcel·la!)  pot 
esdevenir  un  imprevist  important.  Tot  i  haver  preguntat,  una  ordenança  municipal 
apareix  d'un  dia  per  altre. 

Aquesta  és  una  pràctica  també  freqüent  per  part  de  les  companyies  elèctriques,  molt 
especialment  si  han  de  retirar  línies  de  baixa  tensió  que  no  poden  seguir  enganxades 
a  la  façana  o  passen  massa  prop.  Ara,  amb  elles  hi  ha  una  mica  més  de  marge  de 
negociació. 

També  poden  emergir  baralles,  raons,  i  fins  i  tot  plets  dels  veïns  amb  els  anteriors 
propietaris  :  Reclamacions  de  llindars,  deutes  pendents  o  greuges  que  podeu  acabar 
heretant. 


63.  L'IVA  DE  LA  CONSTRUCCIÓ  DE  LA  TEVA  CASA 


Es  clar  que  tot  allò  relacionat  amb  la  fiscalitat  és  sotmès  a  canvis  periòdics.  Però 
aquests  canvis  són  més  aviat  en  els  percentatges  que  en  els  criteris  bàsics,  que  no 
canvien  tant.  Per  exemple  l'IVA  genèric  aplicable  a  la  construcció  de  cases  a  escalat 
en  pocs  anys  des  del  7%  al  8%  i  finalment  al  10%  actual  (2014). 

Cal  distingir  l'IVA  de  la  construcció  pròpiament  dita,  del  de  despeses  accessòries,  com 
ara  els  tècnics  involucrats,  que  cotitzen  al  tipus  superior  (21%  el  2014). 

D'entrada  diré  que  el  fet  de  promoure  la  pròpia  casa  no  implica  convertir-se  en 
empresari  de  la  construcció,  la  qual  cosa  té  més  aviat  avantatges  (no  haver  de  fer 
declaracions  ni  paperassa)  ja  que  com  a  consumidors  finals  en  cap  cas  podríem 
deduir-nos  l'IVA 

L'IVA  involucrat  en  la  construcció  d'una  casa  és  força  complex.  És  per  això  que  crec 
que  faig  bé  si  copio  un  text  de  la  millor  web  que  he  trobat  per  aquests  temes  : 

www.francomolina.es  ,  que  correspon  a  una  competent  gestoria  de  Huesca  i 
Barbastro. 


"  EJECUCIONES  DE  OBRA  PARA  VIVIENDA: 

-  Construcción  de  la  vivienda,  I.V.A.  del  10%. 

-  Construcción  de  edificios  en  que  màs  del  50%  de  superfície  sea  para  viviendas, 

I.V.A.  del  10%. 

-  Ampliación  de  vivienda ,  I.V.A.  del  10%.  No  son  ampliación,cerramiento  de  terraza. 

-  Operaciones  entre  constructor  y  promotor  durante  construcción,  I.V.A.  del  10%. 

-  Operaciones  entre  constructor  y  promotor  terminada  la  construcción,  IVA  del 
21% 

A  efectos  del  IVA,  tienen  la  consideración  de  empresarios  o  profesionales  quienes 
efectúen  la  promoción  de  edificaciones  destinadas  a  su  venta,  adjudicación  o  cesión 
por  cualquier  titulo,  aunque  sea  ocasionalmente. 

Por  tanto,  la  promoción  de  su  pròpia  vivienda  no  convierte  al  promotor  en 
empresario  o  profesional  a  efectos  del  IVA.  Al  no  realizar  una  actividad  sujeta  a 
IVA,  por  no  llevaria  a  cabo  un  empresario  o  profesional,  el  promotor  no 
tendra  derecho  a  la  deducción  del  IVA  soportado. 

Por  otra  parte,  las  ejecuciones  de  obra,  con  o  sin  aportación  de  materiales, 
consecuencia  de  contractos  directamente  formalizados  entre  el  promotor  y  el 
contractista  que  tengan  por  objeto  la  construcción  de  edificaciones  destinadas 
principalmente  a  viviendas,  soportan  el  tipo  reducido  del  10%  de  IVA. 

En  consecuencia,  el  particular  que  promueve  la  construcción  de  la  vivienda  es 
promotor,  aunque,  como  hemos  senalado  anteriormente,  no  es  empresario  o 
profesional  a  efectos  del  IVA.  Luego,  las  facturas  que  reciba  del  constructor  seran 
con  una  repercusión  del  10  %,  mientras  que  las  compras  por  dicho  promotor  a 
proveedores  de  materiales  para  la  construcción  de  la  vivienda  seran  con  una 
repercusión  del  21%.  Si  los  materiales  los  comprara  el  constructor  contractado  por 
el  particular,  la  factura  que  recibiría  éste  seria  con  una  repercusión  del  10%.  Luego 
es  aconsejable  que  todos  los  materiales  sean  adquiridos  por  el  constructor  y 

repercutidos  al  promotor  al  tipo  impositivo  del  10  %. 


EJECUCIONES  DE  OBRA  PARA  "NO  VIVIENDAS":  I.V.A.  al  21%. 


SERVI  Cl  OS  RELACIONADOS  CON  LA  CONSTRUCCIÓN: 

-  Honorarios  de  arquitectos,  I.V.A.  del 21%. 

-  Suministro  de  materiales  de  obra  sin  instalación  o  colocación,  I.V.A.  del  21%. 

-  La  descarga  de  materias  primas  y  transporte  de  hormigón. 

-  Venta  con  instalación  de  materiales  en  edificio  para  viviendas,  I.V.A.  del  10%.  (1) 

-  Instalación  sin  venta  de  materiales,  I.V.A.  del 21%. 

-  Venta  e  instalación  de  muebles  de  cocina,  I.V.A.  del  21%,  si  es  posterior  a  la 
adquisición  de  la  vivienda. 

-  Servicios  de  control  de  calidad,  I.V.A.  del  21%. 

(1)  Instalación  de  carpintería,  fontaneria,  electricidad,  etc. 


OBRAS  DE  REFORMA: 

Tributan  al  10%  las  ejecuciones  de  obra  de  albaríilería  (no  a  fontaneria,  pintura, 
electricidad,  carpintería,  etc,  que  tributan  al  21  %)  en  las  que  se  cumplan  los 
siguientes  requisitos: 

que  se  refieran  a  viviendas  utilizadas  por  personas  físicas  que  no  actuen  como 
empresarios  o  profesionales,  o  que  se  presten  a  comunidades  de  propietarios. 

que  la  construcción  o  rehabilitación  de  la  vivienda  a  la  que  se  refieren  las  obras 
hayan  concluido  al  menos  dos  aríos  antes  del  inicio  de  estas  últimas,  habiendo  sido 
usada  en  estos  dos  aríos. 

Que  la  persona  que  realice  las  obras  no  aporte  materiales  o  que  si  los  aporta, 
su  coste  no  exceda  del  40%  de  la  base  imponible  de  la  operación. 

La  acreditación  de  estos  requisitos  los  realizarà  el  destinatario  de  las  obras 
mediante  una  declaración  suscrita  bajo  su  responsabilidad  Ien  las  que  se  haga 
constar  las  circunstancias  que  permiten  aplicar  el  tipo  del  10%.  (Es  muy  significativo 
el  que  se  disponga  de  proyecto  de  Arquitecto  o  Aparejador). 

La  compra  de  materiales  para  construcción  que  adquiere  el  constructor  vendran 
gravados  con  el  tipo  impositivo  del  21  %. 

El  constructor  cuando  factura  por  intervenciones  de  edificación  o  el  montaje 
repercutirà  al  promotor  el  10  %  en  operaciones  de  construcción  o  rehabilitación  de 
viviendas. 


Almacenistas  o  empresas  de  venta  de  material  de  construcción  repercuten  siempre 
al  21  %  de  IVA  ,  salvo  que  se  realicen  ventas  con  su  montaje  incluido  (  ejemplo 
cocinas  montadas ,  armarios  o  partes  de  los  mismos  montados  en  obra  etc )  en  cuyo 
caso  repercutiran  al  10%  en  intervenciones  de  construcción  o  rehabilitación  de 
viviendas." 

64  -  El  FINANÇAMENT  :  EL  QUE  CAL  SABER  D'HIPOTEQUES. 


Ja  hem  vist  la  diferència  entre  economia  i  finançament,  però  la  repassem  :  Tenir 
capacitat  econòmica  per  fer  una  casa  vol  dir  tenir  ARA  els  diners  necessaris  per  a 
pagar-la.  Tenir  capacitat  financera  vol  dir  poder  convèncer  algú  per  a  que  us  els 
presti  amb  la  promesa  de  tornar-li  en  un  termini  donat. 

Ara  bé,  quan  es  tracta  de  fer-se  una  casa,  hi  ha  subtils  diferències  respecte  a  la 
capacitat  financera  per  a  fer  negocis.  Mentre  que  per  a  això  últim  sempre  és  una 
bona  política  arriscar  els  diners  d'altri  (se'n  diu  "apalancar-se")  quan  construeixes  el 
teu  domicili  no  hi  ha  prou  amb  convèncer  algú  de  que  podeu  tornar  els  diners  que  us 
presta,  sinó  que  fins  i  tot  vosaltres  mateixos  n'heu  d'estar  convençuts  de  poder-ho 
fer!.  I  la  raó  no  és  només  de  tipus  moral. 

Al  marge  dels  casos  en  què  familiars  o  amics  us  prestin  diners  (ja  us  ho  fareu,  tots 
plegats)  el  finançament  per  fer-vos  una  casa  consisteix,  majoritàriament,  en  cercar  i 
obtenir  una  hipoteca,  i  les  hipoteques  les  fan  bancs  o  caixes  d'estalvi. 

Originàriament,  una  hipoteca  és  un  préstec  per  a  adquirir  alguna  cosa,  amb  garantia 
precisament  en  la  cosa  adquirida,  i  per  a  ser  tornat  en  terminis  durant  un  període 
llarg  de  temps  :  És  a  dir,  tot  i  haver-la  comprat  tu,  la  cosa  no  és  només  teva,  sinó 
també  del  banc  o  caixa,  en  la  mesura  variable  del  que  els  deguis  en  cada  moment. 
En  cas  que  no  paguis,  el  banc  o  caixa  es  quedarà  la  casa  per  a  poder-la  vendre  i 
recuperar  els  seus  diners.  Com  que  normalment  no  t'han  donat  tot  el  valor  de  la 
casa,  i  segurament  tu  ja  has  anat  pagant  la  hipoteca  un  temps,  podria  pensar-se  que 
en  vendre-la  sobraran  diners,  i  llavors  t'haurien  de  donar  la  diferencia,  i  bé  "mas  se 
perdió  en  Cuba".  Res  més  lluny  de  la  realitat :  A  Cuba  es  va  perdre  molt  menys  : 

-  En  certes  situacions  conjunturals,  com  per  exemple  en  el  boom  immobiliari 
(2002-2006),  els  imports  de  les  hipoteques  han  estat  altíssims  respecte  als 
valors  de  mercat  del  moment  de  la  compra  (ja  de  per  si  molt  alts),  en  forma 
que  quan  aquests  valors  de  mercat  s'han  esfonsat,  la  major  part  de  les 
hipoteques  resulta  que  són  d'un  import  superior  al  valor  actual  de  l'immoble. 

-  Quan  es  comença  a  pagar  una  hipoteca,  la  immensa  major  part  del  que  es  paga 
(quan  no  el  100%  a  causa  del  període  de  "carència")  correspon  a  interessos  i, 
per  tant,  fa  disminuir  molt  poquet  el  deute. 


L’ECONOMIA  DE  TOT  PLEGAT 


Pàgina  114 


FER-SE  UNA  CASA  ago  2015 


JULI  LLUECA 


-  A  més,  un  procediment  de  desnonament  i  embargament  és  molt  llarg,  i  el  banc 
no  perdona  els  interessos  durant  aquest  període  i  tot  el  temps  que  trigui  a 
cobrar. 

-  El  banc  també  carrega  "les  despeses"  (internes,  judicials,  etc,  etc)  que  són 
desorbitades  però  van  ser  signades  en  la  lletra  menuda  dels  papers. 

-  Encara  que  l'execució  d'una  hipoteca  no  es  faci  finalment  a  traves  d'una 
subhasta,  podeu  jurar  que  per  les  raons  que  siguin,  s'obtindrà  un  valor  encara 
inferior  al  de  mercat  en  aquell  moment 

I  manca  el  pitjor  :  Actualment  no  es  donen  "hipoteques"  sinó  "préstecs  hipotecaris", 
que  vol  dir  que  la  garantia  no  s'acaba  amb  la  cosa  hipotecada,  sinó  que  s'extén  a  tots 
els  bens  embargables  de  la  persona  a  qui  se  l'ha  concedit  i  dels  seus  avaladors.  Fort, 
no? 

Com  a  conseqüència  de  tot  plegat,  deixar  de  pagar  la  hipoteca  en  els  primers  anys 
suposa  una  desgràcia  que  no  s'acaba  amb  la  pèrdua  de  la  casa,  de  l'entrada  donada, 
de  les  despeses  notarials,  registrals  i  d'assegurances  de  vida,  de  les  altes  de 
subministraments  i  els  condicionaments,  dotacions,  adaptacions  o  moblaments  a 
mida  fets  en  ella.  Com  que  el  deute  pot  ser  més  gran  del  que  finalment  s'obtindrà 
(en  subhasta,  amb  els  subhastadors  pel  mig,  o  a  traves  de  la  web  de  la  divisió 
immobiliària  del  banc  o  caixa),  ells  intentaran  cobrar  la  diferència  i,  com  més  triguin  a 
fer-ho,  més  interessos  voldran  percebre.  Es  clar  que  en  això  només  tindran  èxit  amb 
gent  (compradors  o  avaladors)  que  tingui  altres  bens. 

La  conclusió  radical  és  que  només  hi  ha  dos  formes  raonables  d'enfrontar-se  a  una 
hipoteca  sobre  la  teva  casa  :  Estar  molt  segur  de  poder-la  pagar,  o  ser  un  insolvent 
profund. 

I  malgrat  tot,  a  un  80%  de  vosaltres,  ingenus  lectors,  us  cal  una  hipoteca. 

66-  PERQUÈ  LA  CASA  ACABA  ESSENT  SEMPRE  MÉS  CARA? 


Hem  començat  a  parlar  al  capítol  2  de  què  una  de  les  raons  per  decidir  comprar  una 
casa  feta  en  comptes  de  fer-la  fer  és  la  por  a  les  desviacions  de  costos.  Perquè  es 
produeix  això? 

Repartiment  de  causes  i/o  culpes  : 


1-  Culpa  "del  terreny" 

Tot  i  que  tinguem  un  estudi  geotècnic,  el  volum  d'excavació  i  de  formigó  de 
fonaments  ben  bé  sempre  serà  més  del  que  diu  el  projecte.  Això  és  devastador  per  a 
la  moral  del  promotor,  perquè  el  possible  augment  apareix  en  el  primer  pagament. 

De  raons  n'hi  ha  de  contestables  i  de  incontestables. 

Entre  les  primeres  hi  ha  la  vella  polèmica  entre  comptar  el  volum  teòric  o  el  realment 
excavat  (que  després  serà  el  que  caldrà  omplir  de  formigó,  es  clar).  Els  arquitectes 
pretenem  que  l'excavació  es  faci  acuradament,  és  a  dir,  volem  que  el  de  la  màquina 
s'ho  miri  amb  amor,  que  estigui  una  hora  més  si  cal,  però  que  no  excavi  més  del 
compte,  que  és  el  que  els  agrada  fer  (de  fet,  com  pitjor  ho  facin,  més  cobren,  perquè 
excaven  més  volum). 

Per  tant,  informem  al  constructor  que  se  li  pagarà  excavació  i  formigó  segons  mida 
teòrica  del  projecte  o  demanada  per  l'arquitecte  :  amplada  per  fondària  per  llargada, 
però  no  sobre  el  que  en  la  pràctica  hagin  excavat  per  la  raó  que  sigui.  Encara  menys 
acceptarem  que  ens  vinguin  amb  l'albarà  de  la  central  de  formigons  com  a  testimoni 
per  tres  raons  : 

Per  allò  ja  explicat  de  que  si  ha  excavat  més  del  compte  és  problema  seu. 

Perquè  no  tenim  cap  garantia  de  que  el  formigó  de  l'albarà  hagi  estat  per  a  la  nostra 
obra. 

Perquè  tothom  sap  que  moltes  centrals  de  formigons  acostumen  a  servir  menys 
formigó  del  que  diuen  els  albarans,  i  que  això  només  es  pot  comprovar  quan  porten 
el  tiquet  de  bàscula  certificat.  Però  en  qualsevol  cas  es  tracta  d'un  problema  del 
constructor  que  no  ens  ha  de  passar  a  nosaltres. 


L’ECONOMIA  DE  TOT  PLEGAT 


Pàgina  116 


FER-SE  UNA  CASA  ago  2015 


JULI  LLUECA 


Per  tant,  cal  demanar-los  que  posin  un  preu  unitari  que  els  permeti  suportar  les 
minves  ("mermas"),  però  que  aquestes  siguin  absorbides  per  ell. 

Però  també  n'hi  ha  raons  incontestables,  davant  les  que  cal  pagar  i  callar.  La  més 
freqüent  és  que,  encara  que  tinguem  un  estudi  geotècnic  bo,  aquest  es  refereix  com 
a  molt  a  2  ó  3  punts,  i  en  tot  cas  l'arquitecte,  com  a  responsable  únic  d'allò  que  es  diu 
"vicis  del  sòl"  es  reserva  el  dret,  a  la  vista  del  terreny  que  surt  en  l'excavació, 
d'ordenar  una  fondària  o  una  amplada  de  fonaments  superior  a  la  que  ell  mateix  va 
projectar. 

Si  quasi  sempre  és  així  Perquè  no  projectem  els  fonaments  més  amples  i  fons,  i 
augmentem  un  50%  l'amidament  que  inicialment  obtenim?  No  ho  fem  perquè  això 
encariria  d'entrada  l'obra,  i  en  el  cas  probable  que  finalment  féssim  menys  volum,  no 
fóra  assenyat  començar  les  relacions  amb  el  paleta  demanant-li  una  reducció  en  la 
seva  primera  certificació,  ja  que  el  provocaria  a  repassar  totes  les  partides  a  partir  de 
llavors.  I  el  que  no  volem  de  cap  manera  és  passar-nos  tota  l'obra  fent  amidaments 
contradictoris.  Se  sumen  altres  raons  de  tipus  econòmic-tàctic  de  mal  explicar  aquí. 


2-  Culpa  teva  (o  vostra) 

Degut  fonamentalment  a  que  el  concepte  "una  casa  que  em  faré"  és  en  sí  mateix, 
indefinit,  i  la  seva  concreció  es  produirà  al  llarg  d'un  temps  llarg  (difícilment  menys  de 
18  mesos).  En  tot  aquest  temps  adquiriràs  molta  informació  que  no  tenies  i  canviaràs 
molt  d'opinió,  no  només  respecte  al  volum  y  superfície  de  cada  estança,  ergo  de  la 
casa,  sinó  també  sobre  la  qualitat  i  preu  dels  acabats. 


Axioma  1  :  Acabaràs  demanant  una  casa  més  gran  de  la 
que  ara  penses. 

Es  molt  freqüent  que  hom  comenci  a  avaluar  l'operació  amb  unes  dades  de  sortida 
viciades. 

Per  exemple,  com  a  producte  d'un  tip  de  veure  revistes  ens  fem  il·lusions  i  propòsits 
ferms  i  inalienables  sobre  com  serà  cada  estança,  però  sense  cap  intenció  de  canviar 
la  idea  inicial  de  que  la  casa  no  ha  de  tenir  més  de  120  m2,  perquè  això  és  d'entrada 

el  que  creiem  que  podrem  pagar.  Quan  l'arquitecte,  després  d'escarrassar-se  dues 
setmanes,  ens  informa  de  que  és  físicament  impossible  enquibir  tots  els 
requeriments  en  la  superfície  màxima  fixada,  y  després  de  dubtar  de  la  seva 
competència  professional,  arribem  a  l'acord  tàcit  de  que,  en  fi,  no  parlarem  gaire  de 
superfícies.  Vol  dir  que  la  casa  serà  més  gran  i,  per  tant,  més  cara.  I  no  només  això, 
fallaràs  en  coses  més  simples,  com  no  haver  comptat  amb  la  superfície  de  porxos,  tot 
i  que,  òbviament,  els  donaràs  per  imprescindibles. 


Axioma  2  :  Acabaràs  posant  uns  acabats  més  cars  dels  que 
ara  penses. 

I  ho  faràs,  borratxo  de  despeses  d'un  volum  que  mai  no  havies  afrontat,  al  crit  de  «  ja 
posats  ...  no  vindrà  d'aquí  »  I  tindràs  molta  raó  :  From  losts,  to  the  river.  Però  el  cost 
serà  superior. 

I  no  només  això  :  quan  ets  persona  coratjosa  i  amb  empenta,  o  bé  si  has  triat  un 
tècnic  de  perfil  baix  i/o  un  constructor  low  cost,  és  segur  que  tens  un  amic  o  familiar 
lampista,  y  saps  d'algú  que  et  subministra  materials  amb  un  fort  descompte.  I  llavors 
entra  en  joc  el ... 


Axioma  3  :  Si  fas  de  coordinador  d'obra,  pagaràs  un  sobre 
cost  per  aprenentatge. 

Vols  més  detalls  de  com  et  passarà  això?  :  Als  dos  mesos  d'obra  et  semblarà  que 
tots  els  involucrats  en  el  sector  de  la  construcció  són  uns  sapastres  (  i  podria  ser  que 
tinguis  raó)  i  uns  aprofitats  sense  escrúpols  sense  més  objectiu  que  aixecar-te  la 
camisa  (i  en  això  no  tindràs  raó).  Però  si  ets  prou  fi  acabaràs  comprenent  que  el  món 
del  totxo  té  unes  lleis  molt  clares  (i,  per  tant,  una  ètica)  que  tu  no  coneixies,  i  que  no 
hi  ha  prou  en  donar  per  bones  i  universals  les  teves  pròpies  normes  i  projectar-les 
sobre  la  resta  de  la  humanitat.  O  ...  vols  que  ens  posem  a  parlar  dels  nyaps  en  el 
sector  on  tu  treballes,  dins  del  qual  són,  això  sí,  inacceptables,  els  costums  dels 
constructors  ?  Una  d'aquestes  lleis  del  mon  de  la  construcció  diu  que  els  paletes  són 
gent  valenta  i  molt  esforçada  que  han  de  guanyar  "el  que  és  just",  i  si  tu  els  has 
escatimat  massa  el  preu  o  has  fet  l'espabilat  amb  els  materials,  quan  vegin  que 

finalment  no  els  hi  surten  els  números  miraran  d'equilibrar-ho  d'alguna  manera 
sense  cap  recança  moral. 

Qui  ja  ha  passat  per  aquest  procés  té  força  avantatge  si  ha  de  repetir  l'experiència, 
però  qui  és  que  es  fa  una  casa  per  a  ell,  i  a  continuació  un  'altra? 

Per  descarregar-te,  diré  que  hi  ha  evidentment  altres  factors  d'incertesa,  amb  els  que 
podràs  "externalitzar"  la  culpa  en  l'arquitecte,  en  el  constructor  o  en  l'Administració. 


3-  Culpa  del  projecte  i,  per  tant,  de  l'arquitecte. 

Per  tal  d'obtenir  dos  ó  tres  pressupostos  comparables  de  sengles  constructors,  el 
projecte  ha  d'estar  molt  ben  fet  en  el  sentit  de  molt  ben  definit.  Només  així  el  preu 
que  tots  donaran  correspondrà  al  mateix  producte  exactament.  Per  tant : 

El  projecte  ha  de  contemplar  TOTES  les  partides  (unitats  de  treball)  necessàries  per  a 
fer  i  acabar  l'obra  i  fer-ho  al  teu  gust,  sense  que  en  manqui  cap,  i  això  és  força  difícil. 

El  projecte  ha  de  proposar  solucions  constructives  viables  i  econòmiques,  perquè 
altrament  cada  constructor  candidat  proposarà  variants  diferents,  amb  costos 
diferents,  i  no  haurà  manera  de  saber  qui  d'ells  és  el  més  convenient. 

El  projecte  ha  de  tenir  ben  mesurades  totes  les  partides,  perquè  el  que  contractarem 
és  el  preu  per  cada  unitat  (per  cada  m2,  per  quilo,  etc) ,  i  tan  aviat  com  el  constructor 
se  n'adoni  de  què  hi  ha  errors  clars  en  els  amidaments  pot  fer  diverses  maniobres, 
com  per  exemple  botir  el  preu  dels  treballs  inframesurats  i  disminuir  el  dels 
sobremesurats  per  a  aparèixer  com  a  competitiu  en  el  moment  de  presentar  oferta, 
però  obtenir  substanciosos  extres  quan,  després  de  feta  la  partida,  denunciï  l'error. 

Això  és  important,  perquè  tot  allò  no  contemplat  en  el  pressupost  inicial,  o  canviat 
durant  l'obra,  són  els  temuts  «  EXTRES  »,  que  ja  d'entrada  cal  dir  que  són  inevitables, 
però  que  cal  mantenir-los  en  zona  de  mínims. 


Axioma  4  -  Qualsevol  canvi  en  materials  o  sistemes  durant  l'obra 
és  més  car  d'allò  previst. 

Aquesta  llei  funciona  també,  per  increïble  que  us  sembli,  encara  que  sigui  per  fer 
menys  qualitat  i  quasi  diria  que  menys  quantitat. 

Corol·lari  de  l'Axioma  4  :  Cap  renuncia  compensa  mai  el  sobre 
cost  d'una  "millora". 

Si  d'entrada  ja  has  cercat  l'arquitecte  amb  el  criteri  de  "el  més  barat  que  trobi"  o  bé 
l'has  collat  molt  en  el  preu,  llavors  no  li  pots  demanar  meravelles  en  la  definició  de 
projecte,  i  cal  que  aquest  manat  de  culpes  te  les  assignes  a  tu  mateix.  Si  ets 
optimista  de  mena  pots  arribar  a  pensar  que  l'estalvi  que  hagis  pogut  fer  en 
l'arquitecte  et  compensa  l'augment  dels  costos,  però  cuida't  de  fer  números. 


4-  Culpa  dels  constructors  que  et  presentaran  ofertes. 

El  arquitecte  t'ho  dirà,  i  tu  ho  veuràs  clar  i  et  proposares  fer-li  cas  :  No  deixarem  que 
cada  constructor  torni  a  redactar  el  text  de  les  partides  que  són  als  amidaments,  ni 
menys  encara  que  torni  a  refer  els  amidaments  sencers.  Raó  :  Si  cada  candidat  refà 
les  definicions  Com  sabrem  que  el  preu  que  dona  cadascú  és  per  a  les  mateixes 
coses?. 

Sembla  clar,  no?  Doncs  no  et  preocupis  que  cada  constructor  et  desmuntarà  el 
projecte  al  seu  gust.  Cadascú  inclourà  coses  que  l'altre  no  inclourà,  però  tu  no  ho 
podràs  veure,  a  menys  que  et  dediquis  a  repassar  paraula  per  paraula  cadascuna  de 
les  ofertes. 

Posaré  un  exemple  :  tu  ets  una  núvia  que  vol  fer-se  un  vestit  de  ídem  absolutament 
singular  perquè  l'has  vist  a  una  revista  i  t'ha  enamorat.  Saps  força  de  costura  però 
no  tant  com  per  fer-t'ho  tu.  Com  que  d'altra  banda  et  fa  por  desconèixer  el  seu  cost, 
penses  que  demanaràs  pressupost  a  tres  modistes.  Però  per  tal  de  poder  comparar 
els  preus  que  et  donin  has  de  definir  molt  bé  el  vestit.  Fas  un  dibuix  molt  acurat  i  una 
llista  escrita  de  les  característiques  que  vols  :  El  tipus  i  qualitat  de  teixits,  la  forma  de 
les  costures,  la  mida  i  materials  dels  botons,  la  amplada  de  les  randes,  i  que  siguin 
fetes  a  mà.  Tot  plegat,  dues  pàgines  de  detalls  escrits. 

Fas  3  fotocopies  i  dones  una  a  cada  modista.  Passat  una  setmana,  cada  modista  et 
torna  un  paper  fet  per  ella.  Al  primer  paper  diu  :  Tants  diners  per  fer  un  vestit  com 
en  el  dibuix,  acabat  així  i  així  (però  allà  on  tu  havies  escrit  dos  fulls,  ella  només 
esmenta  mitja  plana  de  detalls).  El  segon  i  el  tercer  pressupostos  són  si  fa  no  fa, 
però  cada  text  és  de  diferent  extensió  i  contingut.  Quan  li  preguntes  a  cadascuna 

perquè  ha  tornat  a  redactar  el  que  tu  ja  havies  fet,  et  diuen  que  el  que  elles  fan  és 
suggerir-te  alguns  canvis  per  tal  que  el  vestit  surti  millor. 

Tot  plegat,  ja  no  sabres  mai  quina  de  les  tres  és  la  més  econòmica,  perquè  el 
producte  que  cadascuna  et  farà  no  serà  igual.  Al  final  et  cansaràs  i  decidiràs  per 
intuïció. 

Això  mateix  és  el  que  possiblement  et  passi  en  l'etapa  de  cercar  paleta  :  Un  t'ho 
inclourà  tot,  l'altre  només  et  comptarà  la  paleteria  i  et  preguntarà  si  no  tens  un 
cunyat  que  faci  de  lampista,  un  tercer  t'oferirà  només  mà  d'obra  de  paleta  i  et  dirà 
que  busquis  tu  els  materials  i  que  així  et  pots  quedar  el  descomptes. 

Axioma  5  :  Per  molt  que  hagis  aconseguit  de 
l'arquitecte  un  projecte  perfecte,  cada  constructor  et 
donarà  preu  d'un  producte  lleugerament  diferent 

Ara,  amb  un  projecte  (quasi)  "perfecte"  podràs,  si  tens  prou  paciència,  desfer 
l'embolic  i  arribar  a  conclusions  vàlides.  A  més,  tot  aquest  temps  discutint  amb  tres 
constructors  t'informaran  molt  del  tarannà  de  cadascú  d'ells. 


5-  Culpa  de  l'administració  i  estructures  repressives  assimilades  :  ajuntament, 
generalitat,  estat,  diputació,  companyies  elèctriques,  renfe  si  et  descuides. 

L'interès  públic  representat  per  l'Administració  gaudeix  de  privilegis  extraordinaris  : 
Tu  pots  haver  passat  dos  anys  col·leccionant  informació  sobre  TOT  el  que  et  poden 
demanar  abans  no  puguis  entrar  a  viure,  però  mai  estaràs  a  resguard  de  decisions 
polítiques  que  t'acabin  costant  més  diners.  Pot  ser  la  descoberta  de  què  cal  reforçar 
la  claveguera  perquè  finalment  resultava  que  no  podia  garantir-te  el  servei,  o  fer-te 
refer  una  vorera  de  la  manera  i  amb  el  material  que  gentilment  se  t'indiqui  a  última 
hora,  ja  que  han  decidit  en  l'últim  Ple  que  ara  totes  les  del  poble  es  faran  així.  Poden 
fer-ho,  això?  No,  no  poden,  però  és  el  pa  nostre  de  cada  dia,  perquè  la  teva  pressa,  la 
teva  por  justificada,  és  la  seva  força  O  no  has  estat  mai  regidor? 

Un  cas  especialment  sàdic  és  el  de  les  companyies  elèctriques,  que  poden  (de  facto, 
encara  que  no  en  teoria)  decidir  sobtadament  que  no  et  donen  llum  si  no  els  cedeixes 
espai  per  a  un  transformador  (i  gràcies  si  no  te'l  fan  pagar  a  un  preu  que  et  semblarà 

mafiós).  I  ja  posats  en  drames,  la  Direcció  General  de  Carreteres  de  l'Estat  pot 
decidir,  per  exemple,  no  acceptar  la  normativa  autonòmica  sobre  si  el  seu  silenci 
durant  la  tramitació  del  Planejament,  era  positiu  o  negatiu,  i  arribar  a  bloquejar-te  la 
construcció  o  a  encarir-la.  I  tu  creies  que  el  Planejament,  després  d'un  tràmit  de  3 
anys,  era  ho  més  sagrat ...! 

Es  cert  que  aquesta  visió  és  còmic-catastrofista,  i  si  tens  un  bon  equip  tècnic  et 
protegirà  d'un  90%  d'aquests  ensurts.  El  10%  restant  és  el  risc  estàndard  :  El  preu 
per  estar  viu. 

Ara,  aquest  risc  augmenta  molt  si  t'enfrontes  tot  sol  a  aquest  procel·lós  món  .  Quasi 
et  diria  que  si  no  vols  pagar  un  equip  tècnic  competent,  tindràs  menys  ensurts  si 
compres  una  casa  feta. 


Axioma  6  -  Per  molt  que  afinis,  sempre  sortiran,  com 
a  mínim,  tres  temes  imprevistos. 

I  això,  més  que  un  axioma,  és  un  dogma  de  fe. 


L’ECONOMIA  DE  TOT  PLEGAT 


Pàgina  122 


FER-SE  UNA  CASA  ago  2015 


JULI  LLUECA 


ELS  COSTOS  DE  MANTENIMENT 


ELS  COSTOS  DE  MANTENIMENT 


Pàgina  123 


FER-SE  UNA  CASA  ago  2015 


JULI  LLUECA 


Els  costos  de  manteniment  d'una  casa  mereixen  ser  contemplats  al  mateix  temps  que 
els  de  construir-la,  ja  que  tenen  una  forta  relació,  directa  o  inversa. 

Jo  distingiré  el  manteniment  pròpiament  dit  dels  consums.  Entre  els  primers,  parlaré 
dels  costos  fiscals  i  para  fiscals  i  dels  costos  "privats"  mentre  que  els  consums  vindran 
encapçalats  per  els  d'aigua,  i  deixarem  pel  final  els  més  feixucs,  és  a  dir  els  d'energia. 

Òbviament  només  entraré  en  costos  vinculats  directament  al  tipus  i  a  l'ús  de  la  casa 
que  ens  faríem,  i  no  aquells  més  personals  que  es  produirien  en  qualsevol  casa  que 
habitéssim. 


71-  COSTOS  FISCALS  I  PARAFISCALS 


Ja  hem  parlat  dels  costos  fiscals  de  construir  la  casa.  Ara  ens  limitarem  als  de 
mantenir  la  propietat.  Per  si  encara  no  ho  sabies,  pel  fet  de  ser  propietari  d'un 
immoble  (un  habitatge,  però  també  un  solar,  o  un  camp)  sempre  s'ha  hagut  de 
satisfer  com  a  mínim  una  quota  anual.  Els  avis  li  deien  "la  contribució".  Fa  tems  que 
es  diu  ... 


Impost  de  Bens  Immobles  IBI 

Tot  i  ser  un  impost  i  no  una  tasa,  la  seva  justificació  rau  en  el  fet  que  mantenir  la 
urbanització  (reparacions,  despesa  elèctrica  en  enllumenat  públic,  etc)  és  una 
necessitat  derivada  de  l'existència  de  solars  o  cases,  i  sembla  just  que  se'n  facin 
parcialment  càrrec  els  directament  beneficiats.  Es  l'etern  dilema  en  la  fiscalitat,  si 
s'ha  de  pagar  a  escot  indiscriminat  o  segons  consum. 

Es  paga  anualment,  però  potser  en  terminis  trimestrals,  segons  un  percentatge  que 
pot  ser  ajustat  pels  ajuntaments  dintre  d'uns  marges,  sobre  el  "valor  cadastral"  de 
l'immoble.  Aquest  valor  és  fixat  i  actualitzat  de  tant  en  tant  automàticament  per 
l'organisme  que  direm  "el  Cadastre".  Figura  que  ha  de  ser  inferior  al  de  mercat,  i  de 
sempre  havia  estat  força  per  sota,  tot  i  que  en  virtut  dels  sotracs  de  preus  per  la  crisi 
s'han  produït  situacions  complicades. 

A  efectes  pràctics,  compteu  que  una  casa  pot  pagar  de  IBI  entre  300  i  900  €  anuals.  Es 
funció  de  la  seva  grandària,  però  varia  enormement  per  comunitats  i  municipis. 

Contribucions  especials 

Quan  un  ajuntament  decideix  fer  obres  de  millora  de  urbanització,  pot  fer  pagar  un 
percentatge  variable  (entre  el  10%  i  el  50%)  als  veïns  "beneficiats"  .  En  principi 
voldria  dir  que  una  part  important  del  cost  d'arranjar  la  vostra  urbanització  va  per 
pagar-se  amb  diners  públics  i,  per  tant,  això  hauria  de  ser  beneficiós  per  les  vostres 
butxaques  si  teniu  en  compte  l'augment  de  valor  del  vostre  immoble  després  de  la 
millora  de  la  urbanització. 

Sí,  i  no  :  Quan  les  obres  les  fa  l'Administració,  tenen  molta  més  garantia  de  ser 
correctes,  però,  inevitablement,  surten  molt  més  cares  que  quan  les  contractaries  tu. 
El  seu  major  preu  està  justificat  per  una  major  qualitat?  Només  parcialment.  La 
màquina  administrativa  és  lenta,  garantitzadora,  superprudent  i,  per  tant,  feixuga  i 
cara,  ja  que  acaba  comportant  despeses  atribuïbles  al  seu  propi  sistema  de  funcionar. 
I  no  parlo  de  corrupció  o,  el  que  és  quasi  pitjor  i  més  freqüent,  d'una  administració 
deixada.  En  el  cas  d'haver-ne,  dispararia  els  costos. 

Les  contribucions  especials  s'han  de  comunicar  als  afectats,  que  poden  impugnar-les 
pel  seu  import,  però  més  freqüentment  pel  sistema  de  repartiment.  S'adopti  el 
criteri  que  s'adopti,  inevitablement  poc  o  molt  beneficia  a  uns  més  que  a  altres.  Es 
com  si  voleu  pagar  un  sopar  col·lectiu  amb  un  sistema  "just"  d'escot,  sense  permetre 
que  cadascú  pagui  ho  seu. 


Prorrates  d'entitats  de  conservació  o  comunitats  de  veïns 

Ho  incloc  aquí  pel  seu  caràcter,  proper  a  les  contribucions  especials,  i  que  tenen  en 
comú  amb  elles  que  pots  protestar  tant  com  vulguis  però  finalment  has  de  pagar.  Les 
Entitats  de  Conservació  son  associacions  de  dret  privat  però  emparades  per  les  lleis. 
Es  tracta  de  que  els  habitants  d'una  urbanització  es  paguin  les  despeses  de 
manteniment  i  consums  que  es  generin  a  carrers,  clavegueres,  enllumenat,  etc.  Per 
suposat  recollida  d'escombraries,  però  això  segurament  surt  més  barat  que  si  ho 
cobra  l'Ajuntament.  Curiosament  això  no  t'eximeix  de  pagar  IBI. 

Si  vas  per  comprar  una  parcel·la  en  una  urbanització  molt  consolidada  o  molt 
exclusiva,  fóra  prudent  per  la  teva  part  anar  abans  a  una  reunió  de  veïns  per  tal  de 

veure  el  tarannà  general,  i  si  són  a  punt  de  contractar  un  servei  privat  de  seguretat  o 
fer  una  prorrata  per  col·locar  una  escultura  de  Botero  en  l'entrada. 

Si  la  urbanització  és  molt  deficient,  pots  pujar  de  peus  que  un  termini  mitjà  et  tocarà 
pagar  les  millores,  i  abans  hauràs  de  patir  un  procés  desagradable. 


72-  COSTOS  DE  MANTENIMENT  "PRIVAT" 


Aquí  parlarem  de  costos  anuals,  no  tant  de  les  amortitzacions  de  les  hipoteques,  que 
suposo  que  ja  les  hauràs  contemplat,  com  de  costos  periòdics  més  o  menys 
voluntaris,  i  de  moment  deixem  fora  allò  que  direm  "els  consums". 


Assegurances : 

Això,  com  tot  el  contingut  del  llibre,  només  va  pels  qui  no  ho  sàpiguen.  Si  tens  una 
propietat,  és  normal  que  tinguis  una  assegurança  contra  la  seva  pèrdua  o 
menystenint  sever :  Bàsicament  degut  a  incendis  o  catàstrofes  naturals,  però  també 
contra  danys  produïts  per  robatoris  o  el  seu  intent.  No  parlem  ara  d'assegurar  el 
contingut,  que  això  és  un  altre  tema,  però  si  que  s'acostuma  a  incloure  el  risc  de 
"responsabilitat  civil"  ,  que  cobriria  el  fet  eventual  i  poc  probable  de  que  la  teva  casa 
o  annexes  produís  danys  a  tercers  que  tu,  com  a  propietari,  haguessis  d'indemnitzar. 
Per  exemple,  que  una  cornisa  sobre  el  carrer  caigués  sobre  un  vianant.  Si  has 
demanat  una  hipoteca,  l'assegurança  esdevé  obligatòria,  ja  que  els  bancs  es  malfien, 
amb  raó,  de  que  continuessis  pagant  havent  perdut  la  casa. 

Una  assegurança  conjunta  d'aquest  tipus,  de  incendi  i  robatori,  que  inclogui 
contingut  en  una  mesura  prudent,  pot  costar  a  partir  de  250  €/any.  En  el  tema  de  la 
seguretat,  aquest  cost,  relativament  modest,  ens  dona  idea  de  que  sovint  les  pors  als 
robatoris  són  (de  moment)  exagerades  :  les  companyies  d'assegurança  coneixen  bé 
els  riscos.  En  tot  cas,  amb  el  cost  d'amortitzar  reixes  i  vidres  especials  pots  pagar 
l'assegurança  que  vulguis. 

Neteja. 

Òbviament  la  despesa  de  neteja  interior  depèn  de  la  superfície  de  la  casa,  però  certes 
decisions  de  projecte  poden  encarir-la  força,  com  ara  grans  vidrieres,  o  vidres  fixos, 
als  que  no  es  pugui  arribar  amb  seguretat  i  obliguin  a  contractar  empreses  per  a  fer- 
ho.  De  fet  en  una  casa  hi  ha  molt  més  risc  de  prendre  mal  intentant  netejar  vidres 
difícils  que  a  causa  d'un  assalt.  Si  la  relació  amb  el  jardí  és  franca  i  directa,  més  val 
triar  bé  els  paviments  de  planta  baixa  per  a  que  no  exigeixin  manteniment 
extraordinari. 


Jardineria 

Es  freqüent  que  les  operacions  de  jardineria  siguin  una  ocupació  agradable  per  a 
algun  membre  de  la  casa.  Si  no  es  així  la  solució  barata  però  depriment  és 
"emporlanar-ho"  quasi  tot.  Fer  que  un  jardiner  et  mantingui  el  jardí  suposa  que  el 
jardí  resulti  força  estàndar,  més  una  despesa  mensual  variable  (mínim  50-100  €,  no  hi 
ha  màxim). 


Piscina 

Una  piscina  requereix  força  cura  :  A  l'hivern  ha  de  hivernar,  plena  o  buida,  però 
protegida.  En  començar  la  temporada  cal  netejar-la,  aplicar-li  antialgues  i 
antifloculant,  i  en  general  cal  estar  al  cas,  tot  i  que  els  sistemes  de  depuració  i  neteja 
de  fons  són  avui  dia  força  automàtics.  Si  no  us  voleu  ficar,  els  mantenidors  de 
piscines  poden  fer  el  més  feixuc,  però  el  funcionament  quotidià  no  us  el  podreu 
estalviar. 


Control  de  inundacions  i  cops  de  vent 

Això  no  suposa  cap  despesa  regular,  però  sí  la  feina  d'estar  al  cas,  i  depèn  és  clar  de 
la  concepció  de  la  casa  i  la  seva  relació  amb  l'entorn.  Qui  ha  viscut  sempre  en  un  pis 
ha  de  assumir  que  una  casa  pot  patir  per  incidències  climàtiques,  i  que  ell  es  el 
responsable  d'evitar  desperfectes,  .  Cal  suposar  que  l'arquitecte  ha  tingut  en  compte 
els  riscos  concrets  de  la  parcel·la  i  que  ha  projectat  la  casa  per  a  evitar-los  o 
minimitzar-los. 

Si  tens  un  garatge  en  soterrani  o  semisoterrani,  has  de  saber  que  un  dia  o  altre  se 
t'inundarà  per  pluja  torrencial,  i  que  això  sigui  més  o  menys  greu  depèn  del  projecte  i 
execució  de  la  casa,  però  en  primera  instància  de  característiques  de  l'entorn, 
apuntades  en  el  capítol  "el  lloc".  D'entrada,  no  hi  col·loquis  als  soterranis  coses  que 
no  puguin  suportar  un  pam  d'aigua  i,  si  tens  bombes  de  boia,  has  de  mirar  que 
estiguin  operatives  malgrat  no  funcionar  quasi  mai.  Això  suposa  operacions 
periòdiques  de  comprovació  que  consisteixen  en  tirar-lis  una  mica  d'aigua  per  fer-les 
anar  de  tant  en  tant. 

La  precaució  normal  contra  el  vent  és  tenir  present,  controlar  periòdicament  i 
afermar  els  elements  exteriors  de  la  casa  que  puguin  esser  tirats,  avariats  o  destruïts. 
Tot  el  que  sembla  que  podria  caure,  no  dubtis  que  un  dia  caurà. 


Pel  final :  Manteniment  de  l'edifici  pròpiament  dit. 

En  els  projectes  executius  dels  arquitectes  hi  ha  un  "manual  d'ús  i  manteniment"  que 
pretén  sistematitzar  les  operacions  que  permetrien  dir  que  un  edifici  (una  casa  en  el 
nostre  cas)  està  correctament  mantingut  des  del  punt  de  vista  estricte  dels  elements 
de  la  seva  construcció.  Podreu  veure  allà  el  catàleg  d'allò  que  caldria  fer  i  que  no  es 
fa  mai. 

Ara,  aquest  és  un  llibre  pràctic,  i  per  tant  només  esmentaré  les  operacions  de 
tractament  de  fustes,  de  pintura  i  de  control  de  les  instal·lacions.  No  entraré  gaire 
més  en  allò  que  tothom  sap  : 

-  Que  els  paviments  de  fusta  són  més  delicats  que  els  de  ceràmica  o  cimentosos 
i  que  no  suporten  bé  les  inundacions  accidentals. 

-  Que  la  fusta  en  general  vol  ser  protegida  i  tractada  en  intervals  d'entre  3  i  10 
anys  segons  l'acabat  inicial  i  segons  estigui  a  l'exterior  o  a  l'interior. 

-  Que  els  materials  metàl·lics  considerats  força  estables  a  l'exterior  són  la  fossa, 
l'acer  inoxidable,  els  acers  tipus  "Corten",  l'alumini  i  el  coure,  seguits  de  l'acer 
galvanitzat,  mentre  l'acer  normal  (el  que  tothom  entén  per  "ferro")  precisa  de 
tractaments  protectors  ("mini"  electrolític)  i  pintures  especials  renovades 
aproximadament  cada  10  anys. 

De  les  instal·lacions  diré  que,  en  la  mesura  que  es  van  sofisticant,  demanen  més  i  més 
atenció  per  part  de  l'usuari.  D'entrada  volen  força  més  atenció  que  qualsevol 

instrument  o  aparell  hightech,  ja  que  en  aquest  cas  no  aneu  per  canviar-les  cada  dos 
anys.  Així,  heu  de  superar  el  síndrome  "Pel  que  durarà..."  habitual  en  els  aparells,  i, 
si  no  teniu  un  mestre  mantenidor,  algú  de  la  família  s'ha  d'aprendre  el  seu 
funcionament.  Algú  ha  de  llegir  les  instruccions  de  les  calderes,  termòstats, 
cremadors,  bombes,  sistemes  de  vent  il·lació  centralitzada,  captadors  solars, 
sistemes  "drain-off",  alarmes,  portes  motoritzades,  radio  controls,  ascensors,  etc, 
per  no  parlar  d'altres  andròmines  més  complicades,  com  les  centrals  de  geotèrmia  i 
de  sistemes  de  control  centralitzat  "intel·ligents".  Això,  que  ja  és  difícil  de  mena, 
ensopega  amb  una  dificultat  insospitada  :  Els  operaris  instal·ladors,  quan  obren  les 
capses,  acostumen  a  llençar  tots  els  papers  i  cartrons  junts,  és  a  dir,  els  embalatges  i 
les  instruccions,  excepte,  si  de  cas,  les  instruccions  de  muntatge,  que  NO  SON  LES  DE 
L'USUARI.  Per  tant,  heu  d'amenaçar  severament  l'instal·lador  o  al  constructor  de  no 
pagar-li  si  no  us  dona  en  mà  les  INSTRUCCIONS  DE  FUNCIONAMENT.  I  no  confieu 
massa  en  allò  de  que  "ja  ho  mirarem  per  Internet",  perquè  els  models  canvien 
contínuament,  en  5  anys  ja  no  trobareu  res,  i  en  qualsevol  cas  us  embolicareu  amb 
les  diferents  referències  per  identificar  el  model  exacte  que  t'han  col·locat. 

Encara  que  en  entregar  la  instal·lació  us  la  donin  ben  reglada  (cosa  no  gaire  freqüent) 
qualsevol  manipulació  ximpleta  pot  deixar  inoperants  caríssims  sistemes  d'estalvi 
d'energia  (tot  i  que  vagin  fent  sorollets),  i  la  pífia  NO  LA  PODREU  VEURE  com  es  veu 
una  bombeta  que  algú  s'ha  deixat  encesa. 

Per  tant,  el  manteniment  de  les  instal·lacions  consisteix  en  aprendre  com  funcionen  i 
controlar-les  de  tant  en  tant.  En  el  cas  concret  de  les  calderes  de  gas,  si  que  hi  ha  un 
servei  de  revisió  de  la  combustió,  etc.  En  la  mesura  que  aquests  controls  esdevenen 
obligatoris  la  cosa  es  pot  "ITVitzar",  com  allò  tan  tonto  dels  tubs  de  goma  del  butà. 
Ara,  bromes  apart,  sempre  és  recomanable. 


73-  CONSUM  D'AIGUA 


En  el  consum  domèstic  d'aigua  ha  passat  de  ser  la  xocolata  de  lloro  a  representar  una 
despesa  important,  ja  que  en  el  rebut  s'han  acumulat  diversos  canons  i  sovint  taxes 
com  la  de  recollida  d'escombraries,  etc. 

Ara,  les  diferencies  de  preu  final  de  m3  d'aigua  varien  enormement  entre  municipis,  i 
molt  més  entre  comarques  i  comunitats  autònomes.  Si  no  recordo  malament,  les 
diferències  poden  ser  d'un  500%.  Mireu  la  vostra  factura,  que  conté  el  preu  que  us 
interessa,  i  m'estalvieu  fer  tot  d'estudis  comparatius. 

Amb  tot,  un  m3  són  1000  I,  i  l'aigua  es  molt  barata  ...  mentre  no  la  facis  servir  per 
regar. 

El  reg  és  el  que  m'interessa  a  efectes  d'aquest  llibre,  ja  que  per  la  resta  de  usos  la 
despesa  domestica  d'aigua  per  càpita  es  produirà  igual  si  es  tracta  d'un  pis  petit  que 
d'una  casa  gran. 

El  que  us  heu  de  quedar  es  que  REGAR  AMB  AIGUA  DE  L'AIXETA  SURT  CAR.  Com  de 
car?  Diria  allò  de  depèn,  depèn,  però  diré  que,  per  exemple,  us  pot  costar  a  partir  de 
500  €  el  trimestre  d'estiu. 

Alternatives?  No  pensareu  que  amb  aquest  llibre  ho  solucionarem  tot?  Breu  repàs 
de  les  possibles  solucions  : 

Tenir  un  jardí  que  gasti  poca  aigua,  i  un  sistema  de  rec  que  l'aprofiti.  Gasta  molta 
aigua  la  gespa,  i  molt  poca  els  arbusts  un  cop  ben  arrelats.  S'aprofita  poc  l'aigua  si 
regues  por  aspersió,  i  molt  si  fas  un  gota  a  gota. 

Tenir  un  pou.  Sistema  barat  si  el  nivell  freàtic  és  alt  i  el  terreny  fàcil.  Un  pou, 
teòricament  s'ha  de  declarar,  i  llavors  tens  dret  a  que  no  et  facin  un  altre  al  costat  i 
l'obligació  (al  menys  a  Catalunya)  de  pagar  un  cànon  per  volum  d'aigua  que  agafis  del 
subsòl. 

Recollir  l'aigua  de  pluja  (per  a  regar  només) :  La  meva  conclusió  provisional  és  que  no 
crec  que  t'estalviïs  res  respecte  a  pagar  l'aigua  municipal,  si  comptes  l'amortització 
dels  dipòsits  i  el  temps  de  neteja  de  filtres  i  de  decidir  alternar  un  o  altre  origen.  Ho 
sento,  en  aquest  llibre  no  entraré  més  un  tema  en  el  que  fer  una  anàlisi  econòmica 
implica  una  muntanya  de  factors  no  sempre  fàcils  de  conèixer,  molts  d'ells 
psicològics.  A  tall  d'exemple  enumero  aquest  factors,  que  cal  tenir  en  compte  per  a 
calcular  la  seva  eficàcia  teòrica  i,  per  tant,  la  seva  rendibilitat : 

-  Superfície  a  regar 

-  Tipus  de  vegetació 

-  Necessitats  per  /m2  i  mes  NO  COBERTES  PER  PLUJA,  ROSADA  O  BOIRA. 

-  Quantitat  local  de  pluja  anual/m2 

-  Règim  local  mensual  de  pluges  :  mm/m2  en  cada  mes 

-  Caràcter  local  de  les  pluges  (freqüència,  intensitat) 

-  Superfície  de  captació  (teulat,  espai  pavimentat) 

-  Capacitat  dels  dipòsits  d'acumulació 

-  Propensió  dels  canals  a  embrutir-se  i  facilitat  de  neteja. 

-  Sistema  de  filtratge  i  la  seva  facilitat  de  neteja 

Comento  breument  aquests  aspectes  : 

Òbviament  la  superfície  a  regar  és  determinant,  però  encara  més  el  tipus  de 
vegetació,  en  el  sentit  que,  mentre  la  gespa  requereix  rec  per  aspersió  i  gran 
quantitat  d'aigua  (3-4  l/m2  al  dia),  altres  plantacions  es  conformen  amb  la  dècima 
part  o  menys,  amb  rec  localitzat  o  directament  gota  a  gota  sobre  la  planta  concreta. 
En  el  extrem,  molts  arbustos  similars  a  la  flora  local  no  precisen  rec  un  cop  instal·lats. 

Les  característiques  de  les  pluges  són  molt  variables  en  el  temps  (any,  mes, 
intensitat)  i  encara  més  segons  el  lloc  concret  (no  valen  mitjanes  nacionals  ni  tan  sols 
comarcals). 

Encara  que  sigui  aigua  per  a  regar,  els  canals,  conductes  i  decantadors  han  d'estar 
relativament  nets,  ja  que  l'aigua  recollida  en  teulats  o  paviments  arrossega  fulles 
seques,  nius  abandonats  i  fang  que  es  forma  amb  la  pols  de  les  teulades.  Tot  això  s'ha 
de  mantenir  relativament  net,  ja  que  si  després  hem  de  fer  servir  un  sistema  de  rec 
que  passa  per  aixetes  i  conductes  estrets  podríem  tenir  obstruccions. 


74-  PEL  FINAL,  EL  MÉS  IMPORTANT  :  EL  CONSUM  ENERGÈTIC 


Lamento  no  poder  entrar  seriosament  en  aquest  tema,  ja  que  encara  a  nivell 
divulgatiu  i  superficial  mereixeria  un  altre  llibre.  Exposaré  dons  les  meves  idees 
generals  (i  subjectives)  sobre  la  qüestió. 

La  gran  quantitat  de  informació  que  acumulo  fa  anys  sobre  el  tema  del  consum 
energètic  a  les  cases  em  permet  dir  quelcom  descoratjador  :  No  hi  ha  manera  de  fer 
casar  entre  elles  les  brillants  i  definitives  anàlisis  de  rendiments  que  sovint  es 
publiquen,  i  no  vull  simplement  fer-me  ressò  de  les  últimes  que  m'han  arribat. 

Ara  bé,  si  prescindim  de  l'exactitud  de  les  dades  i  mirem  només  el  fato,  podem  dir : 

El  consum  d'energia  a  les  llars  és  una  part  MOLT  IMPORTANT,  IMPORTANT  o 
SIGNIFICATIVA  del  consum  global  d'energia.  Ara,  depenent  del  lloc  varia  moltíssim. 

La  calefacció  és,  clarament  i  en  tot  cas,  la  despesa  energètica  més  significativa  dins  la 

llar.  Li  segueix,  a  molta  distància  en  general,  el  consum  en  aigua  calenta  sanitària. 

En  allò  que  a  tu  més  t'interessa,  que  són  els  diners,  una  casa  aïllada  de  180  m2  gasta 

en  energia,  a  Espanya  i  en  2014,  entre  300  i  4.000€  l'any  (però  podria  arribar  als 

8.000C  en  el  extrem  de  disbauxa) 

El  consum  energètic  depèn  dels  següents  factors,  per  ordre  d'importància  : 

1-  El  clima  del  lloc  concret.  Pocs  comentaris  a  fer.  A  les  Illes  Canàries,  per  exemple, 
poden  gastar  la  dècima  part  que  al  Pirineu. 

2-  La  conducta  i  costums  dels  habitants.  Impossible  d'homologar,  en  una  mateixa 
casa  amb  el  mateix  sistema,  un  grup  de  les  mateixes  persones  pot  gastar  4 
vegades  més  que  un  altre. 

3-  El  sistema  emprat  per  a  escalfar-se.  El  més  barat  actual  és  la  crema  de  pellets 
(biomassa),  tot  i  que  no  sabem  per  quant  temps,  perquè  el  preu  no  està  regulat  i 
pujarà  inevitablement  amb  la  demanda.  El  més  car,  com  sempre,  són  els 
calefactors  elèctrics  per  resistències  (no  les  bombes  de  calor).  Tant  fa  que  adoptin 
la  forma  de  "plaques  solars",  que  simulin  radiadors  que  s'endollen,  o  que  les 
resistències  siguin  dins  d'un  terra  o  mur  radiant  :  Si  va  amb  resistències  (és  a  dir, 
per  "Efecte  Joule"),  és  el  sistema  més  car,  si  el  que  vols  és  calefactar  la  casa  i  no 
fas  prou  amb  una  manta  elèctrica. 

4-  L'aïllament  de  la  casa.  Les  cases  que  es  fan  actualment  han  de  comptar  per 
normativa  amb  un  sistema  d'aïllament.  Ara,  sempre  es  pot  millorar,  tot  i  que  no 
està  gaire  clara  la  rendibilitat  de  certes  millores. 

5-  El  correcte  funcionament  dels  aparells  de  calefacció.  A  mida  que  es  van 
sofisticant,  els  sistemes  electrònics  de  control  demanen  ser  manipulats  i  vigilats 
per  gent  que  ha  gastat  temps  en  entendre'ls.  No  és  infreqüent  que  un  car  sistema 
no  estigui  estalviant  res  perquè  simplement  està  mal  programat,  o  el  termòstat  ha 
deixat  de  funcionar  bé. 

6-  Els  sistemes  de  captació  d'energia.  Les  cases  noves  tenen,  com  a  mínim,  2  m2  de 
captadors  solars  per  a  aigua  calenta.  Posar  més  captadors,  o  emprar  sistemes 
més  avançats,  com  ara  geotèrmia,  por  ser  considerat  raonable  en  unió  amb 
centrals  de  gestió  sofisticats.  Cal  fer  un  estudi  seriós  de  la  seva  rendibilitat  (al 

marge  dels  números  interessats  del  venedor)  quan  el  factor  economia  és  més 
important  que  la  militància  en  garantir  el  futur  del  planeta. 

81  QUI  FA  QUÈ  :  ROLS  I  ACTORS  EN  EL  TEMA  DE  LA  CONSTRUCCIÓ 


En  els  crèdits  del  cinema,  que  d'ençà  un  temps  apareixen  al  final  de  la  peli  per  a 
permetre  la  gent  escapar,  apareixen  una  munió  de  personatges,  oficis  i  rols  del  que 
pràcticament  res  sabem.  Son  els  qui  han  estat  necessaris,  poc  o  molt,  per  al  rodatge, 
muntatge  i  distribució  del  producte,  però  ves  a  preguntar  què  fa  exactament,  i  què 
no  fa,  el  productor,  el  script,  el  director  de  fotografia  o  el  fotofixa,  i  veuràs  que  llevat 
dels  professionals  ningú  no  en  té  ni  idea. 

A  la  construcció  intervenen  directament  força  menys  "rols",  però  la  confusió  és 
encara  més  gran,  ja  que  els  noms  que  agafen  ens  resulten  terriblement  familiars  i, 
per  tant,  susceptibles  de  ser  malament  sobreentesos.  De  fet,  entre  el  sobreentès  i  el 
malentès  hi  ha  sempre  molt  poca  distància.  I  en  aquest  cas  és  més  greu,  perquè  en 
un  moment  o  altre  a  tots  ens  toca  tractar  amb  paletes  i  adlàters,  i  llavors  apareix  cert 
sentiment  de  vergonya  per  la  nostra  ignorància,  i  fem  mans,  mànigues  i  sovint  el 
ridícul  tot  intentant  que  no  es  noti. 

El  cas  contrari  i  extrem  (i  certament  freqüent)  és  el  de  qui  comença  dient  que  "d'això 
no  entenc  gaire"  per  actuar  a  continuació  en  sentit  contrari,  a  base  d'amollar  un 
discurs  implícitament  ple  d'experiència  i  saviesa.  He  arribat  a  la  conclusió  de  que,  en 
el  fons,  tot  plegat  és  motivat  per  una  por  molt  gran  a  que  un  o  altre  ens  aixequi  la 
camisa,  ja  que  en  el  món  de  la  construcció  tothom  és  sospitós  de  bandolerisme. 

Però  no  us  amoïneu  :  Heus  aquí  que  he  escrit  aquest  llibre,  que  en  un  no  res  farà  de 
vosaltres  uns  autèntics  experts,  i  ara  el  teniu  a  les  vostres  mans. 

Ho  posarem  fàcil  i  direm  que  els  rols  bàsics  a  la  construcció  d'una  casa  unifamiliar  són 
quatre  : 

-  El  promotor 

-  Els  tècnics 

-  El  banc 

-  El  constructor. 

Deixem  els  matisos  per  al  segon  curs. 

Qui  és  el  promotor?  I  tu  m'ho  preguntes?  El  promotor  ets  tu.  Ets  el  promotor  perquè 
ets  qui  s'inventa  i  posa  en  marxa  tot.  Es  el  promotor  qui  ha  decidit  fer  una  casa,  qui 
ha  avaluat  i  cercat  els  mitjans  i  els  recursos,  qui  ha  cercat  els  altres  actors,  qui  se  n'ha 
fet  el  responsable  primer  del  procés,  qui  se  sent  l'amo  de  l'obra  mentre  dura  i  quan 
s'acaba,  encara  que  a  continuació  se  la  vengui.  Però  si  no  se  la  ven,  si  passa  a  ser 
usuari  de  la  casa  que  ell  mateix  ha  promogut,  llavors  mereix  el  nom  de  auto 
promotor,  i  aquest  és  un  llibre  per  a  auto  promotors  (als  promotors  simples  no  els  hi 
acostuma  a  caldre  cap  llibre). 


Els  tècnics  acostumen  a  ser  un  equip,  i  millor  que  ho  siguin.  Els  tècnics  són,  en 
primera  instància  l'arquitecte  i,  quan  l'obra  comença,  l'aparellador.  Al  nostre  país, 
els  arquitectes  no  fan  mai  de  constructors  ni  tan  sols  de  coordinadors,  i  es  mantenen 
verges  del  contacte  directe  amb  diners  d'obra  .  De  fet  saben  molt  de  moltíssimes 
coses  i  no  tant  d'economia  d'obra,  tot  i  que  alguns  hem  fet  veritables  esforços  al 
respecte. 


L'arquitecte  es  posa  al  servei  del  promotor  i : 

1-  Fabrica  un  projecte  a  partir  de  : 

-  Les  instruccions  que  rep  (del  promotor,  és  clar) 

-  Els  seus  coneixements  tècnics  sobre  la  construcció. 

-  El  seu  presumpte  bon  gust  per  a  fer  arquitectura,  encara  que  sigui  modesta. 

-  Les  normatives  i  limitacions  legals  que  per  suposat  ha  de  conèixer. 

2-  Recolza  amb  els  seus  coneixements  al  promotor  en  la  tramitació  de  la  llicència 
d'Obres,  fins  a  obtenir-la,  i  en  els  tractes  amb  notaris  i  bancs 

3-  Ajuda  al  promotor  en  la  tria  de  constructor. 

4-  Dirigeix  l'obra  i  n'és  el  responsable  màxim,  tot  i  que  manar  ho  fa  en  forma  més 
simbòlica  que  real,  perquè  llevat  de  situacions  extremes,  la  presència  del  auto 
promotor  és  continua  i  aclaparadora. 

5-  Defensa  en  tot  cas  el  promotor  (que  és  el  seu  client)  enfront  la  resta  de 
participants.  En  particular,  en  front  del  constructor. 


COM  ES  FA  TOT 


Pàgina  136 


FER-SE  UNA  CASA  ago  2015 


JULI  LLUECA 


6-  Fa  a  tota  velocitat  els  canvis  del  projecte  necessaris  per  raons  sobrevingudes 
durant  l'obra,  entre  les  que  es  compten  els  canvis  d'idea  del  promotor  induïts 
per  influències  externes  en  general  poc  controlables. 

7-  Centralitza  la  paperassa  de  final  d'obra  i  ajuda  en  els  tràmits  següents. 


L'aparellador  o  arquitecte  tècnic,  o  enginyer  tècnic  de  la  construcció,  és  igualment 
obligatori  per  llei.  Actua  durant  les  obres  i  fa  les  funcions  tècniques  que  no  fa 
l'arquitecte,  que  són  les  més  immediates  i  notables  : 

1-  Comprova  que  el  constructor  entén  el  projecte  i  l'executa  amb  fidelitat.  (Per 
exemple,  quan  es  fa  formigó  armat  revisa  l'aferrallat).  Quan  es  susciten  canvis 
quotidians,  decideix  si  són  prou  importants  per  a  que  intervingui  l'arquitecte  i 
calgui  reformar  el  projecte  o  són  dubtes  quotidians  que  ell  mateix  resol  allà 
mateix. 

2-  Vigila  que  els  materials  siguin  de  la  qualitat  exigible  en  el  projecte  i  en  el 
contracte. 

3-  Vigila  igualment  que  els  procediments  s'ajustin  a  les  regles  de  la  bona 
construcció  (començant  per  que  les  fàbriques  estiguin  ben  "aparellades") 

4-  Organitza  els  controls  de  qualitat  exigits. 

5-  Vetlla  per  la  seguretat  en  l'obra,  i  n'és  el  responsable  primer. 

6-  Certifica  la  quantitat  i  qualitat  de  l'obra  executada,  per  tal  que  el  promotor  vagi 
pagant  al  constructor  els  terminis  contractats. 

En  allò  que  fa  a  direcció  d'obres  petites  (i  la  vostra  casa  en  serà  una),  els  rols 
d'arquitecte  i  aparellador  poden  intercanviar-se,  per  raons  pràctiques.  El  pitjor  que 
pot  passar  és  que  es  superposin  i  contradiguin. 


El  banc  (o  caixa)  ja  sabem  que  és  i  que  fa.  Les  cases  són  grans,  cares  i  duren  molts 
anys.  Es  lògic  que  la  major  part  de  la  gent  no  tingui  disponible  l'import  d'una  casa  i 
recorri  al  finançament  extern  (em  prestes  els  diners  ara,  i  jo  ja  te'ls  aniré  pagant  poc 
a  poc)  mitjançant  una  hipoteca,  i  això  és  el  negoci  dels  bancs. 


El  constructor  és  l'empresari,  donat  d'alta  fiscalment  com  a  tal,  que  té  les  eines  i  els 
obrers  per  a  construir  físicament  l'obra,  cosa  que  fa  sempre  perquè  hi  ha  un 

promotor  que  el  contracta  i  li  paga.  Pot  passar  que  sigui  ell  mateix  que  ha  decidit  fer 
i  pagar  l'obra,  i  llavors  se'n  diria  promotor-constructor. 

En  obres  petites  passa  sovint  que  en  comptes  de  constructor  trobem  un  paleta.  La 
diferència  és  que  un  paleta  només  fa  l'obra  de  paleta,  és  a  dir,  bàsicament  totxos, 
teules,  biguetes  i  morter,  mentre  un  constructor  assumeix  i  centralitza  tots  el  oficis 
que  entren  en  la  construcció  d'una  casa,  que  grosso  modo  són  : 

-  Excavacions 

-  Estructuristes 

-  Paletes 

-  Instal·ladors  de  cables  i  tubs  (Electricitat,  aigua,  gas,  calefacció,  etc) 

-  Fusters  (finestres  i  portes  exteriors  i  interiors) 

-  Guixaires 

-  Serrallers 

-  Instal·ladors  de  cuines  ("Cuiners") 

-  Pintors 

Quan  el  promotor  contracta  un  simple  paleta  acostumen  a  restar  una  mica  en  l'aire  la 
resta  d'industrials.  Pot  recomanar-los  ell,  però  en  general  el  promotor  s'ha 
d'espavilar  a  trobar-los  i  fer-se'n  responsable  de  la  coordinació.  En  general  hi  ha  la 
impressió  de  que  els  mals  de  caps  repercuteixen  en  una  economia  d'obra,  però  jo  no 
estic  gaire  segur.  El  que  sí  que  tenim  és  més  llibertat  per  triar  coses  cares,  i  més 
oportunitat  de  cridar  i  constatar  la  poca  formalitat  dels  petits  industrials. 

De  la  mà  d'aquesta  situació  pot  aparèixer  un  altre  rol  :  el  coordinador  d'obra,  que 
pot  ser  el  propi  aparellador  si  cobra  específicament  per  això.  Llavors  és  ell  qui  se'n 
du  els  mals  de  cap  i  les  bronques,  però  no  acostuma  a  restar  clara  la  seva 
responsabilitat  efectiva  en  cas  de  mal  funcionament.  En  el  extrem,  el  coordinador 
pot  esdevenir  constructor,  si  és  ell  a  qui  es  contracta  l'obra  i  se'n  responsabilitza 
econòmicament  dels  preus  i  qualitats  oferts.  Llavors  millor  que  no  sigui  el  mateix 
aparellador,  perquè  difícilment  faria  una  funció  controladora  de  sí  mateix.  En  fi. 

"Follow  the  money",  diuen  els  americans  quan  volen  entendre  alguna  cosa 
complicada,  és  a  dir,  "seguiu  els  diners",  observeu  de  on  surten  i  a  on  van.  I  des  del 
punt  de  vista  dels  diners,  hi  ha  qui  està  al  mig  (promotor  i  tècnics)  i  qui  està  als 
extrems  (banc  i  constructor).  Es  per  això  que  diem  que  promotor  I  tècnics  formen 

l'staff,  ja  que  comparteixen  l'interès  en  que  l'obra  surti  bé  i  barata,  malgrat  que  els 
tècnics  siguin  uns  mercenaris  de  la  causa.  L'important  dels  mercenaris  és  que  no  es 
venguin  a  l'enemic. 

El  constructor  és  l'enemic?  Si  la  metàfora  arriba  a  ser  bona,  és  que  anem  molt 
malament,  perquè  la  diferència  amb  les  tècnics  és  que  ell  remena  un  bon  90%  de  la 
inversió  total.  El  constructor  també  vol  que  l'obra  surti  bé,  però  el  seu  objectiu  lícit  i 
prioritari  és  obtenir  un  benefici  entre  el  que  li  costa  a  ell  l'obra  i  el  que  li  paga  el 
promotor.  He  tingut  la  sort  de  no  conèixer  cap  constructor  delinqüent,  però  sí  molts 
de  "echaos  p'alante",  desmanegats  i  incapaços  de  calcular  els  seus  costos  o  de 
resoldre  els  embolics  en  que  es  fiquen  (i  el  món  de  la  construcció  s'hi  presta). 
Afortunadament  la  crisi  actual  ha  fet  una  gran  neteja,  i  pel  contrari  m'estic  trobant 
paletes  desconeguts  sorprenentment  bons  i  seriosos. 

I  ara  manquen  altres  actors  que  poden  fer  aparicions  sorprenents  :  L'Administració 
Pública,  Notaris  i  Registradors,  Empreses  Municipals  de  Serveis,  Companyies 
Subministradores,  etc.  I  finalment,  amb  majúscules, ...  ELS  VEINS 


82-  QÜESTIÓ  PRÈVIA  :  LA  VIABILITAT  ECONÒMICA 


Primer  de  tot  us  caldria  fer  una  avaluació  econòmica-financera  per  a  testar  la 
viabilitat  de  fer-vos  una  casa.  A  partir  d'una  hipòtesi  simplement  basada  en  el  volum 
aproximat  desitjat  (per  això  us  seran  útils  els  apartats  anteriors)  multipliqueu  la 
superfície  construïda  "A"  per  entre  900  i  1.200  €  (calculat  el  2014  en  plena  crisi)  i 
tindreu  una  primera  base  de  la  inversió  total  "B"  a  fer  (si  heu  de  comprar  el  solar, 
afegiu  al  producte  obtingut,  com  a  hipòtesi,  entre  60.000  i  120.000  €).  Sóc  persona 
prudent  i  no  gaire  agosarada  en  temes  de  diners,  i  per  això  no  us  aconsellaria  ficar- 
vos  en  el  tema  si  no  podeu  tenir  a  la  mà  una  quantitat  «  C  »  que  sigui  com  a  mínim  el 
30%  de  B,  però  haig  de  reconèixer  que  hi  ha  autèntics  mags  de  les  finances,  per  no 
parlar  dels  qui  han  desenvolupat  l'habilitat  de  no  pagar  quasi  res  per  les  coses.  Si  el 
lector  pertany  a  aquest  últim  grup  sàpiga  que  no  me'l  miro  amb  simpatia,  perquè 
segur  que  tampoc  ha  pagat  aquest  llibre. 

Així  doncs,  la  solvència  per  a  dur  endavant  la  iniciativa  consisteix  en  tenir  com  a 
mínim  el  30%  de  la  inversió,  i  tenir  l'excedent  vital  per  a  fer  front  als  pagaments 
mensuals  dels  préstecs  hipotecaris  per  la  resta  (B-C).  Per  a  calcular-los  us  remeto  a  la 
típica  taula  que  surt  periòdicament  aquí  i  allà  (exemple  2014  : 

http://www.hipotecasveuribor·com/simuladorenexcel.php  )  on  es  veu  quan  ens 
tocaria  pagar  cada  mes  per  cada  euro  d'hipoteca,  segons  d'interès  pactat  i  el  temps 
d'amortització.  Multipliqueu  per  (B-C)  i  tindreu  el  que  haureu  de  pagar  cada  més  la 
resta  de  la  vostra  vida  "visible"  des  del  moment  actual. 

Un  cas  molt  i  molt  freqüent  és  el  de  la  persona  o  família  que  és  propietària  (total  o 
parcial)  de  l'habitatge  on  viu,  en  general  un  pis,  i  cobeja  la  il·lusió  de  canviar-ho  per 
una  caseta,  a  la  vista  de  que  podria  suportar  el  diferencial  d'hipoteca  que,  en  els 
primers  càlculs,  li  surt.  A  ells  els  dediquem  un  apartat  específic. 

Si  els  números  no  surten,  cal  triar  entre  fer  la  casa  més  petita,  eventualment 
dissenyada  per  a  poder  créixer  fàcilment  (o  sigui,  es  mira  de  disminuir  "A")  o 
abandonar  la  pretensió  a  l'espera  de  temps  millors.  Si  sobren  recursos,  es  pot 
augmentar  la  superfície  o  qualitats  previstos,  o  bé  agafar  un  any  sabàtic  i  anar-se'n  a 
fer  la  volta  al  món. 

La  presumpta  viabilitat  financera  cal  convertir-la  en  una  sòlida  possibilitat,  i  per  això 
cal  començar  a  prendre's  molèsties  (ja  no  hi  haurà  prou  amb  entreteniments  de  caps 
de  setmana)  i  a  visitar  bancs.  Es  tracta  de  concretar  una  relativa  seguretat  en  un 
parell  d'aspectes  : 

1-  Si,  a  la  vista  de  les  nostres  circumstàncies,  algun  banc  ens  donarà  alguna 
hipoteca. 

2-  Les  característiques  d'aquesta  hipoteca  :  Per  a  quin  percentatge  de  la  inversió, 
a  quants  anys,  a  quin  interès,  amb  quines  despeses,  amb  quin  decalatge 
respecte  a  l'execució  d'obra,  amb  o  sense  "pignoracions". 

Fet  això  podem  corregir  les  hipòtesis  inicials  i  constatar  que  anem  bé 


COM  ES  FA  TOT 


Pàgina  140 


FER-SE  UNA  CASA  ago  2015 


JULI  LLUECA 


83-  ESQUEMA  DEL  PROCEDIMENT 


Si  encara  no  heu  comprat  del  terreny,  teniu  una  oportunitat  d'or  d'explotar 
l'arquitecte  que  de  totes  maneres  haureu  de  contractar  i  pagar.  No  acostumen  a 
cobrar  mai  per  aquesta  prestació,  malgrat  que  suposa  sovint  varis  mesos  de 
consultes  i  dubtes,  i  el  seu  ajut  pot  ser  importantíssim  en  el  difícil  procés  de  triar.  Ell 
pot  saber  amb  molta  més  facilitat  que  vosaltres  si  tot  està  en  regla,  si  tindreu 
situacions  i  costos  no  previstos,  si  hi  ha  amenaces  ambientals,  etc. 


Per  tant,  SI  NO  TENIU  EL  TERRENY  l'ordre  d'actuacions  és  : 

1-  Cercar  un  arquitecte 

2-  Cercar  el  terreny  amb  el  seu  ajut 

3-  Comprar-ho 

4-  Redactar  el  projecte  bàsic 

5-  Demanar  llicència  d'Obres 

6-  Triar  aparellador 

7-  Redactar  el  projecte  executiu 

8-  Demanar  pressupostos 

9-  Analitzar  pressupostos  i  decidir  constructor 

10-  Fer  el  contracte  amb  el  constructor 

11-  Iniciar  i  continuar  l'obra 

12-  Acabar  l'obra 

13-  Fer  els  papers 

14-  Moblament  i  equipament 

15-  Anar  a  viure 

SI  JA  TENIU  EL  SOLAR,  podeu  començar  igualment  per  triar  arquitecte  i  passar  al  punt 
4,  però  abans  caldrà  que  l'arquitecte  s'asseguri  que  tot  anirà  bé  amb  l'Ajuntament. 

Encara  a  nivell  d'esquema,  veiem  una  mica  els  detalls  de  l'operativa.  Ara  explico  les 
etapes  tal  i  com  elles  acostumen  a  ser,  i  després,  en  subcapítols  específics,  enfocaré 
sobretot  en  consells  sobre  com  procedir  en  cada  etapa. 

L'arquitecte 

Tant  si  ja  es  té  un  terreny,  com  també  si  s'està  en  el  procés  de  trobar-ho,  i  després  de 
constatar  la  viabilitat  del  tema,  és  el  moment  just  de  cercar  un  arquitecte  (veieu  més 
endavant  com  fer-ho).  L'acabareu  necessitant  i  pagant  igualment,  acabareu  havent 
de  confiar  en  ell,  i  més  val  que  li  tragueu  el  suc  de  bon  principi.  Trobareu 
instruccions  a  l'apartat  següent  sobre  com  aconseguir  i  tractar  amb  un  arquitecte 
competent. 


El  terreny 

El  següent  pas  és  tenir  un  terreny  per  fer  la  casa  (si  no  es  té  ja,  és  clar).  Amb 
poquíssimes  excepcions,  haurà  de  tenir  la  condició  semàntica-legal  de  "solar".  Li 
podeu  dir  "paella"  a  qualsevol  arrós  més  o  menys  sec,  i  dir  "solar"  a  qualsevol  tros  de 
terreny,  però  una  paella  és  una  paella,  i  un  solar  és  :  una  parcel·la  urbanitzada  sobre 
la  qual  es  pot  obtenir  directament  una  llicència  d'Obres  atorgada  per  l'Ajuntament,  i 

construir  a  continuació  sense  més  requeriments  urbanístics.  Si  el  terreny  ja  es 
posseeix,  cal  conèixer  i  assimilar  psicològicament  les  ordenances  urbanístiques  del 
que  es  pot  fer  i  el  que  no  es  pot  fer  sobre  ell,  com  ja  he  explicat  en  un  capítol 
precedent.  Si  encara  s'ha  d'adquirir,  aneu  al  capítol  "EL  LLOC",  però  d'entrada  dic 
que  cal  investigar  sempre  les  ordenances  urbanístiques  abans  que  el  preu,  de  la 
mateixa  manera  que  faríeu  amb  les  prestacions  d'un  cotxe  en  voler-ho  comprar. 


Projectes,  llicències,  contractació 

Amb  l'arquitecte  tindreu  les  sessions  que  calgui  i  us  acabarà  fent  el  projecte  bàsic 
d'una  casa  que  us  faci  el  pes.  Aquest  projecte  bàsic  es  visarà,  el  pagareu,  i  es  portarà 
a  l'Ajuntament  per  demanar  llicència  d'Obres.  Com  que  això  acostuma  a  trigar  un 
mínim  d'un  mes  i  un  màxim  de  tres,  us  vindrà  el  neguit  comprensible  de  guanyar 
temps  i  anar  demanant  pressupostos,  però  hi  ha  un  petit  problema  :  Per  demanar 
pressupostos  no  hi  ha  prou  amb  el  projecte  bàsic,  que  és  una  simple  definició 
volumètrica,  perquè  només  en  el  projecte  executiu  hi  ha  la  definició  exacta  del  que 
cal  construir  amb  les  seves  qualitats,  materials  i  procediments  (veure  apartat 
corresponent).  Però  l'arquitecte,  amb  molt  bon  criteri,  no  vol  fer  l'executiu,  que 
porta  molta  feina  ja  que  inclou  molts  càlculs  i  els  amidaments  acurats,  fins  que  no 


COM  ES  FA  TOT 


Pàgina  142 


FER-SE  UNA  CASA  ago  2015 


JULI  LLUECA 


tingui  garanties  de  que  l'Ajuntament,  a  traves  dels  seus  serveis  tècnics,  no  li 
demanarà  canvis  en  el  projecte  bàsic.  Aquests  canvis  són  en  general  de  poca 
importància,  però  n'hi  ha  prou  per  a  que  càlculs  i  amidaments  ja  no  siguin  precisos,  i 
llavors  cal  tornar-los  a  fer,  i  llavors  els  pressupostos  obtinguts  ja  no  valen  "del  tot"  ni 
són  ja  "del  tot"  comparables  les  diferents  ofertes  entre  sí.  Això  significarà  l'origen 
dels  temuts  "extres". 

Per  tant,  per  fer  el  projecte  executiu  caldria  esperar  a  que  es  tingui  efectivament  la 
llicència,  perquè  encara  que  l'arquitecte  dels  serveis  tècnics  de  l'Ajuntament  ens  juri 
que  el  seu  informe  ja  està  fet  i  és  favorable  sense  reserves  (o  demani  canvis  concrets) 
sovint  els  polítics  fiquen  cullerada  al  final.  N'he  vist  de  tots  els  colors. 

Per  tant,  és  quan  ja  es  tingui  la  llicència  que  l'arquitecte  farà  el  projecte  executiu,  i 
serà  quan  estigui  acabat  que,  amb  vàries  copies  d'ell,  el  propi  promotor  o  l'arquitecte 
en  seu  nom  demanarà  oferta  a  alguns  constructors  (tres  és  un  bon  número)  per  a  la 
construcció  de  l'edifici  que  restarà  perfectament  definit  en  el  projecte  executiu. 
Aquesta  definició  "perfecta"  serveix  no  per  obligar  draconianament  a  fer  finalment 
allò,  sinó  per  a  que  els  diferents  pressupostos  siguin  comparables  en  referir-se  tots 
exactament  al  mateix  objecte. 

Els  constructors  als  que  se'ls  demani  oferta  hauran  de  gaudir  necessàriament  de 
bones  referències,  i  aquí  tornem  a  la  necessitat  d'una  base  de  confiança  amb 
l'arquitecte,  que  és  qui  coneix  perfectament  els  constructors  de  la  zona.  Això  no  treu 
perquè  les  bones  referències  obtingudes  pel  promotor  d'amics  i  coneguts  siguin 
precioses  :  La  construcció  d'una  casa  comporta  situacions  tenses  entre  qui  paga  i  qui 
cobra,  i  quasi  resulta  miraculós  que  al  final  del  procés  el  client  resti  content  sense 
reserves  del  constructor  fins  al  punt  de  recomanar-lo. 

I  aquí  encara  cal  treure  un  tema  delicat  referit  als  arquitectes,  dels  qui  parlaré  més  a 
l'apartat  següent  :  N'hi  ha  de  minuciosos  i  d'expeditius,  de  considerats  i  auto 
afirmatius,  de  genials  i  de  vulgars,  d'entregats  i  de  desmanegats,  però  el  que  no  es 
pot  tolerar  de  cap  manera  són  els  arquitectes  comissionistes,  dels  que  el  col·lectiu 
sempre  nega  l'existència,  però  "haberlos,  haylos"  tal  i  com  he  pogut  saber  per 
conducte  dels  contractistes  i  dels  venedors  de  materials.  Es  freqüent  i  acceptat  que 
els  decoradors  obtinguin  una  part  dels  seus  guanys  a  traves  de  comissions  sobre  els 
mobles  que  recomanen  o  que  directament  col·loquen,  però  això,  en  un  arquitecte, 
fóra  una  lacra  absolutament  intolerable:  Quan  se  li  paga  a  algú  per  a  que  ens 

recomani  un  material  o  un  constructor  volem  que  ens  indiqui  el  millor  per  a 
nosaltres,  no  el  millor  per  a  la  seva  butxaca. 

Passat  un  temps,  cada  constructor  ens  fa  arribar  la  seva  oferta,  i  quan  ja  es  tenen 
totes,  s'escau  una  reunió  amb  l'arquitecte  i  amb  un  altre  actor  que  normalment  està 
vinculat  al  primer  :  Es  tracta  de  l'aparellador,  des  de  ja  fa  molts  anys  dit  oficialment 
"arquitecte  tècnic"  (veure  apartat  corresponent)  .  Conjuntament  s'analitzen  les 
ofertes,  degut  a  què  per  molt  que  s'hagi  insistit  mai  seran  del  tot  homogènies, 
perquè  cada  constructor  haurà  deixat  de  comptar  algunes  partides. 

No  he  parlat  encara  (ho  farem  a  un  apartat  posterior)  de  que  hi  ha  diverses  formes 
d'escometre  la  contractació  de  les  obres,  però  bàsicament  ens  trobarem  en  dues  :  O 
bé  un  constructor  actuarà  com  a  tal  en  forma  integral  i  pressupostarà  l'execució  de 
totes  les  partides  (fins  a  la  pintura  i  els  mobles  de  cuina),  o  bé  es  tractarà  d'un 
contractista  parcial  (paleta  o  estructurista)  que  comptarà  només  alguns  capítols,  sigui 
perquè  així  ho  vol  ell,  perquè  és  la  conveniència  del  promotor  (quan  vol  reservar-se  el 
rol  de  contractar  independentment  determinats  "industrials"  suplementaris  als 
paletes),  o  perquè  s'ha  acordat  que  els  tècnics  tindran  el  rol  de  coordinadors. 

Acceptar  una  de  les  ofertes  és  el  que  posarà  en  marxa  la  construcció  física  de  la  casa, 
que  encara  es  demorarà  fins  que  el  contractista  triat  pugui  enquibir  l'obra  dins  de  les 
seves  disponibilitats  i,  finalment,  començar-la. 

Això  vol  dir  una  mitja  de  terminis  de  : 

Dos  mesos  per  a  que  l'arquitecte  faci  el  projecte  bàsic 
Dos  mesos  per  a  tenir  la  llicència  d'obres. 

Un  mes  per  que  l'arquitecte  faci  el  projecte  executiu 
Un  mes  per  a  obtenir  pressupostos  dels  constructors 
Un  mes  per  a  que  el  constructor  triat  comenci  l'obra  (això  en  plena  crisi). 

Total,  si  comptem  amb  un  impuls  constant  i  una  diligència  extraordinària,  uns  mitja 
de  5  mesos  entre  que  teniu  la  primera  sessió  amb  l'arquitecte  i  comencen  les  obres. 
Si  les  coses  van  al  seu  propi  ritme,  podeu  comptar  entre  8  i  10  mesos. 

L'obra  en  marxa  //  L'obra  acabada 

L'obra  en  sí  comença  força  ràpid  a  partir  d'haver  complert  les  etapes  anteriors,  ja  que 
els  primers  passos  involucren  relativament  poc  als  paletes.  El  ritme  que  dugui 
després  depèn  de  com  faci  el  constructor  per  combinar-la  amb  els  seus  altres 
compromisos,  i  això  acostuma  a  ser  motiu  de  friccions.  Caldrà  fer  la  pressió 
necessària,  però  la  vostra  salut  agrairà  que  us  ho  pregueu  bàsicament  amb  calma, 
encara  que  exteriorment  feu  el  teatre  oportú.  Ve  a  ser  com  regatejar  en  un  mercat 
magrebí. 

Les  obres  d'un  habitatge  unifamiliar  es  podríem  fer  perfectament  en  tres  mesos  (en 
dos  mesos  si  em  colleu)  .  Però  això  exigiria  uns  recursos,  un  esforç  organitzatiu  i  una 
disponibilitat  dels  seus  industrials  que  està  fora  de  l'abast  d'un  petit  constructor 
normal.  Per  tant,  llevat  que  sigueu  algú  amb  molt  de  poder,  a  qui  es  tracti  de 
subornar  amb  atencions  especials  costin  el  que  costin,  oblideu-vos  de  tenir  una  casa 
en  menys  de  8  mesos.  I  un  termini  raonable  serà  entre  12  i  18.  Compteu  un  any  i 
anirem  bé. 

Però,  a  més,  no  us  recomanaria  que  acceptéssiu  un  constructor  que  oferís  i  es 
comprometés  a  acabar  la  casa  en  4  mesos.  Les  possibilitats  d'enganxar  un  friki,  un 
"echao  palante"  o  un  desesperat  foren  molt  altes. 

Mireu  els  apartats  específics  dedicats  a  aquests  temes 


84  -  TRIA  DE  L'ARQUITECTE.  COM  POT  AJUDAR  EN  EL  PROCÉS. 


A  un  capítol  anterior  ja  hem  donat  l'explicació  del  que  fa  (o  com  a  mínim  hauria  de 
fer)  l'arquitecte  en  una  obra.  No  m'ho  feu  repetir :  quan  dic  arquitecte  també  vull  dir 
arquitecta,  però  no  entraré  a  donar  opinions  sobre  la  incidència  del  sexe,  malgrat 
estar  convençut  que,  en  referència  al  tema  que  ens  ocupa  i  agafats  estadísticament, 
uns  i  unes  altres  no  donen  les  mateixes  prestacions. 

La  carrera  d'Arquitecte  ha  tingut  a  Espanya  (i  encara  en  té)  força  prestigi  :  Els  estudis 
d'arquitectura  han  estat  considerats  dels  "seriosos"  dins  del  panorama  universitari, 

on  moltes  carreres  semblen  de  mig  broma,  o  del  tipus  "cafè  per  a  tots".  Només 
Medicina  gaudeix  d'una  "seriositat"  superior. 

En  efecte,  en  la  mesura  que  estic  al  cas,  els  estudis  d'arquitectura  són  encara 
exigents,  de  qualitat,  difícils  d'aprovar  i  dirigits  per  professors  capacitats  i  molt 
motivats.  Una  de  les  raons  d'això  ha  estat  (  si  més  no  en  el  passat)  que  la  titulació  du 
aparellada  una  patent  exclusiva  per  a  exercir  una  professió  "obligatòria"  en  la 
construcció,  la  qual  cosa  comporta  suposadament  un  estatus  privilegiat  o 
monopolístic  que  sembla  garantir  una  vida  còmoda.  Un  'altra  raó  és  que  el  90%  dels 
arquitectes  de  prestigi  són  en  aquest  país  professors  d'alguna  escola.  Es  tracta  d'una 
simbiosi  profitosa,  que  d'una  banda  aixeca  el  nivell  universitari  i  d'altra  és  pels 
professors  una  font  inesgotable  de  mà  d'obra  qualificada  i  de  franc  per  als  seus 
despatxos.  La  part  negativa  és  que  als  arquitectes  se'ns  ensenyen  només  les 
habilitats,  sensibilitats  i  aspiracions  necessàries  per  a  exercir  com  a  divins,  amb  un 
equip  d'ajudants  competents  al  darrera  que  resolguin  els  problemes.  Per  tant,  els 
arquitectes  en  general  saben  força  d'Arquitectura,  però  que  siguin  o  no  capaços  de 
satisfer  les  vostres  expectatives  és  perfectament  independent  del  seu  títol. 

Ja  fa  temps  que  la  coincidència  de  demanda  d'estudis  (per  part  dels  estudiants)  i 
d'estudiants  (per  part  dels  professors)  ha  fet  proliferar  brutalment  el  nombre 
d'Escoles  d'Arquitectura,  i  la  situació  "monopolística"  ha  estat  perfectament  obviada 
pel  desorbitat  nombre  d'arquitectes  que  cada  any  arriben  al  mercat,  carregats 
d'il·lusions  i  amb  la  rutina  de  viure  a  costa  dels  pares  interioritzada  al  llarg  dels  seus 
28  anys  de  vida  (edat  mitjana  d'acabar  els  estudis).  Actualment  n'hi  ha  més  de 
40.000  arquitectes  a  Espanya  i  unes  30  Escoles  d'Arquitectura.  Per  això,  si  una  cosa 
us  serà  senzilla,  és  trobar  algun  d'ells  que  us  faci  els  papers  necessaris  (o  simplement 
els  firmi)  a  canvi  de  menys  diners  dels  que  us  costaria  l'assegurança  en  un  país  on  no 
calgués  arquitecte.  A  Internet  trobareu  inclús  qui  us  faci  el  projecte  (i  la  direcció 
d'obres!)  a  distància,  però  no  arribaré  a  recomanar-vos-ho  perquè  us  trobareu  sols 
davant  l'Administració  a  efectes  de  llicència  d'Obres,  i  ajudar-vos  a  obtenir-la  és  el 
mínim  absolut  que  un  arquitecte  ha  de  fer. 

Per  tant,  si  sou  dels  que  cerquen  per  Internet  el  cirurgià  per  operar-se  els  ulls,  o  si  no 
us  he  convençut  de  que  un  bon  arquitecte  i  un  bon  l'aparellador  tenen  quelcom  que 
necessiteu,  més  enllà  de  la  seva  firma,  aquí  s'acaba  aquest  capítol. 

Ara,  si  sou  mínimament  conscients,  un  proposo  que  cerqueu  en  primer  lloc,  un/a 
arquitecte/a  competent  en  relació  al  vostre  perfil  de  requeriments,  i  només  després 
parleu  de  diners.  Com  el  trobareu? 

1-  Cerqueu  entre  les  vostres  amistats,  o  amics  d'amics,  els  qui  s'hagin  fet  una  casa 
en  els  últims  10  anys.  Si  us  parlen  bé  de  l'arquitecte,  ja  fóra  suficient,  però 
investigueu  primer  que  el/la  recomanat/da  no  sigui  el  seu  nebodet  o  la  seva 
amant. 

2-  Una  mica  més  difícil.  Si  veieu  una  casa  que  us  agrada,  fomenteu  les  vostres 
habilitats  socials.  No  dubteu  en  tocar  la  porta  i,  si  teniu  sort  i  la  persona  que 
obre  sembla  el/la  propietari/a,  dir  la  veritat :  que  us  agrada  la  casa  i  que  voleu 
saber  qui  se  l'ha  fet.  Us  sorprendrà  fins  a  quin  punt  això  afalaga  el  propietari,  i 
el  problema  pot  ser  que  no  us  deixin  anar. 

3-  A  Internet?  Perquè  no?  Feu  una  recerca  amb  les  paraules  que  us  sembli,  però 
seleccionant  els  que  siguin  relativament  a  prop  del  vostre  terreny.  També  n'hi 
ha  portals  on  trobareu  arquitectes.  Truqueu  a  alguns  i  escolteu-los  deu 
minuts,  i  podreu  garbellar  una  mica.  En  principi,  un  arquitecte  que  dona 
directament  un  telèfon  mòbil  és  que  no  té  empleats  ni  un  despatx  estructurat, 
tot  i  que  això  no  ha  de  ser  un  inconvenient  que  l'exclogui  ...  per  al  volum  d'una 
simple  casa. 

La  relació  dels  arquitectes  amb  els  seus  diners  és  turmentada.  N'hi  ha  arquitectes 
bons  negociants,  però  la  majoria  no  ho  son  gaire.  Aquests  últims  s'alegraran  de  que 
hagueu  anat  a  ells  sense  voler  adonar-se  que  potser  només  els  temptegeu.  Sense 
obligar-vos  a  cap  compromís  aniran  amb  vosaltres  al  lloc  i  faran  els  primers 
esquemes,  diverses  versions  i  fins  i  tot  perspectives  carregats  d'il·lusió.  El  que  un 
arquitecte  faci  sovint  el  "primo"  i  regali  la  seva  feina  i  el  seu  temps  no  vol  dir  que 
sigui  un  inútil.  Ans  al  contrari,  vol  dir  que  li  fa  gràcia  treballar  per  vosaltres  i  que  ho 
fa  de  grat.  Els  de  vosaltres  que  sigueu  uns  aprofitats  de  mena  no  n'hauríeu  d'abusar 
demanant-li  canvis  i  noves  versions  quan  encara  no  heu  decidit  contractar-lo.  De  fet 
conec  propietaris  garrepes  que  tenen  fins  a  10  versions  de  la  casa  que  potser  es 
farien  sense  haver  pagat  mai  un  duro  als  arquitectes. 

Quan  us  enamoreu  d'un  o  d'una  arquitecte/a,  no  us  precipiteu  :  Es  el  moment  de 
demanar-li  referències  de  clients,  d'anar  a  veure  per  fora  cases  d'ell  ...  i  parlar 
d'honoraris.  Amb  el  vostre  arquitecte  us  heu  de  sentir  bàsicament  còmodes,  però 
repeteixo  que  la  característica  més  exigible  és  que  sigui  fidel  i  honest,  vol  dir  QUE  NO 
SIGUI  COMISIONISTA.  Entre  els  arquitectes  hi  ha  força  menys  comissionistes  que  en 
altres  professions  del  sector,  però  ...  Com  se  sap,  si  un  arquitecte  és  comissionista? 

En  primer  lloc,  se  li  pregunta  obertament,  s'observa  la  resposta,  més  enllà  dels 
escarafalls,  i  les  referències  demanades,  y  a  continuació  es  fa  o  no  un  acte  de  fe  en  la 
persona.  Tot  això  val  també,  o  encara  més,  per  a  l'aparellador. 

La  principal  missió  de  l'arquitecte  en  tot  el  procés  és  fer  UN  BON  PROJECTE.  Un  bon 
projecte,  per  suposat,  ha  de  reflectir  una  casa  que  pugui  satisfer  les  vostres 
necessitats,  desitjós  i  expectatives  en  forma  òptima  en  relació  al  terreny  i  a  la 
inversió  que  voleu  fer.  Però,  a  més  se  li  demana  : 

-  Que  sigui  un  bon  projecte,  arquitectònicament  parlant.  Aquest  llibre  es  centra 
en  consideracions  pràctiques  o  sentimentals  i  no  ha  abordat  allò  que  és  la  bona 
arquitectura,  però  no  vull  ignorar-la  per  més  temps.  La  bona  arquitectura,  que 
adopta  moltes  formes  i  no  està  lligada  a  la  presumpció  ni  a  la  carestia,  és  una 
de  les  belles  arts,  reconeguda  per  la  gent  sensible  encara  que  siguin  profans. 

-  Que  compleixi  al  màxim  les  normatives  involucrades  per  tal  d'estalviar 
conflictes. 

-  Que  sigui  fàcil  i  econòmic  de  construir. 

-  Que  sigui  molt  complet,  per  a  que  el  preu  que  el  constructor  us  doni  sobre  ell 
tingui  finalment  poques  sorpreses  o  extres. 

-  Que  sigui  fàcil  d'entendre  per  a  qui  l'ha  de  construir 

La  següent  exigència  a  l'arquitecte  és  que  us  faciliti  i  acompanyi  en  el  procés 
administratiu  que  culminarà  amb  l'obtenció  de  la  llicència.  Sovint  això  comportarà 
haver  de  fer  correccions  als  plànols,  a  requesta  dels  funcionaris.  No  jutgeu  malament 
el  vostre  arquitecte  quan  rebreu  un  escrit  en  que  se  us  demani  "esmenar 
deficiències".  Les  dites  "deficiències"  són  una  forma  poc  educada  de  fer  demandes 
circumstancials  basades  en  interpretacions  normatives  personals  del  tècnic 
municipal,  impossibles  de  preveure  ja  que  canvien  de  mes  en  mes  i  de  municipi  en 
municipi.  Quan  arribi  aquest  escrit,  l'arquitecte  corregirà  de  franc  i  ràpidament  el  que 
calgui  sense  discutir,  i  prou. 

L'arquitecte,  i  l'aparellador  si  ja  el  teniu,  us  ajudaran  en  el  procés  de  seleccionar 
constructor,  tant  en  conèixer  les  seves  referències  com  en  analitzar  i  comparar 
pressupostos,  cosa  molt  difícil,  tot  remarcant  els  punts  foscos.  Ja  hem  dit  que  partim 
del  convenciment  que  és  honest. 

Ja  des  dels  primers  moments  de  l'obra  s'estableix  el  règim  d'assistència  i  grau 
d'implicació  del  tècnics  (arquitecte  i  aparellador).  Aquest  grau  d'implicació  dels 
tècnics  és  variadíssim,  i  depèn  de  molts  factors  : 

-  El  grau  de  regateig  fet  als  seus  honoraris. 

-  El  tipus  de  tècnics  :  N'hi  ha  que  són  de  mena  "directors  de  l'obra",  molt 
controladors  i  presents,  perquè  volen  fer  el  seu  rol  a  consciència  per  tal 
d'obtenir  exactament  la  casa  que  havien  projectat.  En  l'altre  extrem,  hi  ha  els 
qui  només  apareixeran  si  se'ls  demana  alguna  opinió  concreta. 

-  El  grau  de  coneixença  i  confiança  que  hi  hagi  entre  tècnics  i  constructors. 

-  El  tipus  de  constructor  triat  :  els  molt  curosos  voldran  comptar  amb  ordres 
concretes  i  gran  complicitat  de  l'equip  director,  però  més  freqüentment  en 
trobareu  de  més  expeditius  i  "echaos  palante",  als  qui  destorben  les 
observacions  dels  tècnics. 

-  El  grau  de  confiança  que  vosaltres,  clients  i  pagadors,  els  atorgueu.  Si  us 
cregueu  més  al  paleta  que  a  l'arquitecte  (i  n'hi  ha  situacions  que  més  val  així),  i 
si  els  tècnics  no  tenen  influència  sobre  els  fluxos  de  pagaments,  tant  se  fa  que 
vagin  com  que  no.  Tot  plegat  no  és  mai  blanc  o  negre,  però  es  mou  sobre 
aquests  paràmetres. 

En  obres  petites,  com  és  una  casa,  i  quan  la  residència  dels  tècnics  és  prop  de  l'obra, 
aquests  tendeixen  a  funcionar  "a  requesta"  més  que  a  traves  de  visites  setmanals 
prefixades,  però  per  a  cada  combinació  de  constructor,  client  i  tècnics  s'acaba 
establint  un  règim  diferent.  En  general,  l'aparellador  fa  les  visites  quotidianes,  i 
l'arquitecte  intervé  per  tal  d'atendre  els  canvis  o  imprecisions  del  projecte,  però 
també  això  pot  ser  molt  variable.  El  que  sí  és  clar  és  que  no  sempre  cal  l'assistència 
setmanal  de  tots  dos  tècnics,  llevat  que  el  promotor  susciti  contínuament  canvis. 

En  una  obra  SEMPRE  hi  ha  conflictes  :  amb  els  veïns,  amb  l'ajuntament,...  L'arquitecte 
és  qui  dona  la  cara  per  vosaltres  en  aquests  casos,  i  mira  de  resoldre  les  coses. 

Quan  finalment  acaba  l'obra,  l'arquitecte  fa  muntanyes  de  papers  i  us  ajuda  (si  és  que 
no  ho  fa  ell  directament)  a  l'obtenció  dels  documents  per  poder  habitar  la  casa  i 
donar  d'alta  els  subministres  i  serveis. 

85-  L'ETAPA  DE  PROJECTE.  BONS  I  DOLENTS  PROJECTES 


Amb  l'arquitecte  es  tenen  d'entrada  un  parell  de  sessions,  en  general  d'unes  dues 
hores,  en  que  se  li  expliquen  els  desitjós  i  necessitats  i  s'estableix  la  coneixença 
mútua.  Els  clients  van  freqüentment  a  l'arquitecte  amb  dibuixets  o  plànols  "del  que 
volen".  Però  atenció,  perquè  els  arquitectes,  igual  que  els  sastres,  consideren  un 
dibuix  com  una  SOLUCIO  CONCRETA  que  voleu,  i  no  com  una  demanda  abstracta. 

No  porteu  dibuixets,  ja  que  un  arquitecte  gandul  pot  agafar-se  a  això  per  a  no 
treballar  gaire  i  acabant  responsabilitzant-vos  d'una  casa  plena  d'incoherències,  amb 
una  escala  amplíssima  i  empinada,  per  exemple.  Ho  sento,  però  el  90%  dels  clients 
que  dibuixen  la  distribució  d'una  casa  ho  fan  molt  malament.  Quan  em  porten  un 
dibuixet  de  "el  que  volen"  tinc  la  temptació  de  fer  una  pregunta  insolent :  "Vostè  vol 
realment  aquesta  distribució,  o  és  que  no  ho  ha  pogut  fer  millor?".  Si  reflexiono, 
acabo  adonant-me  de  que  el  dibuix  no  és  més  que  una  forma  gràfica  d'explicar-me 
coses,  com  un  jeroglífic  on  haig  de  descobrir  el  discurs  de  les  demandes  globals.  Però 
per  aquesta  finalitat  es  molt  millor  el  llenguatge  parlat. 

En  tot  cas,  és  molt  normal  que  qui  vol  fer-se  una  casa  hagi  fet  molts  dibuixets,  però 
us  demano  que  no  li  ho  mostreu  d'entrada  a  l'arquitecte  :  Plantegeu-li  demandes 
genèriques.  Per  exemple: 

-  Vull  molta  llum 

-  Vull  que  qui  cuina  no  sigui  aïllat  de  la  resta  d'habitants,  o  bé  .. 

-  No  vull  la  cuina  en  contacte  amb  la  meva  sala 

-  No  suporto  els  passadissos 

-  Podria  haver  un  petit  estudi  per  treballar? 

-  Vull  veure  el  mar 

-  De  cap  manera  voldré  gastar  més  de  ... 

-  M'agradaria  que  em  càpiguen  5  motos  que  restauro 

-  M'agrada  fer  la  migdiada  al  sol  d'hivern 

-  Vull  poder  tenir  convidats  o  parents  però  amb  certa  independència 

-  Vull  un  racó  exterior  amb  absoluta  privacitat 

-  Etc,  etc,etc 

I  espereu  primer  a  veure  què  faria  l'arquitecte  un  cop  escoltats  els  vostres 
requeriments  i  visitada  la  parcel·la.  Després  d'això  i  de  comparar  solucions,  exhibiu 
tots  els  dibuixets  que  vulgueu. 

A  part  de  insistir  en  que  no  és  ètic  fer  treballar  ningú  sense  una  mínima  intenció  de 
contractar-lo,  trobo  recomanable  i  higiènic  per  a  ambdues  parts  que  en  la  segona 
sessió,  o  com  a  molt  en  una  tercera,  l'arquitecte  digui  quan  vol  cobrar  i  els 
promotors,  és  a  dir,  vosaltres,  l'accepteu  (o  no)  a  ell  i  al  seu  preu.  Tot  això  no  és  una 
norma  general,  perquè  trobareu  arquitectes  que  no  donen  un  preu  tancat,  o  el 
donen  condicionat,  i  d'altres  que  us  demanaran  formalitzar  l'encàrrec  dins  dels 
primers  15  minuts. 

E'arquitecte  va,  amb  vosaltres  a  veure  el  terreny  i  prendre  fotos,  i  allà  es  té  una  llarga 
sessió.  Si  no  es  té  un  plànol  topogràfic,  molts  arquitectes  accepten  fer-ho  ells  amb  els 
seus  auxiliars,  i  vosaltres  estalviareu  pagar  el  topògraf.  Però  un  arquitecte  conscient 
no  ho  farà  quan  el  terreny  faci  un  cert  pendent,  sigui  molt  irregular  o  calgui 
enganxar-se  a  construccions  veïnes,  ja  que  se'n  ressentirà  la  relació  casa-parcel.la  i  la 
seguretat  en  el  preu  d  l'obra. 

Tot  seguit  l'arquitecte  es  posa  a  treballar,  com  un  sastre  a  mida,  i  de  seguida  us  dona 
una  o  varies  primeres  versions.  Arribada  l'entrevista,  ell  ha  reflexionat  força  i  està 
molt  ficat  en  les  seves  propostes,  mentre  a  vosaltres  us  agafa  en  fred.  Sovint  les 
solucions  no  han  tingut  en  compte  algun  requeriment,  però  podria  ser  per  tenir,  a 
canvi,  alguna  cosa  més  valuosa.  Ell  us  ho  explica,  potser  ja  li  poseu  objeccions  o 
esmenes  "a  la  totalitat",  però  un  bon  sistema  és  dur-s'ho  a  casa  per  a  dormir-ho,  i 
quedar  per  un  'altra  sessió. 

Pot  arribar-se  a  una  versió  satisfactòria  en  un  mínim  de  3  entrevistes,  però  també 
poden  caldre  10.  Això  no  es  cobra  ni  va  amb  taxímetre  :  Un  cop  contractat 
l'arquitecte,  ell  va  en  el  vostre  vaixell,  per  bé  o  per  mal.  El  temps  esmerçat  en  ajustar 
el  que  ha  de  ser  la  casa  és  el  millor  emprat  de  tot  el  procés,  i  més  val  que  entre  dues 
entrevistes  hi  hagi  un  mínim  d'una  setmana,  per  tal  d'assentar  els  convenciments. 
Per  tant,  no  regategeu  temps  amb  això. 

Com  que  cada  municipi  té  el  seu  planejament  exclusiu  i  els  seus  propis  tècnics  amb 
els  seus  propis  criteris  interpretatius,  l'arquitecte  prudent  s'assegura  de  que  les 
propostes  que  fa  seran  ben  rebudes  pels  tècnics  municipals  que  les  han  d'informar,  i 
no  considera  suficient  tenir  4  fotocopies  d'alguns  dels  articles  normatius  involucrats. 
Per  tant,  quan  ja  sembla  que  té  un  cert  acord  amb  el  client,  més  val  que  li  ho  ensenyi 
als  tècnics  municipals. 

I  així,  poc  a  poc  s'arriba  a  configurar  el  projecte  definitiu.  (Definitiu?  Ja!) 

A  I'  ensems,  quan  ja  se  sap  amb  certa  precisió  el  volum  de  la  casa  (i,  per  tant,  el 
pressupost  aproximat),  és  el  moment  de  "revisitar"  el  banquer  que  ens  havia  promès 
una  hipoteca,  per  veure  si  manté  la  promesa. 


86-  TRIA  DE  L'APARELLADOR.  COM  POT  L'APARELLADOR  AJUDAR.  PRESSUPOSTOS  I 
CERTIFICACIONS 


Ho  sento,  però  continuaré  (com  tothom  a  la  construcció)  dient  "aparellador"  i  no 
"arquitecte  tècnic",  que  és  un  nom  estúpid,  ja  que  l'arquitecte  també  ho  és,  de 
tècnic. 

Es  desitjable  que,  com  passa  en  la  major  part  dels  casos,  l'aparellador  i  l'arquitecte 
facin  un  equip,  o  com  a  mínim  estiguin  avesats  a  treballar  junts.  No  és  massa  bona 
idea  trencar  aquesta  unitat  tot  introduint  un  amic  aparellador,  llevat  que  l'arquitecte 
el  conegui  i  l'accepti  de  grat.  L'excepció  es  pot  produir  quan  l'arquitecte  accepta  una 
obra  molt  lluny  del  seu  domicili,  i  l'aparellador  proposat  està,  pel  contrari,  molt  prop 
de  l'obra. 

Ja  hem  dit  que  l'exigència  legal  de  dos  tècnics  no  té  gaire  incidència  ni  en  el  cost  ni  en 
el  funcionament,  ja  que  el  més  normal  és  que  l'arquitecte  de  tota  manera  necessiti 
col·laboradors  per  tal  de  fer  la  seva  feina.  Ara,  els  rols  teòrics  d'un  i  altre  tècnic  són 
diferents.  En  el  món  anglosaxó,  la  figura  més  semblant  a  l'aparellador  és  el  "quantity 
surveyor",  vigilant  de  quantitats,  i  ja  hem  vist  que  l'aparellador  es  qui  donarà  el  vist  i 
plau  a  les  "certificacions"  o  pagaments  parcials,  alhora  que  farà  segurament  de 
coordinador  de  seguretat. 

El  moment  de  decidir  l'aparellador,  si  no  s'ha  fet  abans,  ve  a  coincidir  amb  quan  es 
demana  la  llicència.  En  teoria  no  cal  encara,  però  més  val  no  discutir  amb  els 
ajuntaments.  Igual  que  l'arquitecte,  cal  pactar  amb  ell  els  honoraris,  i  una  orientació 
bona,  si  fa  també  control  de  qualitat  i  coordinació  de  seguretat,  és  el  40  -  45%  de 
l'arquitecte. 

L'aparellador  cobra  per  dirigir  obra,  i  per  tant  cobra  bàsicament  al  final,  però  és  del 
tot  comprensible  que  vulgui  tenir  una  bestreta.  El  costum  ve  a  ser  percebre  per 
anticipat  entre  un  30%  i  un  45%  dels  seus  honoraris  totals. 


87  OBTENCIO  DE  LA  LLICÈNCIA  D'OBRES 


Amb  el  Projecte  Bàsic  visat  podem  demanar  la  llicència  d'Obres.  Del  caràcter 
d'aquest  document  hem  parlat  al  capítol  47.  Repetiré  que  si  hem  fet  tots  els  passos 
anteriors  és  perquè  la  construcció  de  la  casa  és  viable  legalment  amb  la  única 
condició  d'obtenir  una  llicència  d'Obra.  Altrament  haguessin  calgut  molts  altres 
passos  entremitjos  (no  només  burocràtics)  abans  de  redactar  el  projecte  de  la  casa. 

Una  llicència  d'Obres  la  pot  demanar  qualsevol  persona  :  No  cal  que  el  terreny  sigui 
seu,  perquè  es  dona  "sense  perjudici  de  tercers".  La  llicència  és  referida  al  terreny  i 
no  a  la  persona,  però  com  que  obliga  qui  la  demana  a  pagar  uns  impostos  i  taxes,  el 
més  normal  és  que  el  sol·licitant  sigui  el  propietari  de  solar  i  de  la  futura  casa. 

Així  dons,  l'arquitecte  li  prepara  un  paquet  de  projectes  i  papers  al  propietari  i 
aquest  va  a  l'Ajuntament  a  demanar  la  llicència  d'Obres.  Allà  omplirà  i  signarà  la 
instància  que  ha  d'acompanyar  el  paquet.  El  normal  és  que  no  li  cobrin  res  per 
endavant,  i  dons  restarem  a  l'expectativa. 

Quan  triga  una  Llicencia  d'Obres  per  a  una  casa?.  No  cal  ara  entrar  en  explicacions  i 
casuístiques  :  compteu  entre  un  i  tres  mesos,  excepte  en  municipis  molt  grans,  on  pot 
arribar  a  l'any.  Molt  normalment,  ara  en  temps  de  crisi,  poseu  dos  mesos. 

Però,  és  clar,  al  mig  acostumen  a  haver  objeccions  al  projecte  per  part  dels  serveis 
tècnics.  Depèn  força  del  grau  de  funcionarització  del  tècnic  informador, 
freqüentment  en  relació  inversa  a  la  seva  edat. 

Les  objeccions  li  poden  arribar  directament  a  l'arquitecte,  o  al  promotor  (repeteixo  : 
el  promotor  ets  tu)  o  a  tots  dos,  o  simplement  no  acabar  d'arribar  i  ser  descobertes 
en  interessar-se  per  la  qüestió.  En  la  major  part  dels  casos  la  resolució  és  cosa  de  que 
l'arquitecte  retoqui  o  refaci  el  projecte.  No  crec  que  cap  arquitecte  cobri  un  extra 

per  això,  però  si  ha  estat  diligent  prèviament  i  la  objecció  és  capritxosa,  motius  no  li 
mancarien. 

Resoltes  les  objeccions  i  passades  unes  setmanes,  heus  aquí  que  ja  teniu  llicència, 
però  potser  tampoc  ho  sabeu  fins  que  torneu  a  preguntar.  I  és  que  per  tenir  llicència 
no  cal  tenir  un  paper.  Tenir  llicència  és  simplement  que  l'Ajuntament  hagi  acordat 
formalment  donar-la,  en  una  resolució  referendada  del  Secretari.  El  paper  n'és 
només  el  testimoni  i  la  constància  de  que  se  us  ha  comunicat  la  concessió,  i  en  ell 
consten  les  condicions  que  hi  hagi.  Amb  el  paper  us  arriba  la  factura  dels  impostos  i 
taxes,  que  llavors  sí  que  heu  de  pagar,  i  de  quin  muntant  us  parlarem  en  l'apartat  de 
costos.  Però  prepareu  un  mínim  de  3.000  €  per  una  casa  molt  petita.  I 
proporcionalment  per  la  resta. 

Si  us  plau,  comuniqueu  a  l'arquitecte  que  teniu  la  llicència,  i  sobretot  DONEU-LI  UNA 
COPIA,  ja  que  en  el  paper  de  la  llicència  hi  ha  ordres  de  la  "superioritat"  que  ell  ha  de 
conèixer. 

L'arquitecte  pot  encarregar-se,  si  així  ho  conveniu,  de  fer  el  seguiment  del  procés  de 
llicència,  però  en  el  ben  entès  que  això  és  cosa  genuïnament  vostra. 


88-  FORMES  DE  CONTRACTAR  L'EXECUCIÓ.  DEMANAR  PRESSUPOSTOS  I  SIGNAR 
CONTRACTE 


Si  ets  un  auto  promotor,  la  tria  més  delicada  econòmicament  (i,  per  tant, 
emocionalment)  és  la  del  constructor  o  paleta  que  t'ha  de  fer  la  casa. 

Si  has  fet  les  coses  en  el  seu  ordre  lògic  i  natural,  quan  arribis  a  aquest  punt  ja  hauràs 
triat  l'arquitecte  i  segurament  l'aparellador.  Ara,  molta  gent  comença  per  triar 
l'actor  que  li  arriba  el  primer  quan  comença  la  seva  immersió  en  el  tema  :  Així,  pot 
donar-se  l'acte  màgic  de  dipositar  la  confiança  en,  per  exemple,  un  paleta,  potser 
company  d'escola  o,  més  freqüentment,  amic  del  teu  cunyat,  o  que  us  és  presentat 
per  algú  que,  amb  tota  la  bona  voluntat,  us  vol  ajudar.  Sentir-se  compromès  amb  un 
paleta  abans  de  tenir  un  projecte  no  és,  en  general,  un  bon  començament, 
simplement  perquè  implica  un  perill. 

Ara,  és  força  pitjor  quan  es  cau  en  mans  d'un  conegut  simpàtic  i  normalment  un  pèl 
fatxenda,  vagament  relacionat  amb  el  món  de  la  construcció  (pot  ser  un  API,  un 
delineant,  un  aparellador,  o  que  ha  treballat  com  administratiu  dins  d'una 
promotora),  que  s'explica  amb  fluïdesa  i  dóna  la  impressió  de  controlar  tots  els 
aspectes  de  la  cosa.  Si,  a  més,  aquest  "actor"  es  pren  la  molèstia  de  interessar-se  pel 
tema  i  aprofitar  l'entrada  aconseguida  per  a  tornar  a  veure-us  en  dies  successius  (per 
tal  de  "acabar  de  afinar  el  que  voleu")  pot  crear  ràpidament  un  vincle  emocional  del 
que  us  podeu  sentir  presoners.  Si  és  així,  serà  ell  qui  acabarà  triant  la  resta  de 
l'equip.  Està  mal  que  ho  digui  jo,  però  no  puc  estar-m'hi  :  El  90%  d'aquesta  gent  són 
simples  comissionistes.  No  us  estic  informant  de  res  nou  :  Si  ho  mireu  fredament, 
confrontareu  amb  la  vostra  pròpia  experiència  que  en  aquest  tipus  de  temes,  en  que 
hi  ha  molt  de  diners  a  remenar,  l'altruisme  està  limitat  al  cercle  familiar  més  íntim.  Us 
heu  de  preguntar  com  fan  els  americans  :  Quin  és  l'interès  que  mou  aquesta 
persona? 

Un  comissionista  NO  US  INTERESSA  :  Es  possible  que  no  pagueu  més,  però  n'és  segur 
que  n'obtindreu  menys  :  Els  industrials  que  veuen  mossegats  els  seus  guanys  (quan 
no  han  estat  prèviament  botits)  acostumen  a  considerar  que  no  tenen  les  mateixes 
obligacions. 

I  quan  és  el  constructor  qui  porta  l'arquitecte  i/o  l'aparellador,  la  comissió  no  és  en 
forma  de  diners,  sinó  de  relaxació  en  la  funció  de  vigilància.  Ja  no  són  el  TEU 
arquitecte  i  el  TEU  aparellador,  sinó  els  tècnics  del  constructor,  i  quan  surti  el  primer 
conflicte,  podeu  comprendre  que  no  es  posaran  en  contra  de  qui  els  ha  portat  i 
segurament  els  paga.  Es  molt  difícil  d'entendre?  Dons  actueu  en  conseqüència. 

Salvats  aquests  escenaris,  i  si  suposem  que,  després  de  discutir  el  que  calgui,  ja  tens 
el  projecte  complet  de  la  casa  que  vols,  a  l'hora  de  construir-la  s'obren  davant  teu 
les  següents  possibilitats  : 

1-  La  més  normal  consisteix  en  què  vulguis  que  un  empresari  de  la  construcció  es 
faci  càrrec  totalment  d'edificar  la  casa  que  l'arquitecte  i  tu  heu  projectat,  des 
de  l'excavació  fins  a  la  pintura.  Es  tracta  de  que  la  casa  et  sigui  entregada  en 
condicions  directes  de  ser  habitada,  en  forma  que  tu  i  la  teva  família  us 
involucreu  tant  o  tan  poc  com  us  vingui  en  gust,  sense  que  això  sigui  necessari 
a  la  vista  que  teniu  l'equip  tècnic  adequat.  A  més  de  la  feina  de  la  seva  pròpia 
gent,  el  constructor  tria  i  paga  els  industrials  i  després  cobra  de  vosaltres. 

2-  En  l'altre  extrem,  el  impuls  de  promoure  la  teva  casa  es  pot  estendre  també  al 
impuls  d'assumir  la  seva  construcció,  si  no  físicament  (que  també,  perquè  no?) 
en  el  sentit  d'actuar  com  ho  fan  els  constructors,  és  a  dir,  anar  a  comprar 
vosaltres  els  materials,  assegurar-se  el  seu  servei  a  temps,  i  actuar  com  a 
coordinadors  i  electors  del  personal  i  industrials  que  l'hauran  de  dur  a  terme. 
El  problema  acostuma  a  ser  l'absència  d'un  personatge  clau  :  l'encarregat  de 
l'obra,  que  hauria  d'estar  de  principi  a  fi  del  procés, i  és  qui  s'assabenta  de  tot  i 
reparteix  bronques 

3-  Es  força  habitual  un  camí  entremig,  en  el  què  el  contractista  principal  existeix  i 
proveeix  la  figura  imprescindible  de  l'encarregat  d'obra,  però,  mes  enllà  de  les 
tasques  pròpiament  de  paleta,  admet  que  li  siguin  proposats  industrials 
(fusters,  manyans,  instal·ladors,  guixaires,  etc)  encara  que  no  els  conegui,  i 
s'ofereix  a  controlar-los  i  coordinar-los  en  la  mesura  en  que  es  deixin.  Això  no 
es  deu  tant  a  l'altruisme,  com  al  fet  que  és  un  petit  empresari  que  no  vol  haver 
d'assumir  el  pagament  als  industrials  abans  de  cobrar  de  vosaltres.  Per  la 
mateixa  raó  pot  també  oferir-vos  que  compreu  vosaltres  (i  pagueu)  els 
materials  més  "vistosos".  A  propòsit  d'això,  no  us  creieu  massa  llestos  si 
descobriu  que  podeu  trobar  descomptes  interessant  en  materials  i  preteneu 
estalviar  portant-los  vosaltres.  Si  el  paleta  us  ho  permet,  tant  de  bo,  però 
podeu  pujar  de  peus  que  ell  obté  millors  preus,  i  que  si  no  us  els  traspassa  és 
perquè  el  descompte  és  part  del  seu  guany,  una  part  tan  honesta  com 
qualsevol  altra,  ja  que  en  les  factures  de  construccions  petites  no  veureu  el 
recàrrec  habitual  del  20%  per  despeses  generals  i  benefici  industrial.  Això  vol 
dir  que  el  benefici  del  constructor  és  comprés  dins  cada  partida,  i  els  preus  PVP 
esmentats  pels  materials  només  són  una  referència  que  serveix  per  si  voleu 
posar-ne  d'altres  diferents.  Hi  ha  un  'altra  raó  per  anar  amb  cura  amb 
l'aportació  de  materials  :  Vosaltres  no  coneixeu  les  prestacions,  durabilitat  o 
inconvenients  dels  materials,  ni  en  sabeu  distingir  les  seves  qualitats  relatives, 
amb  les  diferents  dificultats  que  la  seva  col·locació  comporta.  Demanaríeu  al 
dentista  que  us  posi  uns  queixals  que  heu  comprat  vosaltres? 

En  tots  els  casos  és  força  interessant  que  es  faci  un  contracte. 

Ja  heu  vist  que  no  sóc  especialment  primmirat  ni  poruc,  però  és  clar  que  el  tema  és 
prou  complex  com  per  què  no  hi  hagi  prou  amb  la  bona  voluntat.  Pot  haver  un 
sentiment  profund  de  bona  voluntat  per  ambdues  parts  i  acabar  a  ganivetades.  Això 
és  degut  a  què  les  situacions  que  es  poden  donar  durant  l'obra  i  després  d'ella  són 
terriblement  variades  i  en  molts  casos  dramàticament  cares  d'arreglar.  No  és 

símptoma  de  malfiança  el  fet  de  parlar  anticipadament  (i  deixar  escrit)  de  com  es 
resoldran  algunes  d'aquestes  conjuntures.  El  dir  :  "Bé,  ja  ho  arreglarem  si  és  que 
passa!"  no  és  cap  garantia  de  que  això  realment  s'arregli,  sinó  més  aviat  de 
deixadesa. 

Els  paletes  són,  en  general,  gent  molt  honesta,  i  fidel  complidora  ...  dels  seus  usos  i 
costums.  Consideren  intolerable  que  algú  (com  ara  vosaltres)  que  no  coneix  "com 
funcionen  les  coses  de  la  construcció  en  aquest  poble",  vulgui  introduir  criteris  nous 
en  contra  d'aquests  usos  i  costums,  que,  diguem-ho  clar,  no  tenen  perquè  respondre 
a  la  vostra  pròpia  lògica.  Però  heu  d'entendre  que  ells  són  gent  valenta,  resolutòria, 
que  s'enfronten  cada  dia  a  desafiaments  nous,  i  se'n  surten  ..  com  poden.  Per  tant, 
feu  contracte  :  Curt  o  llarg,  però  contracte. 

Ningú  no  us  ho  dirà,  però  els  contractes  de  la  construcció  són  de  3  tipus.  Els  paletes 
tenen  una  natural  tendència  a  barrejar-los  conceptualment.  Per  això,  sovint  no 
sabreu  quin  tipus  de  contracte  heu  signat,: 

a)  Contracte  "Per  Administració".  Es  el  més  primitiu  (no  caldria  ni  projecte  per  a 
fer-lo),  i  fa  40  anys  quasi  tots  els  de  cases  d'autopromoció  eren  d'aquest  tipus. 
En  ell,  l'únic  que  s'acorda  clarament  són  els  preus  d'hora  de  la  mà  d'obra.  Pot 
contenir  un  pressupost,  PERÒ  ES  SIMPLEMENT  ORIENTATIU.  Ells  van  fent,  i 
cada  tant  us  passen  factures  dels  materials  que  han  posat  i  de  les  hores  de 
mà  d'obra  emprades  (les  que  s'hagin  fet).  Quan  arriben  els  industrials  us 
passaran  igualment  les  factures  que  aquells  produeixin.  Com  podeu 
comprendre,  amb  aquest  tipus  de  contracte  podeu  fer  els  canvis  que  voleu,  i 
exigir  la  qualitat  que  calgui,  però  mai  no  podreu  saber  d'antuvi  quant  costarà 
l'obra. 

b)  Contracte  "Claus  en  mà".  També  antic  i  tradicional,  és  ara  practicat  en  forma 
confusa  i  facultativa  (com  si  diguéssim  "de  bona  voluntat")  per  part  dels 
paletes.  En  ell,  és  imprescindible  un  projecte  com  més  detallat  millor  en  la 
seva  part  gràfica  i  en  les  definicions  de  materials  i  procediments.  A  la  vista 
d'aquell  projecte,  el  constructor  es  compromet  a  construir-lo  i  deixar-lo 
acabat,  (sense  tenir  en  compte  els  amidaments  del  projecte)  per  un  preu  fix  i 
determinat.  Per  tant,  si  no  s'introdueix  cap  variació,  podem  saber  amb  total 
exactitud  el  cost  de  l'obra.  Cada  tant,  el  constructor  demana  un  provisió  o 
pagament  "a  compte",  que  resulta  justificat  per  l'obra  feta,  de  vegades 
recolzada  en  l'existència  d'un  detall  del  pressupost  que  permet 
aproximadament  establir  quan  es  deu  en  cada  moment  (el  vist  i  plau  és  feina 
de  l'aparellador)  El  seu  inconvenient  és  que  resulta  molt  freqüent  que  en  el 

transcurs  de  l'obra  es  facin  canvis,  i  llavors  s'han  de  fer  "Per  Administració". 
Malgrat  tot,  aquest  és  el  que  us  interessa,  però  cal  ser  flexibles  en  temes  que 
de  cap  manera  es  poden  preveure  abans  de  començar  l'obra. 

c)  Contracte  per  "Preus  Unitaris".  Es  el  més  modern  i  seriós,  i  arriba  al  món  de 
l'habitatge  d'autopromoció  procedent  del  d'obres  més  grans,  on  es  fa 
imprescindible.  Cal  un  projecte  molt  detallat,  però,  sobretot,  uns  amidaments 
molt  acurats,  perquè  l'objecte  del  contracte  és,  com  el  seu  nom  indica,  la 
col·lecció  de  cadascú  dels  preus  per  unitat  de  cada  partida  (euros  per  m,  per 
m2,  per  m3,  per  tona,  per  quilo,  per  "unitat",  per  "partida  alçada").  Per 
exemple,  en  els  amidaments  del  projecte  diu:  "Metres  cúbics  d'excavació 
massiva  i  transport  a  l'abocador  :  635  m3",  i  al  costat  el  constructor  posa  :  " 
...a  12  €/m3,  farien  7.620  €".  Aquest  preu  de  12  €/m3  és  el  compromís  del 
constructor,  en  forma  que  si  finalment  es  fan  més  m3,  cobrarà  més,  i  si  se'n 
fan  menys,  cobrarà  menys.  Així  es  fa  per  a  cada  "partida"  ("m2  de  paviment 
així  i  aixà";  "Unitats  de  subministrament  i  col·locació  de  finestra  de  120  x  120 
amb  bla  bla  bla  i  persiana";  "Partida  Alçada  de  formació  de  llar  de  foc  completa 
segons  el  dibuix  acurat  del  projecte";  etc,  etc),  de  les  que  poden  haver  300  en 
el  projecte  d'una  casa.  La  suma  dels  productes  fóra  el  cost  de  la  casa.  Sempre 
s'acaba  discutint,  perquè  resulta  impossible  que  un  prototipus  de  casa  que  mai 
més  es  repetirà  estigui  perfectament  definida  sense  saber  el  que  ens  anirem 
trobant.  Els  paletes  tradicionals  no  abusen  de  posar  en  evidència  l'arquitecte 
pels  errors  d'amidament  o  les  contradiccions  del  projecte,  i  si  són  bona  gent 
tenen  tendència  a  passar-les  per  alt,  per  tal  d'evitar  cabrejar-nos  i  que  ens 
passem  l'obra  amidant  coses.  Això  d'amidar  és  bàsicament  missió  de 
l'aparellador. 


Feta  aquesta  llarga  introducció  didàctica,  tornem  al  procediment. 

Si  ja  teniu  el  Projecte  Executiu,  suposadament  després  d'obtenir  la  llicència  d'Obra  (la 
qual  cosa  us  assegura  que  no  hi  haurà  canvis  no  desitjats),  ara  heu  d'aconseguir  3 
constructors  que  us  mereixin  confiança  i  que  tinguin  interès  per  fer  la  vostra  casa 
(avui  dia,  cosa  fàcil).  També  podrien  ser  10,  però  tampoc  es  tracta  de  fer  treballar 
tothom  per  a  res. 

Com  es  fa  per  tenir  3  constructors  de  confiança?  El  problema  no  és  trobar 
constructors  per  a  fer-li  la  proposta,  sinó  que  siguin  bons.  La  crisi  ha  suposat  una 
fortíssima  garbellada  que  ha  deixat,  en  general,  els  millors,  però  ni  així  ens  podem 
relaxar :  N'hi  ha  "constructors  zombis"  que  han  tancat  l'empresa  i  no  tenen  personal, 

però  s'ofereixen  com  a  tals  i,  si  lliguen  alguna  cosa,  surten  a  cercar  corre-cuita  els 
obrers  que  calguin.  Aquests  no  ens  interessen  mentre  puguem  trobar  els  que 
conserven  els  seus  operaris  més  antics  i  experimentats. 

Una  forma  força  lògica  és  que  l'arquitecte  us  proposi  un  o  dos  (si  no  li  feu  tota  la 
confiança,  és  que  no  l'heu  triat  bé,  l'arquitecte),  i  vosaltres  en  cerqueu  un  altre  per 
altres  vies  (recomanacions  de  coneguts,  etc.)  En  tot  cas,  arquitecte  i  aparellador,  si 
són  locals,  coneixen  perfectament  els  constructors  locals,  i  les  seves  performances,  i 
poden  opinar  sobre  els  candidats. 

Abans  hem  parlat  dels  constructors  que  "porten  l'arquitecte  i  l'aparellador".  Per  la 
banda  contrària,  una  situació  no  tan  clara  apareixeria  si  l'arquitecte,  o  més 
freqüentment  l'aparellador,  insisteix  molt  en  recomanar  un  (i  només  un)  constructor 
determinat.  Serà  també  comissionista?  O  més  aviat  es  tracta  d'una  honesta 
recomanació  en  l'intent  de  treballar  amb  un  paleta  fiable  al  que  coneix  molt  bé? 
Aquí  cal  repetir  que  cal  tenir  prou  referències  i/o  confiança  en  els  tècnics.  Aquesta 
confiança  ha  d'incloure  demanar-li  dos  constructors  bons  alternatius,  o  dir-li  que 
fareu  competir  el  seu  recomanat  amb  altre  que  heu  cercat  en  altres  cercles  de 
confiança.  Si  continua  tan  emfàtic  se  li  pot  dir,  amb  naturalitat  i  simpatia  exempta 
de  cinisme,  que  suposeu  que  la  seva  recomanació  és  desinteressada,  i  observar  la 
seva  reacció. 


89  -  COM  APROXIMAR-SE  A  UN  CONTRACTE  INEXPUGNABLE  A  PROVA  D'EXTRES 


Ja  hem  dit  que  el  primer  culpable  dels  extres,  malgrat  no  t'agradi  sentir-ho,  és 
l'autopromotor,  és  a  dir,  tu,  i  encara  més  sovint,  la  teva  condescendència  envers  tots 
aquells  de  la  teva  família  que  demanen  coses  sense  mai  haver-se  mostrat  interessats 
en  conèixer  les  limitacions  dels  seus  drets.  Es  freqüent  que,  amb  una  ingenuïtat 
desarmadora  i  des  d'una  còmoda  rereguarda,  t'acusin  al  final  de  baixar-te  els 
pantalons  si  acabes  pagant  els  extres  que  ells  mateixos  han  generat. 

Ara,  tant  si  aconseguiu  auto  controlar-vos  com  si  no,  encara  hi  ha  la  resta  de 
possibles  culpables,  esmentats  abans  : 

-  L'arquitecte,  per  deficiències  en  el  projecte,  errors  greus  als  amidaments  o 
decisions  desafortunades  en  la  direcció  de  les  obres. 

-  L'aparellador,  pel  poc  interès  en  vigilar  el  dia  a  dia  o  en  defensar-te  en  el 
moment  d'autoritzar  els  pagaments  parcials. 

-  La  fatalitat,  és  a  dir,  els  autèntics  "imprevistos  imprevisibles"  : 

o  Els  geofísics,  com  ara  l'aparició  d'una  mina  d'aigua  sota  un  dels  pilars,  o 
de  més  pedra  de  la  prevista  en  l'excavació. 

o  Els  urbanístics-administratius  :  Encara  que  la  Llicència  d'Obres  és  una 
forta  garantia,  no  exclou  que  puguin  plantejar-se  a  posteriori  demandes 
imprevisibles,  tant  per  l'Ajuntament  com  per  altres  administracions. 

o  Els  de  veïnatge.  L'evidència,  sovint  subtil  i  progressiva,  d'un  veí 
xantatgista  que,  amb  l'excusa  de  l'alteració  que  produïu  en  el  seu  entorn 
(i  que  teniu  tot  el  dret  a  produir),  va  demanant  cosetes.  Es  una  espècie 
més  abundant  del  que  podria  semblar,  en  les  seves  varietats  des  de 
"aprofitadet  benigne",  malalt  mental  o  gàngster  descarat. 

Però  resta  encara,  guardem  pel  final,  el  factor  principal,  amb  raó  o  sense,  dels 
encariments  de  l'obra  :  El  contractista.  Amb  ell  pots  haver  signat  un  tipus  de 
contracte  que  li  permet  acabar  treballant  "per  administració"  en  comptes  de  fer-ho  a 
preu  tancat. 

El  que  explicaré  a  continuació  és  teòricament  impecable,  però  jo  no  fóra  honest  si  no 
repetís  això  :  que  la  major  part  dels  petits  constructors  amb  qui  tractareu  per  a  fer- 
vos  una  casa  són  artesans  amb  una  estructura  empresarial  mínima,  i  que  el  seu  staff 
comptable  i  jurídic  sovint  es  redueix  a  una  esposa  competent.  El  paleta  es  fa  una 
idea  prèvia  i  platònica  del  que  guanyarà,  prenent  com  a  base  experiències  anteriors  i 
empès  per  les  ganes  de  "fer-se  amb  l'obra".  Ara,  si  veu  que  s'agafa  els  dits,  o  que  no 
li  surten  els  números,  o,  desplegarà  immediatament  una  bateria  de  conceptes  "extra" 

Dit  això,  amb  els  meus  consells  podreu  donar  respostes  contundents  a  pretensions 
barroeres  (no  dic  injustes)  de  cobrar  extres. 

1-  Fer  un  contracte,  per  molt  esforç  que  costi,  on  s'especifiqui  clarament  el  seu 
CARACTER  :  o  "Claus  en  mà"  o  "Preus  Unitaris". 

2-  Incloure  com  a  referències  o  annexos  obligatoris  : 

a.  El  PROJECTE  EXECUTIU,  identificat  amb  claredat  pel  seu  número  de 
visat,  o  per  la  seva  data,  i  amb  les  modificacions  que  s'hagin  pactat.. 

b.  Els  AMIDAMENTS  FETS  PER  L'ARQUITECTE,  que  poden  ser  els  mateix  de 
l'esmentat  projecte  o  altres,  convenientment  identificats  (No  els  que  ell 
ha  reescrit  a  casa  seva,  quin  contingut  no  controlem). 

c.  La  llista  de  PREUS  REFERIDA  ALS  ANTERIORS  AMIDAMENTS,  tot  posant 
simplement  en  n5  de  cada  partida.  SOBRETOT  SENSE  QUE  EL 
CONSTRUCTIR  ESCRIGUI  RES  que  no  sigui  el  preu.  Les  precisions  les 
farem  als  apartats  4-b  i  4-c.  Al  costat  del  número  de  les  partides  no 
incloses  o  canviades  de  contingut  haurà  de  dir  respectivament  "NO 
INCLÒS"  i/o  "REDEFINIT" 

d.  La  llista  de  REDEFINITS,  tal  i  com  s'explica  a  4-c 

3-  Rebutjar  que  consti  com  annex  al  contracte  cap  altre  llistat  d'amidaments  i/o 
preus 

4-  Especificar  en  el  contracte  les  següents  clàusules  literals  : 

a.  "Les  contradiccions  entre  diferents  documents  del  projecte  esmentat 
que  no  hagin  estat  denunciades  i  aclarides  seran  resoltes  per  l'arquitecte 
sense  alteració  dels  preus  unitaris" 

b.  "Els  conceptes  inclosos  són  els  que  consten  en  l'annex  AMIDAMENTS 
fets  per  l'arquitecte,  amb  els  preus  unitaris  fixats  per  a  cada  partida  pel 
constructor  en  l'annex  PREUS,  mitjantçant  al·lusió  al  seu  número 
exacte" 

c.  "El  present  contracte  inclou  TOTES  les  partides  dels  esmentats 
amidaments,  EXCEPTE  LES  QUE  s'HAN  NOMENAT  "NO  INCLÒS" 

d.  "La  definició  dels  treballs  a  realitzar  en  cada  partida  serà  l'esmentada  en 
els  amidaments  de  l'arquitecte,  EXCEPTE  les  que  s'hagi  convingut  re 
definir  en  la  llista  de  PREUS  sota  el  nom  "REDEFINIT"  i  que  consten  al 
llistat  REDEFINITS,  amb  especificació  concreta  de  com  es  faran  i  el  seu 
PREU  unitari" 

e.  "Se  sobreentén  que  cada  partida  inclou  tots  els  materials,  operacions  i 
mitjans  auxiliars  necessaris  per  a  dur-se  a  terme  en  les  condicions  i 
situació  de  l'obra,  acabar-se  totalment  i  resultar  útil  per  a  la  seva  funció, 
tant  si  estan  especificats  en  la  definició  com  si  no.  En  el  cas  que  calgui 
fer  precisions  es  faran  a  l'apartat  anterior" 

f.  "No  es  podran  facturar  extres  sobre  el  cost  de  contracte  quin  import  no 
hagi  estat  acceptat  per  escrit  per  la  propietat  o  pels  directors  de  l'obra 
ABANS  DE  REALITZAR-SE.  Operacions  que  es  realitzin  sense  conveni 
previ  sobre  un  possible  cost  extra  s'entendran  totalment  incloses  en  el 
preu  del  contracte" 

5-  No  pagar  res  sense  el  vist  i  plau  de  l'aparellador.  Que  les  factures  li  siguin 
presentades  en  primer  lloc  a  ell,  el  qual  les  acceptarà. 

891-  L'ETAPA  D'OBRA.  LES  RELACIONS  PROMOTOR  -  TÈCNICS  -  CONSTRUCTOR. 


Ja  tenim  llicència,  ja  hem  triat  constructor,  ja  li  hem  dit  "endavant". 

Quan  l'obra  comenci,  l'arquitecte  la  visitarà  en  els  moments  i  amb  la  freqüència  que 
s'hagi  establert,  i  aportarà  els  plànols  d'obra,  al  principi  i  durant  tota  ella,  per  reflectir 
els  canvis  decidits  o  sobrevinguts  (no  oblideu  que  una  casa  és  un  prototipus  únic)  i  els 
detalls  que  no  hi  siguin  al  projecte  o  s'hagin  igualment  canviat  sobre  la  marxa.  Molts 
d'aquests  canvis  tenen  origen  en  que  certes  coses  han  estat  repensades  pels  clients  o 
pel  propi  arquitecte.  En  l'obra,  a  més,  es  canvien  materials  i  procediments,  i,  un  cop 
coneguts  els  industrials,  en  diàleg  amb  ells  es  dissenyen  coses  com  ara  escales  o 
baranes,  subestructures,  pèrgoles,  etc. 

Quan  es  tracta  d'una  obra  nova  i  no  una  rehabilitació,  el  primer  que  es  fa  és  el 
replanteig,  que  és  l'acte  de  dibuixar  sobre  el  terreny  on  anirà  exactament  la  casa  i 
marcar  els  fonaments  amb  guix.  Es  una  ocasió  festiva  en  que  és  imprescindible  la 
presència  dels  tècnics  directors,  però  on  acostuma  a  participar  tothom.  En  molts 
casos  la  ubicació  dins  la  parcel·la  està  determinats  per  les  distàncies  mínimes  que  cal 
respectar  a  les  partions,  però  ben  bé  sempre  hi  ha  un  cert  marge  de  llibertat  que  el 
projecte  ja  haurà  aprofitat  per  proposar  un  repartiment  dels  espais  lliures  de  la 
parcel·la.  Malgrat  el  projecte,  però,  encara  es  poden  prendre  decisions  al  respecte 
(tirar  la  casa  una  mica  més  cap  a  un  costat  o  altre,  girar-la  més  o  menys  a  poc  que  es 
pugui)  sempre  que  no  vulnerem  les  ordenances,  i  així  el  pitjor  que  pot  passar  és  que 
l'Ajuntament  obligui  l'arquitecte  a  fer  un  reformat  del  plànol  d'emplaçament,  cosa 
que  aquest  últim  estarà  encantat  de  fer  de  franc. 

Una  performance  molt  divertida,  quan  la  parcel·la  és  gran,  consisteix  a  mantenir 
tibant  un  quadrilàter  de  cordes  entre  quatre  dels  presents  (sempre  amb  una  diagonal 
convenientment  calculada),  que  representi  la  planta  aproximada  de  la  casa,  i  anar 
traslladant-lo  físicament  per  dins  la  parcel·la  sota  les  ordres  de  qui  me'ls  mani,  que 
acostuma  situar-se  en  el  centre,  o  segons  decisions  assembleàries.  Es  tracta  d'ajustar 
l'emplaçament  amb  la  representació  en  volum  real  de  la  casa,  segons  una  experiència 

directa  del  lloc,  els  seus  accidents,  les  preexistències,  els  arbres  afectats  i  les  seves 
vistes. 

Però  l'obra-obra  comença  sempre  amb  una  màquina  excavadora  que  fa  els 
fonaments  o  el  forat  del  soterrani.  El  de  la  màquina  no  és  el  constructor  amb  el  que 
heu  fet  tractes  sinó  un  "industrial"  independent  subcontractat,  però  tothom  té  clar 
que  ha  de  ser  dirigit  pel  constructor.  Això  de  les  subcontractes  tornarà  a  passar  amb 
la  resta  d'industrials  dels  diferents  rams  que  intervenen  en  la  casa,  però  depenent  del 
règim  amb  què  s'hagi  escomès  la  promoció  hi  haurà  més  distància  o  menys  amb  el 
"paleta"  o  constructor  global  contractat. 

Ho  més  normal  és  que  el  pagament  al  constructor  es  faci  per  "certificacions"  : 
Després  de  cada  etapa,  o  un  cop  al  mes,  segons  s'hagi  pactat,  el  constructor  presenta 
una  llista  de  les  part  d'obra  que  porta  ja  fetes  (a  origen),  quantificades  i  amb  aplicació 
del  preu  per  unitat  pactat  (és  a  dir  :  "fins  ara  he  fet  xx  m2  de  paret,  etc.  I  com  que 
havíem  quedat  que  cada  m2  valia  zzz,  etc,  em  deveu  yyy,  etc").  Del  valor  total  de 
l'obra  feta  es  restarà  allò  que  ja  ha  cobrat. 

Amb  el  reblert  de  fonaments  acostuma  a  venir  la  primera  certificació  i  el  primer 
ensurt,  degut  a  què  l'arquitecte  es  reserva  el  dret  d'ordenar  aprofundir  més  o  menys 
els  fonaments  segons  les  característiques  del  terreny  que  es  posin  en  evidència  en 
obrir  les  rases.  Quan  el  constructor  presenta  una  certificació  ha  d'actuar 
l'aparellador  per  a  donar  el  vist  i  plau  a  les  quantitats,  a  la  qualitat  i  als  preus  aplicats. 

Tu,  com  a  propietari,  aniràs  sense  dubte  molt  més  sovint  a  l'obra  que  els  tècnics 
directors.  Si  no  hi  ha  un  bon  clima  entre  ells  i  el  constructor,  aquest  pot  aprofitar  les 
teves  visites  sense  tècnics  per  desqualificar  les  ordres  rebudes,  o  amenaçar-te  amb 
falsos  costos  extres.  Si  un  constructor  et  demana  opinió  sobre  una  solució 
determinada,  possiblement  et  vol  reconduir  cap  a  la  seva  conveniència.  Dirà  després 
als  tècnics  "Al  propietari  no  li  agrada  això  que  m'ordenen  vostès". 

Dels  canvis  s'ha  de  parlar  molt  :  Per  una  regla  inexorable,  qualsevol  canvi  suposa  un 
increment  del  cost.  Si  es  tracta  d'un  canvi  a  pitjor,  com  a  màxim  el  cost  es  quedarà 
com  estava.  En  parlem  al  capítol  sobre  economia. 

En  el  capítol  "Conflictes  a  l'Obra"  recopilaré  una  mostra  de  tensions  que  es  poden 
produir  durant  l'obra.  Com  que  allà  són  enumerades,  aquí  només  us  aporto  recursos 
d'auto  ajut,  de  l'estil  dels  que  podreu  aprendre  en  els  llibres  que  venen  a  les 

estacions  de  tren.  Comprenc  que  construir  una  casa  és  la  despesa  més  gran  que 
fareu  a  la  vostra  vida 


892-  EL  FINAL  DE  L'OBRA 


Acabar  l'obra  comporta  : 

-  Rebre-la,  és  a  dir,  acceptar  que  està  acabada  i  aparentment  ben  feta  (sense 
que  impliqui  alliberar  el  constructor  de  reparar  deficiències  advertides 
posteriorment).  Això  es  pot  fer  per  escrit,  però  també  es  fa  implícitament  si  li 
aprovem  la  darrera  certificació  i  entrem  a  viure  sense  haver  fet  objeccions  per 
escrit  o  davant  testimonis.  Ara,  quan  els  tècnics  lliuren  el  final  d'obres  (sovint  a 
petició  vostra)  també  estan  fent  una  acceptació  implícita. 

-  Liquidar  amb  el  constructor.  Normalment  tot  deixant  un  petit  muntant  com  a 
garantia  durant  3  ó  6  mesos,  encara  que  això  és  més  aviat  simbòlic,  i  només 
serveix  per  a  remarcar  i  prendre  consciència  del  fet  que  haurà  de  tornar  varies 
vegades  per  a  resoldre  problemes  que  es  posaran  en  evidència  tan  aviat  com 
comenceu  a  viure  a  la  casa  ,  i  que  ho  ha  de  fer  amb  diligència  i  amb  un 
somriure.  Vosaltres  heu  de  col·laborar  a  quest  clima  i  SOBRETOT  evitar  trucar- 
lo  acusadorament  i  de  males  maneres  :  No  s'ha  construït  MAI  de  la  història  un 
edifici  on  no  calgui  tornar  a  reparar  problemes. 

-  Pagar  els  honoraris  de  direcció  d'obra  als  tècnics. 

-  Netejar  l'obra  per  a  poder  posar  ja  els  mobles 

-  Fer  els  papers  .  Per  a  totes  aquestes  operacions,  més  que  repassar  aquest  llibre 
heu  de  demanar  ajut  a  l'arquitecte,  ja  que  les  disposicions  legals  són  molt 
canviants  en  el  temps  i  geogràficament. 

o  Els  tècnics  us  faran  el  Certificat  Final  d'Obres,  el  Certificat  d'eficiència 
Energètica  i  algun  paper  més,  i  a  poc  que  els  hagueu  triat  bé  us  ajudaran 
MOLT  en  els  tràmits  (sobretot  si  realment  l'obra  està  acabada  i  els  heu 
pagat).  Amb  aquests  papers  i  l'ajut  del  tècnics  podreu  tramitar ... 

o  La  llicència  de  primera  ocupació,  o  comunicació  a  l'Ajuntament  del 
proper  ús  i  ocupació  de  la  casa. 

o  La  sol·licitud  de  Cèdula  d'Habitabilitat 

o  El  lliurament  pel  banc  de  la  resta  dels  diners  de  la  hipoteca,  que  estaven 
retinguts  fins  a  aquest  moment  màgic. 

o  Alta  de  IBI 

o  Contracte  de  subministrament  d'aigua,  electricitat,  ges,  telèfon. 

o  Fer  escriptura  d'Obra  Nova,  si  no  s'ha  fet  abans  a  requesta  del  banc  per 
tramitar  l'hipoteca. 

-  Posar  en  funcionament  calderes  i  col·lectors  solars,  sistemes  d'aire 
condicionat,  Electrodomésticos  integrats,  alarmes.  Que  ho  facin  els  qui  ho  han 
instal·lat,  i  per  suposat  de  franc. 

-  Instal·lar  làmpades,  cortines,  complements,  i  moblar.  Si  excloem  la  possibilitat 
de  passar  3  anys  a  precari,  com  a  refugiats  de  guerra  (situació  més  freqüent  del 
que  penseu),  els  dos  extrems  de  les  alternatives  que  es  presenten  són  : 

o  Encarregar-ho  tot  a  un  decorador,  mascle  o  femella. 

o  Convocar  amics  i  parents  per  fer  bricolatge  i  muntar  productes  de  IKEA, 
amb  la  promesa  d'una  barbacoa  i  del  reforçament  dels  vostres  vincles. 
Li  diríem  solució  Amish. 

-  Fer  el  trasllat  i  dormir  la  primera  nit  a  la  casa  nova.  Una  i  altra  cosa  tenen 
d'anar  juntes,  i  tot  plegat  és  sovint  una  decisió  emocionant  i  difícil.  En  el 
trasllat  es  repeteixen  si  fa  no  fa  les  alternatives  anteriors,  si  substituïm  el 
decorador  per  una  empresa  de  mudances.  Ara,  per  a  dormir  la  primera  nit 
desaconsello  la  presencia  dels  eufòrics  col·laboradors  i  encara  menys  les 
celebracions  eixelebrades.  Si  sou  de  mena  místics  ja  haureu  preparat  els  actes 
i  cerimònies  adients,  però  sovint  l'acte  de  adormir-se  no  implica  màgia,  ans  ve 
molt  facilitat,  cap  a  les  3  de  la  matinada,  pel  cansament  del  trasllat  i  l'intent  de 
col·locar  coses  a  lloc.  Despertar  allà  sí  que  és  màgic. 


893-  EL  DIA  DESPRES  (EL  PRIMER  ANY  DE  VIDA) 


Ara  tens  una  casa  nova,  que  fa  olor  de  nova. 

Però  ben  aviat  comences  a  descobrir  problemes.  És  clar,  ningú  no  l'havia  habitat 
encara,  ningú  no  l'havia  posat  a  prova  :  portes  que  no  tanquen,  aparells  que  fan 
sorolls  estranys,  etc,  etc.  Absolutament  normal,  ja  que  no  t'has  comprat  un  producte 

fet  en  sèrie,  sinó  que  has  promogut  un  prototip.  No  hi  ha  paleta,  arquitecte,  enginyer 
ni  físic  nuclear  capaç  de  garantir  que  una  cosa  singular  que  ell  ha  projectat  o  fet  per 
primera  i  última  vegada,  funcioni  correctament  sense  haver  estat  testada  primer. 

Quan  el  motor  d'un  avió  absolutament  estàndard  és  mig  desmuntat  i  tornat  a  muntar 
per  fer-li  el  manteniment,  cal  fer-li  un  vol  de  prova  amb  un  pilot  especialitzat  i  sense 
passatgers.  Tu  ets  el  pilot  de  proves  de  casa  teva,  tu  que  hi  vius  detectes  els 
problemes  i  demanes  la  seva  solució.  Si  has  triat  bé  l'arquitecte,  l'aparellador  i  el 
constructor,  a  mida  que  surten  problemes  els  truques,  venen,  fan  un  conciliàbul  i 
actuen.  Arreglen  la  cosa. 

Però  hi  ha  dos  traumes  que  et  vull  anunciar : 

1-  Un  dia,  passat  un  mes  o  dos  anys,  caurà  una  pluja  excepcional  en  intensitat  o 
direcció,  i  t'entrarà  aigua.  Continues  fent  de  pilot  de  proves,  però  davant  una 
conjuntura  que  no  es  produeix  amb  freqüència.  Nova  trucada  als  implicats, 
nou  conciliàbul,  discussions,  proves,  potser  dos  visites  encara  de  paletes,  i  un 
equip  responsable  se'n  fa  càrrec.  En  especial,  un  constructor  responsable  SAP 
que  això  passa  i  que  ell  ha  d'arreglar-ho.  I  ho  fa.  Pot  passar  que  es  tracti  d'un 
error  de  projecte,  o  conseqüència  d'un  canvi  introduït  per  tu  mateix,  i  llavors  el 
constructor  tindria  tot  el  dret  de  demanar  que  el  responsable  li  pagui  la 
reparació. 

2-  Tens  un  50%  de  probabilitats  que  et  surtin  fissures.  De  seguida  diràs  allò  de 
"però  si  la  casa  no  té  encara  3  anys  .."  com  si  les  fissures  fossin  com  les 
arrugues  de  la  gent  i  depenguessin  justament  de  la  edat  de  l'edifici.  Es 
exactament  a  l'inrevés  :  Les  fissures,  esquerdes  o  com  els  vulguis  dir  són  un 
fenomen  propi  dels  primers  5  anys  de  vida  dels  edificis.  En  un  95  %  dels  casos 
s'estabilitzen,  el  constructor  les  repara  molt  simplement  al  seu  càrrec  i  l'edifici 
comença,  llavors,  la  seva  vida  despreocupada.  En  el  cas  poc  freqüent  de  casos 
més  complexes  calen  reparacions  més  importants,  i  aquí  entra  la 
responsabilitat  d'arquitecte  i  aparellador.  D'entrada  és  força  necessari  que 
funcioni  el  sentit  comú  per  sobre  dels  interessos  de  cadascuna  de  les  parts  : 
Els  tècnics  no  són  els  encarregats  de  l'obra  i  no  se'ls  pot  demanar  que  "vigilin" 
permanentment  que  les  coses  es  facin  com  estan  previstes.  Per  això,  davant 
conflictes  greus,  s'escau  establir  les  responsabilitats  «  lògiques  »,  cosa  senzilla 
amb  gent  com  cal.  Si  això  falla,  potser  caldrà  acudir  a  una  Mediació  o,  e 
darrera  instància,  als  tribunals 

Passat  tot  això,  ja  pots  dir  que  tens  una  nova  casa. 

90-  CONFLICTES  HABITUALS  DURANT  L'OBRA 


Ja  se  sap  que  estar  viu  és  font  de  conflictes.  Vull  ara  parlar  dels  conflictes  específics 
que  amb  força  probabilitat  li  comportarà  a  una  persona  viva  la  decisió  de  fer-se  una 
casa.  Són  més  o  menys  que  els  que  patirà  qui  decideixi  comprar-se'n  una  de  feta? 
Probablement  menys,  però  caldrà  balancejar-ho  amb  les  renúncies.  Ja  se  sap, 
també:  els  pusil·lànimes  se'n  fan  un  tip,  de  renunciar.  Perdoneu  que  afuselli  i  adapti 
un  grafitti  esclaridor  "Si  no  beus,  no  cardes,  i  no  t'empatolles  ..  de  què  vols  morir, 
g  i  li pol les?" 


91-  FAMILIARS  I  AMICS 


Començo  per  aquests,  perquè  ostenten  sobre  vosaltres  un  poder  molt  més  subtil  que 
l'arquitecte  (i  no  diguem  que  el  paleta),  i  per  això  tenen  una  influència  més 
perniciosa  :  la  de  poder  fer-vos  dubtar  de  decisions  que  us  ha  costat  molt  de  prendre. 
Us  mengen  la  moral,  i  per  a  fer  una  casa,  en  cal  tenir  més  que  l'Alcoiano. 

Està  estadísticament  demostrat  que  un  significatiu  percentatge  de  les  persones  no 
tenen  com  a  virtuts  ni  la  reflexió  ni  la  discreció.  Per  tant,  quan  amb  tota  la  il·lusió  del 
món,  un  bon  diumenge  ensenyeu  l'obra  a  mig  fer  a  familiars  i  amics,  teniu  un  alt  risc 
de  que  algun  d'ells  amolli  comentaris  innocents  però  enverinats  que  us  trauran  la  son 
uns  quants  dies.  Us  poden  fer  veure  (amb  raó)  l'inconvenient  derivat  d'una 
característica,  o  fins  i  tot  donar-vos  un  consell  extemporani  sobre  com  evitar  l'error 
que  faríeu  si  feu  alguna  cosa  que  es  veu  clar  que  ja  està  feta. 

Si  l'arquitecte  no  és  un  patata,  les  decisions  preses  d'acord  amb  vosaltres  en  l'etapa 
de  projecte  són  el  resultat  d'un  compromís  :  cada  solució  TÉ  INCONVENIENTS,  però  la 
contraria  EN  TÉ  MÉS.  El  fet  que,  mesos  més  tard  d'haver-se  produït  aquesta  reflexió, 
algú  redescobreixi  algun  d'aquests  inconvenients  pot  agafar  desmemoriat  tothom. 
Posaré  dos  exemples: 

1-  En  el  procés  de  distribució  d'una  cuina  petita  es  sacrifica  un  armari  alt  per  a 
disposar  una  finestra  amb  molt  bones  vistes,  i  es  col·loca  un  armari 
suplementari  al  costat  de  la  nevera.  Una  cunyada  glamourosa  en  visita  de 
diumenge  aconsegueix  seduir  la  propietària  sobre  el  plaer  que  li  produirà 
una  nevera  "americana"  d'ample  extra,  el  que  significa  perdre  l'armari  del 
costat.  Un  altre  dia,  els  propietaris  noten  que  manca  espai  per  als  estris  i 
que  caldrien  armaris  alts  on  hi  ha  la  finestra,  que  finalment  desapareix  i 
converteix  la  cuina  en  un  lloc  menys  agradable.  Finalment  s'acaba 
descobrint  que  la  cunyada  no  cuina  mai  i  només  hi  va  a  la  cuina  per  agafar 
glaçons  del  dispensador  "americà". 

2-  Una  parelleta  jove  ha  exigit  una  imatge  potent  i  "contemporània"  per  a  la 
casa  (contemporània  vol  dir  que  tingui  uns  quants  tics  de  "disseny"  dels  que 
comparteixen  les  cases  dels  suplements  dominicals  d'aquest  any,  basats  en 
els  postulats  del  moviment  modern  dels  anys  30  del  segle  passat  ... 
finalment!).  L'arquitecte,  encantat,  perquè  això  és  el  que  li  agrada  fer  i  mai 
no  li  havien  deixat,  en  fa  un  projecte  coherent  i  impecable,  encara  que 
necessàriament  hagi  hagut  d'enquibir  un  parell  de  gracietes  estàndard  no 
gaire  justificables  .  En  una  visita  de  diumenge  amb  l'estructura  acabada,  un 
amic  eloqüent  els  arranca  de  les  urpes  de  l'error,  explicant-li  que  una 
coberta  plana  significa  necessàriament,  goteres,  com  ell  mateix  ha  patit  i 
continua  patint  als  tribunals.  Després  de  setmanes  d'insomnis,  la  casa 
adquireix  un  "look"  nou  però  descontrolat,  amb  una  coberta  inclinada  de 
teules  que  el  paleta  els  ha  ofert  per  un  cert  sobre  cost  (recordeu  que  tot 
canvi  SEMPRE  és  més  car)  .  L'arquitecte  deixa  de  fer  fotos  de  l'obra  i 
segurament  superarà  sense  problemes  la  depressió. 

Conclusió,  de  la  que  ja  sé  que  no  fareu  cas  :  La  casa  en  obres,  no  s'ensenya. 


92-  ELS  CANVIS 


Suposo  que  coneixeu  allò  de  que  l'aleteig  d'una  papallona  pot  acabar  provocant  un 
huracà  a  l'altra  banda  del  planeta.  Dons  amb  els  canvis  durant  l'obra  la  cosa  no  és 
tan  greu.  Però  ...  déu  n'hi  dó! 

Axioma  :  Qualsevol  canvi  en  l'obra  sobre  allò  previst  al  projecte  provoca  un  desajust 
que  requereix  altres  canvis  per  a  re  equilibrar-se. 

Això  no  vol  dir  que  no  s'hagin  de  fer  canvis.  Es  fan,  però  s'assumeix  l'axioma.  Per  a  fer 
obres  cal  tenir  elasticitat,  energia  i  l'esguard  net.  Fer  una  casa  és  un  desafiament 
èpic,  real,  que  dóna  molta  vida.  Molta  més  que  anar  a  Port  Aventura. 


93-  COSTOS  EXTRA 


Encara  que  us  haureu  llegit  10  vegades  la  secció  "com  fer  un  contracte  a  prova 
d'extres",  tindreu  extres  perquè  tindreu  canvis.  I  torneu  a  repetir  amb  mi  : 
"Qualsevol  canvi  SEMPRE  encareix". 

Però  l'origen  genuí  dels  extres  rau  en  la  dificultat  d'acceptar  d'entrada  el  que  us 
costarà  la  casa.  I  no  us  queixeu  gaire,  perquè  si  en  comptes  de  particulars  fóssiu  una 
Administració,  els  extres  sols  superarien  el  pressupost  inicial. 

He  perdut  alguns  clients  per  informar-li  simplement  de  quant  els  costaria  finalment 
la  casa  que  volien.  Després  he  sabut  que  sí  que  se  la  havien  fet  de  la  mà  de 
col·legues  més  diplomàtics,  amb  un  cost  encara  superior.  Tot  plegat  m'ha  portat  a 
entrar  en  el  jóc  de  la  delicadesa  de  suavitzar-ho,  com  es  suavitza  un  diagnòstic  molt 
greu.  Però  ara  no  estic  tractant  amb  clients,  sinó  amb  lectors. 

Realment,  els  extres  que  esdevenen  conflictius  durant  l'obra  són  els  inesperats  (per 
concepte  o  per  muntant).  En  canvi  s'accepten  molt  bé  els  provocats  per  haver  triat 
materials  més  cars  dels  previstos,  un  cop  el  futur  usuari  resta  embargat  per  la 
"ivresse  des  grands  xifres". 

Un  extra  inesperat  dona  lloc  a  un  munt  de  trucades  telefòniques  i  de  entrevistes.  En 
efecte,  si  el  contracte  no  és  prou  bo,  es  pot  intentar  culpar  l'arquitecte  (imprevisió 
de  projecte),  i  aquest  mirarà  de  defensar-se.  En  la  major  part  de  casos,  la  qüestió 
al·legada  pel  constructor  és  que  s'ha  fet  alguna  cosa  no  comptada  (o  més  cara  del 
que  s'havia  comptat)  .  Es  a  dir,  diu  que  realment  la  casa  valia  més  del  que  deia  el 
pressupost.  Si  tenim  la  sort  de  comptar  amb  un  bon  projecte  i  amb  contracte  molt 

clar,  que  estableixi  que  tot  extra  ha  de  ser  aprovat  PRÈVIAMENT  a  fer-ho,  ens  podem 
negar  simplement  a  pagar-ho,  això  sí,  amb  un  somriure  als  llavis,  al·legant  que  els 
tècnics  no  ho  han  aprovat.  Aquí  pren  total  valor  el  consell  de  no  pagar  res  que  no 
hagi  passat  prèviament  pel  vist  i  plau  de  l'aparellador  o  e  l'arquitecte. 

Finalment,  encara  que  sigueu  absolutament  intransigents  amb  les  vostres  vel·leïtats 
durant  l'obra,  una  desviació  de  "només"  el  5%  és  un  molt  bon  resultat. 


94-  RETARDS 


L'obra  es  retarda.  No  s'acabarà  la  data  prevista,  si  és  que  hi  havia  una  en  el  contracte 
(que  sovint  no  hi  ha).  Però,  a  més,  un  cop  vulnerat  el  termini  pactat,  per  escrit  o  de 
paraula,  es  pot  produir  una  relaxació  total  d'aquest  aspecte  :  "ancha  es  Castilla"  i  ja 
acabarem  algún  dia.  Raons  : 

-  L'ajuntament  :  No  deixa  treballar  certs  mesos  d'estiu,  si  esteu  en  municipis 
turístics. 

-  El  clima  :  no  es  pot  formigonar  perquè  fa  massa  fred,  o  fa  calor. 

-  Els  proveïdors  :  No  ens  arriba  tal  o  qual  cosa,  i  canviar-la  suposaria  un  extra. 

-  Contingències  amb  el  personal :  Se  m'han  donat  de  baixa  dos  treballadors. 

Un  'altra  raó  freqüent  és  absolutament  estúpida:  Aneu,  de  mutu  propi  io  perquè  se 
us  demana,  a  determinat  magatzem  de  productes  de  la  construcció  a  triar  els 
materials  d'acabats  previstos  al  contracte.  Passeu  una  setmana  sencera  de 
concilàbuls,  dubtes  i  bronques,  discutint  entre  vosaltres  o  amb  l'arquitecte,  i 
finalment  s'elabora  una  ampla  llista  de  materials  triats.  Passa  el  temps  i  llavors,  quan 
es  va  per  col·locar  algun  d'aquests  materials,  se  us  informa  de  que  per  raons  de 
fabricació,  estocs  o  pel  que  sigui,  allò  que  heu  demanat  trigarà  setmanes  a  arribar. 
Per  tal  d'evitar  un  'altra  guerra,  decidiu  acceptar  el  retard,  i  llavors  el  constructor  es 
frega  les  mans  i  se'n  va  a  un  'altra  obra  que  té. 

95-  VEÏNS 


Ja  sabem  que  un  cert  percentatge  de  la  població  suporta  en  silenci  un  llast 
d'experiències  adverses  i/o  una  vida  íntima  realment  dura,  que  els  du  a  configurar  la 
seva  relació  amb  el  món  en  forma  molt  negativa.  Foren,  com  si  diguéssim,  els 
malvolents  de  mena,  altrament  dits  cabrons. 

Doncs  hi  ha  un  fenomen  sociològic  curiós  sense  aparent  explicació  científica:  aquest 
percentatge  augmenta  molt  entre  el  subgrup  dels  veïns  de  parcel·les  buides  on  algú 
podria  fer-se  la  casa.  Ràpidament  diré  que  els  meus  veïns  són  una  excepció,  però 
com  a  arquitecte,  ho  observo  quotidianament  a  les  obres. 

Lluny  de  venir  a  saludar  els  nouvinguts  amb  un  ram  de  flors  o  una  ampolla  de  cava, 
com  passa  a  les  pel·lícules  americanes,  es  relativament  freqüent  que  la  frase  de 
salutació  a  qui  ve  a  fer-se  la  casa  al  seu  costat  sigui  una  amenaça  de  demanda.  I  si 
són  els  promotors  de  la  futura  casa  qui  van  a  presentar-se,  tampoc  és  habitual  ser 
correspost  amb  cordialitat,  sinó  més  aviat  amb  fredor  i  malfiança.  A  partir  d'aquí 
pots  esperar  qualsevol  cosa. 


96-  PERCEPCIÓ  DE  XAPUCES  :  "AIXÒ  NO  ES  POT  ACCEPTAR" 


Ja  hem  dit  que  els  paletes  poden  fer  força  nyaps,  si  els  comparem,  per  exemple,  amb 
els  físics  nuclears.  Ara,  la  sensibilitat  a  les  imperfeccions  és  terriblement  variada 
entre  els  auto  promotors:  n'hi  ha  de  ultra  exigents  que  assenyalen  cabrejats  un 
defecte  imperceptible  per  la  resta  dels  presents,  que  els  acaben  donant  la  raó  per 
evitar  ser  considerats  també  com  desmanegats. 

A  més,  el  procés  mental  del  qui  es  queixa  es  "desbordant",  en  el  sentit  que  els  dubtes 
incipients  o  subtils  "mosqueos"  esclaten  sobtadament  a  partir  d'un  punt  i  esdevenen 
evidències  acumulatives  que  reclamen  ser  denunciades.  Això  es  així  per  la  resistència 
a  trencar  el  bon  clima  inicial  i  començar  a  pensar  que  tothom  els  està  aixecant  la 
camisa,  i,  a  més,  comporta  un  efecte  multiplicador  curiós  :  Quan  es  manifesta  la 

disconformitat  amb  alguna  part  de  l'obra  per  considerar-la  un  nyap,  immediatament 
es  descobreix  i  denuncia  que  quasi  tota  l'obra  ha  fet  metàstasi  en  una  immensa 
"xapuça". 

L'auto  promotor  se  sent  desgraciat. 

100-  MÍNIMA  CULTURA  TÈCNICA.  Què,  qui,  com,  i  el  Nom  de  cada  Cosa. 


Us  proposo  ara  explicar  els  rudiments  sobre  materials  i  procediments  en  la 
construcció  de  cases  :  Quatre  nocions  de  construcció  tradicional  per  a  no  quedar 
com  un  passerell. 

Una  vegada  més  repeteixo  que  em  referiré  NOMES  a  la  construcció  de  : 

-  Cases  unifamiliars  (no  de  museus,  carpes  de  circ, ). 

-  A  la  península  Ibérica 

-  Fetes  per  paletes  "normalets"  ,  és  a  dir,  amb  els  recursos  i  coneixements 
habituals  entre  2000  i  2014. 

-  Sense  pretensions  innovadores  o  d'experiències  pilot,  és  a  dir,  amb  els 
sistemes  tradicionals  que  farà  servir  el  99%  dels  constructors  amb  que  us 
enfrontareu. 

Per  tant,  no  us  feu  els  espabilats  :  Jo  també  en  sé  de  procediments  nous.  D'altra 
banda,  encara  que  aprengueu  de  memòria  aquest  llibre,  ningú  no  espera  de 
vosaltres  que  sapigueu  distingir  entre  un  GRC  i  un  laminat  fenòlic. 

Destacaré  en  majúscules  els  noms  a  utilitzar  en  l'argot  dels  constructors. 

El  primer  que  li  cal  és  recordar  que  en  la  construcció  d'una  casa  "normal"  hi  entra  "el 
PALETA"  i  "els  oficis"  .  Els  oficis,  o  els  INDUSTRIALS,  són  els  diversos  professionals  de 
temes  accessoris  però  cada  vegada  amb  més  pes  en  el  cost,  i  que  no  fa  el  paleta  : 
Excavadors,  estructuristes,  fusters,  guixaires,  serrallers,  instal·ladors,  etc.  El  més 
freqüent  és  que  el  paleta  faci  un  pressupost  global  que  inclogui  els  oficis  i  els 
centralitzi,  per  tal  que  tu  no  hagis  de  patir  tot  fent  una  inassequible  coordinació,  que 
el  90  %  de  la  gent  no  sabrà  ni  podrà  fer. 

Dit  això,  els  oficis  de  l'obra  segueixen,  per  l'ordre  probable  d'aparició 


101-  MOVIMENT  DE  TERRES  o  EXCAVACIONS. 

La  primera  operació  es  el  REPLANTEIG,  i  el  fa  el  PALETA.  Pot  fer-se  en  una  o  dues 
etapes,  i  consisteix  a  posar  tot  de  cordills  sobre  el  terra  per  a  dibuixar  després,  amb 

guix  en  pols,  la  planta  de  les  excavacions  i  fonaments  que  ha  receptat  l'arquitecte. 
Es  terriblement  important  que  l'arquitecte  li  doni  el  vist  i  plau,  i  que  també  hi  sigui  el 
maquinista  que  farà  l'excavació,  amb  les  màquines  excavadores.  Això  últim  és 
estrany  d'aconseguir,  perquè  els  excavadors  cobren  per  hores-màquina,  i  no  són 
propensos  a  preparar  gaire  el  tema.  Com  a  molt,  ve  l'amo  de  les  màquines,  que 
després  teòricament  li  ho  transmetrà  al  maquinista.  Això  pot  ja  d'entrada  repercutir 
en  un  primer  ensurt  :  L'excavador  tira  milles,  excava  de  més  perquè  és  més  ràpid, 
però  això  cal  omplir-ho  després  de  més  formigó  del  previst,  que  caldrà  que  algú 
pagui.  Qui?  El  client,  que  de  pas  maleirà  l'arquitecte  per  haver  «  equivocat  » 
l'amidament. 

La  EXCAVADORA  pròpiament  dita  treu  massivament  terres  o  les  canvia  de  lloc  per  tal 
de  anivellar  el  terreny,  i  després  la  RETRO  excava  les  rases  per  a  fonaments  o 
conduccions  a  soterrar.  Carreguen  les  terres  sobrants  a  camions  per  a  dur-les  a  I' 
ABOCADOR.  Si  surt  pedra  caldrà  que  vingui  la  PICA  PICA,  que  cobra  per  hores. 
Aquest  tema  el  deixarem  córrer  per  ara,  ja  que  és  de  mal  resumir. 


102- ELS  FONAMENTS. 


Normalment  els  fa  el  PALETA,  a  base  d'omplir  les  rases  que  l'excavador  li  ha  fet.  Es 
tema  tècnic  i  no  cal  que  el  promotor  sàpiga  gaire,  llevat  que  no  s'ha  de  deixar 
facturar  pels  albarans  de  la  formigonera,  ja  que  s'ha  explicat  que  per  deixadesa  d'uns 
o  altres  sovint  s'excava  més  del  necessari.  Encara  menys  ha  de  fer  cas  dels  albarans 
d'acer  de  les  armadures. 


103-  L'ESTRUCTURISTA. 


Pot  no  haver  estructurista,  sigui  perquè  la  casa  es  fa  amb  un  sistema  tradicional  de 
MURS  DE  CÀRREGA,  o  sigui  perquè,  encara  que  es  faci  tota  de  formigó,  el  Paleta  és 
prou  gran  o  prou  versàtil  com  per  a  tenir  els  seus  propis  ENCOFRADORS  i  FERRALLES 
que  són  els  especialistes  en  fer  coses  de  formigó  armat. 

Diem  ESTRUCTURA  (millor  que  el  popular  en  desús  "carcassa")  al  conjunt  de 
elements  rígids  i  ferms,  que  es  recolzen  als  fonaments,  verticals  (murs  de  càrrega  o 
PILARS)  i  horitzontals  (FORJATS  o  sostres),  que  suporten  el  pes  de  la  construcció  i  de 
les  coses  i  persones  que  aniran  al  cim.  La  resta  són  elements  "no  estructurals"  que 
vol  dir  que,  en  principi,  es  poden  suprimir  o  canviar  sense  massa  problema. 

Es  molt  important  que  aprengueu  el  concepte  "FORJAT".  Un  forjat  és  la  "placa"  o 
llosa  horitzontal  rígida  que  constitueix  el  terra  o  el  sostre  de  tota  una  planta,  segons 
es  miri  de  dalt  o  de  baix.  Amb  freqüència  és  total  o  parcialment  de  formigó  armat. 
En  una  casa  de  només  planta  baixa  hi  ha  com  a  mínim  un  forjat  (el  sostre  o  coberta)  y 
molt  possiblement  dos,  si  el  terra  que  trepitges  té,  sota,  una  camera  de  aire.  El  95  % 
dels  forjats  són,  o  RETICULARS,  o  UNIDIRECCIONALS.  Els  primers  són  típics  dels 
"estructuristes"  i  els  segons,  dels  paletes.  I,  atenció,  un  terra  que  es  recolza 
directament  sobre  la  terra  sense  tenir  sota  una  Càmara  d'aire  (cas  freqüent  dels 
garatges)  no  és  un  forjat,  sinó  una  SOLERA. 

En  les  cases  unifamiliars  podem  triar  entre  fer  una  estructura  "especialitzada"  (és  a 
dir,  un  esquelet  que  només  serveix  d'estructura  però  no  fa  la  funció  de  les  parets) 
que  normalment  és  de  formigó  armat,  o  bé  fer-la  a  la  manera  tradicional,  amb 
elements  verticals  que  són  alhora  MURS  DE  CÀRREGA  i  de  tancament  exterior  o 
PARTES  MESTRES  interiors,  i  forjats  de  BIGUETES  PRETENSADES  de  formigó,  que  quan 
han  de  passat  sobre  buits,  es  recolzen  en  JASSERES  (popular  en  desús  :  "bigues 
mestres").  Una  JÀSSERA  és  una  biga  que  suporta  altres  bigues  perpendiculars,  i  quan 
ho  fa  per  salvar  una  finestra  o  porta  ampla,  se'n  diu  DINTELL. 

Les  estructures  aguanten  quasi  tot  ...  per  tal  que  sigui  lleuger,  però  no  aguanten 
coses  pesants  que  no  estigui  prevista  en  el  càlcul.  Exemples  de  coses  pesants  són 
totes  les  que  no  es  poden  moure  sense  un  mínim  de  4  amics  que  t'ajudin.  Parlo  clar? 
Un  cotxe,  una  piscineta  plena  d'aigua,  una  olivera  dins  una  torreta  enorme,  etc.  Tot 
això  no  pot  ser  posat  alegrement  sobre  un  forjat.  Consulteu  l'arquitecte. 


104- EL  "RAM  DE  PALETA" 


Es  tot  allò  que  li  toca  fer  al  paleta  i  no  a  un  altre  INDUSTRIAL.  Aquest  és  un  Ram  que 
es  mantindrà  tota  l'obra  en  un  rol  tan  central  que  ni  tan  sols  es  considera  un  "ofici". 
El  "paleta"  s'identifica  amb  el  "constructor"  que  concentra  i  aglutina  els  oficis  que  li 
son  accessoris.  Dins  del  Ram  de  Paleta,  les  cases  que  actualment  es  fan  a  aquest  país 
(no  totes,  només  el  99%)  són  fetes  bàsicament  amb  4  materials  : 

1-  Ciment,  sorra  i  aigua.  Amb  això  es  fa  : 

a.  Morter  (en  castís  "PASTA").  Amb  això  els  paletes  enganxen  tots  els 
altres  materials  "bastos"  i  feixucs,  i  també  la  resta  de  materials  quan 
se'ls  deixa.  També  amb  morter  es  fa  l'arrebossat  de  parets  exteriors,  ja 
que  han  de  rebre  directament  pluja,  i  les  interiors  de  garatges  o 
magatzems,  ja  que  és  més  resistent  a  les  ratllades. 

b.  Si  se  li  afegeix  grava,  tenim  FORMIGÓ.  Si  el  tirem  al  cim  d'una  gàbia  de 
rodons  (vari-les)  d'acer,  quan  prengui  ("fragüe")  tindrem  FORMIGÓ 
ARMAT. 

c.  En  particular,  les  BIGUETES  prefabricades  són  de  formigó  armat,  en  una 
modalitat  dita  "pretesat". 

d.  N'hi  ha  força  prefabricats  fets  de  formigó,  armat  o  no,  com  ara  el 
"TERRAZO",  panots  de  vorera,  teules  planes,  peces  per  a  gelosies,  els 
horribles  balustres,  dintells,  caixes  de  persiana,  etc. 


2-  Acer : 

a.  Per  a  les  armadures  esmentades  del  formigó  armat.  Les  barres  massisses 
rodones  i  corrugades  se'n  diuen  RODONS,  però  també  s'empra  el 
MALLAZO  que  és,  com  el  seu  nom  indica,  un  mallat  prefabricat  de 
diferents  quadrícula  i  gruixos. 

b.  PERFILS,  elements  longitudinals  i  feixucs  amb  els  que  es  fan  bigues  i 
pilars  en  les  estructures  metàl·liques.  Cal  que  vingui  el  serraller  per  a  fer 
les  soldadures. 

3-  Terra  (argila)  cuita.  Amb  això  es  fan  : 

a.  Els  maons  (en  castís  «TOTXOS  »),  amb  varietat  de  compacitat,  mides  i 
formats:  Els  maons  massissos  es  fan  servir  poc;  els  foradats  o 
«  GEROS  »  són  aquells  quasi  massissos  però  amb  una  trama  de  forats 
petits  en  el  sentit  més  curt;  les  TOTXANES  o  maons  buits  són  els  més 
freqüents  i  coneguts  :  aquells  més  lleugers  que  tenen  vàries  rengleres  de 
«  canuts"  longitudinals  (2  ó  3  rengleres,  amb  un  total  6  ó  9  canuts).  Però 
curiosament,  quan  es  diu  «  fet  de  maons  »  o  «  porta'm  un  MAÓ  »  s'estan 
referint  molt  precisament  als  maons  buits  estrets,  de  només  una 
renglera  de  canuts  longitudinals.  La  mida  més  tradicional  és  la  que  es 
pot  agafar  amb  una  mà,  però  de  tots  els  maons  buits  n'hi  ha  versions 
més  grans,  dits  "SUPERMAONS". 

b.  La  TERMOARGILA.  Són  peces  ceràmiques  per  a  dues  mans,  encadellades 
entre  sí,  i  diferenciades  segons  el  lloc  on  van.  Per  aquesta  raó  són  odiats 
o  estimats  pels  paletes  sense  cap  terme  mig. 

c.  TEULES.  Les  de  tota  la  vida  se'n  diuen  "àrabs".  N'hi  ha  de  planes,  que 
sovint  no  són  ceràmiques  sinó  de  formigó. 

d.  Peces  de  paviment,  dites  també  «  RAJOLES  »  (gres,  terracota,  toves  i 
assimilats).  Ja  em  dit  que  allò  que  es  diu  «  terratzo  »  no  és  ceràmica 
cuita  sinó  prefabricat  premsat  de  la  família  dels  formigons. 

e.  RAJOLES  d'enrajolar,  peces  ceràmiques  de  només  1  cm  de  gruix.  Es  a  dir, 
fonamentalment,  "azulejos".  També  les  rajoles  de  revestir  algunes  parts 
exteriors,  com  ara  empits. 

4-  Pedres  naturals  : 

a.  Per  a  fer  murs  o  parets  massisses  a  l'antiga  o,  molt  més  freqüentment, 
imitar-les.  En  general  es  tracta  de  fer  o  imitar  "MAÇONERIA" 
(mamposteria  en  castellà)  és  a  dir,  parets  de  pedra  vista  no  gaire 
treballada,  falcada  amb  altres  pedres  més  petites  i  rejuntada  amb 
morters  imiten  els  de  calç. 

b.  Aquesta  imitació  resulta  molt  menys  creïble  si  s'empren  pedres  planes 
irregulars  per  a  posar-les  "APLACADES".  Però  també  s'aplaquen  amb 
pedres  naturals  treballades  pels  marmoristes  fins  a  obtenir  unes  lloses 
quadrades,  amb  la  cara  vista  POLIDA  o  BUIXARDADA.  Direm  llavors  que 
la  paret  està  "REVESTIDA"  de  pedra  o  de  marbre. 

c.  Aquestes  mateixes  lloses  de  pedra  natural  es  poden  emprar  com  a 
paviments  o  com  a  revestiments  d'empits  o  superfície  dels  bancs  de 
cuines  o  banys.  Ara,  això  cau  més  aviat  dins  l'ofici  del  marmorista. 


El  paleta  comença  omplint  els  fonaments  i ,  a  continuació  fa  les  parets,  les  teulades, 
els  envans,  etc.  s'encarrega  també  de  fixar  els  PREMARCS  de  la  fusteria,  dels 
ARREBOSSATS  de  morter,  de  col·locar  els  REVESTIMENTS  de  pedra  natural  o  artificial, 
de  fer  i  tapar  les  REGATES  per  a  encastar  tubs  i  fils,  i  de  la  col·locació  dels  aparells 
sanitaris  que  li  subministra  l'instal·lador. 

La  paraula  PARET  només  s'aplica  a  les  gruixudes,  sigui  perquè  són  de  TANCAMENT  o 
perquè  són  PARETS  DE  CARREGA,  com  s'ha  dit  abans.  Les  parets  de  separació  entre 
habitacions,  que  no  tenen  funció  estructural  i  són  més  primes,  s'anomenen  ENVANS. 

Les  COBERTES  poden  ser  PLANES,  i  llavors  del  seu  acabat  se'n  diu  una  TERRASSA 
(trepitjable  o  no),  o  inclinades,  dites  llavors  TEULADES. 


MÍNIMA  CULTURA  TÈCNICA  :  EL  NOM  DE  CADA  COSA 


Pàgina  179 


FER-SE  UNA  CASA  ago  2015 


JULI  LLUECA 


105-  OBERTURES  ("Fusteria")  I  LES  SEVES  PRESTACIONS 


Ve  a  continuació  l'ofici  o  industrial  de  les  finestres  i  portes.  Ell  és  qui  les  fabrica  i  les 
col·loca  sobre  les  premarcs  o  forats  que  li  ha  deixat  el  paleta.  Es  diu  "fusteria"  el 
conjunt  de  les  finestres,  persianes,  portes  exteriors  i  interiors,  i  armaris  encastats, 
ENCARA  QUE  NO  SIGUIN  DE  FUSTA  sinó  d'altres  material.  Poden  ser  d'alumini,  de 
PVC  armat,  més  rarament  d'acer ...  però  també  de  fusta.  Ja  posats,  per  mor  de  l'ofici, 
ell  pot  fer  (quan  no  són  prefabricats)  alguns  dels  altres  detalls  de  fusta  que  pugui 
haver,  com  escales  o  baranes  de  fusta,  passamans,  sobres  de  fusta,  pèrgoles,  etc. 

Les  portes,  balconeres  i  finestres  tenen  el  nom  comú  de  OBERTURES.  Les  obertures 
tenen  un  marc  o  VESTIGI,  i  una  o  varies  FULLES,  que  poden  ser  BATENTS  si  s'obren 
com  tota  la  vida  girant  sobre  un  l'eix  vertical  on  hi  ha  les  FRONTISSES  o  xarnel·les  (en 
general,  3),  o  LLISCANTS  si  ho  fan  cap  a  un  costat  sobre  una  guia.  També  n'hi  ha 
d'OSCILO-BATENTS,  que  combinen  2  formes  d'obrir-se  tot  girant  (en  horitzontal  i  en 
vertical).  I  si  no  s'obre,  diem  que  l'obertura  no  és  PRACTICABLE,  i  estem  davant 
d'una  obertura  FIXA.  Una  BALCONERA  és  una  finestra  que  arriba  al  terra  (és  a  dir,  no 
té  empit),  i  permet  sortir,  a  un  balcó  o  a  una  terrassa,  i  encara  que  sigui  d'una  sola 
fulla  es  diferencia  d'una  simple  PORTA  en  que  aquesta  última  acostuma  a  ser  de 
predomini  massís  i  dotada  d'un  pany  com  cal,  i  el  seu  marc  no  té  cap  element 
horitzontal  inferior  en  què  ensopeguis  quan  passes. 

Quan  et  col·loques  davant  d'una  finestra,  la  paret  sota  ella,  que  et  protegeix  de 
caure,  és  diu  AMPIT  (castellà,  antepecho)  i  per  extensió  es  dona  aquest  nom  al  plànol 
horitzontal  inferior  (alféizar)  més  pròpiament  dit  ESCOPIDOR,  on  pots  col·locar 
torretes;  les  dos  costats  són  els  BRANCALS  (jambas);  i  se'n  diu  DINTELL  (dintel)  la 
biga  o  part  d'obra  horitzontal  que  la  limita  per  dalt 

Per  períodes  de  20  anys  canvia  la  percepció  d'allò  que  és  el  millor  material  per  a 
finestres.  Quan  va  aparèixer  l'alumini,  era  clar  que  superava  la  fusta,  però  cal  dir  que 
per  aquell  temps  s'havien  abandonat  les  bones  pràctiques  i  es  fabricaven  finestres  de 
fusta  tan  lamentables  com  algunes  alternatives  (perfils  de  ferro).  Quan  es  va  produir 
un  cansament  del  color  alumini  anoditzat  natural  van  sorgir  els  aluminis  lacats,  en 
colors  vius  i  atractius,  però  abans  havia  arrasat  l'anoditzat  "xampany"  o  bronze  (és  a 
dir,  de  color  or)  que  encara  persisteix  en  l'imaginari  de  cert  perfil  cultural.  Fa  uns 
anys  va  aparèixer  el  PVC  (armat  amb  tubs  d'acer)  com  a  el  màxim  de  la  novetat,  però 
ha  tingut  una  vida  efímera,  fonamentalment  perquè  el  seu  gruix  el  fa  "demodé".  Ara 
tenim  aluminis  amb  acabats  sofisticats  però  sempre  mates,  i  ha  tornat  l'alumini 

natural.  Conviu  amb  la  fusteria  mixta  (exterior  d'alumini  i  interior  de  símil  fusta)  i 
amb  els  derivats  industrials  de  la  fusta,  com  el  conglomerat  DM. 

Fa  uns  anys  que  fa  part  del  vocabulari  popular  allò  de  "AMB  TRENCAMENT  DE  PONT 
TÈRMIC".  Això  és  només  d'aplicació  a  l'alumini  o  eventualment,  altres  materials 
metàl·lics  de  que  pugui  ser  fets  els  bastiments.  Com  a  bons  conductors  del  calor,  els 
bastiments  metàl·lics  són  un  PONT  TÈRMIC  i  per  ells  es  perd  calor.  Molta?  No,  només 
una  petita  part  del  que  es  perd  pel  vidre,  per  exemple,  i  una  ínfima  part  del  que  perd 
en  general  una  casa.  Llavors  ...  Quin  sentit  té  la  pressió,  fins  i  tot  oficial,  per  a  que 
considerem  la  possibilitat  de  substituir  totes  les  obertures  per  unes  de  noves,  amb 
"ruptura  de  pont  tèrmic  »,  si  amb  la  meitat  de  la  inversió,  aplicada  a  altres  llocs, 
disminuiríem  el  doble  les  pèrdues?  Suposo  que  el  lobby  dels  "aluminiers 
pontermiquers"  és  molt  eficaç. 

Element  bàsic  de  les  obertures  és  el  VIDRE,  element  constructiu  molt  valuós  i 
assequible  (sí,  ho  mantinc,  compareu-lo  amb  tancaments  de  la  mateixa  duració  i 
manteniment).  Actualment  ben  bé  tots  els  vidres  de  les  obertures  són  VIDRE  AMB 
CAMARA  o  doble  envidrament.  El  nom  "vidre  doble"  és  confús,  ja  que 
tradicionalment  es  refereix  al  gruix  extraordinari  d'un  sol  vidre.  Com  més  gran  és 
l'obertura,  més  gruixut  ha  de  ser  el  vidre  perquè  no  es  trenqui  fàcilment,  i  això  en  un 
doble  envidrament,  vol  dir  molt  de  pes  i  molt  diners.  A  continuació,  la  fusteria  que 
hagi  de  suportar  aquest  pes  i  ser  fàcil  d'obrir  ha  de  ser  especial,  i  per  tant,  més  cara. 

Però  el  vidre  no  protegeix  del  sol  o  la  llum  no  desitjats,  i  no  aporta  intimitat  ni 
seguretat,  real  o  percebuda.  Es  per  això  que  apareixen  els  elements  associats  a  les 
obertures  com  les  PERSIANES,  PORTICONS  O  VENTALLES.  Són  elements  mòbils  que 
en  general  es  superposen  per  l'exterior  per  a  completar  la  protecció.  Les  persianes 
més  comuns  son  les  ENRROLLABLES  (no  em  feu  explicar-les),  però  també  hi  ha  les 
MALLORQUINES  o  VENECIANES  ,  que  els  arquitectes  sènior  diem  "LLAMBÍS"  en  honor 
a  un  prestigiós  fabricant.  Son  panells  rígids  de  fusta,  acer  lacat  o  alumini  amb  unes 
lames  horitzontals  de  vegades  mòbils  i  altres  fixes  a  mig  tancar.  Poden  ser  batents  o 
lliscants.  Són  força  més  cares  que  les  enrotllables  i  força  més  incòmodes  de 
manipular,  però  estèticament ...  dónde  va  a  parar!.  Quan  una  persiana  és  totalment 
tancada,,  com  les  que  utilitzen  a  tots  el  pobles  de  França,  no  mereix  aquest  nom  li 
diem  VENTALLA  o  PORTICÓ.  A  part  d'això,  n'hi  ha  una  gran  varietat  d'altres 
persianes,  però  això  no  és  una  enciclopèdia. 

Una  cultureta  mínima  sobre  les  funcions  de  la  fusteria  ve  a  continuació  : 

a.  Vistes  vs  privacitat. 

En  general  volem  poder  veure  cap  a  l'exterior  (el  paisatge,  el  carrer)  però  no  volem 
que  ens  vegin  des  de  fora.  En  les  plantes  baixes  pot  aparèixer  aquesta  contradicció, 
però  no  tant  a  les  plantes  altes.  En  aquest  tema  hi  ha  una  gran  diferència  de 
percepcions,  però  heu  de  saber  que,  llevat  de  fixacions  reconegudes,  ben  bé  sempre 
es  pot  arribar  a  optimitzar  això  si  es  dissenyen  correctament  les  obertures,  les 
persianes  i,  eventualment,  les  cortines.  Un  cas  concret  el  tenim  als  banys,  on  el  pànic 
a  que  ens  puguin  veure  des  de  fora,  injustificat  en  el  90%  dels  casos,  ens  impedeix 
fruir  del  paisatge  a  primera  hora  del  matí,  mentre  ens  dutxem.  No  es  tracta  de 
superar  vergonyes  ancestrals  si  tenim  veïns  que  poden  dominar  la  nostra  finestra, 
sinó  d'aprofitar  que  els  ulls  els  tenim  més  amunt  que  allò  que  volem  amagar. 
M'explico? 


b.  Llum  natural,  vs  preu,  vs  estalvi  energètic  ,  vs  privacitat,  vs 
deteriorament. 

A  bona  part  de  la  gent  li  agrada  molt  que  hi  hagi  molta  llum  natural.  Això  significa  que 
les  obertures  siguin  moltes  i  amples.  Els  aspectes  negatius  són,  al  marge  del  cost  (un 
m2  de  obertura  és  molt  més  car  que  un  m2  de  paret)  que  cal  llavors  tenir  formes 
d'obstruir  el  sol  no  desitjat,  de  preservar  la  privacitat  i,  sobre  tot,  d'evitar  una  pèrdua 
important  d'aïllament,  ja  que  la  millor  finestra  perd  molt  més  que  la  pitjor  paret. 
Resta  encara  un  tema  que  preocupa  sobretot  a  la  tercera  edat,  però  no  en  exclusiva, 
que  és  el  deteriorament  de  l'aixovar.  Sembla  que  cert  estil  de  mobles  (o  més  aviat  de 
propietaris  de  mobles)  es  relaciona  malament  amb  la  llum  excessiva,  i  no  diem  amb 
la  incidència  del  sol  sobre  els  objectes  estimats.  Tots  aquests  inconvenients  es 
solucionen  pagant  més,  és  a  dir  comprant  fusteria  més  aïllant  i  amb  millors  persianes. 
Cal  tenir  molt  en  compte  que  el  preu  per  cada  m2  d'obertura  es  dispara  si  volem 
obertures  més  grans  de  certa  mida.  Una  superbalconera  lliscant  de  6m  d'ample  val 
força  més  que  dues  de  3m  d'ample. 


c.  Seguretat  vs  "apertura" 

Un  tema  força  imbricat  amb  les  obertures  és  el  de  la  seguretat.  Avui  dia  poca  gent 
s'inclina  per  posar  reixes,  però  n'hi  ha  molts  que  pateixen  d'inseguretat.  Es  un  tema 
bàsicament  psicològic  (llevat  que  et  facis  una  casa  que  estigui  cridant :  "sóc  milionari, 
roba'm")  ja  que  el  risc  de  patir  un  assalt  amb  violència  és  molt  baix  comparat  amb 
altres  de  la  vida  moderna,  com  ara  els  accidents  de  trànsit,  els  cardiovasculars  o  el 
càncer.  I  el  risc  de  que  et  robin  quan  ets  fora  representa  un  fort  incordi  però 

acostuma  a  estar  cobert  per  l'assegurança  que  de  tota  manera  et  faràs  contra 
incendis.  La  frase  adhoc  és  "no  vull  estar  tancat  amb  una  presó",  i  és  una  bona 
pensada 


d.  Assolellament  bo  vs  Assolellament  dolent 

Com  la  vida  mateixa  :  a  l'hivern  és  agradable  i  desitjable,  però  en  molts  més  casos  és 
insuportable.  Calen  dons  sistemes  per  poder  obstruir  el  sol  ABANS  que  arribi  al 
vidre,  ja  que  cop  el  sol  traspassa  el  vidre,  el  calor  s'hi  queda  dins.  Veure  l'apartat 
"persianes".  Per  això,  les  obertures  grans  continuen  encarint-se  .  Excepció  són  les 
obertures  al  nord  que  no  necessiten  persianes  per  obstruir  el  sol. 


e.  Estanquitat  vas  ventilació 

El  recorregut  evolutiu  dels  fabricants  d'obertures  ha  estat  fer-les  cada  cop  més 
estanques.  Per  suposat  a  la  pluja,  però  també  al  pas  de  l'aire.  Quan  la  gent  es  queixa 
de  finestres  de  fusta  "que  no  tanquen",  l'estanquitat  sembla  un  valor  absolut,  odiem 
les  escletxes,  i  el  "tesa  moll"  o  altres  "burletes"  (collons  de  paraula)  es  venen  com  pa 
calent  cada  hivern. 

Un  dia,  un  grup  d'arquitectes  assitiem  bocabadats  a  la  presentació  de  finestres 
alemanyes,  que  tancaven  igual  que  una  escotilla  de  vaixell,  amb  un  "clica"  que 
informava  que  allà  no  passava  ni  un  bri  d'aire.  Llavors,  el  presentador  va  voler 
rematar  l'èxit  ensenyant-nos  un  dispositiu  inadvertit  fins  llavors  :  prement  un 
botonet,  s'aixecava  una  llarga  i  estreta  tapeta  horitzontal  per  obtenir ...  La  necessària 
i  legalment  obligada  ventilació  !!  Altrament,  la  casa  dotada  de  tals  enginys  esdevenia 
inhabitable  i  insalubre.  Magnífic!  Ara  ja  teníem  la  "escletxa  high  tech". 

El  cas  és  que,  al  marge  de  la  normativa  que  ens  obliga  (actualment  el  Codi  Tècnic 
Espanyol)  la  lògica  ens  diu  que  a  les  cases  cal  una  certa  renovació  de  l'aire.  Tragueu 
les  conclusions  que  vulgueu. 


f.  Preu  vs  prestacions 

Ordenats  pel  seu  preus  els  diferents  materials  per  a  obertures  considerats 
acceptables  resten  així,  de  menys  a  més  : 

-  Alumini  normalet  sense  RPT  (trencament  de  pont  tèrmic) 

-  PVC 

-  Alumini  mitjà,  amb  RPT 

-  Fusta  correcta 

-  Fusta  high  tech  o  especial  qualitat. 

-  Meravelles  de  la  tècnica. 

Dit  ràpidament,  la  diferencia  de  prestacions  no  justificaria  la  diferencia  de  preu, 
excepte  que  considerem  les  prestacions  de  tipus  estètic-prestigi. 

Ja  em  dit,  però,  que  un  factor  econòmic  més  important  que  la  qualitat  de  materials  és 
la  mida  de  les  obertures. 

I  resta  el  tema  de  les  finestres  metàl·liques  "amb  trencament  de  pont  tèrmic".  Com 
que  els  metalls  són  molt  bons  conductors  del  calor,  la  indústria  ha  introduït  en  els 
perfils  metàl·lics  per  a  obertures  un  sistema  que  separa  la  cara  exterior  de  la  interior 
interposant  una  banda  d'unió  d'un  polímer  plàstic.  Més  qualitat,  més  preu.  Ara,  si 
tenim  en  compte  que  en  una  finestra  els  marcs  fan  una  mitja  d'el  12%,  i  que  per  cada 
cm2  de  vidre,  encara  comptant  que  és  doble,  tenim  moltes  més  pèrdues  de  calor  que 
per  cada  cm2  de  marc  normalet,  jo  particularment  arribo  a  la  conclusió  que  el  guany 
energètic  per  tenir  finestres  amb  tancament  de  pont  tèrmic  és  insignificant,  i  per 
tant,  la  inversió  en  estalvi  energètic  fóra  més  rendible  en  qualsevol  altre  cosa. 
L'argument  de  que  s'eviten  condensacions  tampoc  s'aguanta  gens  :  Les 
condensacions  en  un  marc  normal  vindrien  després  de  produir-se  en  el  vidre  que 
emmarca. 

Eppur,  en  aquest  moment  el  trencament  de  pont  tèrmic  és  una  prestació  "prèvia" 
per  accedir  a  altres  prestacions  d'alta  gama  en  les  obertures  i,  per  tant,  s'està 
imposant. 


106-  INSTAL·LACIONS 


Entra  després  l'instal·lador,  que  en  general  concentrarà  les  tasques  dels  sistemes 
d'aigua  freda  i  calenta,  electricitat,  telefonia  i  domòtica,  calefacció  i  climatització.  En 
suma,  tot  allò  que  tracta  de  tubs  o  de  cables.  Actuarà  en  diverses  etapes,  coordinat 
amb  paleta  i  guixaire,  i  el  seu  és  un  dels  temes  de  més  variació,  complexitat  i 
incidència  en  el  cost 

Aquest  és  l'apartat  on  s'ha  concentrat  l'evolució  en  la  construcció  de  cases,  i  per  això 
resulta  realment  frívol  reduir-ho  aquí  a  unes  línies  :  Caldrà  un  altre  llibre  i 
comprendreu  que  no  vull  esgotar  el  meu  futur  com  a  divulgador ...  Però  descriuré  el 
procés  aproximat  més  tradicional : 

Un  bon  dia  apareix  en  l'obra  un  senyor  amb  bata  blava  i  una  brotxa  amb  pintura  a  jóc 
amb  la  bata,  amb  la  intenció  de  "marcar  les  regates".  Es  l'instal·lador,  i  les  regates  es 
fan  quan  es  vol  encastar  els  conductes  d'aigua  i  electricitat  en  la  "obra  humida" 
(envans  i  parets  convencionals  ceràmiques,  de  totxos  agafats  amb  morter).  Si  es  fan 
servir  envans  de  pladur,  la  cosa  és  molt  més  fàcil  i  neta,  perquè  els  conductes  passen 
pel  nucli  buit  dels  envans. 

En  el  pitjor  dels  casos,  el  senyor  de  la  bata  marca  el  que  li  sembla  correcte  a  ell  (ja 
que  mai  ha  vist  el  plànol)  però  els  bons  constructors  el  controlen  i  convoquen 
tècnics  i  propietaris  al  marcatge.  Es  tracta  de  marcar  ON  van  els  endolls  i  els 
interruptors,  i  la  situació  EXACTA  dels  aparells  sanitaris,  i  tot  plegat  són  aspectes 
d'allò  més  importants  pel  control  i  la  personalització  d'una  casa. 

Marcades  les  regates  o  els  recorreguts,  el  paleta  les  obre,  a  mà  o  a  màquina,  amb 
gran  destrossa  de  material,  l'instal·lador  passa  els  TUBS  d'aigua,  gas,  calefacció,  i  aire 
condicionat,  i  els  FILS  d'electricitat,  domòtica,  telefonia,  etc.  De  nou  el  paleta,  ho 
tapa  tot,  restitueix  l'aspecte  als  envans  i  "colla"  les  caixes  que  aquell  li  ha  deixat. 

Serà  després  de  passar  el  guixaire  que  l'instal·lador  tornarà  per  acabar  la  feina  :  en 
electricitat  i  altres  FILS,  posar  els  MECANISMES  (interruptors,  endolls, etc)  i  terminals, 
i  en  lampisteria  col·locar  i  connectar  els  aparells  sanitaris,  radiadors,  calderes, 
aparells  d'aire  condicionat,  captadors  solars,  ventilacions. 

Això  explicat  correspon,  com  he  dit,  a  un  procés  molt  tradicional.  En  aquest  moment 
els  instal·ladors  poden  ser  varis,  especialitzats  en  cada  tema,  i  per  exemple  els 
sistemes  de  calefacció  són  tan  variats  que  cadascú  té  les  seves  pròpies  tècniques  i 
etapes. 


107-  GUIXOS 


El  "Guixaire"  entra  per  a  revestir  les  parets  i  sostres  interiors  de  GUIX.  Es  fa  servir  el 
guix  perquè  és  més  barat  que  l'arrebossat  de  morter,  però  sobretot  perquè  és  molt 
més  adequat  per  als  interiors  :  equilibra  la  humitat  interior  i  aporta  confort  acústic 
(el  morter  és  molt  dur  i  comporta  una  reverberació  metàl·lica). 

El  GUIX  s'empra  de  dues  maneres  :  Si  en  una  gaveta  plena  de  guix  vas  tirant  aigua  al 
cim  poc  a  poc,  i  remenes  ràpid  fins  obtenir  de  seguida  una  pasta  espessa,  tens  5 
minuts  per  a  fer-la  servir  per  tapar  forats  o  com  a  lligant  ràpid  de  peces  ceràmics. 

Passat  aquest  termini,  més  val  que  sigui  ja  on  ha  d'acabar,  perquè  s'endureix,  no  es 
pot  treballar  i  et  passaràs  un  quart  netejant  la  gaveta. 

Si,  pel  contrari,  en  una  galleda  plena  d'aigua  tires  uns  quants  punys  de  guix  i  t'esperes 
10  minuts,  et  sorprendrà  veure  que  has  obtingut  una  pasta  clara  que  triga  molt  més  a 
endurir-se.  Es  amb  això  que  els  esforçats  guixaires  arrebossen  sostres  i  parets 
interiors.  Com  més  esperes,  més  fàcil  és  de  posar  però  més  poc  resistent  resulta, 
se'n  diu  GUIX  DORMIT  o  MORT. 

El  GUIX,  actualment,  es  pot  posar  amb  una  màquina  que  el  projecta,  i  resulta  més  dur 
i  resistent  que  el  comunament  estès  GUIX  MORT.  En  tot  cas  es  pot  posar  A  BONA 
VISTA,  o  REGLEJAT.  Aquest  últim,  molt  més  car  i  poc  usat,  garanteix  un  resultat 
absolutament  pla. 

El  guixaire  fa  també  els  SOSTREs  MORTs  o  CELs  RASos,  que  són  plaques  lleugeres 
penjades  del  sostre  estructural,  que  creen  un  SOSTRE  FALS  més  baix,  i  per  l'espai  que 
resulta  es  poden  passar  instal·lacions. 

Amb  la  irrupció  dels  envans  "en  sec"  de  cartró-guix,  com  el  PLADUR,  amb  freqüència 
és  el  guixaire  qui  es  fa  càrrec  d'aquesta  especialitat.  Actualment  s'utilitza  també  el 
"pladur"  per  a  fer  cels  rasos,  molt  més  que  les  plaques  "Amstrong"  de  guix  i,  per 
suposat,  que  les  obsoletes  plaques  decoratives  vistes. 


108-  MARMOLISTA 


Força  incògnit,  perquè  fabrica  coses  de  PEDRA,  però  qui  les  col·loca  és  el  paleta  :  A 
més  dels  SOBRES  DE  cuina,  fa  els  GRAONS  de  certes  escales,  i  alguns  REVESTIMENTS 
constructius  quan  no  els  fa  el  paleta  amb  peces  petites  de  ceràmica  :  ESCOPIDORS  de 
finestres,  REMATS  de  murets,  revestiments  verticals  de  peces  grans  per  a  banys  o 
cuines. 

En  construcció,  les  PEDRES  naturals  que  es  fan  servir  són  Granets,  Marbres  i 
Arenisques.  Als  vostres  efectes,  tot  són  MARBRES.  Es  perfectament  inútil  aprendre 
noms  de  Marbres,  perquè  avui  dia  s'importen  d'on  sigui  i  cada  mes  canvien.  Cal 
saber,  però  que  van  de  més  dures  (granets)  i  de  més  toves  (sorrenques)  passant  per 
les  intermitges.  Cal  anar  al  marmorista  per  tirar  qualitats  i  preus,  però,  compte, 
algunes  pedres  són  molt  poroses,  i  amb  altres  no  hi  ha  manera  de  garantir  la 
homogeneïtat  de  les  seves  vetes. 

Els  marmoristes  també  "toquen"  el  Silestone  ©,  que  és  una  pedra  artificial  molt 
resistent,  i  de  colors  i  acabats  molt  atractius.  També  és  més  cara. 

El  que  se'n  diu  PEDRA  ARTIFICIAL  són  peces  de  formigó  premsat  fetes  a  mida,  com 
ara  graons  o  escopidors,  de  color  o  amb  inclusió  de  fragments  o  pols  de  marbre.  Això 
no  el  fabrica  el  marmorista,  sinó  el  mateix  que  fa  els  terrazos,  i  està  força  en  desús 
actualment.  Altres  peces  preconformades  (sobres  de  lavabo)  d'aparença  pètrea  són 
en  realitat  de  resines  endurides,  fabricades  també  per  encàrrec. 

En  tot  cas,  totes  aquestes  peces  les  col·loca  sempre  el  paleta 


109-  SERRALLER 


El  serraller  té  un  rol  sovint  molt  limitat,  però  sempre  inevitable,  perquè  fa  totes  les 
coses  metàl·liques  singulars,  sovint  imprescindibles  per  articular  les  parts  més  bastes 
de  l'obra.  Com  que  les  fa  sempre  a  mida,  com  un  sastre,  i  no  es  refia,  amb  molt  raó, 
dels  detalls  constructius  de  l'arquitecte,  sempre  comença  per  venir  a  prendre  mides. 

Per  començar,  és  possible  que  hagi  hagut  d'intervenir  ja  en  l'estructura,  tot  fent  els 
PILARETS  i  altres  PERFILS  d'acer  que  hagin  estat  necessaris  i  que  escapen  a  la 
competència  de  paletes  i  estructuristes.  En  el  ram  de  paleta  és  possible  que  també 
hagi  subministrat  amb  diligència  petits  objectes  (potes,  unions,  escocells).  Però  quan 
apareix  amb  tot  el  protagonisme  és  quan  se  li  encarreguen  «  subestructures  »  com 
ara  escales  metàl·liques,  proteccions,  reixes,  etc.  I  les  inevitables  BARANES,  quan 
tenim  la  sort  de  que  no  ens  les  facin  d'alumini  (què  hi  tinc  en  contra?  Que  són  molt 
lletges.  Pasa  algo?).  Tot  el  que  fa  el  serraller  és  dissenyat  i  fabricat  en  exclusiva,  i  això 
comporta  força  riscos.  Si  no  sou  uns  manetes  acreditats  no  us  hi  fiqueu,  i  si  li  porteu 
al  serraller  una  foto  d'una  revista  intenteu  esbrinar  en  la  comunicació  no  verbal  si  ho 
entén  i,  sobre  tot,  si  sabrà  fer-ho  bé.  No  curtcircuiteu  l'arquitecte  en  aquest 
moment.  Si  l'heu  triat  bé  (  i  no  només  perquè  era  el  més  barat)  ,  l'únic  escenari 
desitjable  és  que  ho  disseny  l'arquitecte,  això  sí,  en  diàleg  amb  el  serraller.  I  amb 
vosaltres,  d'acord,  perquè  segur  que  el  resultat  no  pot  ser  com  la  foto. 

La  major  part  de  les  coses  el  serraller  les  fa  en  ACER  normal,  al  és  el  que  tothom 
entén  per  FERRO.  Algunes  les  farà  en  INOX,  és  a  dir,  en  acer  inoxidable.  I  de  inox 
n'hi  ha  varies  qualitats  d'aliatge  (304, 316, etc)  i  d'acabat,  per  deixar  vist  o  per  pintar 
(sí,  l'acer  inox  es  pinta).  En  aquest  anys  fa  furor  la  xapa  CORTEN,  que  és  aquell  ferro 

que  s'oxida  però  queda  bé  (fa  industrial-poètic  sense  tacar).  Ara,  cal  fer-li  un 
tractament  complicat  per  a  que  funcioni,  i  no  sempre  es  fa. 


1010-  MONOCAPERO 


Fa  els  revestiments  exteriors  "monocapa"  que  és  com  l'ARREBOSSAT  que  faria  el 
paleta,  però  que  dur  el  color  i  la  textura  final  en  la  seva  pròpia  massa  i  no  cal, 
després  pintar-ho.  Presenta  un  aspecte  més  noble  i/o  luxós  que  l'arrebossat  pintat,  i 
es  poden  triar  varies  textures  i  qualitats.  L'inconvenient  és  que  qualsevol  desperfecte 
sobrevingut,  regalim  brut  de  pluja,  o  regata  posterior  necessària,  resulta  en  un  parxe 
de  mal  dissimular.  Com  que  és  quasi  impossible  imitar  amb  pintura  el  color  d'un 
monocapa,  llavors  cal  pintar-ho  tot,  o  bona  part. 


1011-  CUINA 


D'ençà  que  no  es  fan  cuines  "DE  PALETA",  és  a  dir,  aquelles  que  es  feien  de  totxos  i 
de  rajoles,  amb  armaris  també  enrajolats  per  dins,  la  cuina  és  PREFABRICADA  i  per 
tant  és  tema  d'un  ofici  especial  :  el  "CUÏNERO". 

El  cuïnero  sempre  té  una  botiga  de  cuines,  i  aquí  la  fantasia  es  pot  desbordar,  ja  que, 
juntament  amb  els  banys,  és  on  més  pes  tenen  les  modes.  En  general  l'usuari- 
usuària  ,  i  també  l'arquitecte,  saben  més  de  l'ergonomia  de  la  cuina  que  el  cuinero, 
que  està  preocupat  fonamentalment  per  vendre  allò  més  innovador  i  sorprenent,  i 
per  tant  més  car.  Però  inevitablement  els  usuaris  són  seduïts  o  abduïts  pels  models 
de  cuina  que  els  presenten,  i  per  aquest  camí  se'n  va  en  orris  tot  l'esforç  de 
l'arquitecte  en  projectar  una  cuina  "que  funcioni",  que  permeti  emmagatzemar  i 
tenir  a  mà  tot  el  necessari,  que  minimitzi  els  recorreguts,  que  tingui  el  rentavaixelles 
a  mà,  etc,  etc.  I  és  que  a  la  cuina,  com  a  tants  altres  temes,  sembla  demostrat  que 
el  que  una  novetat  tecnològica,  o  simplement  estètica,  sigui  molt  cara  és  condició 
necessària  per  a  convèncer  algú  de  comprar-la  i  de  canviar  alguns  dels  seus  costums 
i  procediments  més  acendrats  i  lògics.  Suposo  que  el  procés  mental  déu  ser  "Si  la 
gent  està  disposada  a  pagar  aquesta  burrada  per  un  forn  de  protons  col·locat  al 

sostre,  és  que  déu  representar  un  pas  endavant  irreversible:  Ja  que  em  faig  ara  una 
casa  nova  faré  un  esforç  per  adaptar-me  al  progrés". 


1012-  PINTOR 


Es  l'últim  en  entrar,  i  el  més  desvinculat  de  tot  el  procés  de  la  construcció.  Tots  els 
altres  han  desaparegut  i  s'estan  dedicant  a  altres  obres.  A  més,  és  un  industrial  ben 
conegut  de  tothom,  ja  que  fa  l'hem  tractat  en  les  operacions  de  manteniment  de 
qualsevol  habitatge  que  hàgim  tingut. 

Ara,  sovint  cal  pintar  l'exterior  (si  l'acabat  de  paleta  ha  estat  un  arrebossat),  i  aquí  sí 
que  val  la  pena  actuar  molt  de  la  mà  de  l'arquitecte.  No  només  pel  color,  sinó 
sobretot  per  la  qualitat  de  la  pintura.  Amb  una  de  "cutre",  obtindreu  l'aspecte 
exterior  d'una  casa  "cutre",  malgrat  n'esteu  enamorats  de  la  seva  distribució  i 
funcionament. 


1013-  EQUIPAMENT  VARIAT  I  ALTRES  INDUSTRIALS 


Passaré  una  mica  pel  cim  en  el  tema  dels  industrials  que  poden  o  no  aparèixer  : 

La  reivindicada  LLAR  DE  FOC  acostuma,  cada  dia  més,  a  ser  prefabricada  i  metàl·lica, 
tot  i  que  després  es  folri  d'obra,  en  forma  que  l'àmbit  del  foc  i  els  seus  entorns 
garanteixin  un  tiratge  correcte.  Ara,  sovint  això  depèn  més  aviat  de  les  dimensions  i 
emergència  de  la  xemeneia  i  el  seu  barret  exterior. 

Si  voleu  una  piscina,  és  més  segur,  estadísticament,  que  la  faci  un  PISCINERO,  així 
com  un  ascensor  el  muntarà  sempre  un  ASCENSORISTA,  tot  i  que  haurà  involucrat 
treballs  durant  l'obra  amb  el  paleta.  Des  de  fa  poc  ja  n'hi  ha  ascensors  PRIVATS,  no 
gaire  cars  i  que  no  exigeixen  les  inspeccions  tècniques  trimestrals  (això  que  tant 
agrada  als  familiars  dels  polítics).  El  càstig  que  et  posen  és  que  vagin  molt,  molt 
lentament. 

Les  ALARMES  són  també  objecte  d'industrials  separats  dels  instal·ladors,  tot  i  que  la 
tendència  és  a  convergir  i  a  relacionar-ho  amb  la  domòtica,  que  és  tot  això  dels 

automatismes  i  la  casa  intel·ligent,  que  fa  anys  que  ens  volen  vendre  sense  gaire  èxit 
(sembla  ser  que  el  que  s'entén  per  intel·ligència  és  poder  veure  la  tele  més  gran  i  a 
més  llocs). 

Els  JARDINERS  fan  el  que  s'espera  d'ells,  i  només  poden  interferir  una  mica  amb  els 
paletes  (quan  són  prou  petits  com  per  a  no  tenir  recursos  per  a  moure  pedres)  i 
instal·ladors.  Els  jardiners  voldran  fer  després  el  manteniment,  però  amb  això  queda 
clar  que  no  és  la  millor  opció  per  a  qui  es  fa  la  casa  de  primera  residència  :  El 
propietari  fruirà  de  l'existència  del  jardí  però  no  de  la  seva  formació,  cura  i  evolució. 
Va  a  caràcters. 

Insisteixo  en  que  tots  aquests  industrials  solen  estar  subcontractats  i  coordinats  pel 
paleta,  i  és  molt  interessant  que  sigui  així  ja  que  les  instal·lacions  o  la  cuina  us  les  faci 
un  amic  o  el  vostre  cunyat  pot  convertir-vos  impensadament  en  coordinadors  entre 
ells  i  el  paleta,  feina  a  la  que,  confiats  com  sou  en  la  formalitat  humana,  potser  no  li 
dedicareu  l'atenció  que  mereix. 

110  -  ALLÒ  VELL  I  ALLÒ  NOU.  INTRODUCCIÓ 


He  repetit  en  altres  llocs  del  llibre  que  una  casa  és  una  muntanya  de  material  barato, 
i  que  ella  mateixa  és  fonamentalment,  un  objecte  barato,  per  molta  perfecció  que 
alguns  il·lusos  desinformats  o  advocats  picaplets  li  demanin.  No  trobareu  enlloc  un 
prototip  singular  i  exclusiu  més  econòmic  (en  relació  al  seu  volum  i  pes)  que  una 
casa.  Ni  tampoc  entre  els  productes  fabricats  en  sèrie. 

Per  tal  d'aconseguir  aquest  baixíssim  cost,  ha  calgut  des  de  sempre  limitar-se  i 
agafar-se  a  la  forma  més  tradicional  i  carrinclona  de  fer  les  coses.  En  construcció,  els 
experiments  han  costat  moltes  condemnes  a  arquitectes  il·lusos,  i  només  es  poden 
finançar  amb  capital-risc  (cosa  que  al  nostre  país  no  existeix  des  de  temps  d'en 
Monturiol)  o  bé  quan  t'encarreguen  precisament  això,  un  experiment  al  servei  de  la 
"originalitat"  i  la  representació.  El  que  ara  es  diu  "una  icona",  que  es  construeix  pel 
mètode  "assaig-error"  pagat  pel  promotor,  és  clar. 

Per  tant,  en  construcció  "normal",  un  bon  balanç  entre  economia  i  prestacions  ens 
condemna  a  fer  les  coses  "com  es  fan  normalment"  que  és  força  equivalent  a  "com 
s'han  fet  sempre",  amb  l'afegit  d'algunes  poques  novetats,  lentíssimament  testades 
i  finalment  adoptades.  Una  de  les  més  dures  obligacions  de  l'arquitecte  és  recordar- 
li-ho  contínuament  als  clients  fàcilment  seduïbles  per  fantasmagòriques  novetats 
vistes  en  un  matí  a  Construmat,  o  bé  "inventors"  amb  poc  aprofitament  escolar  en 
física  elemental ,  o  poca  capacitat  crítica  envers  les  seves  ocurrències. 

Cal  recordar  contínuament  que  no  parlo  de  la  construcció  en  general,  sinó  de  la  casa 
unifamiliar  que  vostè  pensa  fer-se  per  al  seu  propi  ús,  que  serà  feta  per  un  modest 
paleta  local,  al  que  en  general  ni  tan  sols  nosaltres  li  diríem  "constructor".  Si  el  seu 
xalet  fos  construït  per  Fomento  de  Obras  y  Construcciones  S.A.  podríem  dir  coses 
diferents,  però  encara  així  només  cal  llegir  els  diaris  per  veure  les  deseconomies  o, 
directament,  els  fracassos  a  que  du  la  voluntat  de  singularitat  i  innovació  tècnica. 

Aquets  paràgrafs  anteriors  són  la  veu  del  seny,  però  inevitablement  arquitectes  i 
usuaris  voldrem  introduir  singularitats  i  novetats.  En  això  consisteix  estar  viu. 


EPPUR  ... 

A  despit  del  to  general  del  llibre,  reivindicatiu  de  la  tradició,  i  tal  i  com  he  anunciat  als 
primers  capítols,  ho  dic  en  serio  :  Els  temps  estan  canviant. 

Les  bicicletes  de  fa  20  anys  eren  quasi  exactament  iguals  que  els  primers  artefactes 
que  van  merèixer  aquest  nom,  fa  uns  150  anys.  La  tecnologia  de  collar  els  tubs  del 
quadre,  o  la  de  fixar  la  "potència"  o  biela  dels  pedals,  igual  que  la  de  fixar  el  manillar, 

a  través  de  falques  còniques  de  metall  de  vegades  entrades  a  cops  de  martell,  la  roda 
de  radis  lleugers  i  la  seva  inserció  eren  (i  algunes  d'elles  continuen  essent)  certament 
imaginatives  i  singulars.  Això  sumat  a  la  imperiosa  necessitat  de  no  augmentar  el 
pes,  va  produir  el  miratge  de  que,  en  allò  fonamental,  la  bicicleta  no  es  podia 
millorar.  I  no  obstant,  en  uns  pocs  anys  tot  ha  canviat.  Si  a  Federico  Martín 
Bahamontes  ("el  àguila  de  Toledo"  busqueu  per  Internet)  li  dones  una  bicicleta  actual 
de  les  de  contrarellotge  no  sabria  ni  pujar-hi.  Es  podria  dir  que  ha  hagut  una 
conjunció  de  descobriments  tècnics  nascuts  de  l'experimentació  aeronàutica, 
adoptats  per  la  necessitat  o  voluntat  esportiu-comercial,  i  el  fenomen  apareix. 

Aplicat  això  a  la  construcció  de  cases,  els  temps  estan  canviant  perquè  s'han  ajuntat 
en  el  moment  actual  dos  fenòmens  de  gran  impacte  : 

D'una  banda,  la  evidència  de  la  insostenibilitat  radical  dels  creixements  demogràfic  i 
de  demanda  energètica.  Segurament  els  polítics  no  són  tan  ximples  com  ens  agrada 
pensar,  i  segurament  tots  ells  tenen  clar  això,  tot  i  que  segons  la  seva  declarada 
ideologia  canviï  entre  ells  la  conveniència  o  estratègia  de  dir-ho  o  callar-ho.  Però, 
més  enllà  dels  discursos,  el  que  tots  els  polítics  estan  intentant,  en  la  mesura  que  els 
seus  compromisos  li  ho  permeten  i  en  el  temps  que  les  seves  intrigues  els  deixen 
lliure,  és  mirar  de  frenar  el  malbaratament  energètic  de  combustibles  fòssils.  Així 
neixen  propòsits  insuficientment  publicitats  com  allò  del  20-20-20,  o  l'objectiu 
europeu  de  que  els  edificis  nous  (i  potser  també  els  vells)  arribin  d'aquí  uns  anys  a  ser 
de  balanç  energètic  "0",  és  a  dir,  que  captin  o  produeixin  tanta  energia  com 
consumeixen.  I  això  va  molt  en  serio. 

D'altra  banda,  la  brutal  crisi  de  la  construcció,  de  molt  especial  incidència  en  Espanya, 
comportarà  l'afluència  de  recursos  a  la  rehabilitació  d'habitatges  existents,  i  aquí  sí 
que  cal  introduir-hi  (desprès  de  testar-les,  és  clar)  tecnologies  noves,  ja  que 
intervenir  per  millorar  i  transformar  construccions  existents  no  pot  fer-se  "com  s'ha 
fet  sempre",  simplement  perquè  mai  s'ha  fet  seriosament.  Fins  ara,  un  edifici  tenia 
una  vida  determinada  i  després  del  100  anys  havia  perdut  TOT  el  seu  valor,  o  era 
negatiu,  en  caldre  un  enderroc  per  a  recuperar  el  solar. 

I  si  és  possible  i  rendible  rehabilitar  una  construcció  per  a  que  tingui  un  bon  balanç 
energètic,  què  direm  de  les  possibilitats  i  exigències  per  a  tenir-ho  en  una  construcció 
nova  on,  d'altra  banda,  ja  és  obligatori  per  llei? 


ALLÒ  VELL  I  ALLÒ  NOU 


Pàgina  193 


FER-SE  UNA  CASA  ago  2015 


JULI  LLUECA 


112.  EL  QUE  INEVITABLEMENT  SERÀ  NOU.  Didàctica  urgent  del  que  se'ns  ve  al  cim 
en  qüestió  de  cases. 


Contínuament  se'ns  plategen  novetats  aplicables  a  la  construcció  de  cases  que,  en 
general,  son  de  vida  efímera.  Ara,  en  l'horitzó  tenim  dos  temes  que  semblen  ser 
recolzats  en  els  problemes  generals  de  tot  el  planeta  : 

Un  es  la  emergència  imperiosa  de  la  rehabilitació  d'edificis  i  del  seguit  de  tècniques 
que  poden  fer  possible  reciclar-los  en  comptes  d'enderrocar-los.  Malgrat  l'interès  de 
la  qüestió,  no  fa  part  de  les  intencions  d'aquest  llibre. 

L'altre  sí  que  es  un  tema  nostre  :  es  tracta  dels  esmentats  requeriments  de  millorar 
imperiosament  el  balanç  energètic  de  les  cases,  amb  disposicions  legals  vigents  des 
de  fa  molt  poc,  i  que  tendeixen  a  que  en  un  termini  de  20  anys  els  edificis  nous  siguin 
de  balanç  energètic  "quasi  zero".  De  moment  (2014)  els  habitatges  nous,  per  tant,  la 
casa  que  encara  no  t'has  fet,  hauran  de  tenir  un  consum  d'energia  exterior  MOLT 
BAIX  (aproximadament,  la  quarta  part  del  que  avui  encara  es  considera  com  a 
normal).  Això  està  tenint  JA  força  repercussions. 

En  els  primers  capítols  del  llibre  he  parlat  de  "cases  ecològiques"  en  un  to  de  tertúlia 
de  cafè.  Ara  entrarem  més  a  fons,  per  fer  una  cultureta  del  que  ens  serà  exigible  a 
curt  termini  : 

Conèixer  i  controlar  el  consum  energètic. 

■  L'etiqueta  energètica 

■  Els  sistemes  de  control 

Limitar-ho 

■  Primer  de  tot :  La  conducta 

■  Aïllament  de  murs  i  elements  pesants 

■  Les  obertures.  Filtres.  Guanys  i  pèrdues 

■  Sistemes  de  climatització.  Calderes.  Bombes  de  calor. 

■  Ventilació  i  la  seva  compatibilitat 

■  Captadors  passius 

Produir  energia 

■  Captadors  fotovoltaics 

■  Captadors  solars  per  escalfar  líquids 

■  Geotèrmia 


Veiem-ho  en  detall : 

A)  Conèixer  i  controlar  el  consum  energètic. 

o  L'etiqueta  energètica 

A  partir  de  juny  del  2013  s'estableix  la  obligatorietat,  per  als  habitatges,  de  comptar 
amb  una  "qualificació"  energètica,  exigible  en  les  operacions  de  compravenda  i  de 
lloguer.  Es  tracta  de  que  es  conegui  quant  "gasta"  un  habitatge,  igual  que  se  sap, 
segons  un  sistema  o  protocol  homologat,  el  que  gasta  un  cotxe.  En  els  paràmetres 
que  configuren  la  qualificació  compten  tant  els  que  es  refereixen  a  limitar  el  consum 
(bon  aïllament,  alt  rendiment  dels  aparells)  com  a  produir  energia  (sistemes  de 
captació)  o  a  utilitzar  energies  renovables,  com  ara  la  biomassa,  fins  fa  poc  dita 
llenya.  De  fet,  és  impossible  arribar  a  les  qualificacions  màximes  sense  tenir  en 
compte  els  factors  segon  i  tercer.  Amb  això  es  pretén  que  el  coneixement  de  les 
característiques  d'eficàcia  de  la  casa  puguin  reflectir-se  en  el  seu  preu,  per  tal  que  els 
promotors,  quan  tornin  a  existir,  puguin  fer  valdré  les  inversions  en  eficiència. 


o  Els  sistemes  de  control 

A  nivell  de  grans  empreses  o  establiments  n'hi  ha  (o  més  aviat,  fóra  fàcil  tenir) 
mecanismes  de  control,  però  en  l'àmbit  domèstic  no  resulta  gens  fàcil  tenir  un 
sistema  continu  d'informació  sobre  la  despesa  energètica.  No  em  consta  que 
existeixin  encara  comptadors  de  gas  o  electricitat  que  puguin  produir 
automàticament  informació  estadística  valuosa  sobre  el  consum  hora  a  hora,  o  dia  a 
dia,  i  la  seva  relació  amb  la  temperatura  exterior,  i  realment,  amb  la  tecnologia 
disponible,  fóra  molt  fàcil  i  barat  (a  veure  si  algun  emprenedor  emprèn  la  seva 
fabricació).  Si  coneixem  els  estàndards  de  consum  podem  : 

-  Detectar  pèrdues  accidentals  d'energia,  com  per  exemple  que  les  plaques 
termosolars  no  estan  funcionant,  o  que  la  caldera  ha  començat  a  cremar  malament. 

-  Adonar-nos  de  la  diferència  entre  el  consum  previsible  per  la  nostra  qualificació  i  el 
real,  i  mirar  de  cercar  la  causa,  que  sovint  tindrà  que  veure  amb  els  nostres  costums. 

En  absència  d'aquests  comptadors  intel·ligents  l'únic  que  poden  fer  és  dur  un  control 
de  factures,  sistema  que  per  a  ser  eficaç  demana  una  forta  voluntat  i  coneixements 
variats  d'economia  i  de  física  recreativa  per  arribar  a  destriar  els  factors  comercials 
dels  energètics  en  les  complicades  tarifes  i  críptiques  factures. 

B)  Limitar  el  consum  energètic 

o  Primer  de  tot :  La  conducta 

No  hi  ha  res  a  fer  :  la  conducta  dels  habitants  és  el  primer  factor  d'incidència  en  la 
despesa  energètica  d'una  casa.  Pot  tenir  etiqueta  "A"  ,  pot  tenir  el  sistema  més 
sofisticat  de  captació  d'energia,  però  no  serveix  de  res  si  es  produeix  alguna  de  les 
següents  conductes,  per  un  o  varis  dels  habitants  : 

-  Es  mantenen  obertes  portes  i  finestres  quan  hi  ha  una  forta  diferencia  de 
temperatura  entre  l'interior  i  l'exterior . 

-  Ningú  no  controla  que  la  caldera  estigui  ben  regulada  o  que  els  captadors  estiguin 
funcionant. 

-  Es  té  una  temperatura  interior  real  de  21g  o  més  a  l'hivern,  o  de  245  o  menys  a 
l'estiu. 

-  Es  té  calibrada  la  sortida  de  caldera  d'aigua  calenta  sanitària  en  més  de  509. 

-  Es  deixa  córrer  l'aigua  calenta  a  l'aigüera  o  a  la  dutxa  per  mandra  de  tancar-la  o  per 
simple  plaer  de  sentir-la  sobre  la  pell  durant  minuts  i  minuts. 

-  S'obre  sistemàticament  l'aixeta  de  l'aigua  calenta  quan  no  es  té  necessitat  o  intenció 
d'esperar  que  arribi  (cosa  molt  fomentada  per  les  aixetes  monocomandament) 


o  Aïllament  de  murs  i  elements  pesants 

Com  que  parlem  de  fer  cases  noves,  la  normativa  actual  (CTE  2014,  canvis  al  HE)  és 
més  que  exigent  en  aquest  camp.  A  bona  part  d'Europa  caldrà  tenir  més  de  8  cm 
d'aïllant  als  murs  exteriors  per  a  començar  a  complir  el  requeriment.  D'altra  banda, 
aïllar  més  els  murs  resulta  la  millora  energètica  més  barata  i  no  cal  regatejar. 


o  Les  obertures.  Filtres.  Guanys  i  pèrdues 

També  per  la  mateixa  raó  normativa,  ja  no  hi  haurà  prou  amb  tenir  fusteria  amb 
"trencament  de  pont  tèrmic"  i  vidres  dobles,  sinó  que  caldrà,  en  molts  casos,  que 
aquests  siguin  de  "baixa  emissivitat" 


o  Sistemes  de  climatització.  Calderes.  Bombes  de  calor. 

Les  calderes  de  gas  han  de  ser  de  condensació  i  baixa  emissió  de  C02.  Les  bombes  de 
calor  han  arribat  a  rendiments  (se'n  diu  COP)  molt  respectables,  però  en  algunes 
zones  no  hi  haurà  prou  si  son  "aire-aire".  Actualment  es  promocionen  les  calderes  de 

biomassa,  però  és  fàcil  imaginar  que  moriran  ràpidament  d'èxit  :  Si  hi  ha  un  recurs 
escàs  i  protegible,  que  de  seguida  pujarà  de  preu  i  farà  figa  davant  un  augment 
exponencial  de  la  demanda,  és  la  llenya  i  els  residus  vegetals.  Només  cal  veure  el 
lamentable  exemple  del  bio  diesel.  En  aquest  moment  ja  corren  empresaris 
llenyataires  a  la  recerca  de  boscos  per  rompre,  afectats  o  no  per  incendis,  perquè  ... 
Sabeu  que  la  major  part  dels  boscos  del  país  no  estan  protegits  i  poden  ser  romputs 
per  decisió  dels  propietaris  (que  no  n'estan  traient  profit)  sense  gaires  tràmits?.  Us 
havia  promès  informació  privilegiada  ... 


o  Ventilació  i  la  seva  compatibilitat 

El  Codi  Tècnic  vigent  obliga,  per  raons  de  salubritat  de  l'aire  interior,  a  tenir  sistemes 
de  ventilació  permanent  als  habitatges.  Per  tant,  la  vostra  futura  casa  els  ha  de  tenir: 
Ha  d'entrar  una  quantitat  determinada  d'aire  fresc  de  l'exterior  per  sales  i  dormitoris 
(per  exemple  a  través  de  reixetes)  i  ha  de  sortir  el  mateix  volum  d'aire  interior  per 
banys  i  cuines  (quasi  sempre  de  forma  forçada)  per  tal  que  es  renovi  allò  que 
respirem.  Aquest  propòsit  tan  lloable  entra  en  contradicció  flagrant  amb  l'estalvi 
d'energia  :  A  l'hivern  heu  de  fer  entrar  contínuament  aire  fred  i  expulsar  aire  calent 
i,  per  tant,  tot  allò  de  posar  "burlete"  (cony  de  paraula)  a  les  finestres,  no  serviria  per 
a  res,  perquè  a  la  mateixa  finestra  ha  d'haver  una  "escletxa  hightec". 

Curiosament  no  hi  ha  connexió  entre  ambdós  requeriments,  degut  sense  dubte  a  que 
la  part  "Estalvi  d'Energia"  ha  estat  redactada  per  un  equip  diferent  del  que  ha 
redactat  "Qualitat  de  l'Aire  Interior".  Es  molt  possible  que  uns  i  altres  especialistes 
estiguin  ben  cofois  de  la  seva  feina.  Com  fer  per  tenir  ben  ventilada  la  casa  sense 
gastar  el  doble  en  calefacció  o  refrigeració?  La  solució  és  ben  simple  :  gastar  més 
diners  i  tenir  un  doble  sistema  entubat  d'entrada  i  sortida  d'aire,  que  es  creuin  en  un 
"intercanviador  de  calor". 


o  Captadors  passius 

Es  a  dir,  sistemes  de  tancament  que  no  només  aïllin,  sinó  que  per  si  sols  poden 
obtenir  guanys  de  calor  a  l'hivern  mentre  hi  hagi  sol.  Qualsevol  finestral  al  sud  pot 
fer  aquesta  funció,  sempre  que  no  estigui  a  l'ombra  d'un  porxo  profund,  però  es  clar 
que  ha  d'estar  dotat  d'una  o  dues  altres  capes  més,  que  facin  les  funcions  d'aïllar-ho 
quan  ja  no  fa  sol,  i  d'interceptar  el  sol  no  desitjat  a  l'estiu. 


ALLÒ  VELL  I  ALLÒ  NOU 


Pàgina  197 


FER-SE  UNA  CASA  ago  2015 


JULI  LLUECA 


N'hi  ha  captadors  passius  més  sofisticats,  com  els  ben  coneguts  hivernacles 
enganxats  a  la  casa,  o  els  murs  Trombe,  que  de  fet  son  "hivernacles  extraplans". 
També  estarien  dins  d'aquesta  categoria  els  tradicionals  sistemes  de  túnels  i  torres 
de  refrigeració  natural  que  es  fan  servir  en  climes  molt  calorosos. 


C)  Produir  energia  :  Sistemes  actius 


Quan  encara  no  farem  prou  amb  les  mides  "passives"  d'estalvi  energètic  haurem  de 
recórrer  a  dissenyar  cases  que  no  només  gastin  poc,  sinó  que  produeixin  energia. 
Coneguem  detalls  dels  Sistemes  Actius  : 

1-  De  captadors  solars,  dits  "plaques  solars",  n'hi  ha  dos  famílies  ben  diferents  :  Els  que 
escalfen  aigua  o  altres  líquids,  i  els  que  produeixen  electricitat.  Els  primers  els  direm 
Captadors  Tèrmics,  i  als  segons  Captadors  Fotovoltaics.  Tots  dos  tenen  en  comú  que 
l'energia  que  capten  és  molt  variable  en  intensitat  i  no  s'ajusta  gaire  a  la  demanda. 
Es  a  dir,  o  no  n'hi  ha  prou,  i  llavors  cal  un  sistema  alternatiu  per  complementar-la,  o 
sobra,  i  llavors  cal  veure  com  la  dissipes  o  com  emmagatzemar-la.  I  emmagatzemar 
energia  és  el  punt  feble  dels  captadors  solars.  Per  altra  banda,  dimensionar  un 
sistema  de  captadors  per  que  mai  manqui  energia  té  un  cost  inassequible  i  un 
problema  afegit  :  Si  en  el  dia  més  desfavorable  de  l'any  cobreix  el  100%  de  la 
demanda  vol  dir  que  364  dies  a  l'any  no  se  sap  que  fer  per  a  que  no  es  sobreescalfi 
tot. 

a.  Captadors  solars  tèrmics,  obligatoris  per  llei  per  als  habitatges  nous.  Serveixen 
per  escalfar  aigua  (més  aviat  pre-escalfar-la).  En  general,  són  per  al  consum 
d'aigua  calenta  sanitària  (ACS),  però  poden  també  aprofitar  els  excedents  de  calor 
per  a  la  calefacció  a  l'hivern,  si  tenim  un  sistema  de  producció  de  calor  que  ho 
accepti  (de  moment,  encara  cars).  No  cal  discutir  :  tenir  2  m2  de  captador  (4  m2 
també)  en  un  habitatge  és  eficaç  i  s'amortitza  ràpidament,  SEMPRE  QUE  LA 
INSTAL·LACIÓ  ESTIGUI  BEN  FETA.  Ho  poso  en  majúscules  perquè  la  distància  entre 
el  acumulador  solar  i  la  caldera  o  sistema  convencional  és  determinant  per  al 
rendiment,  que  pot  apropar-se  a  cero  per  a  distàncies  de  10  m.  Aquests 
captadors  adopten  la  forma  de  plaques  rectangulars  pesants,  de  mides 
aproximades  2  x  1  m,  o  de  conjunts  de  "tubs  de  buit"  cadascú  amb  el  seu 
concentrador  parabòlic  longitudinal. 

b.  Captadors  solars  fotovoltaics.  Més  lleugers  i  petits  que  els  captadors  tèrmics, 
produeixen  electricitat  contínua  en  baixa  tensió  (12  ó  24  volts).  En  aquest 

moment  es  fan  servir  només  en  situacions  on  no  arriba  l'electricitat,  o  fóra  molt 
car  dur-la.  Cal  llavors  acumular-la  en  costoses  bateries  i  aplicar-la  a  aparells  de 
12V  o  transformar-la  en  alterna  a  220 V  mitjançant  "onduladors".  Gran  part  dels 
aparells  elèctrics  actuals  utilitzen  una  potència  tan  alta  que  resulta  inassequible  a 
les  bateries,  excepte  que  t'ho  prenguis  molt  en  serio  i  gastis  una  fortuna  : 
Rentadores,  rentaplats,  microones,  etc.,  requereixen  una  potència  de  més  de 
2.000  W,  i  molts  altres  ultrapassen  el  s  1.000  W  .  De  forns  elèctrics  o  "sobres" 
elèctrics  de  cuina,  siguin  de  inducció  o  vitroceràmiques,  ni  parlem  :  cal  oblidar- 
se'n  definitivament.  Fins  fa  molt  poc  era  rendible  combinar-los  amb  un  escomesa 
elèctrica  convencional,  i  llavors  no  calien  bateries  perquè  el  comptador  era  de  2 
direccions  :  La  nostra  producció  era  venuda  a  la  Companyia,  a  la  qual  li  compraven 
la  que  consumíem,  i  així  no  calien  bateries.  Això  estava  recolzat  en  uns  preus 
polítics  per  a  fomentar  les  energies  netes,  i  ara  (2013)  hi  ha  uns  preus  polítics  per 
a  dissuadir  de  fer-ho.  (i!)  Misteris  del  dit  "dèficit  de  tarifa"  de  les  companyies 
elèctriques. 

2-  La  geotèrmia  associada  a  bombes  de  calor,  tant  per  calefacció  com  per  a  refrigeració. 
Les  bombes  de  calor  utilitzen  electricitat  convencional,  però  el  seu  rendiment  pot 
arribar  a  ser  molt  alt  (amb  el  consegüent  estalvi  energètic)  si  el  calor  és  "robat"  a 
aigua  a  una  temperatura  propera  als  149  de  sota  terra,  i  no  a  l'aire  exterior,  que  pot 
estar  per  sota  de  09.  Les  bombes  emprades  són  dons  "aigua-aigua"  i  fan  el  intercanvi 
de  calor  amb  aigua  re  circulada  per  circuits  soterranis  en  forma  que  resulta 
temperada.  Aquests  circuits  soterranis  poden  ser  relativament  superficials,  quan  la 
parcel·la  és  molt  gran,  i  més  freqüentment  allotjats  verticalment  en  pous  de  fins  a  50 
m  de  profunditat,  quan  la  geologia  ho  fa  econòmic. 

3-  Dels  generadors  eòlics  es  pot  dir  el  mateix  que  dels  captadors  fotovoltaics,  amb 
l'afegit  que  avui  dia  resulten  força  més  cars,  requereixen  més  manteniment  i  la  seva 
aportació  energètica  és  molt  més  inconstant.  Aconsellables  només  en  una  carena 
molt  ventosa,  on  caldria  preguntar-se  perquè  hi  voldríem  fer  una  casa.  Però  fan 
maco. 


Deixarem  per  a  un  altre  llibre  informació  sobre  altres  novetats  tecnològiques,  ja  no 
relacionades  amb  l'estalvi  energètic. 

